
PROLOG 


Nava cea maiestuoasă trosnea și gemea; pânzele îi unduiau 
umflate de vânt. Aflată la câteva zile depărtare de uscat, 
despica valurile spre orașul măreț din apus cu o încărcătură 
prețioasă la bord: un bărbat pe care echipajul îl cunoștea doar 
sub numele „Maestrul”. 

El se găsea printre mateloţi acum, singur pe puntea teugei, 
acolo unde-și dăduse jos gluga mantiei pentru a-și îngădui să fie 
stropit de jerbele de apă ale valurilor, ale căror picături le 
absorbea cu chipul în bătaia vântului. Făcea asta o dată pe zi. 
leșea din cabina sa, străbătea puntea, alegea un loc de unde să 
se uite la mare, apoi revenea sub punte. Uneori stătea la teugă, 
alteori la pupă. Întotdeauna fixa cu privirea întinderea brăzdată 
de creste albe. 

În fiecare zi, corăbierii îl priveau. Munceau, strigându-se de pe 
punte și greement, fiecare cu sarcina lui, dar în același timp 
trăgeau cu ochiul la silueta solitară și gânditoare. Și se întrebau 
ce fel de om era? Ce fel de om se afla printre ei? 

ÎI priviră și acum pe furiș, când se îndepărtă de balustradele 
punţii și-și ridică gluga. Rămase locului o clipă, cu capul plecat, 
cu brațele atârnând pe lângă trup, iar mateloţii îl urmăriră. 
Poate câţiva chiar păliră când bărbatul traversă puntea înapoi, 
pe lângă ei, revenind spre cabina sa. lar când ușa se închise în 
urma lui, toţi constatară că-și ţinuseră răsuflarea. 

După ce intră, Asasinul se întoarse la masă, se așeză, își turnă 
un pahar cu vin, după care se întinse spre o carte și o trase mai 
aproape. Apoi o deschise și începu să citească. 

PARTEA ÎNTÂI 


Capitolul 1 


19 iunie 1257 


Maffeo și cu mine am ramas la Masyaf și vom locui aici 
deocamdată. Cel puţin până se vor rezolva una sau două - cum 
să le spun? - nesigurante. Între timp, vom rămâne la dispoziţia 
Maestrului, Altair Ibn-La' Ahad. Deși este frustrant să-ți lași 
soarta în mâinile altora, mai ales ale conducătorului Ordinului, 
care, la vârsta lui înaintată, mânuiește ambiguitatea cu aceeași 
precizie nemiloasă cu care a mânuit cândva pumnalul și sabia, 
am de câștigat cel puţin prin faptul că-i ascult istoriile. Maffeo 
însă nu are un asemenea avantaj și a devenit de nedomolit. 
Lesne de înţeles. Masyaf îl plictisește. Nu-i place să traverseze 
panta abruptă dintre fortăreața Asasinului și satul de dedesubt, 
iar terenul muntos nu-l atrage deloc. Imi repetă că el este un 
„Polo”, iar după șase luni petrecute aici, dorul de ducă este 
precum chemarea unei femei voluptuoase, convingătoare și în 
același timp ispititoare, greu de ignorat. Tânjește să umfle 
pânzele cu vânt și să pornească spre tărâmuri noi, să întoarcă 
spatele lui Masyaf. 

Să fiu sincer, nerăbdarea lui este o pacoste de care m-aș 
putea lipsi. Altair este pe punctul de a face o înștiinţare; o pot 
simți. 

De aceea azi i-am zis: 

— Maffeo, îţi voi spune o poveste. 

__ Ce lipsit de maniere este! Suntem oare cu adevărat neamuri? 
Incep să mă îndoiesc. In loc să primească vestea asta cu 
entuziasmul pe care-l merita pe bună dreptate, aș fi putut jura 
că l-am auzit oftând (sau poate că ar trebui să-i acord prezumția 
de nevinovăție; poate că, pur și simplu, răsufla mai greu sub 
soarele fierbinte), înainte de a-mi răspunde pe un ton aproape 
exasperat: 

— Înainte s-o faci, Niccolò, mi-ai putea spune despre ce-i 
vorba? 

l-am replicat cu mult calm: 

— Asta e o întrebare foarte bună, frate. 

După aceea am căzut pe gânduri, în timp ce suiam costișa 
detestată. Citadela se ridica sumbră pe promontoriul de 
deasupra noastră, ca și cum ar fi fost cioplită de-a dreptul în 
calcar. Hotărâsem că doream un decor perfect pentru a-mi 
spune povestea și nu exista nimic mai potrivit decât fortăreaţa 
Masyaf. Un castel impunător, cu multe turnuri, înconjurat de 
râuri unduitoare, care se înălța deasupra satului animat de 
dedesubt; așezarea în sine se afla pe un loc înalt din Valea 
Orontes. O oază de pace. Un paradis. 

— AȘ zice că este despre cunoaștere, am decis până la urmă. 
Așa cum știi, Assasseen înseamnă „păzitor” în arabă și asasinii 
sunt păzitorii secretelor, iar secretele păzite de ei aparţin 
domeniului cunoașterii, așa că, da... - fără îndoială, păream 
foarte mulțumit de mine - este despre cunoaștere. 

— Atunci mă tem că am altă treabă. 

— Poftim? 

— Dragul meu Niccolò, cu siguranţă mi-ar fi plăcut să am 
parte de o diversiune de la studiile mele, însă nu doresc defel o 
prelungire a lor. 

Am surâs larg. 

— Sunt sigur că ai dori să auzi istoriile ce mi-au fost spuse de 
Maestru. 

— Depinde. Felul cum insiști pentru ele nu le face să pară 
deloc atrăgătoare. Chiar tu spui, nu-i așa, că gusturile mele se 
îndreaptă spre vărsare de sânge când se ajunge la istorii? 

— Da. 

Maffeo schiţă un zâmbet. 

— Ei bine, ai dreptate - așa este. 

— Atunci trebuie s-o auzi și pe asta. La urma urmelor ele sunt 
istorii cu mareţul Altair Ibn-La' Ahad. Asta este istoria vieții sale, 
frate. Crede-mă, nu duce lipsă de aventuri și mare parte din ea, 
vei fi încântat să observi, implică vărsări de sânge. 

Deja ne apropiaserăm de turnul de pază al podului de acces 
în cetate. Am trecut pe sub arcada sa și prin postul de gardă, 
apoi am suit către castelul interior. În faţa noastră se afla turnul 
în care locuia Altair. Săptămâni la rând petrecusem fascinat 

nenumărate ore alături de el, pe când stătea cu mâinile strânse 
laolaltă și cu coatele pe brațele jețului cu spătar înalt, 
povestindu-și aventurile, cu ochii bătrâni abia vizibili sub glugă. 
Într-o măsură tot mai mare ajunsesem să înţeleg că istoriile 
acelea îmi erau spuse cu un ţel. Dintr-un motiv pe care încă nu-l 
puteam desluși, eu fusesem a/es să le aud. 

Când nu povestea, Altair medita printre cărțile și amintirile lui, 
privind uneori ore în șir pe fereastra turnului. M-am gândit că și 
acum putea fi acolo și mi-am dus palma pavăză la ochi pentru a 
privi în sus spre turn, dar n-am zărit decât piatră decolorată de 
soare. 

— Avem o întrevedere cu el? mi-a întrerupt Maffeo gândurile. 

— Nu azi, am răspuns și i-am indicat un turn din dreapta 
noastră. Vom merge acolo... 

Maffeo s-a încruntat. Tumul de apărare era unul dintre cele 
mai înalte din citadelă, iar accesul în el se făcea pe scări 
ameţitoare, care păreau în mare parte că ar avea nevoie de 
reparaţii majore. Am fost însă insistent, mi-am aranjat tunica 
sub centură și l-am condus pe Maffeo până la primul nivel, apoi 
la următorul și tot așa până în vârf. De acolo am privit regiunea. 
Kilometri de teren stâncos. Râuri aidoma unor vene. Pâlcuri de 
așezări. Am privit peste Masyaf - de la fortăreață spre clădirile și 
piețele din satul care se lăbărța dedesubt, palisada de lemn a 
liniei de apărare exterioare și grajdurile. 

— Cât de sus suntem? a întrebat Maffeo, părând cam verde la 
faţă, conștient fără doar și poate de rafalele violente de vânt și 
de solul care acum părea foarte îndepărtat. 

— La mai bine de șaptezeci și cinci de metri, i-am spus. 
Suficient de sus pentru ca Asasinii să fie în afara bătăii arcașilor 
inamici, dar îngăduindu-le în același timp să-i împroaște de sus 
cu săgeți și multe altele. 

l-am arătat deschiderile ce ne înconjurau din toate părțile. 

— De la măâchicoulis! de aici, ei puteau arunca pietre sau ulei 
încins peste dușmanii lor, folosind aceste... 

Platforme din lemn ieșeau în afară, iar noi ne-am apropiat de 
una dintre ele, ținându-ne de suporții verticali din ambele părți 
și aplecându-ne după aceea deasupra golului, pentru a privi în 


1 Deschideri în podelele galeriilor cetăților pentru aruncarea de greutăţi și lichide 
asupra atacatorilor. (n. trad.). 

jos. Imediat dedesubt, turnul cobora până la marginea stâncii. 
lar mai jos de aceasta era râul unduitor. 

Complet palid la faţă, Maffeo s-a retras în siguranța podelei 
turnului. Am izbucnit în râs și l-am imitat (ca să fiu sincer, am 
fost fericit s-o fac, întrucât eu însumi mă simţeam ușor ameţit și 
cu stomacul până în gât). 

— De ce m-ai adus aici sus? a întrebat Maffeo. 

— Pentru că aici începe povestea mea, i-am spus. De aici au 
văzut străjerii apropierea forței invadatoare. 

— Forţa invadatoare? 

— Da. Oastea lui Salah Al'din. El a venit să asedieze Masyaf și 
să-i înfrângă pe Asasini. Acum optzeci de ani, într-o zi însorită de 
august. O zi foarte asemănătoare cu cea de azi... 


Capitolul 2 


Străjerul văzu mai întâi păsările. 

O oaste aflată în mișcare atrage necrofagii. În principal cei 
zburători, care coboară din văzduh spre resturile abandonate în 
urmă: mâncare, gunoaie și stârvuri, atât de cai, cât și de 
oameni. Apoi văzu praful. lar după aceea o pată întunecată, 
vastă, care apăru la orizont, înaintând încetișor și cuprinzând 
totul. O oaste populează, afectează și distruge peisajul; este o 
dihanie uriașă și flămândă care consumă totul în cale, iar în 
majoritatea cazurilor - așa cum Salah Al'din știa prea bine - 
simpla ei vedere era îndeajuns ca să determine predarea 
inamicului. 

Dar nu și acum. Nu și când inamicii lui erau Asasinii. 

Pentru campania asta, conducătorul sarazin mobilizase o forță 
modestă de zece mii de pedeștri, călăreți și auxiliari. Cu aceștia 
plănuia să-i zdrobească pe Asasini, care atentaseră deja de 
două ori la viaţa lui și cu siguranță n-aveau să dea greș a treia 
oară. Intenţionând să ducă bătălia în pragul lor, intrase cu 
oastea în munţii An-Nusayriyah, la cele nouă citadele ale 
Asasinilor de acolo. 

La Masyaf ajunseseră vești că oamenii lui Salah Al'din 
jefuiseră ţinutul, dar că niciuna dintre fortărețe nu fusese 

cucerită. Acum porniseră către Masyaf, intenţionând s-o supună 
și să-i ia capul lui Al Mualim, conducătorul Asasinilor. 

Salah Al'din era privit ca un conducător temperat și imparțial, 
dar Asasinii îl înfuriau și îl descurajau în aceeași măsură. Potrivit 
informaţiilor, unchiul său, Shihab Al'din, îl sfătuia să ofere 
pacea, să se însoțească cu Asasinii, nu să lupte împotriva lor. 
Insă răzbunătorul sultan nu putea fi clintit, așa că armata lui se 
târa spre Masyaf într-o zi însorită de august a anului 1176, iar un 
străjer din turnul de apărare al citadelei zări stolurile de păsări, 
norii uriași de praf și pata neagră de la orizont, și de aceea 
ridică un corn la buze și dădu alarma. 

Cu chipuri măcinate de frică, sătenii luară provizii și se 
mutară în siguranţa citadelei, ticsindu-i curțile interioare, unde 
mulți dintre ei își ridicară tarabele pentru a continua negoțul. 
Între timp, Asasinii începură să fortifice castelul, pregătindu-se 
să înfrunte oastea care se lăţea ca o pată peste minunatele 
meleaguri verzi din jur, ca o fiară uriașă ce se hrănea cu roadele 
pământului și cotropea orizontul. 

Ei auziră cornii, tobele și talgerele și în scurtă vreme putură 
distinge siluetele ce apărură din pâcla arșiţei și văzură că erau 
cu miile. Văzură pedestrașii: lăncieri, sulițași și arcași, armeni, 
nubieni și arabi. Văzură călăreţii: arabi, turci și mameluci, 
înarmaţi cu iatagane, lăncii și spade, unii înveșmântaţi în zale, 
alţii în armuri din piele. Văzură nobilii, preoţii și pe cei care-i 
urmau în dezordine în ariergardă: familiile, copiii și sclavii. 
Văzură cum invadatorii ajunseră la zidul exterior și-i dădură foc, 
ca și grajdurilor, cu cornii continuând să zbiere, cu talgerele 
bubuind. lnăuntrul citadelei, sătencele începură să plângă. Se 
așteptau ca locuințele lor să fie următoarele incendiate, însă 
acelea fură lăsate neatinse, iar oastea se opri în sat... aparent 
prea puţin interesată de castel. 

Nu trimiseră niciun sol și niciun mesaj; pur și simplu, ridicară 
tabăra. Majoritatea corturilor erau negre, însă în mijlocul lor se 
afla un pâlc de pavilioane mari, locuite de sultanul Salah Al'din 
și de generalii săi. Acolo fluturau stindarde brodate; vârfurile 
stâlpilor pentru corturi erau rodii poleite, iar acoperămintele 
pavilioanelor erau din mătase multicoloră. 

In citadelă, Asasinii reflectară asupra tacticii lor. Oare Salah 
Al'din va ataca fortăreaţa, ori va încerca să-i înfometeze? 
Răspunsul veni odată cu căderea nopţii. Dedesubt armata 

invadatoare începu să-și asambleze mașinile de război. Focuri 
arseră mult în noapte. Sunetele ferăstraielor și ciocanelor se 
înălţară până la urechile străjerilor de pe meterezele citadelei și 
până la turnul Maestrului, unde Al Mualim își convocă toți 
Maeștrii Asasini. 

— Salah Al'din ne-a fost dat pe mâini, spuse Faheem al-Sayf. 
Asta e o ocazie care nu trebuie ratată. 

Al Mualim căzu pe gânduri. Privi pe fereastra turnului și se 
gândi la pavilionul multicolor în care stătea acum Salah Al'din și- 
și punea la cale propria prăbușire... dar și pe a Asasinilor. Se 
gândi la oastea uriașă a sultanului și la felul cum pustiise 
regiunea. La faptul că sultanul era perfect capabil să ridice o 
forță încă și mai mare în cazul în care campania lui ar fi eșuat. 

Se gândi că forțele lui Salah Al'din nu puteau fi egalate, totuși 
Asasinii aveau de partea lor viclenia. 

— Dacă Salah Al'din va muri, zise Faheem, armata sarazinilor 
se va risipi. 

Al Mualim clătină însă din cap. 

— Nu cred. Locul lui va fi luat de Shihab. 

— El este doar pe jumătate la fel de destoinic ca Salah Al'din. 

— Atunci va fi mai puţin eficient în alungarea creștinilor, 
replică tăios Al Mualim; uneori se simțea obosit de agresivitatea 
lui Faheem. Dorim noi oare să ne găsim la mila lor? Dorim noi 
oare să le devenim, fără să vrem, aliaţii împotriva sultanului? 
Noi suntem Asasinii, Faheem. Acţiunile noastre sunt cele dorite 
de noi. Noi nu aparținem nimănui. 

Tăcerea se lăsă peste odaia scăldată în miresme dulcege. 

— Salah Al'din se teme de noi în același fel în care noi ne 
temem de el, rosti Al Mualim după ce reflectă. Ar trebui să ne 
îngrijim ca el să devină și mai temător. 

În dimineaţa următoare, sarazinii suiră un berbec și un turn 
de asediu pe panta principală și, în timp ce arcașii turci treceau 
călări în valuri succesive, împroșcând citadela cu proiectile, 
atacară zidurile exterioare cu mașinile de asediu, sub săgețile 
constante ale arcașilor Asasini, sub uleiul încins și bolovanii 
revărsaţi din turnurile defensive. Sătenii se alăturară bătăliei, 
aruncând pietre de pe metereze și stingând incendiile, în vreme 
ce la porțile principale Asasini curajoși ieșeau prin ușiţele 
înguste și respingeau pedeștrii care încercau să le dea foc. Ziua 
se încheie cu multe pierderi de ambele părți, iar sarazinii se 

retraseră la poalele dealului, aprinseră focurile pentru noapte, 
reparară mașinile de asediu și construiră altele. 

În noaptea aceea, în tabără se iscă mare agitaţie, iar în zori 
pavilionul viu colorat al măreţului Salah Al'din fu demontat și 
sultanul plecă însoţit de gărzi de corp. 

La scurt timp după aceea, unchiul lui, Shihab Al'din sui dealul 
ca să vorbească cu Marele Maestru al Asasinilor. 


Capitolul 3 


— Maiestatea Sa Salah Al'din v-a primit mesajul, strigă solul, 
și vă mulțumește pentru el! Chestiuni urgente l-au chemat însă 
altundeva și a trebuit să plece, dar a poruncit ca Excelenţa Sa 
Shihab Al'din să poarte tratativele. 

Solul stătea lângă armăsarul lui Shihab și făcuse palmele 
pâlnie la gură pentru a striga către Marele Maestru și generalii 
lui, care se adunaseră în turnul de apărare. 

O trupă mică suise dealul, două sute de oameni și o lectică 
purtată de nubieni, doar un simplu corp de pază pentru Shihab, 
care rămăsese călare. Pe chipul lui se citea seninătatea, de 
parcă n-ar fi fost deloc îngrijorat de rezultatul tratativelor. Purta 
șalvari albi, vestă și brâu roșu, răsucit. In turbanul mare și 
strălucitor de alb era înfiptă o nestemată scânteietoare. Piatra 
aia prețioasă trebuia să aibă un nume ilustru, gândi Al Mualim 
privind de la înălţimea turnului în care se afla. Probabil că se 
numea „Steaua-cuiva” sau „Trandafirul-cuiva”. Sarazinii erau 
încântați să-și boteze bijuteriile. 

— Începe atunci! strigă Al Mualim. 

În același timp gândi, Chestiuni urgente, şi zâmbi în barbă, 
întorcându-se cu mintea în timp la momentul când un Asasin 
intrase în odăile sale, îl trezise și-l chemase în sala tronului. 

— Bun-venit, Umar,  rostise Al Mualim,  strângându-și 
veșmintele în jurul trupului și simțind în adâncul oaselor 
răcoarea dinaintea zorilor. 

— Bună dimineaţa, Maestre, răspunsese Umar cu glas scăzut 
și ţinând capul plecat. 

— Ai venit să-mi raportezi despre misiunea ta? continuase Al 
Mualim. 

Aprinsese un opaiţ suspendat de un lanţ, după care se 
așezase pe un scaun. Umbre dansau pe podele. 

Umar încuviințase din cap și Al Mualim observase că una 
dintre mânecile lui era pătată de sânge. 

— Informaţia iscoadei noastre a fost corectă? 

— Da, Maestre. Am intrat în tabăra lor și, așa cum ni se 
spusese, pavilionul colorat era o momeală. Cortul lui Salah Al'din 
se afla în apropiere și era mult mai puţin bătător la ochi. 

Al Mualim zâmbise. 

— Excelent. Cum l-ai putut identifica? 

— Era protejat, așa cum spusese iscoada noastră, prin var și 
tăciune împrăștiate în jurul său, astfel ca pașii să-mi poată fi 
auziţi. 

— Dar n-au fost auziţi? 

— Nu, Maestre, și am putut intra în cortul sultanului, unde am 
lăsat pana, așa cum fusesem instruit. 

— Și scrisoarea? 

— Țintuită cu pumnalul de salteaua lui. 

— Apoi? 

— M-am furișat afară din cortul lui... 

— Și? 

Urmase o pauză. 

— Sultanul s-a trezit și a dat alarma. Abia am reușit să scap 
cu viaţă. 

Al Mualim arătase mâneca pătată cu sânge a lui Umar. 

— Și aceea? 

— Am fost silit să retez o beregată pentru a scăpa cu bine. 

— Un străjer? întrebase Al Mualim plin de speranţă. 

Umar clătinase trist din cap. 

— Purta turban și vestă de nobil. 

Al Mualim închisese ochii, obosit și trist. 

— N-a existat altă opţiune? 

— Am acţionat pripit, Maestre. 

— Altfel însă misiunea ta a fost o izbândă? 

— Da, Maestre. 

— Atunci vom vedea ce rezultat va avea, rostise el. 

Rezultatul fusese plecarea lui Salah Al'din și venirea lui 
Shihab. lar de la înălţimea turnului său, Al Mualim își îngădui să 
creadă că Asasinii triumfaseră. Că planul lui izbândise. Mesajul 
lor îl avertizase pe sultan că ar trebui să-și abandoneze 

campania împotriva Asasinilor, întrucât următorul pumnal n- 
avea să mai fie înfipt în saltea, ci în mădularul lui. Prin simplul 
fapt că reușiseră să transmită mesajul acela, ei îi demonstraseră 
cât de vulnerabil era în realitate și că puterea uriașă a trupelor 
sale nu conta absolut deloc, când un Asasin singuratic îi putea 
dejuca momelile și păcăli străjerii, pentru a se furișa cu atâta 
ușurință în cortul lui când dormea. 

Și poate că Salah Al'din ţinea mai mult la mădularul lui decât 
la ducerea unui război de uzură lung și costisitor împotriva unui 
inamic ale cărui interese intrau rareori în conflict cu propriile lui 
interese. Pentru că el părăsise tabăra. 

— Maiestatea Sa Salah Al'din vă acceptă propunerea de pace, 
rosti trimisul. 

În turn, Al Mualim schimbă o privire amuzată cu Umar, care-i 
stătea alături. Ceva mai încolo se afla Faheem, cu gura strânsă 
și buzele preschimbate într-o linie subțire. 

— Avem asigurarea Maiestăţii Sale că secta noastră poate 
continua fără alte ostilități și fără amestec în activităţile 
noastre? întrebă Al Mualim. 

— Câtă vreme interesele o îngăduie, puteţi fi siguri de asta. 

— Atunci accept oferta Maiestăţii Sale, strigă Al Mualim 
încântat. Vă puteţi retrage oamenii de la Masyaf. Poate că veți fi 
și atât de amabili, încât să ne reparaţi palisada înainte de a 
pleca. 

Shihab privi sfredelitor spre vârful turnului și, chiar de la 
înălţimea aceea, Al Mualim îi văzu mânia fulgerându-i în ochi. 
Shihab se aplecă de pe armăsar ca să i se adreseze solului, care 
ascultă, încuviință din cap, apoi duse palmele din nou pâlnie la 
gură pentru a se adresa celor din turn. 

— În timpul transmiterii propunerii de pace, unul dintre 
generalii de încredere ai Maiestăţii Sale Salah Al'din a fost ucis. 
Maiestatea Sa cere despăgubiri. Capul făptașului. 

Zâmbetul dispăru de pe faţa lui Al Mualim. Lângă el, Umar se 
încordă. 

Se lăsă liniștea. Nu se auzeau decât fornăielile cailor. Trilurile 
păsărilor. Toţi doreau să audă răspunsul lui Al Mualim. 

— li poţi transmite sultanului că-i resping cererea. 

Shihab ridică din umeri. Se aplecă pentru a-i vorbi solului, 
care la rândul lui vorbi spre Al Mualim: 

— Excelenţa Sa dorește să vă informeze că până nu veţi fi de 
acord cu cererea, o forță armată va rămâne aici, la Masyaf, și că 
răbdarea noastră este mai mare decât cămările voastre de 
provizii. Vreţi ca acordul de pace să-și piardă importanţa? Veţi 
îngădui ca sătenii și oamenii voștri să flămânzească? Totul 
pentru capul unui Asasin? Excelenţa Sa speră din toată inima să 
nu fie așa. 

— Mă voi duce, îi șuieră Umar lui Al Mualim. Greșeala a fost a 
mea. Este cuvenit să plătesc pentru ea. 

Al Mualim îl ignoră. 

— Nu voi renunţa la viaţa unuia dintre oamenii mei! strigă el 
spre sol. 

— Excelenţa Sa vă regretă decizia și vă cere atunci să asistați 
la o chestiune ce va fi rezolvată chiar acum. Am descoperit în 
tabăra noastră o iscoadă, pe care o vom executa. 

Al Mualim își ţinu răsuflarea când sarazinii îl scoaseră din 
lectică pe spionul Asasinilor. După el, doi nubieni veniră cu un 
butuc pentru decapitare, pe care îl așezară în faţa armăsarului 
lui Shihab. 

Numele spionului era Ahmad și se vedea că fusese bătut cu 
sălbăticie. Capul - tumefiat, învineţit și însângerat - i se 
bălăbănea moale cu bărbia în piept, când fu îmbrâncit spre 
butuc, trântit în genunchi și întins cu gâtul în sus. Călăul făcu un 
pas înainte; era un turc cu iatagan strălucitor, pe care-l sprijini 
pe pământ, punându-și ambele palme pe mânerul bătut în 
pietre prețioase. Nubienii îl ţineau pe Ahmad de brațe; el gemu 
și sunetul ajunse la urechile Asasinilor care înlemniseră în turnul 
de apărare. 

— Dacă ucigașul îi va lua locul, strigă trimisul, viaţa iscoadei 
va fi cruţată și tratatul de pace va fi onorat. Dacă nu, iscoada va 
muri, asediul va începe și oamenii voștri vor muri de foame. 

Pe neașteptate, Shihab ridică fruntea și răcni: 

— Vrei să-ţi împovărezi astfel conștiința, Umar Ibn-La' Ahad? 

Asasinii icniră aproape la unison. Ahmad vorbise. In urma 
torturilor, firește, dar vorbise. 

Umerii lui Al Mualim se gârboviră. 

Umar se agită, cuprins parcă de panică. 

— Lasă-mă să mă duc, îl rugă el pe Marele Maestru. Te rog, 
Maestre. 

Dedesubtul lor, călăul se propti zdravăn pe picioarele 
depărtate. Ridică iataganul deasupra capului cu ambele mâini. 
Ahmad se smuci fără puteri în mâinile care-l ţintuiau. Gâtul îi era 
perfect întins, oferit tăișului. Promontoriul amuţise și nu se 
auzeau decât scâncetele lui. 

— Este ultima ta șansă, Asasinule! strigă Shihab. 

Lama scânteie. 

— Maestre, imploră Umar, îngăduie-mi să mă duc. 

Al Mualim încuviinţă din cap. 

— Opriti! răcni Umar. 

Avansă pe platforma turnului și strigă în jos spre Shihab: 

— Sunt Umar Ibn-La' Ahad. Viaţa mea trebuie s-o iei. 

Printre sarazini trecu un freamăt de aţâţare. Shihab zâmbi și 
încuviinţă din cap. Îi făcu semn călăului, care coborî din nou 
iataganul. 

— Foarte bine, rosti el spre Umar. Vino atunci și ia-ţi locul pe 
butuc. 

Umar se întoarse către Al Mualim, care ridică fruntea și-l privi 
cu ochi înroșiți. 

— Maestre, zise Umar, îţi cer o ultimă favoare. Să ai grijă de 
Altair. Să-l accepţi ca elev al tău. 

Al Mualim aprobă din cap. 

— Bineînţeles, spuse el. Bineînţeles. 

Citadela se cufundă în tăcere când Umar cobori scara 
turnului, apoi porni pe pantă, trecu prin prima poartă și merse 
pe sub arcadă spre poarta principală. La ușa îngustă, un străjer 
înaintă s-o deschidă și el se aplecă pentru a ieși. 

Un strigăt răsună dinapoia sa: 

— Tată! 

Apoi zgomot de picioare ce alergau. 

Umar se opri. 

— Tată! 

Bărbatul auzi tulburarea din vocea fiului său și strânse 
puternic din pleoape pentru a-și stăvili lacrimile când trecu prin 
ușă. Străjerul o închise înapoia lui. 

Nubienii îl ridicară pe Ahmad de pe butuc și Umar încercă să-i 
arunce o privire liniștitoare, însă Ahmad nu-l putu privi în ochi, 
când fu îndepărtat de acolo și azvârlit în faţa ușii înguste. 
Aceasta se deschise și spionul fu luat în fortăreață. Ușa se 
închise iarăși îndărătul lui. Braţele nubienilor îl prinseră pe 

Umar, care fu purtat spre butuc și răstignit așa cum fusese 
Ahmad. Își oferi în tăcere beregata și privi călăul care se înălță 
uriaș deasupra sa. Inapoia lui nu mai era decât cerul. 

— Tată! auzi din citadelă când lama strălucitoare cobori, 
șuierând. 

e 

După două zile, la adăpostul întunericului, Ahmad părăsi 
fortăreaţa. În dimineaţa următoare, când dispariţia lui fu 
descoperită, unii se întrebară cum de fusese în stare să-și lase 
fiul singur - după ce-i murise mama de friguri cu doi ani în urmă 
-, pe când alţii spuseră că rușinea fusese prea mare pentru el și 
că acela fusese motivul plecării sale. 

Adevărul era însă cu totul altul. 


Capitolul 4 


20 iunie 1257 


În dimineaţa asta am fost trezit de Maffeo, care-mi scutura 
umărul - deloc blând, ar trebui să precizez. Insistenţa lui era 
determinată de interesul faţă de povestea mea. Pentru asta cel 
puţin ar fi trebuit să fiu recunoscător. 

— Deci? a spus el. 

— Deci ce? 

Dacă păream somnoros, asta se datora faptului că așa și 
eram. 

— Deci ce s-a întâmplat cu Ahmad? 

— Asta aveam să descopăr mai târziu, frate. 

— Atunci, spune-mi. 

In timp ce m-am sculat în capul oaselor în pat, m-am gândit. 

— Cred că ar fi mai bine să-ţi spun istoriile exact așa cum mi- 
au fost spuse mie, am rostit în cele din urmă. Deși îmbătrânește, 
Altair este un mare povestitor și cred că ar trebui să-i respect 
naraţiunea. lar relatarea mea de ieri a format mare parte din 
prima noastră întâlnire. Un episod petrecut pe când el nu avea 
decât unsprezece ani. 

— Traumatizant pentru orice copil, a reflectat Maffeo. Dar 
mama lui? 

— A murit la naștere. 

— Altair a rămas orfan la unsprezece ani? 

— Exact. 

— Ce s-a întâmplat cu el? 

— Păi știi bine ce s-a întâmplat. Stă acolo sus în turnul lui și... 

— Nu, vreau să spun ce s-a întâmplat cu el după aceea? 

— Și asta va trebui să aștepte, frate. La următoarea mea 
întâlnire cu Altair, el a sărit în timp înainte cu cincisprezece ani, 
în ziua în care mergea prin catacombele întunecate și pline de 
apă de sub Ierusalim... 

e 

Anul era 1191, la mai bine de trei ani după ce Salah Al'din și 
sarazinii lui cuceriseră Ierusalimul. Creștinii scrâșniseră din dinţi, 
bătuseră din picior și-și înăspriseră birurile pentru a finanța a 
Treia Cruciadă... și o dată în plus bărbaţi în zale porniseră spre 
Țara Sfântă și-i asediaseră orașele. 

Regele Richard al Angliei, cel numit Inimă-de-leu - pe cât de 
crud, pe atât era de curajos - recucerise recent Acra, însă 
dorinţa lui cea mai mare era să recucerească lerusalimul, un 
oraș sfânt. Și niciun alt loc din Ierusalim nu era mai sfânt decât 
Muntele Templului și ruinele Templului lui Solomon spre care se 
furișau Altair, Malik și Kadar. 

Cei trei înaintau iute, dar pe furiș, rămânând lipiţi de pereţii 
tunelurilor, cu cizmele moi abia tulburând nisipul. Altair mergea 
în faţă, iar Malik și Kadar la câţiva pași în urmă, toţi cu simţurile 
acordate la împrejurimi și cu bătăile inimilor iuţindu-se pe 
măsură ce se apropiau de Munte. Catacombele erau vechi de 
mii de ani și arătau ca atare; Altair putea să vadă nisip și colb 
scurgându-se de sub suporţi din lemn nesiguri, în vreme ce solul 
pe care călca era moale, cu nisipul umed de la apa ce picura 
constant de sus; probabil că în apropiere exista vreun pârâu. 
Aerul era îmbâcsit de izul de sulf provenit de la făcliile îmbibate 
în catran care se înșiruiau de-a lungul pereţilor tunelului. 

Altair îl auzi primul pe preot. Bineînțeles, fiindcă el era 
conducătorul, Maestrul Asasin; abilităţile îi erau superioare și 
simţurile mai ascuţite. Se opri. Își atinse urechea, apoi ridică 
mâna și toți trei deveniră nemișcaţi, ca niște spectre. Când privi 
înapoi, îi văzu așteptându-i următorul ordin. Ochii lui Kadar 
străluceau de nerăbdare; ai lui Malik priveau cu atenţie, duri 
precum cremenea. 

Toţi își ţinură răsuflarea. În jurul lor picura apă și Altair ascultă 
cu atenție mormăiturile preotului. 

Falsa pietate creștină a unui templier... 

Duse apoi mâinile la spate și zvăcni din încheietură ca să-și 
angajeze pumnalul, simțind tragerea familiară a mecanismului 
inelului pe care-l purta pe degetul mic. Își păstra pumnalul în 
stare bună, astfel ca zgomotul pe care-l făcea să fie aproape 
inaudibil; pentru mai multă siguranţă, socoti timpul deschiderii 
după picăturile de apă. 

Pic... pic... clic. 

Întinse braţele în faţă și pumnalul din mâna lui stângă sclipi în 
lumina pâlpâitoare a făcliilor, însetat de sânge. 

Altair se lipi apoi de peretele tunelului și înaintă furișat, pe 
după un cot lin până îl zări pe preot îngenuncheat în tunel. Purta 
veșminte de templier, ceea ce însemna că în faţă se mai aflau și 
alţii. Probabil în ruinele Templului. Căutându-și, fără doar și 
poate, comoara. 

Bătăile inimii tânărului se iuţiră. Era așa cum crezuse. Faptul 
că orașul se găsea sub stăpânirea lui Salah Al'din n-avea să-i 
oprească pe purtătorii crucii roșii. Și ei aveau treabă în Munte. 
Ce treabă? Altair intenţiona să afle, dar mai întâi... 

Mai întâi trebuia să se ocupe de preot. 

Ghemuit pe vine, avansă înapoia bărbatului îngenuncheat, 
care se ruga, fără să aibă habar de apropierea morții. 
Deplasându-și greutatea pe piciorul din faţă și îndoind ușor 
genunchiul, Altair duse brațul înapoi, gata să lovească. 

— Așteaptă! șuieră Malik dinapoia lui. Trebuie să existe și altă 
cale... El nu trebuie să moară. 

Altair îl ignoră. Dintr-o singură mișcare fluidă, prinse umărul 
preotului cu mâna dreaptă, iar cu stânga îi înfipse vârful 
pumnalului în ceafă, spintecând între craniu și prima vertebră și 
retezându-i șira spinării. 

Preotul nu avu timp să ţipe, fiindcă moartea fu aproape 
instantanee. Aproape... Corpul îi tresări și se încordă, însă Altair 
îl ţinu ferm, cu un deget pe artera carotidă, simțind cum viaţa i 
se scurge. Trupul se relaxă încetișor și Asasinul îi îngădui să se 
năruiască în tăcere pe sol, unde rămase nemișcat, cu o băltoacă 
de sânge lățindu-se, dar iute absorbită de nisip. 

Totul se petrecuse repede și fără zgomot, însă când retrase 
pumnalul, Altair văzu cum îl privea Malik și acuzaţia din ochii 

săi. Abia își stăpâni un pufnet față de slăbiciunea lui. Pe de altă 
parte, fratele lui Malik, Kadar, se uita la trupul preotului cu un 
amestec de uimire și venerație. 

— Un asasinat excelent, murmură el. Norocul îţi favorizează 
pumnalul. 

— Aici nu-i vorba despre noroc, se lăudă Altair, ci de abilitate. 
Fii atent și s-ar putea să înveţi ceva. 

In timp ce vorbea, îl privi pe Malik și-i văzu ochii fulgerând 
furios, gelos fără doar și poate pe respectul acordat de Kadar lui 
Altair. 

Într-adevăr, Malik se răsti spre fratele său: 

— Așa este, el te va-nvăţa cum să ignori tot ce ne-a instruit 
Maestrul! 

De data asta, Altair pufni cu adevărat. 

— Și tu cum ai fi procedat? 

— N-aș fi atras atenția asupra noastră. N-aș fi luat viaţa unui 
nevinovat. 

Altair oftă. 

— Nu contează cum ne ducem la îndeplinire misiunea, ci doar 
s-o terminăm. 

— Dar nu în felul ăsta..., începu Malik. 

Altair îl ţintui cu privirea. 

— Felul meu este mai bun. 

Pentru câteva clipe cei doi se înfruntară tăcuţi. Chiar și în 
tunelul umed, rece și în care picura apă, Altair putea citi în ochii 
celuilalt insolenţă și resentimente. Ştia bine că trebuia să fie 
atent în privinţa asta. Se părea că Malik era un dușman aflat la 
pândă. 

Insă dacă plănuia să-l uzurpe, Malik decisese în mod evident 
că nu era momentul potrivit să acţioneze. 

— Mă duc înainte să cercetez, rosti el. Încearcă să nu ne 
dezonorezi și mai mult. 

Pedeapsa pentru nesupunerea asta trebuia să mai aștepte, 
decise Altair, când Malik plecă prin tunel în direcţia Templului. 

Kadar îl privi îndepărtându-se, după care se întoarse către 
Altair. 

— Care-i misiunea noastră? întrebă el. Fratele meu nu-mi 
spune nimic, decât că ar trebui să mă simt mândru că am fost 
invitat. 

Altair îl privi pe tânărul entuziast. 

— Marele Maestru crede că templierii au descoperit ceva sub 
Muntele Templului. 

— O comoară? spuse iute Kadar. 

— Nu știu. Tot ce contează este că Maestrul consideră că-i 
ceva important, fiindcă altfel nu mi-ar fi cerut să pun mâna pe 
ea. 

Kadar încuviință și, la un semn al mâinii din partea lui Altair, 
se repezi să-și urmeze fratele, lăsându-l singur în tunel. Asasinul 
cobori ochii gânditor spre trupul preotului, al cărui cap era 
înconjurat de un halo de sânge care îmbibase nisipul. Era posibil 
ca Malik să fi avut dreptate. Existaseră și alte căi pentru a-l 
reduce la tăcere pe preot - nu neapărat moartea. Însă Altair îl 
ucisese pentru că... 

Pentru că putea s-o facă. 

Pentru că el era Altair Ibn-La' Ahad, născut din tată Asasin. 
Cel mai iscusit dintre toţi membrii Ordinului. Un Maestru Asasin. 

Porni la drum și ajunse la o succesiune de puțuri, în adâncul 
cărora pluteau pâcle; sări cu ușurință până la prima grindă 
transversală, ateriză grațios și se ghemui ca o felină, respirând 
egal și bucurându-se de puterea și de calităţile sale atletice. 

Sări apoi pe următoarea grindă, și pe următoarea, după care 
ajunse la Malik și Kadar, care-l așteptau. Nu se opri însă, ci își 
continuă alergarea, iar sunetul tălpilor lui era ca o șoaptă pe sol, 
abia ridicând firele de nisip. Înaintea lui era o scară înaltă pe 
care o sui tot în fugă, escaladând-o iute și tăcut, și încetini doar 
când ajunse în vârful ei, unde se opri, ascultând și adulmecând 
aerul. 

După aceea ridică ochii foarte lent și văzu o sală, care, așa 
cum se așteptase, era păzită de o santinelă aflată cu spatele la 
el, în veșmintele tipice ale templierilor: veston dublat, jambiere, 
zale și sabie la șold. Tăcut și nemișcat, Altair îl studie pe străjer, 
observându-i postura și curbura umerilor. Perfect! Era obosit și 
neatent. Ar fi fost simplu să-l reducă la tăcere. 

Se ridică încetișor pe podeaua sălii, unde rămase ghemuit, 
domolindu-și răsuflarea și privindu-l cu  luare-aminte pe 
templier, apoi se îndreptă îndărătul său și-și ridică mâinile: cea 
stângă era o gheară, iar mâna dreaptă era pregătită să se 
întindă și să-l termine pe bărbat. 

Apoi atacă, șfichiuind din încheietură pentru a activa 
pumnalul, care ţâșni în aceeași clipă în care îl afundă în șira 

spinării străjerului, prinzându-l simultan cu mâna dreaptă peste 
gură ca să-i înăbușe răcnetul. 

Pentru o secundă rămaseră amândoi într-o îmbrăţișare 
macabră și Altair simţi pe palmă gâdilatul ultimului strigăt stins 
al victimei. După care bărbatul se înmuie și îl lăsă lin pe podea, 
oprindu-se să-i atingă pleoapele, închizându-le. Fusese pedepsit 
aspru pentru eșecul lui ca santinelă, gândi feroce Asasinul, când 
se ridică de lângă cadavru și se alătură lui Malik și Kadar, care 
înaintau furiș pe sub arcada ce fusese păzită atât de prost. 

De sub arcadă ieșiră la nivelul superior al unei săli vaste și 
pentru o clipă Altair rămase locului, simțindu-se brusc copleșit 
de venerație. Aceasta era ruina legendarului Templu al lui 
Solomon, despre care se spunea că ar fi fost construit în anul 
960 î.Hr. de către regele cu același nume. Dacă nu se înșela, 
privea acum încăperea cea mai importantă a templului - 
Sanctuarul. Scrieri străvechi spuneau că Sanctuarul ar fi avut 
lambriuri din lemn de cedru, heruvimi sculptați, palmieri și flori 
gravate cu aur, însă acum templul era doar o urmă a fostei sale 
măreții. Dispăruseră ornamentele din lemn, heruvimii și 
finisajele din aur; Altair nu putea decât să presupună ce se 
întâmplase cu ele, dar nu avea nicio îndoială că templierii 
jucaseră un rol aici. Chiar și lipsit de podoabele sale, continua să 
fie un loc ce impunea respect și, fără să vrea, Asasinul se trezi 
încercat de dorinţa de a-l vedea. 

In spatele lui, cei doi camarazi erau încă și mai copleșiți. 

— Acolo... acela trebuie să fie Chivotul, spuse Malik arătând 
de cealaltă parte a sălii. 

— Chivotul legii! icni Kadar zărindu-l și el. 

Altair își revenise și, întorcându-se, îi văzu pe cei doi stând ca 
o pereche de neguţători, ametțiţi de vederea unor flecușteţe 
strălucitoare. Chivotul legii? 

— Nu fiți idioţi, pufni el. Așa ceva nu există. E doar o legendă. 

Privind însă obiectul, nu mai avu aceeași certitudine. În tot 
cazul, cufărul acela avea toate proprietăţile Chivotului legendar. 
Era exact așa cum îl descriseseră dintotdeauna profeții: placat 
complet cu aur, cu capac împodobit cu heruvimi și cu inele 
pentru introducerea prăjinilor pentru transport. Și mai avea 
ceva. O aură... 

Își smulse ochii de la cufăr. Chestiuni mai importante îi 
necesitau atenţia, mai exact bărbaţii care tocmai intraseră pe 

nivelul inferior al sălii și ale căror cizme scrâșneau peste 
resturile fostei podele din lemn de pin ce presărau acum 
pardoseala din piatră. Erau templieri, iar căpetenia lor lătra deja 
ordine. 

— Vreau să fie scos pe poartă înainte de răsăritul soarelui, le 
spunea el referindu-se fără doar și poate la Chivot. Cu cât va fi 
mai iute în mâinile noastre, cu atât ne vom putea întoarce 
atenția mai iute spre șacalii din Masyaf. 

Vorbea cu accent francez și, când ieși în lumină, i se văzu 
mantia de Mare Maestru Templier. 

— Robert de Sable, murmură Altair. Viaţa lui îmi aparţine. 

Malik se răsuci furios către el. 

— Nu! Ni s-a cerut să recuperăm comoara și să ne ocupăm de 
Robert doar dacă va fi nevoie. 

Obosit de contrazicerile lui constante, Altair îl fixă cu privirea. 

— Stă între noi și Chivot! șuieră el furios. Aș zice că este 
nevoie. 

— Discreţie, Altair, îl îndemnă celălalt. 

— Vrei să zici lașitate. Bărbatul ăla este inamicul nostru cel 
mai însemnat și acum avem ocazia să scăpăm de el. 

Malik nu renunţa însă cu ușurință. 

— Ai încălcat deja două dintre regulile Crezului nostru. Acum 
o încâlci și pe a treia. Nu compromite Frăția. 

Altair cedă nervos și se răsti: 

— Eu sunt superiorul tău - atât ca titlu, cât și ca abilități. Ar 
trebui să știi bine să nu mă contrazici. 

După aceea se întoarse, cobori iute prima scară pe un balcon 
intermediar, iar de acolo pe podeaua sălii, de unde porni ţanţoș 
spre grupul de cavaleri. 

Ei îl zăriră venind și se întoarseră să-l înfrunte, cu mâinile pe 
mânerele săbiilor și cu fălcile încleștate. Altair știa că aveau să-l 
privească cum luneca spre ei, cu fața ascunsă sub glugă, cu 
mantia și cingătoarea lată și roșie plutindu-i în spate, cu sabia la 
șold și mânerul sabiei scurte zărindu-se deasupra umărului său 
stâng. Ştia teama pe care o simțeau. 

Îi privea la rândul lui, analizându-i pe toţi în minte - care 
dintre ei era dreptaci și care lupta cu stânga, cine era clădit 
pentru viteză și care ar fi fost cel mai puternic, acordând o 
atenţie deosebită căpeteniei lor. 


VP -21 


Robert de Sable era cel mai masiv și cel mai puternic dintre 
ei. Țeasta îi era rasă și chipul îi era brăzdat de anii de experienţă 
care contribuiseră la legenda lui, cea a unui cavaler faimos atât 
pentru mânuirea sabiei, cât și pentru cruzime, iar asta Altair o 
știa prea bine; dintre cei de faţă, era de departe cel mai 
periculos și trebuia să fie neutralizat primul. 

li auzi pe Malik și Kadar coborând scările și, privind în spate, îi 
văzu urmându-l; Kadar înghițea noduri, nervos, iar Malik fulgera 
dezaprobator din ochi. Templierii se încordară și mai mult la 
vederea altor doi Asasini, care echilibrau situaţia. Patru dintre ei 
îl înconjurară pe de Sable și aerul din sală deveni încărcat de 
teamă și încordare. 

— Opriţi-vă, Templierilor, rosti Altair când ajunse destul de 
aproape de cei cinci cavaleri. 

Se adresă după aceea lui de Sable, care stătea cu braţele pe 
lângă corp având un surâs ușor pe buze. Spre deosebire de 
camarazii săi, nu dusese mâna la armă, ci stătea relaxat, de 
parcă prezenţa celor trei Asasini era lipsită de importanţă pentru 
el. Altair avea să-l facă să plătească pentru aroganţța aceea. 

— Voi nu sunteţi singurii care au treabă aici, adăugă el. 

Cei doi se cântăriră din ochi. Altair își mișcă mâna dreaptă, 
parcă pregătindu-se să apuce mânerul sabiei de la brâu, dorind 
să abată atenţia lui de Sable într-acolo, când, de fapt, moartea 
avea să sosească din stânga. Da, decise el. Fentă cu dreapta, 
lovitură cu stânga. Avea să-l străpungă pe Robert de Sable cu 
pumnalul, după care oamenii lui ar fi fugit, lăsându-i pe Asasini 
să recupereze comoara. Toţi aveau să vorbească despre 
măreața victorie a lui Altair asupra Marelui Maestru Templier. 
Malik - lașul ăla - va fi redus la tăcere, fratele său va fi din nou 
copleșit de admiraţie, iar la revenirea în Masyaf, membrii 
Ordinului îl vor venera pe Altair; Al Mualim îl va onora personal 
și calea lui Altair spre poziţia de Maestru va fi asigurată. 

Altair privi în ochii oponentului său. Imperceptibil, flexionă 
mâna stângă, testând tensiunea din arcul mecanismului 
pumnalului. Era pregătit. 

— Și ce doriţi voi? întrebă de Sable cu același zâmbet. 

— Sânge, răspunse Altair simplu și atacă. 

Cu viteză inumană, sări către de Sable, declanșând în aceeași 
clipă pumnalul, fentând cu dreapta și lovind cu stânga, iute și 
letal ca o cobră. 

Însă Marele Maestru Templier era mai iute și mai șiret decât 
anticipase. Îl prinse pe Asasin din plin salt, aparent cu ușurință, 
astfel că Altair fu oprit locului, incapabil să se miște și brusc - în 
mod teribil - neajutorat. 

În clipa aceea, Altair își dădu seama de greșeala gravă pe 
care o comisese. O greșeală fatală. înţelese că nu de Sable era 
arogant, ci el însuși. Brusc, nu se mai simţi ca fiind un Maestru 
Asasin, ci un copil slab și bicisnic. Mai rău încă, un copil 
lăudăros. 

Se zbătu și constată că abia se putea mișca, iar de Sable îl 
ținea locului fără dificultate. Simţi un fior ascuţit de rușine, 
gândindu-se că Malik și Kadar îl vedeau înfrânt. Mâna lui de 
Sable îl strânse de beregată și începu să horcăie ca să respire, 
în timp ce templierul își apropie faţa de a lui. O venă de pe 
tâmplă i se zbătea. 

— Nu știi în ce-ţi bagi nasul, Asasinule. Îţi cruţ viaţa, doar ca 
să te poţi întoarce la Maestrul tău și să-i transmiți un mesaj: 
Țara Sfântă este pierdută pentru el și ai săi. Ar trebui să fugă 
acum, cât mai are timp. Dacă rămâne, veţi muri toți. 

Altair horcăi și tuși, iar vederea periferică începu să-i 
pălească; se luptă să nu-și piardă cunoștința, iar de Sable îl 
răsuci ca pe un prunc și-l azvârli spre fundul sălii. Altair se lovi 
de pietrăria străveche și căzu în vestibulul aflat de cealaltă 
parte, unde rămase ameţțit pentru un moment, auzind grinzile și 
uriașii pilaștri ai sălii praăbușindu-se. Ridică privirea și văzu că 
intrarea în templu era blocată. 

De cealaltă parte auzi strigăte și pe de Sable răcnind: 

— Soldaţi! La arme! Ucideți-i pe Asasini)! 

Altair se ridică cu greu și se repezi către ușa acoperită cu 
sfărâmături, încercând să găsească o cale de a intra. Pârjolit de 
rușine și neajutorare, auzi ţipetele lui Malik și Kadar, când 
muriră, după care, cu capul plecat, se întoarse și-și croi drum 
afară din templu, ca să pornească spre Masyaf... și să le ducă 
Maeștrilor vestea. 

Vestea că dăduse greș. Vestea că el, marele Altair, abătuse 
dezonoare asupra sa și asupra Ordinului. 

Când ieși din adâncul Muntelui Templului, fu întâmpinat de 
strălucirea soarelui și de lerusalimul care clocotea de viață. Insă 
Altair nu se simţise niciodată atât de singur. 

Capitolul 5 


Altair sosi la Masyaf după cinci zile istovitoare petrecute în șa, 
în care avusese răgaz suficient să reflecteze asupra nereușitei 
sale. Cu inima împovărată, ajunse la porţi, fu lăsat să intre de 
către străjeri și se îndreptă spre grajduri. 

Descălecă și, simțind cum mușchii încordaţi i se destind în 
cele din urmă, întinse frâiele grăjdarului, apoi se opri lângă 
șipotul fântânii, unde sorbi întâi puţină apă, apoi înghiţi hulpav 
guri tot mai mari, pentru ca într-un final să se stropească pe 
toată faţa, îndepărtându-și recunoscător praful de pe piele. 
Continua totuși să simtă pe trup murdăria acumulată în timpul 
drumului. Mantia îl apăsa, grea și slinoasă, și abia aștepta să se 
scalde în apele sclipitoare ale lui Masyaf, ascuns într-un intrând 
al stâncii. In clipa de faţă nu-și dorea decât singurătate. 

Pe când trecu pe la marginea satului, privirea îi fu atrasă în 
sus, dincolo de clădirile grajdului și piața animată, spre potecile 
șerpuitoare ce duceau la zidurile fortăreței Asasinilor. Acolo 
locuiau și se antrenau membrii Ordinului sub comanda lui Al 
Mualim, ale cărui odăi se aflau în centrul turnurilor bizantine ale 
citadelei. Bărbatul putea fi zărit adesea privind de la fereastra 
turnului său, pierdut în gânduri, iar Altair și-l închipui acolo, 
acum, uitându-se în jos, peste sat. Același sat care fremăta de 
viaţă, era luminat de razele soarelui și răsuna de activitate. 
Același sat în care, cu zece zile în urmă, plecând spre Ierusalim 
cu Malik și Kadar, Altair plănuise să revină ca erou triumfător. 

Niciodată - nici în coșmarurile cele mai întunecate - el nu 
întrevăzuse eșecul și totuși... 

Un Asasin îl strigă pe când traversa piaţa împestriţată de 
soare și Altair se stăpâni, își îndreptă umerii și ţinu capul sus, 
încercând să-l cheme din adânc pe marele Asasin care plecase 
din Masyaf, nu pe netotul care revenise cu mâinile goale. 

Era Rauf, și Altair se simţi încă și mai deprimat, dacă asta ar fi 
fost posibil, lucru de care se îndoia în mod sincer. Dintre toţi cei 
care l-ar fi putut vedea de cum revenise, trebuia să fie tocmai 
Rauf, care-l venera ca pe un zeu. Părea că tânărul îl așteptase, 
petrecându-și timpul lângă o fântână de zid, iar acum porni spre 
el cu pas vioi și ochi largi, nerâbdător, fără să zărească aura de 
eșec pe care Altair o simţea în jurul său. 

— Te-ai întors, Altair! 

Radia de fericire, entuziast ca un cățelandru de plăcerea 
revederii. 

Altair încuviinţă încet din cap. Se uită cum, îndărătul lui Rauf, 
un negustor în vârstă se împrospătă la șipotul fântânii, după 
care salută o femeie tânără, care sosise cu un vas decorat cu 
gazele. Ea îl așeză pe ghizdul fântânii și cei doi începură să 
vorbească, gesticulând cu  înflăcărare. Altair simţea că-i 
invidiază pe amândoi. 

— Mă bucur să te văd nevătămat, continuă Rauf. Bănuiesc că 
misiunea ta a fost o izbândă, nu? 

Altair ignoră întrebarea, continuând să urmărească perechea 
de la fântână. Îi venea greu să-l privească în ochi pe tânăr. 

— Maestrul este în turn? întrebă el până la urmă, întorcându- 
și privirea spre Rauf. 

— Da, da. Celălalt miji ochii, parcă încercând să descifreze ce 
era în neregulă cu Altair. Afundat în cărţile lui, ca întotdeauna. 
Fără doar și poate, te așteaptă. 

— Mulţumesc, frate. 

Apoi le întoarse spatele lui Rauf și sătenilor care flecăreau 
lângă șipot și trecu pe lângă tarabele acoperite, căruțele cu fân 
și bănci, peste caldarâm, până ce solul arid și prăfos începu să 
suie pieptiș; iarba era scorojită de soare și toate potecile duceau 
spre castel. 

Altair nu se simţise niciodată atât de apăsat de umbra 
castelului, iar acum se pomeni strângând din pumni când 
traversă platoul și fu salutat de străjerii din fața fortăreței, care 
țineau mâinile pe mânerele săbiilor și scrutau totul cu luare- 
aminte. 

Ajunse apoi la arcada mare ce ducea la tumul de pază și 
tresări iarăși când zări înăuntru un chip cunoscut: Abbas. 

Acesta stătea sub o făclie care alunga puţinele umbre de sub 
arcadă. Era rezemat de piatra aspră și întunecată, cu capul gol, 
braţele încrucișate peste piept și sabia la șold. Altair se opri și 
pentru câteva clipe cei doi se priviră, în timp ce sătenii treceau 
pe lângă ei fără să aibă habar de vechea dușmănie care înflorea 
din nou între ei. Cândva își spuseseră unul celuilalt „frate”, dar 
vremea aceea trecuse de mult. 

Abbas surâse încet, batjocoritor. 

— Ah! lată-l revenind în cele din urmă. Se prefăcu că privește 
cu atenţie peste umărul lui Altair. Dar unde sunt ceilalţi? Ai 
pornit înaintea lor în galop, sperând să te-ntorci primul? Știu că 
detești să împarți gloria. 

Altair nu-i răspunse. 

— Tăcerea nu-i decât o altă formă de aprobare, adăugă Abbas 
tot încercând să-l împungă, însă procedând cu șiretenia unui 
adolescent. 

— N-ai nimic mai bun de făcut? suspină Altair. 

— Îți aduc mesajul Maestrului. Te așteaptă în bibliotecă, spuse 
Abbas și-i făcu semn să treacă. Ar fi bine să te grăbești. Fără 
doar și poate ești nerăbdător să-ţi foloseşti limba pentru a-i 
lustrui cizmele. 

— Încă un cuvânt, replică Altair, și grumazul tău va face 
cunoștință cu sabia mea. 

— Va fi timp destul pentru asta mai târziu, frate. 

Altair trecu pe lângă el și continuă spre curtea interioară și 
curtea pentru instrucţie și antrenament, după care ajunse la 
poarta turnului lui Al Mualim. Străjerii plecară capetele înaintea 
sa, acordându-i respectul pe care-l atrăgea pe bună dreptate un 
Maestru Asasin și le întoarse salutul, știind că în curând - atât 
cât ar fi trebuit zvonului să se răspândească - respectul lor avea 
să fie o simplă amintire. 

Mai întâi trebuia să-i spună însă teribila veste lui Al Mualim, 
așa încât sui treptele turnului spre locuinţa Maestrului. Odaia 
acestuia era caldă și aerul încărcat de obișnuita sa aromă 
dulceagă. Fire de praf dansau în razele de lumină ce pătrundeau 
prin fereastra înaltă de pe peretele opus, în dreptul căreia 
stătea Maestrul, cu mâinile încleștate la spate. Maestrul lui 
Altair. Mentorul lui. Un om pe care-l venera mai presus decât 
orice. 

lar acum îi înșelase încrederea. 

Într-un colţ, porumbeii călători ai Maestrului uguiau încetișor 
în colivia lor, iar de jur-împrejur se vedeau cărţi și manuscrise 
stivuite pe rafturi sau în teancuri prăfuite, într-un echilibru 
nesigur, reprezentând mii de ani de literatură și învăţătură a 
asasinilor. Veșmintele somptuoase unduiau în jurul bărbatului, 
părul lung îi cobora pe umeri și, ca întotdeauna, era adâncit în 
gânduri. 

— Maestre, rosti Altair întrerupând tăcerea adâncă și plecă 
fruntea. 

Fără un cuvânt, Al Mualim se întoarse și porni către masa lui, 
peste podeaua presărată cu pergamente. Il privi pe Altair cu un 
singur ochi, pătrunzător și dur precum cremenea. Gura lui, 
ascunsă sub barba alb-sură, nu trădă nicio emoție, până când 
vorbi în cele din urmă, făcându-i semn elevului său: 

— Înaintează. Povestește-mi despre misiunea ta. Bănuiesc că 
ai recuperat comoara templierilor... 

Altair simţi cum un pârâiaș de sudoare i se prelinge de pe 
frunte pe chip. 

— Au fost unele obstacole, Maestre. Robert de Sable nu era 
singur. 

Al Mualim flutură din braţ, nepăsător. 

— Când oare misiunile noastre s-au desfășurat așa cum ne 
așteptam? Capacitatea noastră de adaptare ne face să fim ceea 
ce suntem. 

— De data asta însă n-a fost îndeajuns. 

Marele Maestru tăcu câteva clipe, absorbind răspunsul lui 
Altair. leși dinapoia mesei și următoarele lui cuvinte fură rostite 
cu glas aspru: 

— Ce vrei să spui? 

Altair constată că trebui să se silească să pronunţe vorbele: 

— Ți-am înșelat așteptările. 

— Comoara? 

— Am pierdut-o. 

Atmosfera din odaie se schimbă. Păru să se încordeze și să 
trosnească, parcă devenită casantă și gata să se spargă, și urmă 
o pauză înainte ca Al Mualim să vorbească din nou: 

— Robert? 

— A scăpat. 

Cuvântul căzu ca un bolovan în noapte. 

Al Mualim înaintă, apropiindu-se de Altair. Singurul lui ochi 
fulgera de mânie, vocea îi era stăpânită cu greu și furia lui 
umplea încăperea. 

— Te-am trimis pe tine - omul meu cel mai bun - ca să 
îndeplinești o misiune mai importantă decât oricare alta de până 
acum, iar tu nu te întorci decât cu scuze? 

— Am făcut... 

— Să taci! Glasul lui Al Mualim era un plesnet de bici. Să nu 
mai rostești o vorbă! Nu mă așteptam la asta. Va trebui să-i 
pregătim pe alţii ca să... 

— Iți făgăduiesc că-l voi găsi - voi pleca și..., începu Altair 
care-și dorea deja cu disperare să-l reîntâlnească pe de Sable. 
Data viitoare va fi cu totul altfel. 

Al Mualim privea însă prin el, parcă amintindu-și abia acum că 
Altair plecase din Masyaf însoţit de doi camarazi. 

— Unde sunt Malik și Kadar? întrebă el. 

A doua broboană de sudoare apăru pe tâmpla lui Altair când 
răspunse: 

— Sunt morți. 

— Nu, răsună o voce dinapoia sa, nu-i așa. 

Al Mualim și Altair se răsuciră și văzură o fantomă. 


Capitolul 6 


Malik se clătina în ușa odăii Maestrului, rănit, epuizat, acoperit 
de sânge. Mantia lui cândva albă era mânjită de murdărie, 
îndeosebi în jurul braţului stâng, care părea grav rănit, 
atârnându-i nemișcat pe lângă trup, încrustat cu sânge uscat, 
înnegrit. 

Când înaintă în cameră, umărul brațului rănit îi era mai 
coborât și el însuși șchiopăta ușor. Dar dacă trupul îi fusese 
vătămat, nu același lucru se putea spune și despre spiritul său, 
întrucât ochii îi ardeau năprasnic de furie și ură - o ură pe care o 
abătu asupra lui Altair cu atâta intensitate, încât acesta se 
strădui din răsputeri să nu se retragă câțiva pași. 

— Eu, cel puţin, încă trăiesc, mârâi Malik și ochii lui injectați și 
clocotind de mânie îl fixară pe Altair. 

Răsufla repede și întretăiat. Dinţii dezgoliți îi erau pătaţi de 
sânge. 

— Și fratele tău? întrebă Al Mualim. 

Malik clătină din cap. 

— Nu mai este. 

Pentru o secundă privirea îi cobori spre pardoseala din piatră. 
După aceea, cu o răbufnire neașteptată de energie furioasă, 

înălţă fruntea, miji ochii și ridică un deget tremurător cu care-l 
aținti pe Altair. 

— Din cauza ta! șuieră el. 

— Robert m-a azvârlit afară din sală. Justificarea sună jalnică 
și în urechile lui Altair - mai ales în propriile lui urechi. N-am 
putut să mai intru. Nimic din ce-am încercat... 

— Pentru că n-ai ţinut seamă de avertismentul meu! răcni 
Malik cu glas răgușit. Toate astea puteau fi evitate. lar fratele 
meu... fratele meu ar fi fost acum viu. Aroganţa ta aproape că 
ne-a costat victoria. 

— Aproape? repetă Al Mualim cu grijă. 

Calmându-se, Malik încuviință din cap și pe buzele lui apăru 
spectrul unui zâmbet - un zâmbet îndreptat spre Altair, pentru 
că acum făcu semn altui Asasin, care înaintă purtând o casetă 
pe o tavă aurită. 

— Eu am ceea ce n-a izbutit să aducă favoritul tău, rosti Malik. 

Glasul îi era încordat și el era istovit, totuși nimic n-avea să-i 
răpească clipa de triumf asupra lui Altair. 

Altair simţi cum se prăbușește într-un hău când Asasinul 

așeză tava pe masa lui Al Mualim. Caseta era acoperită cu rune 
antice și emana un fel de... aură. Cu siguranţă în interiorul ei se 
afla comoara. Asta trebuia să fie, comoara pe care nu fusese în 
stare s-o ia el însuși. 
__ Ochiul sănătos al lui Al Mualim strălucea, larg deschis. 
Intredeschisese buzele, pe care le umezea acum cu vârful limbii. 
Era fascinat de vederea casetei și de gândul la conţinutul ei. Pe 
neașteptate, de afară se auzi hărmălaie. Răcnete. Tropăituri de 
cizme ce alergau. Zăngăniturile inconfundabile ale încleștărilor 
între spade din oțel. 

— Se pare că nu m-am întors doar cu comoara, reflectă Malik. 

In clipa următoare un mesager pătrunse în goană în odaie, 
ignorând toate protocoalele, și exclamă întretăiat: 

— Maestre, suntem atacați! Robert de Sable asediază satul 
Masyaf. 

Al Mualim fu smuls din reveria lui la auzul veștii că urma să-l 
înfrunte pe de Sable. 

— Așadar, caută o bătălie, da? Perfect, nu i-o voi refuza. Du-te 
și anunţă-i pe ceilalţi. Fortăreaţa trebuie pregătită. 

Își îndreptă apoi atenţia asupra lui Altair, iar ochii îi scânteiară 
când spuse: 

— Discuţia noastră va trebui să mai aștepte. Du-te de îndată 
spre sat. Distruge-i pe atacatori. Alungă-i din căminul nostru. 

— Așa va fi, rosti Altair simțindu-se ușurat de întorsătura 
neașteptată a evenimentelor. 

Prefera mai degrabă să lupte pentru apărarea satului decât să 
îndure umilinţa asta. Se acoperise de dizgrație în lerusalim, însă 
acum beneficia de posibilitatea de a îndrepta lucrurile. 

Sări de pe palierul de lângă odaia Maestrului până pe 
podeaua din piatră netedă de la parter și părăsi în fugă turnul. 
Alergă prin curtea de antrenament și ieși prin poarta principală, 
întrebându-se dacă nu cumva scăparea dorită ar fi fost moartea 
lui acum. Ar fi fost oare o moarte bună? O moarte mândră și 
nobilă? 

Îndeajuns pentru a-l reabilita? 

Trase sabia din teacă. Zgomotele luptei se auzeau mai 
aproape. Zări Asasini și templieri luptându-se la poalele 
castelului; mai jos, pe deal, sătenii se risipeau sub forţa iureșului 
și trupurile lor presărau deja panta. 

Apoi fu el însuși atacat. Un templier se năpusti mârâind și 
Altair se răsuci, lăsându-se purtat de instincte, ridicând sabia 
pentru a-l primi pe cavalerul care lovi iute și brutal, iar spada lui 
lată izbi cu zăngănit sonor lama tânărului. Altair era însă bine 
proptit în picioarele pe care le depărtase, linia corpului îi era 
perfectă și asaltul templierului abia dacă-l clinti. Îi mătură în 
lături braţul atacator, utilizând greutatea uriașei spade late 
împotriva cavalerului, al cărui braţ se zbătu inutil pentru o clipă, 
suficient pentru ca Altair să facă un pas înainte și să-și împlânte 
sabia în abdomenul lui. 

Templierul venise spre el convins că-l va omori cu ușurință. La 
fel de ușor ca pe sătenii pe care-i sfârtecase deja. Se înșelase. 
Tuși sânge, cu lama de oţel înfiptă în măruntaie, și ochii i se 
holbară de durere și surprindere când Altair își smuci sabia în 
sus, despicându-i trunchiul. Bărbatul căzu într-o parte și 
intestinele i se revărsară în praf. 

Altair lupta acum cu dușmănie pură, revărsându-și frustrările 
prin lovituri, de parcă și-ar fi putut răscumpăra greșelile cu 
sângele inamicilor. Următorul templier îi răspunse la lovituri, 
străduindu-se să reziste pe când era împins întruna înapoi, iar 
postura îi trecu din atac în apărare, apoi în apărare disperată, 

astfel încât, chiar pe când para atacurile, scâncea, așteptându-și 
moartea inevitabilă. 

Altair făcu o fentă, se roti și sabia îi fulgeră peste beregata 
creștinului,  deschizând-o, împroșcând sânge peste piepții 
uniformei lui și pătându-i în roșu aidoma crucii de pe mantie. Se 
prăbuși în genunchi, apoi căzu cu faţa înainte, chiar în 
momentul în care alt soldat se repezi către Asasin cu soarele 
sclipindu-i de pe tăișul ridicat al spadei. Altair păși iute în lateral 
și-și înfipse sabia adânc în spinarea lui, astfel că pentru un 
moment întregul corp al atacatorului se încordă, apoi vârful 
lamei îi ieși prin pieptarul de piele și el căscă gura într-un țipăt 
tăcut, după care Asasinul îl cobori ușor pe pământ și-și smulse 
arma, eliberând-o. 

Doi templieri îl atacară simultan, crezând că poate așa aveau 
să-l copleșească. O făcură fără să ţină seama de furia lui. 
Asasinul nu mai lupta cu obișnuita sa indiferenţă rece, ci era 
mânat de un foc care-l pârjolea pe dinăuntru. Focul unui 
războinic căruia nu-i păsa deloc de propria-i siguranţă. 
Luptătorul cel mai periculos dintre toţi. 

În jurul său vedea leșuri ale sătenilor, uciși de atacatorii 
templieri, și furia înflori în el, iar loviturile sabiei îi deveniră tot 
mai nimicitoare. Alţi doi soldaţi se prăvăliră sub ele și-i lăsă 
zbătându-se în țărână. Numărul inamicilor creștea însă; sătenii 
și Asasinii deopotrivă suiau în grabă panta și Altair îl văzu pe 
Abbas ordonându-le să revină în castel. 

— Asaltaţi fortăreaţa păgână! răcni la rândul său un templier. 

Urca în goană dealul spre Altair, rotind spada pentru a omori 
o femeie care fugea. 

— Să-i urmărim în bârlogul... 

Altair își înfipse sabia în beregata lui și-i înecă ultimele cuvinte 
în gâlgâitul sângelui. 

Dar în urma sătenilor care se refugiau și a Asasinilor veneau 
mulți cavaleri templieri și Altair șovăi, întrebându-se dacă acum 
era momentul ultimei sale lupte - să moară apărându-și oamenii 
și să scape din temniţa rușinii. 

Totuși, nu! El știa prea bine că o viaţă irosită prin moarte nu 
era onorabilă, așa că se alătură celor care se retrăgeau spre 
fortăreață, unde ajunseră când porțile începuseră să se închidă. 
Acolo se întoarse și privi scena de carnagiu din urmă: 

frumusețea lui Masyaf era întinată de trupurile însângerate ale 
sătenilor, soldaţilor și Asasinilor. 

Cobori după aceea ochii asupra sa. Veșmintele îi erau stropite 
de sângele templierilor, dar el nu se alesese cu nicio rană. 

— Altair! 

Strigătul îi pătrunse prin gânduri. Era tot Rauf. 

— Vino! 

Brusc, Asasinul se simţi ostenit. 

— Unde mergem? 

— Avem o surpriză pentru vizitatorii noștri. Ajunge să faci ce 
fac eu. În curând ar trebui să fie destul de clar... 

Rauf arăta undeva mult deasupra lor, spre meterezele 
fortăreței. Altair băgă sabia în teacă și-l urmă pe o serie de scări 
spre vârful turnului, unde erau adunați conducătorii Asasinilor, 
printre care se vedea și Al Mualim. Traversând podeaua, Altair îl 
privi pe Marele Maestru, care-l ignoră însă, cu buzele strânse 
într-o linie subțire. Rauf îi indică una dintre cele trei platforme 
din lemn, care se extindeau deasupra hăului, cerându-i să-și 
ocupe locul acolo. O făcu, inspirând adânc înainte de a se 
apropia precaut de margine. 

Stătea în vârful lui Masyaf, de unde putea să vadă toată 
valea. Simţi vântul suflând pe lângă el, mantia îi flutură și văzu 
stoluri de păsări care planau și se ridicau ori coborau în curenţii 
de aer cald. Înălțimea îl ameţea, dar în același timp panorama îi 
tăia răsuflarea: dealurile unduitoare ale regiunii acoperite de 
verdeață luxuriantă, apa sclipitoare a râului, trupurile... acum 
simple punctulețe pe povârnișuri. 

Și templierii. 

Invadatorii se strânseseră pe porțiunea mai înaltă din faţa 
unui foișor, aproape de porţile fortăreței. În fruntea lor se afla 
Robert de Sable, care făcu un pas înainte, privi meterezele pe 
care stăteau Asasinii și se adresă lui Al Mualim: 

— Ereticule! răcni el. Înapoiază-mi ce ai furat de la mine! 

Comoara. Pentru o clipă, mintea lui Altair reveni la caseta de 
pe masa lui Al Mualim. Păruse să strălucească... 

— Nu ai niciun drept anume asupra ei, Robert, răspunse 
Marele Maestru și glasul îi răsună peste vale. la-ţi oamenii de 
aici înainte de a fi silit să vă răresc rândurile și mai mult. 

— Joci un joc periculos, replică de Sable. 

— Te asigur că ăsta nu-i un joc. 

— Așa să fie atunci, veni răspunsul. 

Ceva din tonul lui nu-i plăcu lui Altair. Într-adevăr, de Sable se 
întoarse către unul dintre oamenii săi și porunci: 

— Aduceţi prizonierul. 

Rândurile templierilor se deschiseră și doi soldaţi îl târâră în 
faţă pe Asasin. Cu toate că era legat și avea căluș în gură, se 
zbătea, străduindu-se să se elibereze, când fu adus cu 
brutalitate în faţa tuturor. Strigătele lui înăbușite se auziră până 
la platforma pe care stătea Altair. 

După aceea, fără nicio ceremonie, de Sable încuviință din cap 
spre alt soldat din apropiere. Acesta îl trase pe Asasin de păr, 
dezgolindu-i astfel beregata, apoi i-o reteză cu sabia și lăsă leșul 
să cadă pe iarbă. 

Asasinii care priveau își ţinură răsuflarea la unison. 

De Sable avansă și se opri lângă cadavru, puse un picior pe 
spinarea sa și încrucișă brațele ca un gladiator triumfător. 
Printre Asasini se auzi un murmur de dezgust, iar el strigă spre 
Al Mualim: 

— Satul vostru e-n ruine, iar proviziile nu vă sunt nici pe 
departe nesfârșite. Cât va mai trece până ce fortăreața vi se va 
nărui pe dinăuntru? Cât de disciplinați îți vor rămâne oamenii, 
când fântânile seacă, iar hrana dispare? 

Cu greu își putea ascunde nota de satisfacție lăudăroasă din 
glas. 

Al Mualim îi replică însă calm: 

— Robert, oamenii mei nu se tem de moarte. Dimpotrivă, ei o 
îmbrățișează, atât pe ea, cât și răsplățile pe care le aduce. 

— Așa să fie! strigă de Sable. Vor fi atunci înconjurați de ea! 

Avea dreptate, desigur. Templierii puteau asedia Masyaf și-i 
puteau împiedica pe Asasini să primească provizii. Cât timp ar fi 
putut rezista așa, până când să ajungă atât de slăbiţi, încât de 
Sable să poată ataca fără griji? Două săptămâni? O lună? Altair 
nu putea decât să spere că planul necunoscut al Marelui 
Maestru avea să fie suficient pentru înlăturarea impasului. 

Ca și cum i-ar fi citit gândurile, Rauf îi șopti de pe platforma 
din stânga: 

— Urmează-mă și fă-o fără cea mai mică șovăiala. 

Un al treilea Asasin stătea mai departe. Ei erau ascunși de 
vederea lui de Sable și a oamenilor săi. Coborând ochii, Altair 
zări căpiţe de fân strategic amplasate, destul de mari pentru a 

amortiza o cădere. Începu să înțeleagă ce avea Rauf în minte. Ei 
urmau să sară, nevăzuţi de templieri. Dar de ce? 

Mantia îi fâlfâia în vânt, lovindu-i genunchii. Sunetele ei erau 
liniștitoare, precum ale valurilor sau ploii. Tânărul cobori ochii și- 
și domoli răsuflarea. Se concentră. Pătrunse într-un loc 
dinăuntrul său. 

Auzea schimbul de replici dintre Al Mualim și de Sable, dar 
deja nu-i mai asculta, ci se gândea doar la săritură, pregătindu- 
se pentru ea. Închise ochii. Se simţi cuprins de un calm uriaș, de 
o pace interioară. 

— Acum, spuse Rauf și sări, imitat de celălalt Asasin. 

Următorul fu Altair. 

Tânărul sări în gol. 

Timpul se nărui, pe când el cădea, cu braţele întinse în lateral. 
Cu trupul relaxat și arcuindu-se grațios prin aer, el știu că 
atinsese un soi de perfecţiune - era ca și cum s-ar fi detașat de 
sine. lar după aceea ateriză perfect, cu șocul atenuat de căpiţa 
de fân. La fel făcuse și Rauf. Nu însă și al treilea Asasin, al cărui 
picior trosni în clipa impactului. Imediat bărbatul dădu un țipăt și 
Rauf se apropie să-l liniștească, nedorind ca templierii să audă; 
pentru ca subterfugiul să funcţioneze, inamicii trebuiau să 
creadă că cei trei se sinuciseseră, aruncându-se în gol. 

Rauf se răsuci spre Altair. 

— O să rămân să am grijă de el. Va trebui să continui fără noi. 
Frânghiile de acolo te vor duce la capcană. Elibereaz-o și abate 
moartea asupra dușmanilor noștri. 

Bineînţeles. Altair înţelegea acum. Se întrebă în treacăt cum 
reușiseră Asasinii să pregătească o capcană fără știința sa? Câte 
alte fațete ale Frăției rămâneau un secret pentru el? Avansă cu 
agilitate pe frânghiile întinse de-a curmezișul hăului, întorcându- 
se peste defileu și către faţa stâncii dinapoia foișorului. Suia din 
instinct, sprinten și ușor, simţindu-și mușchii brațelor cântând în 
vreme ce escalada zidurile perfect verticale, mai sus, tot mai 
sus, până ajunse în vârful foișorului. Acolo, dedesubtul 
scândurilor de la ultimul nivel, găsi capcana gata să fie 
declanșată: bușteni grei, unși cu grăsime, stivuiţi pe o platformă 
înclinată. 

Se apropie neauzit de marginea ei și, privind afară, văzu 
șirurile compacte de cavaleri templieri, zeci de ostași ce stăteau 
cu spatele la el. Tot aici se aflau și funiile care ţineau capcana. 

Scoase sabia din teacă și, pentru prima dată după multe zile, 
zâmbi. 

Mai târziu, Asasinii se adunară în curtea interioară, încă 
savurând victoria. 

Buștenii se  rostogoliseră din foișor peste cavalerii de 
dedesubt; majoritatea lor fuseseră striviţi de primul val, iar alţii 
fuseseră prinși de o a doua stivă, aflată imediat în spatele 
primei. Cu numai câteva secunde mai devreme, ei fuseseră 
siguri de victorie, iar apoi trupurile le fuseseră maltratate, 
membrele smulse, și toți fuseseră azvârliţi în braţele haosului. 
Robert de Sable ordonă retragerea, în timp ce arcașii Asasini 
profitară și-i împroșcară cu săgeți din înalt. 

Acum însă Al Mualim le ceru Asasinilor reuniți să facă liniște 
și-i indică lui Altair să i se alăture pe platforma de lângă intrarea 
în turnul său. Ochii îi erau duri și, când tânărul își ocupă locul 
arătat, Marele Maestru ceru ca doi străjeri să-l înconjoare. 

Liniștea luă locul felicitărilor. Cu spatele la Asasini, Altair simţi 
toți ochii aţintiţi asupra lui. Până acum ei aflaseră ce se 
petrecuse în lerusalim; Malik și Abbas avuseseră grijă în această 
privință. Eforturile lui în bătălie și declanșarea capcanei nu 
aveau să mai conteze defel. Tot ce putea spera era ca Al Mualim 
să-i arate clemenţă. 

— Te-ai descurcat bine în alungarea lui Robert, rosti Maestrul 
și cuvintele lui conţineau o măsură de mândrie, îndeajuns 
pentru ca Altair să spere că ar putea fi iertat și că acţiunile lui de 
după întoarcerea din lerusalim îl reabilitaseră. Armata lui a fost 
spulberată și va trece mult până să ne tulbure din nou. Spune- 
mi acum - știi de ce ai izbândit? 

Altair nu zise nimic, dar bătăile inimii i se înteţiră. 

— Ai izbândit, pentru că ai ascultat, urmă Al Mualim. Dacă ai fi 
ascultat și în Templul lui Solomon, toate astea ar fi fost evitate. 

Braţul său descrise un cerc, arătând curtea interioară și tot ce 
se afla dincolo de ea, acolo unde, chiar în clipa asta erau 
ridicate leșurile Asasinilor, templierilor și sătenilor. 

— Am făcut așa cum mi s-a cerut, spuse Altair încercând să-și 
aleagă cuvintele cu grijă, dar dădu greș. 

— Nu! se răsti Marele Maestru și ochii lui fulgerară. Ai făcut 
așa cum ai vrut tu! Malik mi-a povestit de aroganţa de care ai 
dat dovadă. De desconsiderarea faţă de căile noastre. 

Cei doi străjeri care-l încadrau pe Altair îl prinseră de braţe. 
Mușchii lui se tensionară. Se încordă împotriva lor, totuși nu se 
zbătu. 

— Ce faceţi? întrebă el neliniștit. 

Culoarea se ridică în obrajii lui Al Mualim. 

— Există anumite precepte. Noi nu însemnăm nimic dacă nu 
respectăm Crezul Asasinilor. Trei reguli simple, pe care tu se 
pare că le uiţi. Ţi le voi reaminti. În primul și în primul rând: ține- 
ți arma departe... 

Avea să-i țină o prelegere. Altair se destinse și nu-și putu 
stăpâni tonul de resemnare din glas când termină fraza lui Al 
Mualim: 

— ... de un trup nevinovat. Știu. 

Plesnetul palmei Marelui Maestru peste fața lui reverberă din 
pietrele curții. Altair simţi că-i arde obrazul. 

— Și ţine-ţi gura până-ţi îngădui eu s-o foloseşti! mugi Al 
Mualim. Dacă știi atât de bine regula asta, de ce l-ai ucis pe 
bătrân în templu? El era nevinovat. Nu trebuia să moară. 

Altair nu spuse nimic. Ce ar fi putut spune? „Am acţionat 
nesăbuit?” „Uciderea bătrânului a fost un act de aroganță?” 

— Insolența ta nu cunoaște margini! tună Al Mualim. Invaţă 
modestia, copile, dacă nu, jur că-ţi voi smulge inima din piept cu 
propriile-mi mâini! 

Tăcu, iar umerii i se ridicară și se coborâră, pe când își 
stăpânea mânia. 

— A doua regulă este cea care ne dă putere, continuă el. 
Ascunde-te în plină vedere. Lasă-i pe oameni să te camufleze, 
astfel ca să devii una cu mulţimea. Mai ţii minte? Fiindcă, după 
câte aud, ai ales să te expui, atrăgând atenţia înainte să lovești. 

Altair continuă să rămână tăcut. Simţea rușinea cuprinzându-i 
măruntaiele. 

— lar a treia și ultimă regulă, adăugă Al Mualim, este și cea 
mai rea dintre toate trădările tale: nu compromite niciodată 
Frăția. Înţelesul ei trebuie să fie limpede. Acţiunile noastre nu 
trebuie să ne cauzeze niciodată prejudicii - directe sau indirecte. 

Cu toate astea, acţiunea ta egoistă de la lerusalim ne-a pus pe 
toți în pericol. Mai rău încă, l-ai adus pe inamic la căminul 
nostru. Toate vieţile ce au fost pierdute azi au fost pierdute din 
cauza ta. 

Altair nu fusese în stare să-l privească pe Marele Maestru. 
Capul îi rămăsese întors într-o parte, încă usturându-l după 
palma primită. Însă când îl auzi trăgându-și pumnalul din teacă, 
întoarse capul. 

— Îmi pare rău, adăugă Al Mualim. Îmi pare rău cu adevărat, 
dar nu pot să accept un trădător. 

Nu. Nu asta. Nu moartea unui trădător. 

Ochii lui Altair se holbară când zăriră tăișul din mâna Marelui 
Maestru, mâna care-l călăuzise încă din copilărie. 

— Nu sunt un trădător, reuși el să pronunte. 

— Acţiunile tale indică contrariul. Și de aceea nu-mi lași de 
ales. Al Mualim duse mâna în spate. Pacea fie cu tine, Altair. 

Înfipse pumnalul în stomacul tânărului. 


Capitolul 8 


Și asta a fost. Pentru câteva clipe preţioase cât fu mort, Altair 
se simţi împăcat. 

Și apoi... apoi reveni, recăpătând treptat senzaţia propriei 
sale persoane și a locului unde se afla. 

Stătea în picioare. Cum era posibil să stea în picioare? Asta 
era oare moartea, viața de apoi? Se găsea oare în Paradis? Dacă 
răspunsul era afirmativ, atunci Paradisul semăna foarte mult cu 
odaia lui Al Mualim. Și nu numai atât, ci și Al Mualim însuși era 
prezent. Stătea lângă el; mai exact, îl privea cu o expresie 
indescifrabilă. 

— Sunt viu? 

Mâinile lui Altair se îndreptară către locul unde pumnalul îi 
fusese împlântat în stomac. Se aștepta să găsească o rană cu 
margini zdrenţuite și să simtă umezeala sângelui, dar nu găsi 
nimic. Nici rană, nici sânge. Deși văzuse cu ochii lui. Deși 
simţise. Da, simţise durerea. 

Nu fusese așa? 

— Însă te-am văzut cum m-ai înjunghiat, continuă el, și am 
simţit îmbrăţișarea morții. 

Marele Maestru îi răspunse enigmatic: 

— Ai văzut ceea ce ai vrut să vezi. lar apoi ai dormit somnul 
celor morţi. Uterul matern. Pentru ca să te poţi trezi și să fii 
renăscut. 

Altair își alungă ceața de pe minte. 

— In ce scop? 

— Mai ţii minte pentru ce luptă Asasinii? 

Incă străduindu-se să se adapteze situaţiei, tânărul răspunse: 

— Pentru pace, în toate. 

— Da. In toate. Nu este îndeajuns să punem capăt violențelor 
pe care un om le comite asupra altuia. Asta se referă și la pacea 
din interior. Nu poţi să ai una fără alta. 

— Așa se spune. 

Al Mualim clătină din cap și obrajii i se colorară din nou, iar 
glasul îi spori în intensitate. 

— Așa este! Dar tu, fiul meu, nu ai găsit pacea interioară, ci te 
manifești în feluri hâde. Ești arogant și excesiv de încrezător în 
sine. Duci lipsă de autocontrol și înțelepciune. 

— Ce se va alege atunci de mine? 

— Ar trebui să te omor pentru suferințele pe care le-ai abătut 
asupra noastră. Malik crede că așa este corect - viața ta în 
schimbul vieții fratelui său. 

Marele Maestru făcu o pauză, pentru a-i îngădui să înțeleagă 
deplina importanţă a momentului. 

— Însă asta ar însemna irosirea timpului meu și a talentelor 
tale. 

Altair își îngădui să se mai relaxeze puţin. Avea să fie cruțat. 
Se putea reabilita. 

— Ai fost lipsit de toate bunurile tale, continuă Al Mualim. Ca 
și de rangul tău. Ești din nou un novice - un copil. Așa cum ai 
fost în ziua când te-ai alăturat Ordinului. Iti ofer o șansă de a-ți 
ispăși păcatele. ţi vei recâștiga calea în Frăţie. 

Bineînţeles. 

— Bănuiesc că ai pregătit ceva. 

— Mai întâi, trebuie să-mi dovedești că îţi amintești cum să fii 
un Asasin. Un adevărat Asasin. 

— Dorești așadar să iau o viaţă? întrebă Altair, știind totuși că 
pedeapsa lui va fi mult mai complicată. 

— Nu. Cel puţin, nu încă. Deocamdată va trebui să redevii 
învățăcel. 

— Nu-i nevoie de așa ceva. Eu sunt un Maestru Asasin. 

— Ai fost un Maestru Asasin. Alţii îţi căutau ţintele pe care să 
le lovești. Dar asta a luat sfârșit. De azi înainte, le vei căuta tu 
însuți. 

— Dacă aceasta îţi este dorința... 

— Da. 

— Spune-mi atunci ce trebuie să fac. 

— Am aici o listă cu nouă nume. Nouă bărbaţi care trebuie să 
moară. Ei sunt aducători de rele. Ațâțători de războaie. Puterea 
și influenţa lor pervertesc tărâmurile noastre și asigură 
continuarea Cruciadelor. Tu îi vei găsi. li vei ucide. Procedând 
astfel, vei semăna seminţele păcii, atât pentru regiunea asta, 
cât și pentru tine însuţi. Astfel îţi vei ispăși păcatele. 

Altair răsuflă adânc și prelung. Asta putea să facă. Asta dorea 
- avea nevoie - să facă. 

— Nouă vieţi în schimbul vieţii mele, repetă el cu grijă. 

Al Mualim zâmbi. 

— Mi se pare o ofertă foarte generoasă. Ai vreo întrebare? 

— De unde trebuie să încep? 

— Porneşte spre Damasc. Acolo caută-l pe Tamir, neguțătorul 
de pe piața neagră. El să cadă primul. 

Marele Maestru se apropie de colivia cu porumbeii călători, 
scoase unul și-l ținu cu blândețe în căușul palmelor. 

— Când sosești, să treci pe la Oficiul Asasinilor din oraș. Eu 
voi trimite un porumbel să-l anunț pe rafiq de sosirea ta. 
Vorbeşte cu el. Vei descoperi că are multe de oferit. 

Deschise mâna și pasărea dispăru ca prin farmec pe 
fereastră. 

— Dacă crezi că aşa este cel mai bine, zise Altaïr. 

— Aşa cred. În plus, nu-ți poți începe misiunea fără 
consimțământul lui. 

Tânărul tresări. 

— Ce-i prostia asta? N-am nevoie de permisiunea lui. Este o 
risipă de timp. 

— Este prețul pe care-l plătești pentru greșelile comise! Acum 
nu mai răspunzi doar față de mine, ci și față de toată Frăția. 

— Așa să fie, încuviință Altair după o pauză îndeajuns de 
lungă pentru a-și anunța neplăcerea. 


VP - 39 


— Pornește atunci, spuse Al Mualim. Dovedește că încă nu 
ești pierdut pentru noi. 

Tăcu, apoi căută sub masă, scoase de acolo un obiect și-l 
împinse către tânăr. 

— la-l, rosti el. 

Fericit, Altair își luă pumnalul, îi încătărămă suportul pe 
încheietură și-i fixă trăgaciul pe degetul mic. Testă mecanismul, 
simțindu-se din nou ca un Asasin. 


Capitolul 9 


Altair merse printre palmieri, trecu pe lângă grajdurile și 
tarabele vânzătorilor dinafara zidurilor orașului, până ajunse la 
porţile uriașe și impunătoare ale Damascului. Cunoștea bine 
cetatea asta. Era cea mai mare și mai sfântă din Siria, și fusese 
căminul a două dintre ţintele lui în anul anterior. Ridică ochii 
spre zidul înconjurător și meterezele sale. Putea auzi perfect 
animația dinăuntru. Era ca și cum pietrele ar fi zumzăit de viaţă. 

Mai întâi trebuia să intre. lzbânda misiunii lui depindea de 
abilitatea de a se deplasa anonim pe străzile numeroase. 
Oprirea sa de către străjeri n-ar fi fost un început promiţător. 
Descălecă și-și priponi calul, apoi studie porțile unde vegheau 
sarazini. Trebuia să încerce altă cale, iar asta era mai ușor de 
spus decât de făcut, întrucât Damascul era faimos pentru 
securitatea sa și zidurile îi erau prea înalte - le privi încă o dată 
și se simţi neînsemnat - și prea verticale pentru a fi escaladate 
pe exterior. 

Apoi zări un grup de cărturari și surâse. Salah Al'din îi 
încurajase pe învăţaţi să viziteze Damascul pentru a studia - în 
oraș existau multe medrese - și de aceea se bucurau de 
privilegii și li se îngăduia să umble nestânjeniţi. Se apropie iute 
de ei și, adoptând o postură plină de pioșenie, trecu cu ușurință 
de străjeri și pătrunse în oraș, lăsând deșertul în urmă. 

Odată ajuns înăuntru, păstră fruntea plecată și înaintă cu pas 
iute, totuși precaut, pe străzi, până ajunse la minaret. Privi 
repede în jur, apoi sări pe un pervaz și se trase cu brațele în sus, 
găsind mai multe puncte de sprijin în piatra fierbinte și urcând 
întruna. Constată că vechile abilităţi îi reveneau, deși nu se 

mișca la fel de rapid, ori de sigur ca altă dată. Le simțea totuși 
revenind. Ba nu - retrezindu-se. lar odată cu ele sosea și vechiul 
sentiment de euforie. 

Ajunse în vârful minaretului și rămase ghemuit. Aflat ca o 
pasăre de pradă sus deasupra orașului, privi în jur și văzu 
cupolele moscheilor și minaretele ascuţite ce întrerupeau 
întinderea neregulată de acoperișuri. Zări pieţe de mărfuri, curți 
interioare și lăcașuri de cult, ca și turnul care marca Oficiul 
Asasinilor. 

Fu străbătut iarăși de un sentiment de exaltare. Uitase cum 
arătau orașele frumoase văzute de sus. Uitase cum se simţea, 
privindu-le din punctele lor cele mai înalte. In clipele acelea se 
simţea eliberat. 

Al Mualim avusese dreptate. De ani de zile, ţintele lui Altair 
fuseseră localizate pentru el. | se spunea unde și când să 
meargă, misiunea lui fiind de a ucide și nimic mai mult, nimic 
mai puţin. Nu-și dăduse seama, dar pierduse fiorul a ceea ce 
însemna cu adevărat să fii un Asasin - nu doar să verși sânge și 
să aduci moarte, ci să te descoperi pe dinăuntru. 

Înaintă puţin, grijuliu și tot ghemuit, și privi în jos, pe străzile 
înguste. Locuitorii Damascului erau chemaţi la rugăciune și 
mulțimile se rarefiau. Cercetă tendele și acoperișurile, căutând 
un loc care să-i asigure o aterizare lină, apoi zări o cotigă cu fân. 
Fixându-și ochii asupra ei, răsuflă adânc și se ridică în picioare, 
simțind briza și auzind clopotele. Apoi făcu un pas înainte, se 
rostogoli grațios și-și atinse ţinta. Poate nu chiar atât de lin pe 
cât sperase, însă mult mai sigur decât dacă ar fi riscat o 
aterizare pe o tendă destrămată, care ar fi avut șanse mari să 
se rupă și să-l prăbușească pe taraba de sub ea. Altair ascultă 
atent și aşteptă ca strada să devină mai tăcută, apoi coborî din 
cotigă și porni spre Oficiu. 

Ajunse la destinaţie de pe acoperiș, sărind de acolo într-un 
vestibul adumbrit în care susura o fântână, iar plantele 
înăbușeau sunetele din exterior. Părea ca și cum ar fi pășit în 
altă lume. Trase aer adânc în piept și intră. 

Starostele Oficiului stătea tolănit înapoia unei mese. La 
apariţia lui Altair, se ridică în picioare. 

— Mă bucur să te văd, Altair. Mai ales că pari nevătămat. 

— Și eu mă bucur să te văd, prietene. 

Altair îl privi pe bărbat și nu-i plăcu prea mult ce vedea. În 
primul rând avea o manieră insolentă, ironică. De asemenea, nu 
încăpea nici urmă de îndoială că fusese informat despre 
recentele... dificultăți ale lui Altair, iar după cum îl privea 
intenţiona să-și exploateze la maximum puterea pe care i-o 
asigura situaţia. 

Așa cum se așteptase, când bărbatul vorbi în continuare o 
făcu cu un rânjet abia deghizat. 

— Îmi pare rău pentru necazurile tale. 

— Nu trebuie să te gândești la ele. 

Starostele Oficiului etală o expresie de falsă îngrijorare. 

— Câţiva dintre fraţii tăi au trecut pe aici mai devreme... 

Așadar, astfel fusese atât de bine informat, gândi Altair. 

— Dacă ai fi auzit ce lucruri spuneau, continuă starostele pe 
un ton nepăsător, sunt sigur că le-ai fi luat capetele pe loc. 

— Nu-i nicio problemă, spuse Altair. 

Starostele rânji larg. 

— Da, tu nu te-ai sinchisit niciodată de Crez, așa-i? 

— Mai ai și altceva de comentat? 

Altair se trezi dorindu-și să șteargă zâmbetul de pe fața 
jigodiei obraznice. Fie asta, fie să i-l lăţească și mai mult cu 
pumnalul... 

— Scuză-mă, zise starostele Oficiului înroșindu-se la față, 
uneori uit de mine. Ce treburi te aduc prin Damasc? 

Se îndreptă puţin, amintindu-și într-un final care-i era rolul. 

— Lui Al Mualim i-au atras atenţia activităţile unui bărbat pe 
nume Tamir, răspunse Altair, și m-a trimis să le pun capăt. 
Spune-mi unde să-l găsesc. 

— Va trebui să-i dai de urmă. 

Altair se simţi cuprins de furie. 

— Asta-i treaba... 

Se opri apoi, amintindu-și ordinele Marelui Maestru. El trebuia 
să redevină un novice. Să-și efectueze singur investigaţiile. Să 
găsească ţinta. S-o lichideze. Încuviinţă din cap, acceptându-și 
sarcina. 

Starostele Oficiului urmă: 

— Scotocește prin oraș. Află ce plănuiește Tamir și unde 
acționează. Pregătirile aduc victoriile. 

— Perfect, aprobă Altair, dar ce-mi poţi spune tu despre el? 

— Își câștigă traiul ca neguţător pe piaţa neagră, așa că ar 
trebui să-ţi îndrepți pașii spre cartierul soukului. 

— Bănuiesc că dorești să revin la tine după ce termin. 

— Da, întoarce-te aici. Îţi voi da semnul pentru Al Mualim, iar 
tu ne vei da viaţa lui Tamir. 

— Voi face cum dorești. 

Bucuros să scape din Oficiul acela ridicol, Altair se îndreptă 
către acoperișuri. Se opri să privească pe o stradă îngustă de 
dedesubt și se lăsă o dată în plus cuprins de spiritul orașului. 
Briza slabă unduia tendele. Femei se strânseseră în jurul unei 
tarabe care vindea opaițe lustruite și sporovăiau gălăgios, iar nu 
departe doi bărbaţi se luaseră la harță; Altair nu putea auzi care 
era subiectul conflictului. 

Își reîndreptă atenţia spre clădirea de vizavi, apoi își ridică 
ochii peste acoperișurile din depărtare. De acolo putea vedea 
moscheea Pașa și Grădinile din sud, însă el trebuia să 
localizeze... 

Apoi zări uriașa Souk al-Silaah unde, potrivit starostelui 
Oficiului, putea începe căutarea lui Tamir. Desigur starostele 
știa mai multe decât dezvăluise, dar primise instrucțiuni stricte 
să nu-i spună nimic Asasinului. El înțelegea asta - „novicele” 
trebuia să învețe pe pielea lui. 

Făcu doi pași îndărăt, își scutură brațele, alungând tensiunea 
din ele, inspiră adânc, apoi sări. 

După ce ajunse în siguranţă pe acoperișul de vizavi, rămase 
ghemuit o clipă și ascultă flecărelile de pe străduţa de dedesubt. 
Privi un grup de gărzi care trecu, conducând un asin cu o cotigă 
cocoșată sub greutatea multor butii stivuite. 

— Faceţi loc! spuneau gărzile împingându-i pe oameni din 
calea lor. Faceţi loc, fiindcă ducem provizii la palatul vizirului. 
Excelența Sa Abu'l Nuquod pregătește altul dintre ospețele sale. 

Orășenii  îmbrânciţi îşi ascundeau  strâmbăturile de 
nemulţumire. 

Altair privi soldaţii care treceau pe sub el. Auzise numele 
Abu'l Nuquod, poreclit și „Regele-neguţător al Damascului”, iar 
butoaiele acelea... Se putea ca Altair să se înșele, totuși păreau 
ca și cum ar fi conținut vin. 

Era lipsit de importanţă. El avea treabă altundeva. Se 
îndreptă și porni să alerge, abia oprindu-se pentru saltul pe 
următoarea casă și apoi pe următoarea, simțind un val proaspăt 

de putere și forță cu fiecare săritură. Revenise la ceea ce știa să 
facă. 

Văzut de deasupra, soukul aducea cu o gaură zdrențuită 
făcută în acoperișurile orașului, așa că era lesne de găsit. Cel 
mai mare centru comercial din Damasc se afla în mijlocul 
Cartierului Săracilor din nord-est, înconjurat de cocioabe din 
chirpici - când ploua, Damascul se transforma într-o mlaștină - 
și era o pătură pestriță de cotigi, tarabe și măsuţe ale 
vânzătorilor. Arome dulcege se ridicau spre Altair, cocoțat mult 
deasupra lor: parfumuri și uleiuri, mirodenii și plăcinte. Peste tot 
clienţi, neguțători și furnizori flecăreau, sau se mișcau iute prin 
mulţime. Orășenii fie stăteau locului și conversau, fie se grăbeau 
de la un loc la altul. Se părea că nu existau intermediari - cel 
puţin aici. Asasinul îi privi o vreme, după care cobori de pe 
acoperiș și, contopindu-se cu gloatele, ascultă. 

Asculta după un singur cuvânt. 

— Tamir. 

Cei trei neguțători erau strânși la umbră și vorbeau încet, dar 
gesticulau agitat. Ei rostiseră numele și Altaïr lunecă spre ei, 
întorcându-și spatele și auzind în același timp în minte sfaturile 
lui Al Mualim: „Nu stabili niciodată contact vizual, lasă mereu 
impresia că ești ocupat, stai destins”. 

— El a convocat altă întrunire, auzi tânărul, dar nu izbuti să 
precizeze care dintre bărbați vorbise. 

Cine era „el” pe care-l menţionaseră? Probabil Tamir. Altair 
ascultă, notându-și în minte locul întâlnirii. 

— Ce mai este acum? Alt avertisment? Altă execuție? 

— Nu. Are treabă pentru noi. 

— Ceea ce-nseamnă că nu vom fi plătiţi. 

— El a abandonat căile ghildei  neguţătorilor. Acum 
procedează doar cum are chef... 

Incepură apoi să discute despre o afacere mare - cea mai 
mare din toate timpurile, preciză unul în șoaptă -, când, pe 
neașteptate, se opriră. Nu departe, un predicator cu barbă 
neagră tunsă scurt își luase locul pe podiumul său și-i fulgera 
acum pe neguțători cu ochi negri, de sub pleoapele grele. Ochi 
ameninţători. 

Altair aruncă o privire de sub glugă. Cei trei bărbaţi păliseră. 
Unul dintre ei zgârie pământul cu vârful sandalei, iar ceilalţi doi 

se îndepărtară, de parcă brusc își amintiseră că aveau alte 
treburi importante. Întâlnirea lor luase sfârșit. 

Poate că predicatorul era unul dintre oamenii lui Tamir. În 
mod clar, neguţătorul de pe piaţa neagră conducea soukul cu 
mână de fier. Altair se apropie fără grabă de individul care 
începuse să vorbească, atrăgând spectatori. 

— Nimeni nu-l cunoaște pe Tamir mai bine ca mine, anunţă el 
sonor. Veniţi mai aproape. Ascultaţi povestea pe care o voi 
spune. Povestea unui prinţ al neguţătorilor fără pereche... 

Exact povestea pe care dorea Altair s-o audă. Se apropie și 
mai mult, jucând cu succes rolul unui observator interesat. In 
jurul lui piaţa se învolbura. 

— A fost cu puţin înainte de Hattin, continuă vorbitorul. 
Merindele sarazinilor se împuţinaseră și aveau nevoie disperată 
de provizii, însă nu se întrevedea niciun semn de salvare. Pe 
atunci Tamir conducea o caravană între Damasc și lerusalim, 
dar în ultima vreme afacerile merseseră prost. Se părea că 
nimeni din lerusalim nu dorea să cumpere ce avea el de 
vânzare: fructe și legume de la gospodăriile din apropiere. De 
aceea Tamir a plecat către miazănoapte, întrebându-se ce 
soartă vor avea mărfurile lui. Cu siguranţă, în scurt timp aveau 
să se strice. Acela ar fi fost atunci sfârșitul poveștii mele și al 
vieții bietului om... Dar Destinul avea alte gânduri. Pe când 
mergea spre miazănoapte în fruntea caravanei sale, Tamir l-a 
întâlnit pe conducătorul sarazin și oamenii lui care flămânzeau. 
Întâlnirea aceea a fost de bun augur pentru ambele tabere, 
întrucât fiecare avea ceva ce-și dorea celălalt. Așa s-a făcut că 
Tamir le-a dat sarazinilor proviziile sale, iar când bătălia a luat 
sfârșit, conducătorul lor a avut grijă ca neguţătorul să fie plătit 
de o mie de ori pe cât făceau mărfurile sale. Unii spun că dacă 
n-ar fi existat Tamir, oamenii lui Salah Al'din ar fi întors armele 
împotriva stăpânului lor. S-ar putea ca noi să fi câștigat bătălia 
mulțumită neguțătorului... 

Își termină povestea și-și lăsă spectatorii să se îndepărteze 
treptat. Când cobori de pe podium și înaintă prin piaţă, pe chip i 
se vedea un surâs subţire. Poate că se ducea în alt colțișor al 
soukului, pentru a repeta povestea aceea care-l preamărea pe 
Tamir. Altair îl urmă, păstrând o distanţă prudentă, reauzind în 
minte cuvintele mentorului său: „Pune obstacole între tine și cel 

pe care-l urmărești. Niciodată nu trebuie să fii descoperit printr- 
o simplă privire aruncată înapoi”. 

Tânărul era încântat de senzaţia pe care i-o producea 
revenirea acestor abilităţi. li plăcea să fie capabil să ignore 
vacarmul din piaţă și să se focalizeze doar asupra celui pe care-l 
urmărea. Apoi însă se opri brusc. În faţa lui, predicatorul se 
ciocnise de o femeie care scăpase vasul pe care-l purta și-l 
spărsese. Femeia începu să strige la el, întinzând mâna și 
cerând să fie despăgubită, dar bărbatul răsfrânse o buză crudă 
și ridică braţul s-o lovească. Altair se pomeni încordându-se, 
însă femeia se retrase, tremurând, iar agresorul îi rânji, cobori 
braţul și trecu mai departe, lovind cu piciorul în cioburile vasului. 
Altair îl urmă, pe lângă femeia care se ghemuise pe nisip și 
încerca să culeagă cioburile, plângând și blestemând. 

Predicatorul părăsi strada și Asasinul nu-l scăpă din vedere. 
Intrară pe o ulicioară îngustă, aproape pustie, cu pereţi 
întunecoși din chirpici foarte apropiaţi de o parte și alta. Probabil 
că era o scurtătură spre următorul loc unde avea să-și recite 
povestea. Altair privi scurt îndărăt, apoi avansă iute, îl prinse pe 
predicator de umăr, îl răsuci și-și înfipse fulgerător vârfurile 
degetelor sub coastele sale. 

Bărbatul se îndoi din mijloc, se împletici spre înapoi și icni 
pentru a-și regăsi răsuflarea, mișcând neauzit din buze ca un 
pește. Altair mai aruncă o privire pentru a se asigura că nu 
existau martori, după care făcu un pas înainte, pivotă și-l izbi cu 
piciorul în beregată. 

Individul căzu pe spate ca un sac de cartofi, cu thawbuf 
răsucit în jurul picioarelor. Ridică mâinile spre locul unde-l lovise 
Asasinul și se rostogoli în ţărână. Zâmbind, Altair înaintă. Fusese 
ușor, gândi el. Fusese chiar prea... 

Predicatorul acţionă cu iuţeala unei cobre. Se ridică și-și 
repezi piciorul înainte, lovindu-l pe tânăr drept în piept. Surprins, 
Asasinul se clătină și se retrase un pas, pe când celălalt avansă, 
cu maxilarele încordate și pumnii legănându-se. Ochii îi sclipeau 
mulțumiți, știind că-l descumpănise pe Altair, care eschivă o 
lovitură laterală largă, doar pentru a-și da seama că fusese o 
fentă, fiindcă bărbatul îl lovi cu celălalt pumn drept în falcă. 

Fu cât pe-aici să cadă, simţi gustul sângelui în gură și se 
blestemă în gând. Își subestimase oponentul. O greșeală de 

novice. Predicatorul privi iute în jur, de parcă ar fi căutat cel mai 
bun drum de scăpare. Altair ignoră durerea din locul unde 
fusese lovit și înaintă, ridică braţele și-l izbi pe celălalt în tâmplă 
înainte să fi putut reacționa. Pentru câteva clipe cei doi 
schimbară lovituri pe ulicioară. Predicatorul era mai micuț și mai 
rapid și izbuti să expedieze un pumn în șaua nasului lui Altair. 
Asasinul se poticni și clipi iute din ochi, pentru a alunga lacrimile 
ce-i înceţoșau vederea. Simţind victoria, adversarul înaintă, 
lansând lovituri sălbatice. Altair păși în lateral, se ghemui și, din 
aceeași mișcare, mătură picioarele atacatorului, trimițându-l pe 
jos, cu plămânii goliți violent de aer când ateriză pe spate. 
Asasinul sări imediat peste el, afundându-și genunchiul direct 
sub vintrele bărbatului. Fu răsplătit de un icnet de agonie, apoi 
se ridică, cu umerii înălțându-se și coborând apăsat în vreme ce- 
și trăgea răsuflarea. Predicatorul se zvârcolea tăcut în ţărână, 
apăsându-și palmele peste zona lovită. Când izbuti să horcăie 
adânc, trăgându-și răsuflarea, Altair se lăsă pe vine și-și apropie 
mult fața. 

— Se pare că știi destule despre Tamir, șuieră el. la spune-mi 
ce plănuiește. 

— Eu știu doar poveștile pe care le spun, gemu individul. 
Nimic altceva. 

Altair ridică un pumn de nisip și-l lăsă să i se prefire printre 
degete. 

— Păcat. Atunci n-am niciun motiv să te las în viață, dacă nu- 
mi poţi oferi nimic în schimb. 

— Stai, stai, ridică predicatorul o mână tremurătoare. Ar fi 
ceva... 

— Ascult. 

— În ultima vreme este foarte ocupat. Supraveghează 
făurirea a foarte multe arme... 

— Și ce-i cu asta? Armele acelea sunt probabil pentru Salah 
Al'din Informaţia asta nu mă ajută cu nimic, iar asta înseamnă 
că nu te ajută nici pe tine... 

Altair se întinse... 

— Nu! Stai! Ascultă. Bărbatul dădu ochii peste cap și fruntea i 
se broboni de transpiraţie. Nu sunt pentru Salah Al'din ci pentru 
altcineva. insemnele pe care le poartă sunt diferite. Nefamiliare. 
Se pare că Tamir susţine pe altcineva... dar nu știu pe cine. 

Asasinul încuviinţă din cap. 

— Asta-i tot? 

— Da, ţi-am spus tot ce știu. 

— Atunci a sosit vremea să te odihnești. 

— Nu..., începu predicatorul, dar apoi se auzi un clic, care 
răsună pe ulicioară la fel de sonor ca spargerea unei oale de lut 
când Altair eliberă pumnalul și i-l înfipse prin stern, ţinându-l 
după aceea pe muribund în timp ce trupul i se cutremura, țintuit 
de lamă, cu sângele spumegând din colțurile gurii și ochii 
sticlind. 

O moarte tăcută. O moarte curată. 

Altair îl lăsă pe nisip, se întinse și-i închise ochii, apoi se 
ridică. Lama pumnalului se retrase în locașul ei și el împinse 
leșul înapoia unei stive de butoaie urât mirositoare, după care 
se întoarse și părăsi ulicioara. 

— Altair! Bun venit, bun venit. 

Starostele Oficiului rânji la apariţia lui și Asasinul îl fixă o clipă 
cu ochii și-l văzu gârbovindu-se puțin sub privirea sa. Oare purta 
impregnat în straie mirosul morţii? Poate că cel din faţa lui îl 
simţise. 

— Am făcut ce mi-ai cerut. Acum dă-mi semnul. 

— S-o luăm pe rând. Spune-mi ce ai aflat. 

După ce omorâse un om cu niciun ceas în urmă, Altair se 
gândi că ar fi fost un fleac să mai adauge o crestătură pe răbojul 
vieților luate în ziua aceea. Il furnicau palmele să-i dea o lecţie 
bărbatului, totuși trebuia să se abţină și să-și joace rolul, chiar 
dacă nu i se părea decât o farsă. 

— Tamir conduce Souk al-Silaah, rosti el și-și aminti 
neguțătorii care vorbeau în șoapte pline de respect și teama de 
pe chipurile lor când îl zăriseră pe omul lui Tamir. El face avere 
din vânzarea de arme și armuri, și este susținut de mulți în 
privinţa asta: fierari, neguţători și finanţatori. Este principalul 
traficant de moarte de aici. 

Celălalt încuviință din cap, anunțând că toate acelea erau 
lucruri pe care le știa. 

— Și ai plănuit o cale de a ne scăpa de pacostea asta? întrebă 
el arogant. 

— În Souk al-Silaah va avea loc o întâlnire la care se va 
discuta o vânzare importantă. Se spune că ar fi afacerea cea 
mai mare pe care a pus-o vreodată la cale Tamir. El va fi 
preocupat de activitatea aceea și atunci voi lovi. 

— Planul tău pare destul de bun. Iți dau învoiala să pleci. 

Căută sub masă și scoase de acolo semnul lui Al Mualim. O 
pană de la unul dintre porumbeii iubiţi ai Marelui Maestru. O 
așeză pe tăblia mesei dintre ei. 

— Fie ca voia lui Al Mualim să fie împlinită, rosti el când Altair 
luă semnul și-l ascunse cu grijă sub mantie. 

La scurtă vreme după răsăritul soarelui, Asasinul părăsi Oficiul 
și reveni în Souk al-Silaah. Când sosi în piaţă, privirile tuturor 
păreau atrase de un platou pentru ceremonii aflat în centrul ei. 

Altair văzu de îndată și motivul atenţiei generale: acolo se afla 
Tamir. Avea îndărătul său două gărzi de corp cu aspect 
ameninţător și domina prin prezenţa sa platoul, ridicându-se 
deasupra unui bărbat mai vârstnic care tremura în fața lui. Purta 
turban cu țesătura în pătrăţele, tunică elegantă și pantaloni 
strânși pe picior. Dinţii îi erau dezveliți sub mustaţa neagră. 

Apropiindu-se de periferia mulțimii adunate în faţa platoului, 
Altair privi cu atenţie ce se întâmpla. Până și vânzătorii își 
părăsiseră tarabele pentru a vedea evenimentele de acolo. 
Locuitorii Damascului, care fie se grăbeau între două destinaţii, 
fie erau afundaţi în conversații, erau cuprinși acum de o 
nemișcare de moment. 

— Dacă ai vrea doar să te uiţi..., spuse bătrânul care se 
gârbovise în fața lui Tamir. 

— Nu mă interesează defel calculele tale! se răsti Tamir. 
Cifrele nu schimbă nimic. Oamenii tăi n-au livrat comanda, iar 
asta înseamnă c-am înșelat așteptările clientului meu. 

Client, gândi Asasinul. Cine ar putea fi? 

Neguţătorul înghiţi un nod. Ochii i se întoarseră către 
mulțime, căutând salvare. Nu găsi nimic. Gărzile de corp stăteau 
nemișcate și inexpresive, iar spectatorii se holbau fascinaţi. 
Altair se simţi îngreţoșat de ei toți: hienele care priveau și 
gărzile de corp care nu făceau nimic. Dar mai presus de toţi, se 
simţi îngreţoșat de Tamir. 

— Avem nevoie de mai mult timp, imploră neguţțătorul. 

Poate că-și dădea seama că unica lui șansă era de a-l 
convinge pe Tamir să fie milos. 

— Asta-i scuza leneșilor sau incompetenţilor! replică stăpânul 
pieţei negre. Tu din care tagmă faci parte? 

— Din niciuna, răspunse neguțătorul frângându-și mâinile. 

— Eu văd altceva, zise Tamir. Ridică un picior pe un zid scund 
și se rezemă în genunchi. Spune-mi ce intenţionezi să faci 
pentru a rezolva problema asta, a noastră? De armele astea 
este nevoie acum. 

— Nu văd nicio soluţie, se bâlbâi neguțătorul. Oamenii 
lucrează zi și noapte, dar... clientul tău cere foarte multe. Și 
destinaţia, de asemenea... Este un drum dificil. 

— Mi-aș fi dorit să poţi făuri arme cu aceeași abilitate cu care 
făurești scuze, râse Tamir. 

Se întoarse către spectatori și fu răsplătit cu chicote - născute 
mai degrabă din teamă decât din calitatea umorului său. 

— Am făcut tot ce pot, insistă celălalt. 

Sudoarea îi curgea din abundență de sub banda turbanului și 
barba sură îi tremura. 

— Nu-i îndeajuns. 

— Atunci poate că ceri prea mult, încercă neguţătorul. 

Fusese o replică prostesc de riscantă. Surâsul plăcut îndreptat 
spre mulţime dispăru de pe chipul lui Tamir, care întoarse ochi 
reci spre bătrân. 

— „Prea mult?” repetă el și în glas i se strecură un fior de 
gheaţă. Fără mine ai fi continuat să cânţi cobrelor din fluier în 
schimbul câtorva firfirici. Tot ce am cerut în schimb a fost să-mi 
îndeplinești comenzile de care-ţi fac rost. lar tu spui că-ţi cer 
prea mult? 

Trase jungherul din teacă și tăișul armei sclipi. Privitorii se 
foiră inconfortabil. Altair se uită la gărzile de corp, care stăteau 
cu braţele încrucișate, cu săbiile la brâu, cu fețe inexpresive. 
Nimeni din souk nu cuteză să clintească; era ca și cum asupra 
lor fusese aruncată o vrajă. 

Un icnet de spaimă răzbătu dinspre neguțător. Căzu în 
genunchi, își încleștă mâinile și le întinse în semn de rugă. 
Chipul îi era brăzdat de cute de implorare și ochii îi sticleau de 
lacrimi. 

Tamir îl privi de sus, o făptură jalnică îngenuncheată în faţa 
lui, și scuipă. Bătrânul clipi, îndepărtându-și scuipatul din ochi. 

— Cutezi să mă defăimezi? urlă Tamir. 

— Pace, scânci neguţătorul. Nu am intenţionat să te insult. 

— Atunci ar fi trebuit să-ţi ţii gura! șuieră celălalt. 

Altair îi putea zări setea de sânge din privire și știa exact ce 
avea să se întâmple. Într-adevăr, Tamir șfichiui fulgerător vârful 
pumnalului spre neguţător, făcându-i în tunică o gaură care se 
înroși imediat. Bătrânul scoase un țipăt ascuţit ce răsună în 
toată piața. 

— Nu! Oprește-te! chelălăi el. 

— Să mă opresc? pufni Tamir. Abia am început. 

Inaintă un pas și-i înfipse pumnalul adânc în abdomen, apoi îl 
trânti la pământ, unde neguţătorul zbieră ca un animal, când 
Tamir îl înjunghie din nou. 

— Tu ai venit în soukul meu! răcni el. 

Înjunghiere. 

— Ai stat înaintea oamenilor mei 

Injunghiere. A patra oară. Se auzeau sunete ca de carne 
frăgezită. Bătrânul continua să urle. 

— Și ai cutezat să mă insulţi? 

Înjunghiere. Își sublinia fiecare cuvânt printr-o lovitură de 
jungher. 

— Trebuie să-nveţi care ţi-este locul. 

Neguţătorul încetase să mai scoată vreun sunet. Acum nu mai 
era decât un leș învineţit și însângerat, cu membrele rășchirate 
pe platou, cu capul îndoit sub un unghi nefiresc. Una dintre 
gărzile de corp ale lui Tamir avansă ca să-l evacueze. 

— Nu, rosti Tamir gâfâind și-și șterse barba cu dosul mâinii. 
Lasă-l aici. Se întoarse și se adresă mulţimii: Să fie o lecţie 
pentru voi toți. Să vă gândiţi de două ori înainte de a-mi spune 
că ceva nu se poate face. Acum întoarceți-vă la treburile 
voastre. 

Lăsând corpul bătrânului acolo unde căzuse - un câine 
începuse deja să-l adulmece interesat -, spectatorii își reluară 
ocupațiile și activitatea din souk se animă treptat, astfel încât 
peste numai câteva secunde parcă nu se petrecuse absolut 
nimic. Neguţătorul înjunghiat fusese deja dat uitării. 

Nu însă și de Altair, care se pomeni descleștându-și pumnii, 
expirând prelung și lent, controlându-și și stăpânindu-și furia. 
Plecă puţin fruntea, ascunzându-și ochii sub glugă, și se furișă 
prin mulţime după Tamir, care mergea prin piaţă urmat 

îndeaproape de gărzile de corp. Apropiindu-se de el, Asasinul îl 
auzi vorbind pe rând cu neguţători, care-l priveau cu ochi lărgiţi, 
înspăimântați, aprobând energic tot ce li se spunea. 

— Nu pot vinde asta! se răsti Tamir. Topește-o și mai 
încearcă. lar dacă iese la fel de prost, data viitoare tu vei fi cel 
topit. 

Ochi lărgiţi. Aprobare, aprobare, aprobare. 

— Nu-nţeleg ce faci toată ziua? Taraba ta e plină de marfă. 
Punga ar trebui să-ţi fie plină de galbeni. De ce nu poţi vinde 
lucrurile astea? Nu-i greu. Poate că nu-ncerci destul de mult. Ai 
nevoie de motivație? 

Neguţătorul încuviință din cap înainte de a-și da seama ce 
fusese întrebat și-și schimbă iute gestul într-un clătinat din cap 
la fel de energic. Tamir trecu mai departe. Mulțimea se 
învolbura în jurul lui. Gărzile de corp... Oare asta nu putea fi o 
ocazie prielnică? Întrucât toată piaţa era îngrozită de Tamir, 
gărzile erau mai puţin vigilente. Ba chiar rămăseseră în urmă la 
altă tarabă, de unde cereau mărfuri gratuite pe care să le 
dăruiască soțiilor lor. Între timp Tamir avea alte victime pe care 
să le terorizeze. 

Altair se strecură iute între el și cele două gărzi de corp. Se 
încordă și simţi rezistența mecanismului de declanșare a 
pumnalului de pe degetul lui mic. Tamir era cu spatele la el și 
insulta alt tarabagiu. 

— M-ai implorat în genunchi pentru locul ăsta. Te-ai jurat că 
nimeni nu va putea câștiga așa bine ca tine. Ar trebui... 

Altair înaintă și - clic - pumnalul ţâșni, iar el duse un braţ în 
jurul lui Tamir și cu celălalt împlântă arma adânc. 

Tamir scoase un sunet strangulat, dar nu ţipă, și pentru o 
secundă se zbătu, apoi trupul i se înmuie. Peste umărul său, 
Asasinul văzu ochii holbați ai tarabagiului îngrozit, care nu știa 
ce să facă: să dea alarma sau... Apoi bărbatul se întoarse și se 
îndepărtă. 

Altair îl cobori pe Tamir pe pământ între două tarabe, în afara 
privirilor gărzilor, care continuau să fie neștiutoare. 

Pleoapele lui Tamir fluturară. 

— Odihnește-te-n pace, rosti încet Altair. 

— Vei plăti pentru asta, Asasinule, horcăi Tamir. Un firicel de 
sânge i se scurgea din nas. Tu și toţi ai tăi. 

— Se pare că tu plătești acum, prietene. Nu vei mai profita de 
pe urma suferinţei. 

Tamir râse aspru și stins. 

— Mă crezi un mărunt vânzător de unelte aducătoare de 
moarte, care suge la sânul războiului? Nu ţi se pare că sunt o 
țintă ciudată? De ce tocmai eu, când atâţia alţii fac la fel? 

— Te crezi diferit, așadar? întrebă Altair. 

— Oho, dar și sunt diferit, pentru că slujesc o cauză mai 
nobilă decât simplul profit. La fel ca fraţii mei... 

— Fraţi? 

Tamir chicoti din nou, fără putere. 

— Ah... el crede că acționez singur. Eu nu sunt decât una 
dintre piese. Un bărbat care joacă un rol. În curând vei ajunge 
să-i cunoști pe ceilalți. Nu vor fi defel încântați de fapta ta. 

— Perfect atunci. Abia aștept să le iau și lor vieţile. 

— Câtă mândrie... Te va distruge, copile, rosti Tamir și muri. 

— Trebuie să moară oameni ca să se schimbe lucruri, 
psalmodie Asasinul și-i închise ochii. 

Scoase din mantie pana lui Al Mualim și o muie în sângele lui 
Tamir, aruncă o ultimă privire către gărzile de corp, apoi se 
ridică și dispăru în mulţime. Era deja o fantomă când auzi 
strigătele înălțându-se în urma sa. 

Tamir, primul dintre cei nouă. Al Mualim fusese satisfăcut în 
mod discret, privise de la pana pătată cu sânge de pe masa lui 
la Altair și-l lăudase, apoi îi dăduse următoarea misiune. 

Altair plecase capul în semn de aprobare și-l părăsise pe 
Marele Maestru. lar în ziua următoare își strânsese lucrurile și 
plecase din nou, de data asta spre Acra - un oraș aflat în mâinile 
cruciaților tot așa cum Damascul era în mâinile oamenilor lui 
Salah Al'din. Un oraș vătămat de război. 

Acra fusese câștigat cu mari pierderi. Creștinii îl recuceriseră 
după un asediu prelungit și sângeros, care durase aproape doi 
ani. Altair își jucase rolul, ajutând la oprirea templierilor de a 
otrăvi rezervele de apă ale orașului. 

Nu putuse însă face nimic pentru a opri molima care se 
declanșase; cadavrele căzute în apă răspândiseră molima 
printre musulmani și creștini deopotrivă - atât în interiorul, cât și 
în exteriorul orașului. Alimentele se terminaseră și mii de 
oameni muriseră pur și simplu de foame. lar după aceea 
sosiseră mai mulți cruciați, care construiseră și mai multe 
mașini de asediu, iar atacurile lor deschiseseră găuri în ziduri. 
Sarazinii respinseseră asalturile destul timp pentru a repara 
breșele, până ce oastea lui Richard Inimă-de-leu le măcinase 
rezistența musulmanilor, care se predaseră. Cruciații ocupaseră 
orașul și-i luaseră prizonieri pe soldaţii garnizoanei. 

După aceea începuseră negocierile între Salah Al'din și 
Richard pentru eliberarea prizonierilor, care fuseseră însă 
tulburate de o neînțelegere între Richard și francezul Conrad de 
Montferrat, care nu dorea să predea prizonierii luaţi de trupele 
franceze. 

Conrad revenise în Tyr, iar Richards pornise spre Jaffa unde 
soldaţii săi urmau să lupte cu ai lui Salah Al'din. La conducerea 
orașului rămăsese fratele lui, William. 

William de Montferrat poruncise ca prizonierii musulmani să 
fie omorâţi. Aproape trei mii au fost decapitați. 

Altair ajunse astfel într-un oraș acoperit de cicatricele 
trecutului său recent: asediu, molimă, foamete, cruzime și 
vărsare de sânge. Un oraș ai cărui locuitori cunoșteau prea bine 
suferinţa, ai căror ochi ascundeau amărăciunea și ai căror umeri 
erau gârboviţi de tristeţe. În cartierele mai sărace, Altair întâlni 
chinurile cele mai mari. Cadavre învelite în muselină se înșiruiau 
pe uliţe, iar beţiile și violențele erau la ordinea zilei în porturi. 
Singura parte din oraș care nu duhnea a disperare și moarte era 
Cartierul Lanţurilor, unde se aflau cruciații, unde Richard își 
avea citadela și William cartierul general. De acolo cruciații 
proclamaseră Acra capitala Regatului creștin al lerusalimului și o 
folosiseră pentru a depozita provizii înainte ca Richard să 
pornească spre Jaffa, lăsându-l pe William la putere. 
Deocamdată însă domnia sa nu făcuse decât să amplifice 
problemele orașului, care-i erau extrem de evidente lui Altair pe 
când își croia drum pe străzi. Fu fericit când își încheie 
cercetările și se îndreptă spre Oficiul Asasinilor. Acolo starostele 
local, Jabal, uguia încetișor unui porumbel pe care-l ţinea în 
palme. Ridică ochii la intrarea tânărului. 

— Ah, Altair, rosti el cu glas plăcut. O păsărică mi-a spus c-o 
să-mi faci o vizită... 

Zâmbi la propria sa glumă, apoi deschise palmele și eliberă 
porumbelul. Acesta nu părăsi însă camera, ci se mulțumi să 
zboare pe dulap, unde își înfoie penele de pe piept și începu să 
se plimbe înainte și înapoi ca un străjer înaripat. Jabal îl privi cu 
ochi amuzaţi, după care se aranjă mai bine în scaun și-și privi 
musafirul. 

— Cine este nefericitul pe care Al Mualim l-a ales să-ţi guste 
tăișul pumnalului? întrebă el. 

— Al Mualim a poruncit executarea lui Garnier de Naplouse. 

Jabal tresări. 

— Marele Maestru al Cavalerilor Ospitalieri? 

Altair încuviinţă încetișor din cap. 

— Chiar el. Și am decis deja când și cum voi acţiona. 

— Spune-mi și mie atunci, rosti Jabal părând impresionat pe 
bună dreptate. 

— El locuiește în spitalul Ordinului său, începu Altair, la nord- 
vest de aici. Potrivit zvonurilor, între zidurile spitalului se petrec 
atrocități teribile. 

Pe când Asasinul îi spunea ce aflase, Jabal încuviinţa gânditor, 
pentru ca apoi să-l întrebe: 

— Și care este planul tău? 

— În general, Garnier rămâne în odăile sale din spital, totuși 
iese ocazional, pentru a-și vizita pacienţii. Atunci îl voi ataca, în 
timpul unei vizite. 

— Este limpede că te-ai gândit pe îndelete. Îţi dau aprobarea 
să pleci. Îi întinse apoi semnul lui Al Mualim. Înlătură pata asta 
de pe Acra, Altair. Poate că te va ajuta să te purifici tu însuţi de 
petele tale. 

Altair luă semnul, îl străpunse pe Jabal cu o privire aprigă - 
oare chiar toți Asasinii trebuiau înștiinţaţi de rușinea suferită de 
el? -, după care plecă și traversă orașul pe acoperișuri, până 
zări spitalul. Acolo se opri, își trase răsuflarea, își adună 
gândurile și privi în jos, către stabiliment. 

Altair îi oferise lui Jabal o versiune trunchiată a informaţiilor 
pe care le obținuse, ascunzându-și adevăratele sentimente de 
dezgust înaintea starostelui Oficiului. El aflase într-adevăr că de 
Naplouse era Mare Maestru al Ordinului Cavalerilor Ospitalieri. 
Înființat original în lerusalim - cu scopul de a oferi îngrijire 

pelerinilor bolnavi -, Ordinul se stabilise în unul dintre cele mai 
sărace cartiere din Acra. 

lar acolo, în conformitate cu cele aflate de Altair, de Naplouse 
se ocupa cu orice în afară de îngrijirea bolnavilor. 

În Cartierul Ospitalierilor, Asasinul auzise doi membri ai 
Ordinului spunând că Marele Maestru refuza să-i interneze în 
spital pe cetățenii simpli, care, din cauza asta, erau pe punctul 
de a se revolta. Unul spusese că se temea de repetarea unui 
scandal care se petrecuse în Tyr. 

— Ce scandal? întrebase prietenul său. 

Celălalt se apropiase de el pentru a-i răspunde și Altair fusese 
silit să-și ciulească atent urechile. 

— Cândva, spusese bărbatul, Garnier a numit orașul acela 
„căminul lui”, însă a fost exilat. Se spunea că făcea experimente 
pe locuitorii săi. 

Tovarășul lui îl privise îngrețoșat. 

— Ce fel de... experimente? 

— Nu cunosc amănuntele, dar mă neliniștește... Oare a 
reînceput? Oare de aceea se încuie în fortăreața Ospitalierilor? 

e 

Mai târziu, Altair citise un pergament pe care-l sustrăsese de 
la un asociat al lui de Naplouse, în care scria că Ospitalierul nu 
avea deloc intenţia de a-și tămădui pacienţii. Aprovizionat cu 
subiecţi din lerusalim, el făcea încercări - despre care nu se știa 
cine i le comandase - de a induce stări specifice în oameni. lar 
Tamir - recent decedatul Tamir - fusese însărcinat cu găsirea de 
arme pentru operaţiune. 

O frază anume din scrisoare îi atrăsese atenţia: Trebuie să ne 
străduim să recăpătăm ceea ce ne-a fost luat. Ce însemna oare 
asta? Gândindu-se întruna la cuvintele acelea, Altair continuase 
cercetările. Auzise că Marele Maestru le îngăduia „nebunilor” să 
se plimbe pe domeniul spitalului, descoperise orele la care 
arcașii ce acopereau pasarelele de deasupra spitalului își 
părăseau posturile și aflase că de Naplouse obișnuia să-și facă 
vizitele fără gărzi de corp și că doar călugărilor le era îngăduit 
accesul. 

După care, având toate informaţiile necesare, Altair îl vizitase 
pe Jabal pentru a lua semnul lui Al Mualim. 


VP - 56 


Capitolul 12 


Acum mergea în jurul unei clădiri adiacente fortăreței 
Ospitalierilor. Așa cum se așteptase, exista un străjer, un arcaș, 
și Altair îl privi cum mergea pe pasarelă, uitându-se la 
răstimpuri în curtea interioară de sub el, dar examinând în 
principal acoperișurile. Asasinul privi soarele. Se apropia 
momentul, gândi el, și zâmbi în barbă când, într-adevăr, arcașul 
se apropie de o scară și cobori. 

Altair rămase ghemuit. Sări de pe acoperiș pe pasarelă, apoi 
înaintă silențios pe ea până zări curtea de dedesubt. Era 
mărginită de ziduri perfect verticale din piatră sură, mohorâtă și 
amenințătoare, iar în mijloc avea o fântână, dar în rest era 
goală, complet diferită de clădirile bogat împodobite din Acra. 
Se vedeau câţiva străjeri care purtau uniformele matlasate și 
negre ale cavalerilor Ospitalieri, cu crucea albă pe piept, și un 
grup de călugări. Printre ei rătăceau pacienţi desculți și cu 
piepturile goale. Epave jalnice, care umblau de colo-colo fără 
ţel, cu chipuri inexpresive și ochi sticloși. 

Asasinul se încruntă. Deși pasarela nu era păzită, ar fi fost 
imposibil să sară în curte fără să fie observat. Se apropie de 
zidul dinspre exterior al spitalului și privi pe strada de afară. Pe 
piatra care strălucea alb sub razele soarelui, orășeni suferinzi și 
familiile lor implorau gărzile să-i lase să intre. Alţii, cu minţile 
pierdute, cutreierau prin mulţime, ridicând brațele în aer și 
răcneau obscenităţi și cuvinte lipsite de înţeles. 

lar mai departe - și Altair surâse zărindu-i - se vedea un grup 
de cărturari. Avansau prin gloată ca și cum aceasta n-ar fi 
existat, indiferenți la suferinţele și tumultul din jur. Păreau să 
vină spre spital. Profitând de agitaţie, Altair cobori neobservat în 
stradă, se alătură cărturarilor și plecă fruntea, concentrându-și 
privirea asupra picioarelor pe care le târșâia fără grabă. Din 
când în când, risca o privire furișă pentru a vedea unde 
ajunseseră; așa cum sperase, se îndreptau spre spital, iar 
gărzile de la intrare se traseră în lături, îngăduindu-le accesul în 
curtea interioară. 

Asasinul strâmbă din nas. Dacă pe stradă se simţiseră 
mirosurile orașului, ale plăcintelor coapte, parfumurilor și 
mirodeniilor, aici se simţea duhoarea suferinței, a morţii și 

dejecțiilor umane. De undeva - dinapoia mai multor uși închise - 
se auziră strigăte de durere, apoi gemete stinse. Se gândi că 
probabil acela era spitalul principal. Se dovedi că avusese 
dreptate când, brusc, ușile se deschiseră și un pacient ţâșni în 
curte bălăbănindu-se. 

— Nu! Ajutor! Ajutaţi-mă! urlă el. Chipul îi era contorsionat de 
spaimă și ochii larg deschişi. Ajutaţi-mă, vă rog! Trebuie să m- 
ajutați! 

După el apăru un gardian. Avea un ochi leneș, de parcă 
mușchii pleoapei îi fuseseră retezați cândva. Porni în fugă după 
nebunul evadat și-l prinse, apoi, ajutat de un coleg, începu să-l 
lovească cu pumnii și cu picioarele, până îl doborâră în 
genunchi. 

Altair îi privi. Simţi cum fălcile i se încleștează și mâinile i se 
strâng în pumni, când gardienii îl băteau pe bărbat și alţi 
pacienţi se apropiară ca să vadă mai îndeaproape spectacolul, 
legănându-se ușor și privind cu expresii ce dovedeau doar cel 
mai vag interes. 

— Îndurare! zbieră nebunul, în vreme ce loviturile se revărsau 
asupra lui. Îndurare! Nu mai daţi! 

Se opri. Brusc durerea îi fu dată uitării când ușile spitalului se 
deschiseră larg și în prag apăru un bărbat care nu putea fi decât 
Garnier de Naplouse. 

Era mai scund decât se așteptase Altair. Nu purta barbă și 
avea păr alb, tuns scurt, ochi afundațţi în orbite și gură crudă cu 
colţurile arcuite în jos, care-i conferea un aspect cadaveric. 
Crucea albă a Ospitalierilor i se vedea pe brațe, și în jurul gâtului 
purta un crucifix... însă Altair văzu că divinitatea pe care o adula 
îl părăsise. Pentru că, de asemenea, el purta un şor. Un șorț 
murdar, pătat de sânge. 

ÎI privi sumbru pe nebunul prosternat înaintea lui, ţinut de 
Ochi-leneș și celălalt gardian. Ochi-leneș ridică pumnul ca să-l 
lovească din nou. 

— Ajunge, copilul meu, porunci de Naplouse. Ti-am cerut să-l 
aduci înapoi pe pacient, nu să-l omori. 

Ochi-leneș cobori pumnul fără chef, iar de Naplouse înaintă, 
apropiindu-se de nebun, care gemu și încercă să se retragă 
dinaintea lui ca un animal speriat. 

De Naplouse zâmbi și duritatea îi dispăru de pe faţă. 

— Gata, gata, vorbi el aproape cu blândeţe spre nebun. Totul 
va fi bine. Dă-mi mâna. 

Nebunul scutură din cap. 

— Nu... nu! Nu m-atinge. Nu iarăși... 

De Naplouse se încruntă, parcă ușor rănit de reacţia aceea 
faţă de el. 

— Alungă-ţi frica asta, rosti el egal, fiindcă altfel nu te voi 
putea ajuta. 

— Să m-ajuţi? Așa cum i-ai ajutat pe ceilalţi? Lor le-ai luat 
sufletele. Dar nu și mie. Nu! N-o să iei sufletul meu. Niciodată, 
niciodată, niciodată... Nu sufletul meu, nu sufletul meu, nu 
sufletul meu... 

Bunătatea dispăru de pe chipul lui de Naplouse, care-l pălmui 
pe nebun. 

— Stăpânește-te, mârâi el. Ochii adânciţi în orbite îi fulgerară 
și capul celuilalt se plecă. Crezi că asta-mi face plăcere? Crezi că 
vreau să-ţi fac rău? Dar nu-mi lași de ales... 

Nebunul se smulse pe neașteptate din mâinile celor doi 
gardieni și încercă să fugă în mulţimea care-l privea. 

— Fiecare cuvânt bun este urmat de un dos de palmă! zbieră 
el, trecând destul de aproape de Altair, urmat de cei doi 
gardieni. Numai minciuni și amăgiri. Nu va fi mulțumit decât 
atunci când toţi ne vom pleca lui. 

Ochi-leneș îl prinse și-l târî înapoi în faţa lui de Naplouse, unde 
scânci sub ochii glaciali ai Maestrului. 

— N-ar fi trebuit să faci asta, spuse de Naplouse încet, după 
care i se adresă lui Ochi-leneș: Du-l în camera lui. O să revin 
după ce mă ocup de ceilalți. 

— Nu mă poti tine aici! urlă nebunul. O să evadez din nou. 

De Naplouse se opri. 

— Nu, n-o să mai evadezi, zise el cu glas egal, după care se 
întoarse către Ochi-leneș. Rupe-i picioarele, îi porunci. Pe 
amândouă. 

Ochi-leneș rânji, când nebunul încercă să dea bir cu fugiţii. Se 
auziră apoi două trosnete oribile, aidoma unor vreascuri rupte, 
când cavalerul uriaș îl călcă violent mai întâi pe un picior, apoi 
pe celălalt. Victima urlă și Altair se trezi înaintând, neizbutind să 
se stăpânească, clocotind faţă de cruzimea gratuită. 

Apoi clipa aceea trecu; nebunul își pierduse cunoștința - cu 
siguranţă din cauza durerii - și cei doi gardieni îl târau de acolo. 
De Naplouse îl privi. Expresia înţelegătoare îi revenise pe chip. 

— Imi pare foarte rău, copile, rosti el aproape pentru sine, 
după care se întoarse către privitori. Voi n-aveţi nimic de făcut? 
lătră el și se uită fioros la călugării și pacienţii care se 
îndepărtară încetișor. 

Când îi întoarse spatele pentru a se alătura lor, Altair îl zări pe 
de Naplouse cercetând cu atenţie mulțimea, de parcă ar fi 
căutat un posibil ucigaș. 

„Asta-i bine”, gândi el auzind cum ușa spitalului se închise 
după ce Marele Maestru părăsi curtea interioară. „Să-i fie frică. 
Să simtă puţin din ceea ce face el altora”. Imaginea respectivă îl 
încălzi și se alătură cărturarilor, care treceau prin o a doua ușă. 
Aceasta ducea în salonul principal, unde paiele presărate pe jos 
reușeau prea puţin să ascundă duhorile suferinței și dejecțiilor 
umane. Altair se pomeni străduindu-se să nu vomite și văzu 
câţiva cărturari care-și duseră poalele mantiilor la nas, ca să se 
ferească de mirosuri. De aici veniseră gemetele și Altair văzu 
paturi de spital pe care se văitau oameni, care, ocazional, 
răcneau de durere. Rămânând cu capul plecat, Asasinul privi pe 
sub glugă și-l văzu pe de Naplouse apropiindu-se de un pat pe 
care era legat cu curele din piele un bărbat numai piele și os. 

— Cum te simţi? întrebă de Naplouse. 

Pacientul răspunse șuierat, chinuit în mod vădit de dureri: 

— Ce mi-ai... făcut? 

— Ah, da. Durerea. La început doare, da, nu te pot minţi. Este 
un preţ mic pe care trebuie să-l plătești. Cu timpul vei fi de 
acord cu mine. 

Bărbatul încercă să ridice capul de pe pat. 

— Ești un... monstru... 

De Naplouse zâmbi indulgent. 

— Mi s-au adresat cuvinte și mai grele. 

Trecu apoi pe lângă o cușcă din lemn în interiorul căreia se 
găsea alt pat și privi înăuntru la... nu, nu erau pacienţi, își dădu 
seama Altair. Nefericiţii ăștia erau subiecți. Ei erau experimente. 
Se strădui o dată în plus să-și stăpânească mânia. Privi în jur. 
Majoritatea gardienilor se adunaseră în capătul opus al 
salonului. La fel ca în curtea interioară, câţiva pacienţi rătăceau 
dezorientaţi și Asasinul zări același pâlc de călugări care păreau 

să asculte cu luare-aminte fiecare cuvânt al lui de Naplouse, 
păstrând totuși o distanţă respectuoasă și conversând între ei în 
vreme ce Marele Maestru își făcea vizitele. 

Dacă avea să treacă la fapte - și avea s-o facă - atunci nu mai 
trebuia să întârzie. 

Apoi însă de Naplouse se apropie de alt pat și surâse 
bărbatului întins acolo. 

— Mi-au spus că acum poţi să mergi, rosti el cu blândeţe. Este 
impresionant. 

Bărbatul păru derutat. 

— A trecut... așa mult. Aproape am uitat... cum. 

De Naplouse părea încântat, realmente încântat. Cu chip 
radios, zise: 

— Asta-i minunat. 

— Nu... înţeleg. De ce m-ai ajutat? 

— Pentru că nimeni altul n-ar fi făcut-o, răspunse de Naplouse 
și trecu mai departe. 

— Îţi datorez viaţa mea, spuse pacientul din patul următor. 
Sunt oricând la porunca ta. Mulţumesc. Iți mulţumesc că m-ai 
eliberat. 

— Îți mulțumesc că m-ai lăsat s-o fac, replică de Naplouse. 

Altair șovăi o clipă. Oare se înșela? Oare de Naplouse nu era 
un monstru? Apoi însă, la fel de iute, își alungă îndoielile, 
amintindu-și zbieretele de agonie ale nebunului când îi 
rupseseră picioarele și pacienţii parcă lipsiţi de viaţă care 
hălăduiau prin spital. Dacă aici existau într-adevăr și exemple 
de vindecări, cu siguranță erau copleșite ca număr de actele de 
barbarie. A 

De Naplouse ajunsese la ultimul pat din salon. In câteva clipe 
urma să plece și ocazia lui Altair avea să piară. Decis, Asasinul 
aruncă o privire în urma sa: gardienii erau în continuare ocupați 
în capătul opus al sălii. Se desprinse din grupul cărturarilor și se 
apropie de Marele Maestru din spate, exact în clipa în care se 
apleca peste un pacient. 

Pumnalul lui Altair ţâșni și el izbi cu un gest scurt, folosind 
cealaltă mână pentru a înăbuși strigătul de durere al lui de 
Naplouse, când își arcui spinarea de durere. Aproape cu 
blândeţe îl cobori apoi pe medicul înjunghiat pe podea. 

— Eliberează-te de povara ta, îi șopti. 

De Naplouse clipi și-l privi. În ochii lui muribunzi nu exista 
teamă, iar Altair nu putu desluși decât îngrijorare. 

— Ah... mă voi odihni acum, da? spuse el. Visul nesfârșit mă 
cheamă. Dar înainte de-a-nchide ochii, trebuie să știu - ce se va- 
ntâmpla cu copiii mei? 

Copiii? 

— Te referi la cei pe care i-ai făcut să sufere prin 
experimentele tale crude? Altair nu-și putea stăvili dezgustul din 
glas. Acum vor fi liberi să revină la căminele lor. 

De Naplouse râse hârâit. 

— Cămine? Care cămine? În rigole? În bordeluri? În temniţele 
din care i-am scos noi? 

— l-aţi luat pe oamenii aceștia împotriva voinţei lor, zise 
Altair. 

— Da, icni de Naplouse, împotriva puţinei voințe care le mai 
rămăsese. Chiar ești așa naiv? Liniștești un copil doar pentru că 
el plânge? „Eu am vrut doar să mă joc cu focul, tată?” Ce i-ai 
răspunde? „Bine, cum vrei tu?” Atunci ar trebui ca tu să 
răspunzi pentru arsurile suferite. 

— Aceștia nu sunt copii, rosti Altair dorind să-l înţeleagă pe 
muribund, ci bărbaţi și femei în toată firea. 

— La trup, poate, dar nu și la minte. lar tocmai aceea este 
vătămătura pe care am căutat s-o vindec. Recunosc, fără 
obiectul pe care l-aţi furat de la noi înaintarea mi-a fost 
încetinită. Există totuși ierburi. Mixturi și extrase. Gardienii mei 
sunt dovezi în privinţa asta. Erau nebuni înainte ca eu să-i 
găsesc și să-i eliberez din temniţele minţilor lor. Dar odată cu 
moartea mea, vor redeveni nebuni... 

— Crezi cu adevărat că-i ajutai? 

De Naplouse zâmbi; lumina începuse să-i părăsească ochii. 

— Nu-i ceea ce cred, ci ceea ce știu. 

Muri. Altair îi lăsă capul pe pardoseala din piatră, scoase pana 
lui Al Mualim și o înmuie în sânge. 

— Să nu fii crudă, moarte, murmură el. 

În aceeași clipă un strigăt răsună dinspre călugării din 
apropiere. Asasinul se îndreptă și zări gardienii traversând 
salonul spre el. Când își traseră săbiile din teci, el porni în fugă 
către o ușă îndepărtată, despre care spera cu disperare să iasă 
în curtea interioară. 

Ușa se deschise și tânărul fu încântat să vadă curtea în faţa 
lui. 

Fu mai puțin încântat să-l vadă pe Ochi-leneș, care năvăli prin 
ușa deschisă, cu spada lată în mână... 

Altair își scoase sabia și îl întâmpină, cu ea într-o mână și cu 
pumnalul în mâna cealaltă. Tăișurile se ciocniră în zăngănit 
metalic. Pentru o secundă cei doi bărbaţi aproape își lipiră fețele 
și Asasinul putu să vadă pielea cicatrizată a pleoapei 
cavalerului. După aceea Ochi-leneș îl îmbrânci, îndepărtându-l, 
și fandă imediat, lovi sabia lui Altair, dar schimbă direcția 
atacului atât de rapid, încât Asasinul aproape că fu luat prin 
surprindere. Se retrase iute, dorind să pună o distanţă cât mai 
mare între el și Ochi-leneș, care era un spadasin mai bun decât 
anticipase. De asemenea, era mătăhălos. Tendoanele gâtului îi 
ieșeau în relief, dezvoltate după ani de mânuire a uriașei lui 
spade late. Altair văzu că înapoia lui sosiseră și ceilalţi gardieni, 
care se opriseră însă la un semn din partea lui Ochi-leneș. 

— Este al meu, mârâi cavalerul imens. 

Era arogant și prea încrezător în sine. Altair surâse, savurând 
ironia sorții. Apoi înaintă, rotind sabia sus. Rânjind larg, Ochi- 
leneș îi pară lovitura și icni când Asasinul trecu fulgerător în 
stânga sa, atacându-l din partea opusă - cea a ochiului vătămat, 
punctul său slab - și spintecându-i beregata cu pumnalul. 

Gâtul cavalerului se deschise și sângele ţâșni din rană când 
căzu în genunchi. Din spatele lui Altair se auziră strigăte 
surprinse, așa că Asasinul porni în goană, îmbrânci un grup de 
nebuni care se strânseseră să privească și sprintă prin curtea 
interioară, pe lângă fântână, trecu pe sub arcadă și ieși în Acra. 

Se opri și cercetă acoperișurile. Sări apoi pe o tarabă, însoțit 
de strigătele furioase ale neguţătorului dinapoia ei, care-l 
ameninţă cu pumnul, escaladă zidul din spatele lui și ajunse pe 
acoperiș. Alergă și sări, lăsând în urmă spitalul de coșmar și se 
topi în oraș, continuând să reflecteze la ultimele cuvinte ale lui 
de Naplouse. La obiectul despre care vorbise. Pentru o secundă 
se gândi și la caseta de pe masa lui Al Mualim... totuși nu! Ce 
legătură ar fi putut avea Ospitalierul cu ea? 

Dar dacă nu era vorba despre caseta aceea, ce putea fi 
atunci? 

Capitolul 13 


— Garnier de Naplouse este mort, îi spusese el lui Al Mualim 
după câteva zile. 

— Excelent, încuviințase Marele Maestru. Este rezultatul la 
care sperasem. 

— Și totuși..., începuse Altair. 

— Ce este? 

— Medicul a insistat că activitatea lui era nobilă. Și privind 
retrospectiv, mulţi dintre cei despre care se presupune că ar fi 
fost captivii lui păreau să-i fie recunoscători. Nu toţi, dar 
îndeajuns ca să mă pună pe gânduri... Cum a izbutit să-și 
schimbe inamicii în prieteni? 

Al Mualim chicotise. 

— Conducătorii vor găsi întotdeauna căi pentru a-i face pe 
alții să-i asculte. Și tocmai de aceea sunt conducători. Când 
cuvintele dau greș, ei recurg la galbeni. Când nici aceia nu 
izbândesc, se folosesc de lucruri mai fundamentale: mite, 
ameninţări și alte trucuri. Există plante, Altair - plante de pe 
tărâmuri îndepărtate -, care-i pot face pe oameni să-și piardă 
simţurile. Ele aduc plăceri atât de mari, încât oamenii pot deveni 
chiar înrobiţi de ele. 

Altair încuviinţase, gândindu-se la pacienţii cu ochi sticloși. La 
nebun... A 

— Crezi, așadar, că oamenii aceia erau drogaţi? Inrobiţi prin 
otrăvire? 

— Da, dacă erau într-adevăr așa cum i-ai descris tu. Dușmanii 
noștri m-au acuzat pe mine de aceleași practici. 

După aceea îi transmisese următoarea sa misiune și Altair se 
întrebase de ce oare Marele Maestru zâmbise când îi spusese 
să-și termine cercetările și apoi să raporteze la rafiq al Oficiului 
Asasinilor din lerusalim. 

Acum, intrând în Oficiu, înțelese motivul. Al Mualim fusese 
încântat că drumurile lui Altair și Malik se vor încrucișa din nou. 

Malik se ridică dinapoia mesei sale când Altair intră în odaie. 
Pentru o clipă cei doi se priviră fix și niciunul nu-și ascunse 
disprețul. Apoi, lent, Malik se întoarse și-i arătă ciotul care mai 
rămăsese din brațul său. 

Altair păli la față. Desigur... După ce fusese rănit în lupta cu 
cavalerii lui de Sable, cei mai buni chirurgi din Masyaf nu 
izbutiseră să-i mai salveze braţul, așa că fuseseră siliţi să-l 
amputeze. 

Malik îi oferi surâsul dulce-amar al victoriei obţinute cu un 
preţ prea mare și Altair își aminti că nu trebuia să-l trateze altfel 
decât cu umilință și respect. Plecă fruntea, arătând că-i 
înțelegea pierderile. Fratele... Brațul... Statutul... 

— Siguranţă și pace, Malik, rosti el după aceea. 

— Prezenţa ta aici mă lipsește de amândouă, scuipă celălalt; 
bineînţeles, avea destule motive pentru a-l trata cu dispreț și 
intenţiona să se comporte ca atare. Ce vrei? 

— Al Mualim a cerut... 

— Să îndeplinești o misiune în strădania de a-ţi ispăși 
păcatele? pufni Malik. Așa deci. Spune atunci. Ce ai aflat? 

— Ținta se numește Talal, începu Altair, și face trafic de carne 
vie - răpește locuitorii lerusalimului și-i vinde ca sclavi. Işi are 
sediul într-un depozit aflat în turnul de pază al podului de acces 
din miazănoapte. Chiar acum pregătește o caravană de plecare. 
Voi acţiona în timp ce-și inspectează mărfurile. Dacă-i pot evita 
pe oamenii lui, el însuși ar trebui să fie o problemă simplă. 

Malik răsfrânse dispreţuitor buza inferioară. 

— „Ar trebui să fie o problemă simplă?” Ascultă-te cum 
vorbeşti! Aceeași aroganță. 

Altair se dojeni în gând. Malik avea dreptate. Se gândi la 
predicatorul din Damasc pe care-l judecase greșit și care fusese 
gata să-l înfrângă. 

— Am terminat? întrebă el, fără să-și destăinuie gândurile. 
Ești mulțumit de ce am aflat? 

— Nu, răspunse Malik întinzându-i pana, dar va trebui să mă 
mulțumesc cu asta. 

Altair încuviinţă din cap. Îi privi mâneca tunicii care atârna 
goală și fu pe punctul de a spune ceva, când își dădu seama că 
niciun fel de cuvinte nu i-ar fi putut spăla păcatele. Abătuse 
asupra lui Malik prea multe nefericiri ca să spere vreodată la 
iertare din partea sa. 

De aceea se întoarse și părăsi Oficiul. Altă ţintă avea să-i 
simtă sărutul pumnalului. 

Capitolul 14 


La scurt timp după aceea Altair se furișă în depozitul unde 
erau pregătite mărfurile pentru caravană. Privi în jur și nu-i 
plăcu ce văzu. 

Nu existau paznici. Nu existau complici. 

Înaintă doi pași, apoi se opri. Nu! Ce era în capul lui? Totul din 
depozitul acela trezea suspiciuni. Se răsuci pe călcâie ca să iasă, 
când, brusc, ușa se trânti, după care se auzi sunetul 
inconfundabil al unui ivăr greu. 

Blestemă în șoaptă și trase sabia din teacă. 

Înaintă  încetișor,  adaptându-și treptat simțurile la 
semiîntuneric, la umezeală, la izul de făclii și... 

Și altceva. Un miros de grajduri, care i se părea totuși mai 
degrabă a oameni, decât a animale. 

Flăcările torțelor proiectau lumini pe pereții negri și umezi, iar 
de undeva se auzea apă picurând. După aceea Asasinul auzi un 
geamăt stins. 

Înaintă, cu ochii acomodaţi deja la lumina foarte slabă, și văzu 
lăzi, butoaie, apoi... o cușcă. Se apropie - și aproape că sări 
înapoi. În cușcă se afla un om. Un bărbat jalnic, care tremura, cu 
genunchii strânși la piept, cu ochi plângăreţi, apoși. Ridică o 
mână tremurătoare și rosti: 

— Ajută-mă. 

După aceea Altair auzi alt sunet în spatele său și, întorcându- 
se, zări alt bărbat. Atârna pe perete, cu încheieturile mâinilor și 
gleznele încătușate. Capul i se legăna moale în piept și părul 
murdar îi atârna peste faţă, însă buzele păreau că i se mișcă, 
parcă într-o rugă. 

Altair avansă către el. O voce se auzi de sub tălpile lui și, 
plecând ochii, văzu un grătar din fier montat în lespezile 
pardoselii depozitului. Dedesubt se întrezărea chipul înfricoșat al 
altui sclav, ale cărui degete osoase se întindeau rugătoare 
printre gratii. În subterana în care se găsea, se zăreau și alte 
forme întunecate, se auzeau foșnete și glasuri. Pentru o secundă 
i se păru că tot locul răsuna de implorările oamenilor închiși. 

— Ajutor, ajutor. 

Un vacarm insistent, pătrunzător, care-l făcea să dorească să- 
și astupe urechile. Până ce, pe neașteptate un glas rosti: 

— N-ar fi trebuit să vii aici, Asasinule. 

Talal, cu siguranță. 

Altair se răsuci în direcţia glasului și distinse umbre mișcându- 
se pe o galerie deasupra lui. Arcași? Se încordă, ghemuindu-se, 
cu sabia pregătită, oferind ţinta cea mai mică posibil. 

Totuși, dacă Talal ar fi vrut să-l ucidă, ar fi fost mort până 
acum. Intrase cu capul înainte în capcana neguţătorului de 
sclavi - greșeala unui prost, a unui novice -, dar aceasta nu se 
închisese deocamdată. 

— Tu însă nu ești genul care să asculte, urmă batjocoritor 
Talal, ca să nu-ţi compromiţi Frăția. 

Altair înaintă lent, tot nesigur asupra locului unde se afla 
Talal. Era deasupra în mod clar, dar unde anume? 

— Ai crezut că voi rămâne nepăsător faţă de prezenţa ta? 
continuă vocea fără trup, apoi chicoti. Am știut despre tine din 
clipa în care ai pătruns în orașul ăsta. 

De sub pardoseală se auziră suspine și Asasinul văzu alte 
zăbrele și alte fețe murdare, mânjite de lacrimi care-l priveau 
din subteran. 

— Ajutor... Salvează-mă... 

Aici erau și mai multe cuști, și mai mulți sclavi, femei și 
bărbaţi deopotrivă: cerșetori, prostituate, bețivi și nebuni. 

— Ajutor, ajutor. 

— Bun, zise Altair, așadar aici sunt sclavi, dar unde sunt 
stăpânii de sclavi? 

Talal îl ignoră. 

— lată munca mea în toată splendoarea ei, anunţă el și mai 
multe făclii se aprinseră, dezvăluind alte chipuri înspăimântate 
și rugătoare. 

In faţa lui Altair se deschise glisând o a doua poartă, care-i 
îngădui accesul în altă sală. Sui câteva trepte și păși într-un 
spaţiu larg, cu o galerie pe perimetru. Acolo zări siluete neclare 
și-și strânse sabia mai puternic. 

— Ce mai este acum, neguțătorule de sclavi? strigă el. 

Talal încerca să-l sperie. Unele lucruri îl speriau pe Altair, era 
adevărat, însă nimic din ce era capabil neguţătorul de sclavi, iar 
asta o știa cu certitudine. 

— Să nu-mi spui așa! răcni Talal. Eu vreau doar să-i ajut. Așa 
cum și eu însumi am fost ajutat. 

Altair auzea și acum gemetele stinse ale sclavilor din 
încăperea dindărăt și se îndoia că ei ar fi considerat asta ajutor. 

— Nu le faci niciun bine, ţinându-i închiși așa! strigă spre 
beznă. 

Talal tot nu-și făcu apariţia. 

— Închiși? replică el. Îi ţin în siguranţă, pregătindu-i pentru 
călătoria care-i așteaptă. 

— Ce călătorie? pufni Asasinul. Spre o viaţă de servitute? 

— Nu înţelegi nimic. Am greșit că te-am adus aici. Am greșit, 
crezând că vei vedea și vei înțelege. 

— Am înţeles foarte bine. N-ai curajul să mă-nfrunţi și alegi să 
te ascunzi printre umbre. Ajunge cu vorbăria. Arată-te! 

— Aha, deci vrei să-l vezi pe cel care te-a chemat aici? 

Altair auzi zgomote de mișcări în galerie. 

— Nu tu m-ai chemat! strigă el. Am venit singur. 

Râsete răsunară deasupra sa. 

— Chiar așa? rânji Talal. Cine a descuiat ușa? Cine a eliberat 
drumul? Ai ridicat cumva sabia împotriva unui singur om de-al 
meu? Nu! Toate astea le-am făcut pentru tine. 

Ceva se deplasa pe tavanul de deasupra galeriei, proiectând 
un cerc de lumină pe pardoseala din piatră. 

— Pășește în lumină, atunci, strigă Talal de deasupra, și-ţi voi 
acorda o ultimă favoare. 

Altair își repetă că dacă neguţătorul de sclavi ar fi vrut să-l 
omoare, arcașii lui l-ar fi înțesat cu săgeți până acum, așa că 
păși în lumină. În clipa aceea din umbrele galeriei apărură 
bărbaţi mascaţi, care săriră jos și-l înconjurară silențios. ÎI 
priveau cu ochi neutri, cu săbiile atârnând pe lângă trupuri; doar 
piepturile li se ridicau și coborau. 

Asasinul înghiţi un nod. Erau șase. Nu reprezentau nici pe 
departe „o problemă simplă”. 

Deasupra lui se auziră apoi alţi pași și, uitându-se iarăși către 
galerie, văzu că Talal ieșise din penumbre și-l privea de sus. 
Purta o tunică dungată și brâu lat. Pe umăr avea un arc. 

— lată-mă acum, rosti el și deschise larg braţele, surâzând de 
parcă ar fi salutat un oaspete în căminul său. Ce dorești? 

— Coboară aici, arătă Altair cu sabia. Să rezolvăm totul cu 
onoare. 

— De ce oare trebuie să se ajungă mereu la violenţă? replică 
Talal, părând aproape dezamăgit, apoi urmă: Se pare că nu te 

pot ajuta, Asasinule, pentru că nu vrei să te ajuţi tu însuţi. Și nu 
pot îngădui ca munca să-mi fie ameninţată. Nu-mi lași de ales - 
trebuie să mori. 

Făcu semn oamenilor săi. 

Care ridicară săbiile. 

Apoi atacară. 

Altair icni și se trezi parând atacurile a doi în același timp, 
făcându-i să bată în retragere, după care își întoarse imediat 
atenţia asupra celui de-al treilea. Ceilalţi își așteptau rândul; 
strategia lor, înţelese iute, era să-l atace câte doi odată. 

Putea să facă față la așa ceva. Îl înhăţă pe unul, încântat să 
vadă că ochii i se holbară de șoc înapoia măștii, apoi îl proiectă 
spre îndărăt în altul, astfel că cei doi izbiră împreună o schelă 
care se făcu țăndări în jurul lor. Altair insistă, urmărindu-și 
avantajul, și, împungând cu vârful sabiei, auzi un țipăt și un 
horcăit de moarte dinspre cel rășchirat pe piatră. 

Atacatorii lui se regrupară, schimbară priviri, apoi îl încercuiră 
fără grabă. Altair se roti cu sabia întinsă, zâmbind aproape 
încântat acum. Cinci ucigași antrenați și mascaţi, împotriva unui 
singur Asasin. Ei crezuseră că va fi o pradă ușoară. O putea zări 
pe chipurile lor. După prima încăierare, siguranţa li se mai 
destrămase. 

Alese pe unul dintre ei. Era un truc vechi, învățat de la Al 
Mualim, pentru înfruntarea mai multor oponenți. 

In mod deliberat, Altair își aţinti privirea asupra celui din fața 
sa. 

Nu-i ignora pe ceilalți, dar fixează-l pe unul. El va fi ținta ta. 
Fă-i cunoscut că este ținta ta. 

Surâse larg. Bărbatul scoase un sunet stins. 

Apoi lichidează-l. 

Altair atacă precum o cobră, năpustindu-se asupra ucigașului, 
care reacționă prea lent... cobori ochii spre sabia care-i 
pătrunsese în piept, apoi gemu și căzu în genunchi. Asasinul își 
smulse arma, lărgindu-i rana, când i-o trase din trup, după care 
își îndreptă atenţia asupra următorului. 

Alege unul dintre oponenți. 

Mascatul părea îngrozit; nu mai semăna deloc cu un ucigaș și 
sabia începu să-i tremure. Răcni ceva într-un dialect neînțeles 
de Altair, apoi înaintă dezordonat, sperând să preia el iniţiativa. 
Asasinul păși iute într-o parte și-i spintecă stomacul, fiind 

răsplătit de vederea intestinelor strălucitoare ce se revărsară 
din rană. De deasupra glasul lui Talal își îndemnă oamenii să 
atace, chiar când altul căzu, iar cei doi rămași se repeziră 
simultan spre Altair. Nu mai arătau atât de ameninţători acum, 
cu sau fără măști. Arătau exact ceea ce erau: bărbați speriați 
aflaţi pe punctul de a muri. 

Asasinul mai dobori unul din beregata căruia sângele ţâșni ca 
dintr-o fântână arteziană. Ultimul se răsuci și o luă la fugă, 
sperând să găsească adăpost în galerie. Dar Altair băgă sabia în 
teacă și scoase două cuțite pentru aruncat, care se rotiră, 
scânteind - unu, doi - și loviră spatele fugarului, doborându-l de 
pe scară. Se terminase. 

Altair auzi pași alergând deasupra. Talal încerca să scape cu 
viaţă. Se aplecă, recuperă cuţitele și se repezi în sus, ajungând 
la nivelul următor la timp pentru a-l vedea pe neguţătorul de 
sclavi, suind o a doua scară, spre acoperiș. 

ÎI urmări și ieşi printr-o trapă din partea de sus a depozitului; 
se retrase la timp, deoarece o săgeată se înfipse zbârnâind în 
lemnul de lângă el. Îl zări pe arcaș pe un acoperiș îndepărtat, 
potrivindu-și deja altă săgeată în strună și sări afară prin trapă, 
rostogolindu-se înainte pe acoperiș și azvârlind două cuțite, încă 
pătate de sângele victimei anterioare. 

Arcașul dădu un țipăt și căzu cu un cuţit înfipt în gât și celălalt 
în piept. Ceva mai departe Altair îl zări pe Talal alergând peste o 
punte dintre case, apoi sărind pe o schelă și coborând pe stradă. 
Ajuns acolo, privi în sus, îl zări pe Asasin urmărindu-l și porni în 
goană. 

Altair reducea deja distanţa. Era iute și, spre deosebire de 
Talal, nu privea întruna peste umăr pentru a vedea dacă era 
urmărit. Ceea ce însemna că nu se lovea de pietoni care nu 
bănuiau nimic, așa cum făcea Talal: femei care ţipau și-l ocărau, 
bărbaţi care blestemau și-l îmbrânceau. 

Toate accidentele acelea îi încetiniră înaintarea pe străzi și 
prin pieţe, astfel că în scurt timp își pierdu avansul, iar când 
întoarse capul, Asasinul îi zări albul ochilor. 

— Pleacă cât mai poţi! urlă neguţătorul de sclavi peste umăr. 
În curând, gărzile mele vor fi aici. 

Altair chicoti și continuă să alerge. 

— Renunţă la urmărire și te voi lăsa să trăieşti! răcni Talal. 

Altair nu se obosi să-i răspundă. Fugea agil prin mulţimi, 
ocolind mărfurile pe care celălalt le răsturna în urma sa pentru 
a-l încetini. Asasinul era tot mai aproape acum și urmărirea 
aproape că se încheiase. 

În fața lui, neguţătorul de sclavi întoarse iar capul, văzu că 
distanţa se redusese apreciabil și încercă din nou să-l convingă. 

— Oprește-te și ascultă-mă! strigă el cu disperare în glas. 
Poate că putem ajunge la o înţelegere. 

Tânărul nu spuse nimic, ci se mulţumi să privească cum Talal 
se întoarse din nou. Era acum pe punctul de a se ciocni deo 
femeie al cărui chip era ascuns de o încărcătură de clondire. 
Niciunul dintre ei nu se uita pe unde mergea. 

— Nu ţi-am făcut nimic! strigă Talal uitând, probabil, că doar 
cu câteva minute în urmă trimisese șase oameni să-l ucidă. De 
ce insiști să mă urmă... 

Plămânii îi fură goliţi de aer cu un șuierat, după care se văzu o 
învălmășeală de brațe și picioare, iar Talal căzu odată cu 
femeia, ale cărei vase se făcură ţăndări în jurul lor. 

Talal încercă să se scoale, dar nu îndeajuns de iute, fiindcă 
Altair fu imediat lângă el. Clic. De îndată ce pumnalul lui 
flămând se extinse, îl înfipse în bărbat, după care îngenunche 
lângă el, ferindu-se de sângele ce-i răbufnea deja pe nas și pe 
gură. Femeia cu clondirele se ridică și, roșie la faţă de indignare, 
se pregăti să se repeadă asupra lui Talal. Se răzgândi însă când 
îl zări pe Altair și pumnalul său, pe lângă sângele care curgea 
din traficantul de carne vie, și o luă la fugă ţipând. Alţii îi ocoliră 
pe departe, simțind că ceva nu era în regulă. În lerusalim, un 
oraș obișnuit cu conflictele, locuitorii preferau să nu se oprească 
și să se holbeze la violențe, întrucât se temeau să nu fie 
implicați și ei. 

Altair se aplecă spre Talal. 

— Acum nu mai ai unde să fugi. Poţi să-mi împărtășești 
secretele tale. 

— Eu mi-am jucat rolul, Asasinule, replică bărbatul. Frăția nu-i 
atât de slabă, încât moartea mea să-i oprească acţiunile. 

Altair își aminti de Tamir. Și el vorbise despre alţii în clipa 
morții. Și el amintise de „frați”. 

— Care Frăţie? insistă Asasinul. 

Talal reuși să zâmbească. 

— Al Mualim nu-i singurul care are planuri pentru Țara Sfântă. 
lar mai multe nu vei afla de la mine. 

— Atunci am terminat. Cere-i iertare Dumnezeului tău. 

— Nu există niciun Dumnezeu, Asasinule. Talal chicoti fără 
putere. Și chiar dacă ar fi existat vreodată, ne-a abandonat de 
mult. l-a abandonat demult pe bărbaţii și pe femeile pe care i- 
am luat în brațele mele. 

— Ce vrei să spui? 

— Cerșetori. Târfe. Drogaţi. Leproși. Toţi aceștia ţi se par că ar 
fi potriviţi ca sclavi? N-ar fi în stare să îndeplinească nici muncile 
cele mai banale. Nu... eu nu i-am luat ca să-i vând, ci ca să-i 
salvez. Tu însă ne-ai ucis pe toţi. Fără niciun motiv, ci doar 
pentru că ţi s-a cerut s-o faci. 

— Ba nu, rosti Altair simțindu-se derutat. Tu profiţi de pe 
urma războiului. De pe urma vieților pierdute și distruse. 

— Ignorant cum ești, poţi să crezi asta. Îţi închizi mintea, aṣa- 
i? Se spune că cei din tagma ta o fac cel mai bine. Oare vezi 
ironia sorții? 

Asasinul îl privi cu atenţie. Era la fel cum fusese cu de 
Naplouse. Cuvintele muribundului amenințau să submineze tot 
ce știuse el despre ţinta sa, sau cel puţin ceea ce crezuse că 
știa. 

— Nu, se pare că încă n-o vezi. Talal își îngădui un ultim surâs 
faţă de buimăceala evidentă a lui Altair. Dar o vei vedea. 

Apoi muri. 

Altair se întinse să-i închidă ochii și murmură: 

— Îmi pare rău. 

Înmuie după aceea pana în sângele lui, se ridică și se pierdu 
în mulțime; în urma sa, leșul lui Talal păta nisipul. 


Capitolul 15 


În decursul călătoriilor sale, Altair poposea la izvoare, vaduri 
sau fântâni - oriunde exista apă și umbră de la palmieri, unde se 
putea odihni, iar calul său putea paște iarbă nepriponit. Adesea 
era singurul petic de verdeață ce putea fi văzut cu ochiul liber, 
așa că existau puţine șanse ca animalul să se piardă. 

În seara aceea găsi un izvor în jurul căruia fuseseră ridicate 
ziduri și care fusese acoperit cu o boltă pentru a împiedica 
deșertul să înghită apa prețioasă, și bău pe săturate. După 
aceea se întinse la adăpostul său, ascultă apa picurând de 
cealaltă parte a pietrelor cioplite grosolan și se gândi la viaţa 
care se scursese din Talal. Gândurile i se întoarseră apoi către 
cadavrele din trecutul său. O viaţă marcată de moarte. 

Făcuse cunoștință cu moartea pe când era copil, în decursul 
asediului. Văzuse murind Asasini și sarazini și, desigur, pe 
propriul său tată, deși, din fericire, nu-i văzuse realmente 
moartea. O auzise însă, auzise șuierul spadei coborând, urmat 
de un bufnet surd și se repezise către ușa îngustă, dorind să se 
alăture tatii, dar fusese prins de o pereche de braţe puternice. 

El se zbătuse și ţipase: 

— Daţi-mi drumul! Daţi-mi drumul! 

— Nu, copile, răspunsese un glas și Altair văzuse că era 
Ahmad, spionul pentru a cărui viaţă se jertfise tatăl lui. 

Și îl privise cu ochi arzând de ură, fără să-i pese că bărbatul 
fusese eliberat din calvarul său învinețit și însângerat, abia 
putând să stea în picioare, cu sufletul scrijelit de rușinea cedării 
înaintea interogatoriilor sarazinilor. Nu-i păsase decât că tatăl lui 
se oferise la schimb, ca să moară și... 

— Este numai vina ta! răcnise el, smucindu-se și zbătându-se 
în mâinile lui Ahmad, care rămăsese cu capul plecat, 
absorbindu-i cuvintele ca și cum ar fi fost niște lovituri. Este 
numai vina ta, scuipase Altair din nou, apoi se așezase pe iarba 
uscată, își îngropase capul în palme și nu mai dorise să știe 
nimic de lumea din jur. 

La câţiva pași depărtare, epuizat și bătut, Ahmad se prăbușise 
de asemenea pe pământ. 

Dincolo de zidurile citadelei, sarazinii plecaseră, lăsând 
Asasinii să recupereze trupul decapitat al tatălui lui Altair. 
Lăsând răni ce nu aveau să se tămăduiască niciodată. 

Pentru început băiatul rămăsese în odaia pe care o împărţise 
cu tata, cu pereți din piatră cenușie, împletituri din papură pe 
pardoseală și o masă simplă între două culcușuri, unul mare și 
unul mic. Altair schimbase patul și dormise în cel mare, ca să 
poată simţi mirosul tatii, și uneori și-l închipuise, în cameră, 
citind la masă, scriind pe un sul de pergament sau venind seara 
târziu și mustrându-și fiul pentru că nu se culcase până la ora 

aceea, după care sufla în lumânare înainte de a se culca el 
însuși. Visatul cu ochii deschiși era tot ce-i mai rămăsese 
orfanului Altair. Visatul cu ochii deschiși și amintirile. Al Mualim 
spusese că-l va chema când va sosi clipa potrivită, când vor fi 
făcute aranjamente pentru viitorul lui. Până atunci, adăugase 
Marele Maestru, dacă Altair avea nevoie de ceva, trebuia să vină 
la el, care-i era mentor. 

Între timp, Ahmad suferise de friguri. În unele nopţi, delirurile 
lui răsunau prin toată citadela. Uneori urla parcă de durere, 
alteori ca un om cu minţile rătăcite. Intr-o noapte strigase 
întruna același cuvânt. Altair se ridicase din pat și se dusese la 
fereastră, întrucât i se păruse că auzise numele tatălui său. 

Așa fusese. 

— Umar. 

Auzirea lui fusese ca o palmă. 

— Umar 

Zbieretul păruse să răsune în curtea interioară pustie de 
dedesubt. 

— Umar 

Nu, nu era pustie. Privind mai atent, Altair deslușise figura 
unui băiat cam de aceeași vârstă cu el, care stătea ca o 
santinelă în pâcla din zori ce unduia peste curtea de 
antrenamente. Era Abbas. Altair nu știa despre el decât că se 
numea Abbas Sofian și că era fiul lui Ahmad Sofian. Băiatul 
stătea și asculta nebuniile debitate de tatăl lui, rugându-se 
poate în tăcere pentru el, iar Altair îl privise preţ de câteva bătăi 
de inimă, admirându-i veghea silențioasă. După aceea lăsase 
draperia să cadă și revenise în pat, acoperindu-și urechile cu 
palmele ca să nu-l mai poată auzi pe Ahmad răcnind numele 
tatălui său. Încercase să inspire adânc mirosul tatii și-și dăduse 
seama că acesta dispărea. 

Se spunea că frigurile lui Ahmad cedaseră în ziua următoare 
și că el revenise în odaia sa, însă era un om distrus. Altair auzise 
că se întinsese în pat și se lăsase în grija lui Abbas. Că zăcuse 
așa două zile. 

În noaptea următoare, Altair fusese trezit de un zgomot din 
încăpere și rămăsese nemișcat, doar clipind din ochi, auzind 
cum cineva înainta spre masă. Un muc de lumânare fusese 
așezat acolo și juca umbre pe peretele din piatră. Era tata, 
gândise băiatul, pe jumătate adormit. Tata revenise la el și de 

aceea se sculase în capul oaselor, surăzător, gata să-l întâmpine 
și să fie mustrat fiindcă era treaz. Cel puţin se trezise dintr-un 
coșmar oribil în care tata murise și-l lăsase singur. 

Insă bărbatul din camera lui nu era tata, ci Ahmad. 

Ahmad stătea lângă ușă, teribil de slab în veșmântul lui alb, 
cu chipul ca o mască de paloare. Avea o expresie îndepărtată, 
aproape pașnică, și zâmbise puţin când Altair se ridicase în 
șezut, de parcă n-ar fi vrut să-l sperie. Ochii lui erau însă pete 
negre și adâncite, ca și cum durerea îi arsese viaţa din interior. 
lar în mână ţinea un pumnal. 

— Imi pare rău, rostise el și acelea fuseseră ultimele cuvinte 
pe care le spusese, ultimele lui cuvinte, deoarece după aceea își 
trecuse tăișul de-a curmezișul gâtlejului, deschizând o gură 
largă și roșie. 

Sângele îi țţâșnise peste straie, iar în rana din gât se formară 
bășicuțe. Pumnalul căzuse cu un zăngănit pe pardoseală și el 
zâmbise din nou și se lăsase în genunchi, cu privirea aţintită 
asupra lui Altair, care stătea încremenit de teamă, incapabil să- 
și desprindă ochii de la el, în vreme ce sângele curgea întruna, 
scurgându-se din trupul lui. După aceea Ahmad se lăsase în 
spate, pe călcâie, punând capăt într-un final privirii spectrale; 
capul i se lăsă moale într-o parte, dar ușa îl opri să cadă 
complet. lar pentru câteva bătăi de inimă, rămase ca un bărbat 
îngenuncheat în penitenţă, iar în cele din urmă se prăbuși în 
faţă. 

Altair nu știa cât timp stătuse locului, plângând în tăcere și 
ascultând cum sângele lui Ahmad se întindea gros pe piatră. 
Până la urmă găsise curajul de a cobori din pat, luase lumânarea 
și ocolise cu grijă oroarea însângerată de pe pardoseală. 
Deschisese ușa încăperii și scâncise când aceasta atinsese 
piciorul cadavrului. leșit din odaie, o luase la goană. Lumânarea 
se stinsese, dar nu-i păsase. Alergase până ajunsese la Al 
Mualim. 

e 

— Nu trebuie să spui nimănui, niciodată, despre cele 
întâmplate, îi zisese Al Mualim a doua zi. 

Altair căpătase o băutură caldă cu mirodenii și petrecuse 
restul nopţii în odăile Marelui Maestru, unde dormise neîntors. 
Maestrul fusese plecat și se ocupase de soarta trupului lui 

Ahmad. Toate astea băiatul le aflase a doua zi, când Al Mualim 
revenise și se așezase pe un scaun lângă patul lui. 

— Vom spune Ordinului că Ahmad a plecat la adăpostul 
întunericului, rostise el. Fiecare poate să tragă propriile lui 
concluzii. Nu putem îngădui ca Abbas să fie pătat de rușinea 
sinuciderii tatălui său. Gestul lui Ahmad a fost dezonorant. 
Dizgraţierea lui s-ar întinde asupra tuturor celor care-i sunt 
înrudiţi. 

— Și ce se va-ntâmpla cu Abbas, Maestre? întrebase Altair. Nu 
i se va spune adevărul? 

— Nu, copilul meu. 

— Ar trebui totuși să știe măcar că tatăl lui este... 

— Nu, copilul meu, repetase Al Mualim cu glas mai apăsat. Lui 
Abbas nu-i va spune nimeni nimic, cu atât mai puţin tu. Mâine 
voi anunţa că amândoi veţi deveni novici ai Ordinului și că veţi fi 
fraţi din toate punctele de vedere, mai puţin al sângelui. Veţi 
locui împreună. Vă veţi antrena, veţi studia și veţi mânca 
împreună. Ca fraţii. Veţi avea grijă unul de celălalt. Veţi avea 
grijă ca niciun rău să nu se abată asupra celuilalt, nici fizic, nici 
de orice altă natură. M-am făcut înțeles? 

— Da, Maestre. 

Mai târziu în aceeași zi, Altair fusese instalat în odaie cu 
Abbas. O cameră sărăcăcioasă: două culcușuri, preșuri din 
papură, o măsuţă. Niciunui băiat nu-i plăcuse, iar Abbas spusese 
că va pleca de acolo de îndată ce i se va întoarce tatăl. Dormea 
agitat și uneori striga în somn în timp ce, în patul vecin, Altair 
stătea treaz, temându-se să adoarmă pentru ca nu cumva 
coșmarurile cu Ahmad să se descolăcească și să-l atace. 

Așa se și întâmplase de altfel. Ahmad îl vizitase în toate 
nopţile ce trecuseră de atunci. Sosea cu un pumnal care sclipea 
în luminile dansante ale lumânării. Își trecea apoi lent tăișul 
peste beregată, rânjind. 

Altair se trezi. În jur deșertul era răcoros și nemișcat. Palmierii 
foșneau ușor în briză și apa picura îndărătul lui. Işi trecu o mână 
peste frunte și văzu că transpirase. Lăsă din nou capul jos, 
sperând să doarmă măcar până se lumina de ziuă. 

PARTEA A DOUA 


Capitolul 16 


— Ai lucrat bine, spuse Al Mualim în ziua următoare. Trei din 
cei nouă sunt morți, iar pentru asta primește multumirile mele. 
Zâmbetul îi păli. Dar nu te gândi să te culci pe lauri. Munca ta 
abia a început. 

— Mă supun ordinelor tale, Maestre, rosti Altair solemn. 

Era istovit, totuși mulţumit că începea să se reabiliteze în 
ochii lui Al Mualim. Văzuse deja o schimbare la străjeri. Dacă 
până acum îl priviseră cu dispreţ, acum îi acordau un respect 
reticent. Fără doar și poate vestea izbânzilor lui le ajunsese la 
urechi. De asemenea, Al Mualim îl recompensase cu începuturile 
unui zâmbet și-i făcuse semn să se așeze. Să se așeze! 

Apoi Marele Maestru spuse: 

— Încurajat de victoria de la Acra, regele Richard se 
pregătește să pornească spre miazăzi, spre lerusalim. Salah 
Al'din știe cu siguranţă asta și de aceea își adună trupele în fața 
citadelei de la Arsuf. 

Altair se gândi la Salah Al'din și se încordă. Mintea îi reveni la 
ziua aceea, la sarazinii adunaţi înaintea porţilor fortăreței... 

— Vrei așadar să-i ucid pe amândoi? zise el, încântat de 
posibilitatea de a-l trece prin tăișul pumnalului pe conducătorul 
sarazinilor. Să le sfârșesc războiul înainte să fi început cu 
adevărat? 

— Nu, se răsti Al Mualim și-l cercetă atât de scrutător, încât 
Altair simţi că-i citea gândurile. Așa ceva ar însemna să le 
risipim oștile... și să lăsăm tărâmul în seama setei de sânge a 
zece mii de războinici lipsiţi de ţintă. Vor trece multe zile până 
când războinicii aceia se vor întâlni, iar cât timp mărșăluiesc, nu 
se luptă. Nu, grija ta se va îndrepta spre o ameninţare mai 
imediată: cei care pretind că guvernează în absenţa lor. 

Asasinul aprobă din cap. Își amână gândurile de răzbunare 
pentru a le examina altă dată. 

— Dă-mi numele și eu îţi voi da sângele lor. 


VP - 77 


— Așa voi face. Abu'l Nuqoud, bărbatul cel mai bogat din 
Damasc. Majd Addin, regentul lerusalimului. William de 
Montferrat, suzeranul Acrei. 

Altair cunoștea numele, desigur. Fiecare dintre orașele acelea 
purta amprenta distrugătoare a conducătorului său. 

— De ce s-au făcut vinovați? întrebă el. 

Se întrebă dacă, precum în cazul celorlalți, crimele lor erau 
mai mult decât se vedea la prima vedere. 

Al Mualim deschise braţele. 

— Lăcomie. Aroganţă. Masacrarea nevinovaţilor. Mergi printre 
locuitorii orașelor pe care le conduc ei și le vei afla secretele 
păcatelor. Nu te îndoi că ei sunt obstacole în calea păcii pe care 
o căutăm. 

— Atunci vor muri, zise Altair ascultător. 

— Revino la mine după căderea fiecărei victime, pentru a le 
putea înţelege mai bine intenţiile, porunci Al Mualim, dar ai 
grijă! Recentele tale acţiuni au atras probabil atenţia gărzilor din 
orașe. Ele vor fi mai bănuitoare ca în trecut. 

Așa se părea, întrucât, peste câteva zile, când Altair intră în 
Oficiul din Acra, Jabar îl întâmpină cu cuvintele: 

— Veștile faptelor tale s-au răspândit. 

Asasinul încuviinţă scurt din cap. 

— Se pare că ești sincer în dorinţa de a-ţi ispăși păcatele. 

— Fac ce pot. 

— lar uneori faci cu iscusinţă. Bănuiesc că ne revedem acum 
pentru că ai o nouă misiune. 

— Da. Tinta mea este William de Montferrat. 

— In cazul ăsta destinaţia ta este Cartierul Lanţurilor... Dar fii 
cu luare-aminte. Acolo se află cartierul general al regelui 
Richard, astfel că este bine păzit. 

— Ce îmi poţi spune despre de Montferrat? 

— William a fost numit regent pe durata cât Inimă-de-leu este 
la război. Ținând seama de vechile relaţii dintre Richard și 
Conrad, fiul lui William, oamenilor li s-a părut o alegere ciudată, 
însă cred că regele a procedat inteligent. 

— Inteligent... în ce fel? 

Jabal surâse. 

— Richard şi Conrad nu discută direct majoritatea 
chestiunilor. Deși se comportă destul de civilizat în public, se 
zvonește că fiecare vrea răul celuilalt. La asta se adaugă 

problema sarazinilor capturați de Acra... Jabal clătină din cap. 
După aceea Conrad a revenit la Tyr și Richard l-a constrâns pe 
William să rămână aici ca oaspete al său. 

— De fapt, ca ostatic, nu? întrebă Altair. 

Era înclinat să-i dea dreptate lui Jabal. Părea într-adevăr o 
mișcare înţeleaptă din partea lui Richard. 

— Indiferent cum i-ai spune, prezenţa lui William ar trebui să-l 
țină pe Conrad sub control. 

— De unde sugerezi că ar trebui să-mi încep căutarea? 

Jabal căzu pe gânduri. 

— Din citadela lui Richard, la care vei ajunge mergând spre 
sud-vest de aici... Sau, mai precis, din piaţa aflată în faţa ei. 

— Perfect. Nu te voi mai tulbura. 

— Nu-i nicio supărare, zise Jabal și reveni la porumbeii lui, 
uguindu-le încetișor. 

Era un om neîmpovărat de multe griji, gândi Altair. Pentru 
asta cel puţin îl invidia. 


Capitolul 17 


Jabal avea dreptate, își spuse Altair, croindu-și drum spre 
piața citadelei pe străzile încinse și aglomerate pe care se 
simțea izul sărat al mării. În jur se vedeau multe gărzi, poate 
chiar de două ori mai numeroase decât la ultima lui vizită. Unele 
purtau culorile cruciaților și armuri integrale. Asasinul știa însă 
prea bine că soldaţilor le plăcea să bârfească și cu cât erau mai 
mulţi, cu atât erau probabil mai indiscreţi. Se așeză pe o bancă 
și stătu acolo, prefăcându-se că admiră citadela măreaţă cu 
stindardele ce fluturau sau că se uită pur și simplu la spectacolul 
străzii. Nu departe un circar încerca să atragă publicul, jonglând 
cu mingi colorate. Altair se făcea că-l privește, dar trăgea cu 
urechea la conversaţia dintre doi cruciați care pălăvrăgeau ceva 
mai departe, aidoma unor femei, despre abilităţile lui William în 
mânuirea sabiei. 

Pe când îi privea, atenţia unuia dintre soldaţi fu atrasă de un 
călugăr înalt, în mantie maro cu glugă, care-i făcu un semn 
discret. Soldatul încuviinţă aproape imperceptibil, își luă rămas- 
bun de la prietenul său și traversă piaţa. Privind pe sub glugă, 


VP - 79 


Altair se ridică și-l urmă; cei doi se întâlniră și se îndepărtară de 
forfota și hărmălaia pieței pentru a putea discuta. Altair se 
apropie cât mai mult, străduindu-se să audă cuvintele 
călugărului. 

— Poate că n-a fost înţelept să-l îmbrăţișăm pe William. Este 
bătrân și se gândește prea mult la propria lui persoană. 

Soldatul ţuguie buzele. 

— Oastea lui este mare. Vom avea nevoie de ei. Deocamdată 
voi merge și-i voi vizita pe ceilalţi fraţi. Să mă asigur că au tot ce 
le trebuie. 

— Așa este, încuviinţă călugărul, ei nu trebuie să dea greș. 

— Mă tem că nu. Maestrul are un plan. Chiar în clipa asta 
pregătește o cale de a transforma pierderile noastre în avantajul 
lui, dacă se va ajunge la așa ceva. 

Maestru? se întrebă Altair. Frați? Oare cine erau conducătorii 
acestor oameni? Acra avea mai multe straturi decât foile unei 
cepe. 

— Care-i intenţia lui? întrebă călugărul. 

— Cu cât știi mai puţine, cu atât mai bine. Execută doar ce ai 
fost instruit. Du scrisoarea asta Maestrului. 

l-o întinse călugărului și Altair zâmbi, flexionându-și deja 
degetele. Porni apoi după călugăr. În scurt timp pergamentul 
era al lui și se așeză să-l citească. 


Maestre, 


Continuăm munca în Cartierul Lanţurilor din Acra, 
deși ne îngrijorează capacitatea lui William de a duce 
lucrurile până la capăt. El își ia îndatoririle prea în 
serios și este posibil ca populația să-l respingă atunci 
când va sosi timpul. Fără ajutorul comorii, nu ne 
putem îngădui o răzmeriță, cu atât mai puțin să-l 
rechemăm pe rege de pe câmpul de luptă. lar atunci 
planul tău va fi fost în zadar. Dacă cele două tabere nu 
sunt unite, nu putem revendica obiectul furat. Poate 
că ai putea pregăti pe altcineva să-i ia locul - pur și 
simplu ca măsură de precauție. Ne temem că omul 
nostru din port va deveni tot mai instabil. El 
pomenește deja de posibilitatea distanțării sale. Asta 
înseamnă că nu ne putem bizui pe el, dacă William va 

da greș. Anunţă-ne ce intenționezi, ca să putem trece 
la fapte. Rămânem ca întotdeauna credincioși cauzei. 


Altair împături scrisoarea și o ascunse în mantie. Poate că i-ar 
fi putut-o arăta lui Al Mualim. Sau poate că nu. Deocamdată 
simţea că Marele Maestru nu fusese tocmai deschis față de el în 
privinţa țintelor. Poate că asta făcea parte din testarea la care 
era supus. Poate... 

Un grup de slujitori trecu în grabă pe lângă el. Circarul 
continua să jongleze și acum avea mai mulţi spectatori. Nu 
departe un orator se postase la umbra unui arbore și perora 
împotriva regelui Richard. 

După aceea atenţia lui Altair fu atrasă de un tânăr cu barbă 
neagră și scurtă, care se adresa oamenilor din jur, fără să 
slăbească din ochi o pereche de gărzi ale orașului, aflate relativ 
aproape. 

— Lui William de Montferrat nu-i pasă deloc de cei din Acra, 
spunea el și Altair se apropie să asculte, precaut să nu atragă 
atenţia. În vreme ce noi murim de foame, cei din donjonul lui nu 
duc lipsă de nimic, ci se îngrașă pe seama muncii noastre. A 
spus că ne-a adus aici ca să reconstruim, însă acum, departe de 
casă și de milostenia regelui nostru, adevăratul lui plan devine 
limpede. El ne fură fiii, trimițându-i în bătălie împotriva unui 
inamic sălbatic. Moartea lor este inevitabilă. Fiicele noastre sunt 
duse să-i slujească soldaţii, care le răpesc onoarea. lar el ne 
spune minciuni și promisiuni deșarte despre un tărâm 
binecuvântat de Dumnezeu. Ce va fi însă acum? Ce va fi azi? 
Cât va mai trebui să rezistăm? Să fie asta cu adevărat lucrarea 
Domnului... sau a unui egoist care vrea să ne cucerească pe 
toți? Ridicaţi-vă, locuitori ai Acrei! Alăturaţi-vă nouă în protestul 
nostru. 

— Taci, rosti o trecătoare și arătă spre soldaţii care scrutau cu 
atenţie strada, poate conștienți de pregătirea unei răzmerițe. 

— Eşti un prost, încuviinţă altul cu glas aspru. 

Îi întoarse apoi spatele, fluturând disprețuitor din mână. 
Nimeni din Acra nu dorea să aibă parte de furia lui William, sau 
cel puţin așa se părea. 

— Cuvintele astea te pot duce la spânzurătoare, șopti altul și 
se îndepărtă iute. 

Altair privi cum rebelul se uită îngrijorat în jur, după care păși 
în mulțime și se alătură altui bărbat de acolo. 

— Câţi ai reușit să atragi pentru cauza noastră? întrebă el. 

— Mă tem că toţi sunt prea înfricoșaţi, îi răspunse celălalt. 
Nimeni n-a vrut să bage în seamă chemarea. 

— Trebuie să continuăm sa-ncercăm. Să căutăm altă piaţă. Alt 
cartier. Nu trebuie să ne lăsăm reduși la tăcere. 

Aruncară o ultimă privire în urmă, spre soldaţi, apoi plecară. 
Altair se uită după ei, mulţumit că descoperise tot ce trebuia să 
știe despre William de Montferrat. 

După aceea cercetă din ochi citadela care se înălța deasupra 
pieţei, inima neagră și pulsantă a Acrei. Se gândi că undeva 
înăuntru se afla ţinta lui, iar după moartea lui William, locuitorii 
Acrei ar fi avut parte de mai puţină tiranie, de mai puţină frică. 
Cu cât s-ar fi petrecut mai repede, cu atât ar fi fost mai bine. 
Sosise momentul unei vizite la Jabal. 

Ca întotdeauna, starostele Oficiului era jovial. Ochii îi 
scânteiară când îl întâmpină pe Altair. 

— Am făcut după cum mi s-a cerut, spuse Asasinul. M-am 
înarmat cu cunoștințe. Știu ce trebuie să fac pentru a ajunge de 
la Montferrat. 

— Vorbește atunci, iar eu voi judeca. 

— Oastea lui William este mare și mulți îl numesc stăpân, 
totuși nu este lipsit de inamici. El și regele Richard nu se 
întâlnesc faţă în față. 

Jabal arcui o sprânceană. 

— Este adevărat, ei doi n-au fost niciodată apropiaţi. 

— Asta este în avantajul meu. Vizita lui Richard l-a tulburat. 
După plecarea regelui, William se va retrage în fortăreața lui ca 
să plănuiască. Nu va fi atent la ce se-ntâmplă în jurul său și 
acela va fi momentul când voi lovi. 

— Eşti sigur în privinţa asta? 

— Pe cât pot fi de sigur. lar dacă lucrurile se schimbă, mă voi 
adapta. 

— Atunci îți dau aprobarea să pleci. Pune capăt vieţii lui de 
Montferrat, pentru ca orașul ăsta să fie liber. 

Jabal îi întinse pana. 

— Mă voi întoarce după ce voi înfăptui lucrarea, răspunse 
Altair. 

Capitolul 18 


Asasinul reveni în citadelă, așteptându-se să fie așa cum o 
lăsase. Însă acum ceva era diferit - ceva ce descoperi pe când 
mergea pe străzi, apropiindu-se de ea. Simţea în aer o 
surescitare. Tensiunea așteptării. Auzi zvonuri și bârfe despre 
vizita lui Richard. Se spunea că regele se afla acum în 
fortăreață, unde purta discuţii cu de Montferrat. Se părea că era 
furios pe el din cauza felului cum îi tratase pe cei trei mii de 
prizonieri când cruciații recuceriseră orașul. 

Fără să vrea, Altair simţi un fior de incitare. Reputația lui 
Richard Inimă-de-leu era binecunoscută. Bravura lui. Cruzimea 
lui. De aceea, posibilitatea de a-l vedea în carne și oase... 

Înaintă prin piaţă. Mulţimile păreau mai numeroase după 
răspândirea zvonului sosirii lui Richard. Indiferent care le-ar fi 
fost părerile despre regele Angliei, locuitorii Acrei doreau să-l 
vadă. 

— Sosește, șopti o femeie din apropiere. 

Altair se simţi purtat de gloată și, pentru prima dată de când 
intrase în oraș, putu să ţină fruntea sus. Mulţimile erau acum 
deghizarea lui și, de altfel, gărzile erau prea ocupate cu sosirea 
iminentă a regelui pentru a fi interesate de el. 

Mulțimea înaintă ca un talaz, purtându-l și pe Asasin, care 
îngădui să fie cuprins de trupuri și dus către porţile de piatră 
ornate, unde stindardele cruciaților fluturau în vânt, ca și cum 
ele înseși erau nerăbdătoare să-l vadă pe Richard. La porți, 
soldaţii avertizară gloatele să se retragă și cei din faţă începură 
să strige la cei dinapoia lor să nu-i mai împingă. Soseau însă tot 
mai mulţi care doreau să ajungă pe platoul din faţa porților 
principale. Mai multe gărzi formară un cordon de protecţie în 
jurul intrării. Unii soldaţi ţineau palmele pe mânerele săbiilor. 
Alţii agitau ameninţător lănci și cereau mulţimii care clocotea să 
se retragă. 

Apoi un zgomot puternic răsună dinspre poarta fortăreței, 
care începu să se ridice, zăngănind. Altair întinse mult gâtul ca 
să vadă și auzi mai întâi răpăiturile copitelor cailor, după care 
văzu coifurile gărzii regale. Mulțimea îngenunche și Asasinul 
urmă exemplul general, deși ochii îi erau aţintiţi la sosirea 
regelui. 

Richard Inimă-de-leu călărea un armăsar superb al cărui 
valtrap purta însemnele casei sale, ţinea spatele drept și bărbia 
ridicată. Chipul lui părea să poarte urmele tuturor bătăliilor și 
tuturor deșerturilor traversate, iar ochii îi erau obosiţi, totuși 
plini de viaţă. Era înconjurat de gărzile de corp, tot călări, iar pe 
lângă el mergea un bărbat, care, potrivit murmurelor mulțimii, 
era William de Montferrat. Era mai vârstnic decât regele și nu 
avea nici statura, nici puterea acestuia, ci lăsa mai degrabă 
impresia de supleţe și vioiciune. Asasinului i se păru că putea fi 
un spadasin redutabil. Pe faţă i se citea o expresie de neplăcere 
vădită, în vreme ce pășea pe lângă calul regelui, pierdut în 
umbra acestuia și nepăsător faţă de gloatele ce-i înconjurau. 
Pierdut în propriile sale gânduri. 

— ... trei mii de suflete, William, spunea regele, îndeajuns de 
tare pentru a fi auzit de toți din piaţă. Mi se spusese că vor fi 
ţinuţi ca prizonieri și folosiți ca monedă de schimb pentru 
eliberarea oamenilor noștri. 

— Sarazinii nu și-ar fi respectat partea din învoială, replică de 
Montferrat. O știi la fel de bine ca mine. Ti-am făcut o favoare. 

— Ah, cum să nu! mugi Inimă-de-leu. O mare favoare, într- 
adevăr. Acum convingerile inamicului nostru vor fi și mai 
puternice. Se va război cu și mai multă îndârjire. 

Cei doi bărbați se opriră. 

— Eu îl cunosc bine pe inamicul nostru, replică de Montferrat. 
Nu va fi îndârjit, ci înfricoșat. 

Richard îl privi cu dispreţ. 

— Spune-mi, cum de cunoşti atât de bine intenţiile 
inamicului? Tocmai tu, care ocolești câmpul de bătălie pentru a 
trage sforile politicii! 

De Montferrat înghiţi un nod. 

— Am făcut ceea ce a fost bine. Ceea ce a fost corect. 

— Ai jurat să aperi lucrarea Domnului, dar eu nu văd asta aici. 
Nu! Eu văd un om care a călcat în picioare lucrarea Domnului. 

De Montferrat păru scârbit, însă apoi roti un braţ în jur, parcă 
pentru a-i reaminti regelui că puteau fi auziţi de supuși și zise: 

— Cuvintele îţi sunt crude, Maiestate. Sperasem că de acum 
ţi-am câștigat încrederea. 

— Tu ești regentul Acrei, numit să conduci în locul meu. Ce 
altă dovadă de încredere ai mai dori? Poate că ţi-ar plăcea 
coroana mea? 

— Pierzi din vedere esenţialul, spuse de Montferrat și, 
nedorind să-și știrbească reputaţia în faţa mulţimii, adăugă: Dar 
asta faci de fapt întotdeauna... 

Richard se înnegură. 

— Oricât aș dori să-mi irosesc ziua schimbând replici cu tine, 
am un război de luptat. Vom continua discuţia asta altă dată. 

— Nu-mi îngădui atunci să te întârzii, zise de Montferrat 
politicos. Cu bine, Maiestate. 

Richard îi aruncă o ultimă privire furioasă, care să-i 
reamintească unui supus rebel cine era de fapt capul încoronat, 
apoi se îndepărtă urmat de gărzile sale. 

Mulțimea începu să se ridice în picioare și de Montferrat se 
răsuci pentru a se adresa uneia dintre propriile sale gărzi. Altair 
se strădui să-i audă cuvintele. 

— Mă tem că în Noua Lume nu va exista loc pentru oameni ca 
el. Anunţă soldaţii că vreau să le vorbesc. Trebuie să ne 
asigurăm că toţi își joacă rolul. Avertizează-i că orice neglijență 
va fi aspru pedepsită. Azi n-am chef de glume. Se întoarse după 
aceea spre restul oamenilor să-i și le spuse: Urmaţi-mă! 

Alt puhoi de lume se tălăzui spre fortăreață, alcătuit nu doar 
din gărzile lui de Montferrat, ci și din vânzători care sperau să 
găsească mușterii înăuntru. Altair li se alătură și fu izbit de sacii 
lor cu mărfuri, dar, păstrându-se în mișcare, reuși să se 
strecoare prin porți înainte ca străjerii să le închidă, trântindu-le 
sonor. Înăuntru vânzătorii erau mânaţi de soldaţii iritaţi spre o 
curte unde să-și întindă mărfurile. Altair îl văzu pe de Montferrat 
înaintând prin curtea de jos, către zidurile interioare. Coti într-o 
parte și se strecură printr-un spaţiu îngust dintre zid și o clădire, 
ținându-și răsuflarea, așteptându-se pe jumătate să audă un 
strigăt din partea vreunui străjer cu privire ageră, care-l zărise. 
Nu auzi nimic. Ridică privirea și fu încântat să vadă destule 
puncte de sprijin în zidul clădirii. Incepu să-l escaladeze. 

Un arcaș! 

Bineînţeles. Altair fusese atât de încântat că scăpase de 
străjerii de jos, încât uitase să ţină seama de cei de deasupra. 
Trase grijuliu cu ochiul peste marginea acoperișului și așteptă ca 
bărbatul să întoarcă spatele. Avea nevoie ca acesta să fie în 
mijlocul acoperișului. Nu dorea să cadă în fortăreață și să 
declanșeze alarma. Când arcașul ajunse în locul potrivit, Altair 
azvârli cuțitul, care se roti prin văzduh, scânteind în soare, după 

care i se înfipse în spinare. Bărbatul icni și căzu, din fericire nu 
peste margine, iar Altair se căţără pe acoperiș și-l traversă, 
înaintând ghemuit și atent la alt arcaș aflat ceva mai departe, 
pregătit în orice clipă să se arunce pe burtă dacă acesta s-ar fi 
întors. 

Dedesubtul lui, de Montferrat mergea prin fortăreață, răcnind 
ordine și insulte tuturor celor care cutezau să fie în vecinătatea 
sa. 

Altair ajunse la următorul arcaș. Un alt cuţit aruncat și un alt 
mort rășchirat pe acoperiș. Când trecu pe lângă el, menţinându- 
și postura gârbovită, Altair îi aruncă o privire și văzu că încetase 
să mai zvâcnească. 

Un al treilea arcaș. Altair îl lichidă și pe el. Acum controla 
acoperișul și dispunea de o rută pentru scăpare după 
terminarea misiunii. Nu mai rămânea decât s-o efectueze. 

Dedesubt, de Montferrat trecu prin niște porţi interioare și 
Asasinul îl văzu oprindu-se și muștruluind străjerul de acolo 
pentru o vină măruntă. lar după aceea intră în curtea 
donjonului, poate un soi de sanctuar interior pentru el. De pe 
pasarela de deasupra, Altair îl urmări ca o umbră. Se păstra cât 
mai ferit, totuși nimeni nu privi în sus. Nu aveau niciun motiv s-o 
facă... sau așa credeau. 

De Montferrat se așeză la o masă aflată pe latura curții 
interioare. 

— Soldaţi, rosti el, apropiaţi-vă și fiţi cu luare-aminte la 
vorbele mele. 

Bărbaţii se dispuseră în semicerc înaintea sa și Altair observă 
că, deși purtau aceeași uniformă, difereau faţă de cei dinafara 
donjonului. Erau mai vârstnici și păreau căliţi în lupte. Din câte 
își dădea seama, era trupa personală a francezului. El nu avea 
să mai repete greșeala de a-i considera „o problemă simplă”. 

În curte, de Montferrat continuă: 

— Tocmai am venit de la discuţiile cu regele și veștile sunt 
proaste. Suntem acuzaţi că nu ne-am îndeplinit îndatoririle așa 
cum se cuvine. El nu recunoaște importanţa contribuţiilor pe 
care le-am adus cauzei. 

— Să-i fie rușine, se auzi un glas. 

— Nu știe nimic, zise altcineva. 

— Liniște! Liniște! Țineţi-vă gurile! strigă de Montferrat. Așa-i, 
regele vorbește strâmb, totuși cuvintele lui ascund și adevăruri. 

Oricine ar inspecta locurile astea ar găsi lipsuri. Imperfecţiuni. 
Mă tem că am devenit leneși și am lăsat-o cam moale. 

De pe pasarelă Altair își îngădui un surâs. Modul cum el 
ajunsese aici era dovada că oamenii lui de Montferrat 
deveniseră leneși și o lăsaseră cam moale. Cât despre arcașii lui 
pe jumătate adormiţi... 

— De ce spuneţi așa? întrebă un soldat. 

Toţi se burzuluiseră. Altair folosi gălăgia bruscă pentru a se 
deplasa în lateral, dorind să se poziționeze deasupra tintei sale, 
și înaintă foarte, foarte atent în jurul zidurilor curții. Acum putea 
să vadă ceea ce nu vedeau majoritatea soldaţilor de jos. Printr-o 
ușă de pe latura opusă a curții apăruseră străjeri care târau doi 
bărbaţi. Purtau veșminte de cruciați, însă erau prizonieri. 

— Văd cum vă antrenați! răcni de Montferrat sub el. Fără 
convingere și fără concentrare. Bârfiţi și jucaţi jocuri de noroc. 
Misiunile ce vă sunt încredințate rămân neîndeplinite sau sunt 
prost executate. Toate astea vor lua sfârșit azi. Nu mai accept 
să fiu beștelit de Richard. Indiferent dacă înțelegeți sau nu - și 
ar trebui să-nţelegeţi -, este numai vina voastră. Voi aţi abătut 
rușinea asupra noastră, a tuturor. Abilitatea și devotamentul 
sunt calităţile care ne-au câștigat Acra. Și tot ele vor fi necesare 
pentru a o păstra. Se pare că am fost prea blând și indulgent. 
Dar s-a terminat! Vă veţi antrena mai dur și mai des. Dacă asta 
va însemna să rataţi mese, să rataţi somnul - așa să fie. lar 
dacă veţi da greș în sarcinile primite, veți învăţa adevăratul 
înțeles al disciplinei... Aduceți-i! 

Altair ajunsese în poziţia dorită fără să fi fost observat. Acum 
se găsea destul de aproape ca să vadă direct craniul pleșuv al 
lui de Montferrat, ca și stropii de salivă ce-i zburau din gură 
când răcnea la oamenii săi. Dacă oricare dintre ei ar fi înălțat 
privirea din cine știe ce motiv, l-ar fi putut observa, însă atenţia 
tuturor era acum aţintită asupra mesei lui de Montferrat, în fața 
căreia fuseseră târâți soldaţii înspăimântați și cu chipuri 
rușinate. 

— Dacă trebuie să vă dau ca exemplu pentru a-mi asigura 
supunerea voastră, atunci așa să fie! rosti de Montferrat și se 
întoarse către cei doi soldați. Sunteţi acuzaţi de preacurvire și 
beţie în timpul gărzii. Ce aveţi de spus la aceste acuzații? 

Cu glasuri împleticite, ei mormăiră scuze și rugăminți. 

De Montferrat le aruncă o uitătură nimicitoare, după care, cu 
un gest scurt din mână, ordonă executarea lor. 

Gâturile le fură retezate și soldații își petrecură ultimele clipe 
ale vieții uitându-se cum propriul sânge curgea pe lespezile din 
piatră ale curții. De Montferrat îi privi, horcăind și zbătându-se 
pe jos ca niște pești scoși pe uscat. 

— Nesocotirea îndatoririlor este molipsitoare, zise el aproape 
cu tristeţe. Va fi smulsă din rădăcini și distrusă. În felul ăsta îi 
putem preîntâmpina răspândirea. M-am făcut înţeles? 

— Da, stăpâne, se auziră murmurele oamenilor săi. 

— Perfect, încuviinţă el. Reveniţi atunci la sarcinile voastre cu 
acest nou scop în viaţă. Rămâneţi puternici, rămâneţi vigilenți - 
și vom triumfa. Eșuatți și vă veti alătura lor, arătă de Montferrat 
cadavrele. Să nu vă-ndoiţi în privinţa asta. Rupeţi rândurile! 

Le făcu semn să plece, ceea ce-l mulțumi pe Altair. Și el dorea 
ca oamenii aceia să părăsească curtea. Il privi apoi pe regent 
care începu să răsfoiască pergamentele de pe masa lui, pufnind 
exasperat; în mod evident, iritarea nu-i dispăruse. Asasinul 
înaintă, apropiindu-se cât de mult cuteza de marginea 
acoperișului. Zări cele două leșuri din care sângele continua să 
se scurgă. Unii soldaţi se grupaseră la intrarea donjonului, pe 
când alții porniseră către zidurile exterioare, dorind fără doar și 
poate să pună o distanţă cât mai mare între ei și de Montferrat. 

Dedesubt francezul tțâțâi nemulțumit, frunzărind hârtiile, 
nereușind să găsească ce căuta. Un vraf lunecă de pe tăblia 
mesei pe pământ și el suspină sonor. Deschise gura, parcă 
pregătindu-se să cheme ajutoare, apoi se răzgândi și se aplecă 
după hârtii. Poate că auzi clicul pumnalului lui Altair în 
fracțiunea de secundă dintre săritura Asasinului de pe pasarela 
de deasupra și pătrunderea tăișului în ceafa sa. 

Apoi Altair îi acoperi gura cu palma, pentru ca să nu alerteze 
pe nimeni din curte. Ştia că mai dispunea doar de câteva clipe, 
așa că șopti iute: 

— Odihnește-te acum. Planurile tale s-au sfârșit. 

— Ce știi tu despre munca mea? croncăni stins de Montferrat. 

— Știu că intenţionai să-l ucizi pe Richard și să dai Acra pe 
mâna fiului tău, Conrad. 

— Să-i dau Acra lui Conrad? Fiul meu este un dobitoc, care nu- 
și poate conduce nici oastea, cu atât mai puţin un regat. Și 

Richard? Nici el nu-i mai grozav, fiindcă este orbit de credinţa în 
himere. Acra nu aparține niciunuia dintre ei. 

— Atunci cui aparține? 

— Orașul aparţine locuitorilor săi. 

Altair se împotrivi senzaţiei, de acum familiară, că lumea sa 
căpăta o turnură neașteptată. 

— Cum poţi pretinde că vorbeşti în numele locuitorilor 
orașului? șuieră el. Tu le-ai furat hrana. l-ai pedepsit fără milă. l- 
ai înrolat cu sila în oastea ta. 

— N-am făcut altceva decât să-i pregătesc pentru Noua Lume, 
replică de Montferrat, de parcă asta ar fi trebuit să fie evident 
pentru Asasin. Le-am furat hrana? Nu. Am preluat posesia 
proviziilor pentru ca, atunci când vor sosi vremuri grele, să 
poată fi raţionalizată corect. Privește-n jur. În cartierul meu nu 
există crime... decât cele comise de tine și cei de teapa ta. Cât 
despre înrolare, să știi că n-au fost instruiți să lupte, ci au fost 
doar învăţaţi ce-nseamnă ordinea și disciplina. lar despre așa 
ceva nu poţi să spui nici pe departe că ar fi lucruri rele. 

— Indiferent cât de nobile ţi-ai considera intenţiile, acţiunile ți- 
au fost crude și nu pot continua, rosti Altair deși se simţea mai 
puţin sigur decât suna. 

— Vom vedea cât de dulci sunt fructele muncii tale, murmură 
de Montferrat pe care viaţa începuse să-l părăsească. Tu nu 
eliberezi orașele, așa cum crezi, ci le oropsești. lar în cele din 
urmă nu te vei putea învinui decât pe tine. Pe tine, cel care 
vorbește despre bune intenții... 

Nu-și mai termină cuvintele. 

— În moarte toţi redevenim egali, spuse Asasinul și înmuie 
pana în sângele regentului Acrei. 

Escaladă zidul dinapoia sa și, odată ajuns pe pasarelă, o 
traversă în fugă, ajungând la zidul exterior. După care dispăru. 
De parcă n-ar fi fost niciodată acolo. 

Altair se simţea obosit de misiuni. Obosit și totodată derutat. 
Fiecare drum lung îl istovea încă puţin, totuși i se poruncise să-l 
viziteze pe Al Mualim după fiecare asasinat. lar în fiecare dintre 

ocaziile acelea Marele Maestru era enigmatic, cerându-i detalii 
despre cele întâmplate, dar ascunzându-i în același timp foarte 
multe. 

Așa stătură lucrurile și la următoarea lor întâlnire. 

— Am aflat despre izbânda ta, zise Al Mualim, și-ţi transmit 
recunoștinţa mea și a întregului tărâm. Eliberarea acestor orașe 
de conducătorii lor corupți va aduce pacea fără doar și poate. 

— Chiar poţi să fii atât de sigur? întrebă Altair. 

Din partea lui, era tot mai puţin sigur. 

— Mijloacele prin care se conduce sunt reflectate în poporul 
condus. Pe măsură ce cureţi orașele de corupție, tămăduiești 
inimile și minţile locuitorilor lor. 

— Inamicii noștri sunt de altă părere, spuse Altair gândindu-se 
la cei ai căror ochi îi închisese. 

— Ce vrei să spui? 

— Toţi cei cărora le-am luat viaţa mi-au spus cuvinte ciudate. 
Niciunul nu și-a exprimat regretul. Chiar și în pragul morţii, au 
părut încrezători în izbânda lor. Deși n-au recunoscut-o direct, 
există o legătură care-i unește pe toţi. Sunt sigur în privinţa 
asta. 

Al Mualim îl cercetă cu atenţie. 

— Altair, să știi că există o deosebire între ceea ce ni se spune 
că este adevărat și ceea ce vedem că este adevărat. Majoritatea 
oamenilor nu se sinchisesc să facă distincţia asta, pentru că le 
este mai simplu. Însă ca Asasin, natura ta este să observi. Să 
pui întrebări. 

— Atunci întreb ce îi leagă pe oamenii aceștia laolaltă? insistă 
Altair. 

Era convins că Marele Maestru avea răspunsuri. Că avea 
răspunsuri la toate întrebările. 

— Ah. Dar tot ca Asasin, este, de asemenea, datoria ta să-ţi 
înfrânezi aceste gânduri și să ai încredere în Maestrul tău. 
Pentru că fără ordine, nu poate să existe adevărata pace. lar 
ordinea necesită autoritate. 

Altair nu-și putu ascunde exasperarea din glas. 

— Te învârţi în cerc, Maestre. Îmi recomanzi să fiu atent la 
totul din jur, după care îmi ceri să n-o fac. Care-i adevărul până 
la urmă? 

— La această întrebare se va răspunde când nu va mai fi 
nevoie să întrebi, răspunse misterios Al Mualim. 

Altair înţelese că nu va ajunge nicăieri. 

— Presupun că m-ai chemat aici nu doar pentru o prelegere, 
zise el. 

— Așa este, încuviinţă Al Mualim și-l trimise din nou în 
Damasc. 

Cel numit Abu'l Nugoud avea să fie următoarea victimă. Mai 
întâi însă Altair trebuie să discute cu impertinentul staroste al 
Oficiului de acolo... 

e 

— Altaïr, prietene! Bun-sosit, bun-sosit! A cărui viață ai venit 
să răpești azi? 

Altaïr se încruntă la vederea starostelui Oficiului din Damasc, 
la fel de insolent ca întotdeauna, totuși nu îndeajuns ca să-l 
înfurie. Bărbatul acela avea realmente talent în evaluarea 
exactă a situaţiei. Poate că dacă ar fi fost în stare să-și 
folosească mai bine abilităţile, nu și-ar fi petrecut zilele înapoia 
unei mese din Oficiu. Poate că într-o zi Altair avea să-i atragă 
atenția în această privinţă. Până atunci însă, el avea treabă de 
făcut. O ţintă nouă. 

— Se numește Abu'l Nugoud, îi răspunse. Ce-mi poţi spune 
despre el? 

— Ah, regele neguţțătorilor din Damasc! exclamă starostele 
vizibil impresionat. Cel mai bogat om din oraș. Foarte incitant. Și 
foarte periculos. Sunt invidios pe tine, Altair. De fapt... nu și 
atunci când ai fost pedepsit și degradat... totuși în rest te 
invidiez. Ah... și, desigur, cu excepţia lucrurilor oribile pe care 
ceilalţi Asasini le povestesc despre tine. Însă, da, cu excepţia 
eșecului și a urii - da, cu excepţia lor -, sunt foarte invidios pe 
tine... 

Altair își închipui cum ar fi arătat cu gâtul străpuns de un 
pumnal. 

— Nu-mi pasă ce gândesc sau ce spun alţii, replică el. Mă aflu 
aici ca să îndeplinesc o misiune și de aceea te întreb din nou: 
ce-mi poți spune despre „regele neguțătorilor”? 

— Doar că trebuie să fie un om foarte rău dacă Al Mualim te-a 
trimis să ai grijă de el. Se învârte printre cei de aceeași teapă, 
înveșmântat în straiele purtate de nobilii acestui oraș. Este 
foarte ocupat - mereu pe cale să facă ceva. Sunt sigur că dacă 
vei petrece un timp printre cei din tagma lui, vei afla tot ce 
dorești. 

De aceea Altair merse la moscheea Omayyad și în soukul 
Sarouja, ca și în citadela lui Salah Al'din unde află că Abu'l 
Nuqoud era detestat de locuitorii orașului, pentru că era corupt 
și furase bani publici, din care trimisese sume însemnate la 
lerusalim ca plăţi pentru William de Montferrat. (Asasinul surâse 
aspru, auzind asta.) 

Trecând pe lângă Madrasah al-Kallasah, întâlni cărturari care 
conversau și speră că putea descoperi lucruri noi despre Abu'l 
Nugoud. Nu vorbeau despre regele neguţătorilor, însă Altair 
rămase oricum în preajma lor, uluit de cele auzite. 

— Cetăţeni, spunea unul dintre ei, aduceţi-vă scrierile și 
puneţi-le în grămada din faţa mea. Este un păcat să le păstraţi. 
Aflaţi adevărul spuselor mele și îmbrăţișaţi-l. Eliberaţi-vă de 
minciunile și de corupţia trecutului. 

Deși fusese gata să treacă mai departe, Altair continuă să 
zăbovească. Cuvintele sunau interesant. £E/iberați-vă de 
minciunile și de corupția trecutului. S-ar fi putut oare să aibă 
vreo legătură cu „noua ordine” despre care auzea vorbindu-se 
întruna? 

— Dacă preţuiţi cu adevărat pacea, spuse alt cărturar, dacă 
doriţi cu adevărat să vedeţi sfârșitul războiului, renunţaţi la 
cărţile voastre, la pergamente și manuscrise, pentru că ele 
hrănesc flăcările ignoranței și urii. 

Altair auzise destul... și nici nu-i plăcea ce auzise. Renuntati la 
cărțile voastre. De ce? 

Nu se mai gândi totuși la asta și continuă să iscodească mai 
multe despre regele neguţătorilor. Află că Nugoud își părăsea 
rareori odăile, totuși chiar în seara aceea avea să ofere un ospăț 
magnific; mulţi spuneau că o făcea doar pentru a-și arăta 
ostentativ bogăţia. Pentru evenimentul acela, comandase până 
şi vin, ceea ce contravenea credinței sale. Dacă avea să semene 
cu banchetele organizate anterior, era ocazia optimă pentru ca 
Asasinul să acţioneze. El auzise despre o schelă care rămăsese 
în exteriorul balconului lui Abu'l Nuqoud. Decise că era 
momentul potrivit să participe la o petrecere. 

Petrecerea era deja în toi când Altair apăru în curtea 
interioară a palatului, simțind că atrăgea atenţia prin straiele 
sale. Păreau murdare și sărăcăcioase, comparativ cu ale 
celorlalţi oaspeţi. Mare parte aveau veșminte elegante, brodate 
cu fir de aur și argint, și, spre deosebire de majoritatea 
locuitorilor Damascului, arătau sănătoși și bine hrăniţi, vorbeau 
gălăgios, acoperind muzica, și râdeau încă și mai gălăgios. 
Gustările nu lipseau: servitori umblau printre oaspeţi, oferind 
pâine, măsline și delicatese pe tăvi din aur. 

Altair privi în jur. Dansatoarele erau singurele femei prezente: 
șase sau șapte, rotindu-se fără grabă în sunetele de alud și 
rebec, la care cântau muzicanţii de sub un balcon măreț. 
Privirea Asasinului se ridică spre străjerul care stătea cu braţele 
încrucișate și privea nepăsător spectacolul frivol de dedesubt. 
Acela era probabil locul lui Abu'l. Într-adevăr, tempoul muzicii 
păru să sporească, iar a/ud aproape că fu acoperită de 
bubuiturile apăsate ale tobelor ce începură să-i aţțâțe pe 
petrecăreţi, stârnind un sentiment de nerăbdare crescândă. 
Dansatoarele fură silite să se rotească tot mai iute și străluciră 
de transpiraţie sub veșmintele lor de mătăsuri diafane, iar 
oaspeții din jur își ridicau braţele și ovaţionau tobele într-un 
crescendo ce spori întruna până ce văzduhul însuși păru să 
vibreze... și pe neașteptate el apăru acolo, deasupra tuturor: 
Abu'l Nugoud. 

Altair auzise descrieri sinistre despre aspectul bărbatului. 
Despre trupeșia lui - că ar fi fost voinic cât trei bărbaţi obișnuiți 
despre podoabele scânteietoare pe care le purta mereu, despre 
straiele ţipătoare și turbanul bătut în nestemate, dar le ignorase 
în mare parte, ca fiind exagerări ale unei populaţii nemulţumite. 
Acum însă rămase uluit să descopere că toate bârfele erau mai 
prejos decât realitatea. Corpolenţa, bijuteriile și veșmintele erau 
mai mari și mai stridente decât și-ar fi putut închipui. Il privi pe 
Nugoud, care continua să mestece cina cu care se delectase, cu 
grăsimea strălucindu-i în jurul buzelor. In timp ce străbătu 
lungimea balconului, privindu-și de sus oaspeţii, cu gușa 
vibrându-i pe când își termina mâncarea, roba i se deschise și-i 

expuse pieptul gol, o întindere uriașă de piele care sclipea de 
sudoare. 

Nuqoud bătu din palme, muzica se opri și conversațiile 
încetară. 

— Bun venit, tuturor, rosti el. Vă mulţumesc că v-aţi alăturat 
mie în seara aceasta. Vă rog să mâncaţi și să beţi. Bucuraţi-vă 
de plăcerile pe care vi le ofer. 

Flutură apoi din braţ și fântâna din centrul curții învie, 
revărsând ceea ce Altair crezu la început că era apă colorată. 
Urmă apoi o năvală neobișnuită a oaspeţilor într-acolo și înţelese 
ce era: vinul despre care auzise. Sub ochii lui, doi bărbați 
afundară cupele în lichidul înspumat al fântânii arteziene, apoi 
toastară și se îndepărtară. Participanţii la ospăț soseau întruna 
la fântână, umplându-și cupele, iar servitorii aduceau pocale 
celor care nu se oboseau să meargă până acolo. Se părea că 
regele neguțătorilor dorea ca toţi oaspeţii lui să bea din fântână, 
și el aşteptă până ce tumultul se domoli. 

— Să înţeleg că toată lumea este mulțumită? întrebă el, 
arcuind o sprânceană. 

Așa era. Pocalele fură ridicate, urmă un vuiet de aprobare și 
limbile invitaţilor se dezlegară iute sub influenţa băuturii. 

— Minunat, rânji Nuqoud dezvăluind resturi de mâncare ce-i 
rămăseseră între dinţi. Mă bucur să vă văd atât de fericiţi. Asta 
pentru că trăim zile întunecate, prieteni, și trebuie să ne 
bucurăm de belșugul acesta cât mai putem. 

In jurul lui Altair, cei care toastaseră reveniră de la a doua 
vizită făcută la fântâna de vin și sorbiră cu înghiţituri mari din 
cupe, înăbușindu-și chicotele, pe când Nuqoud continuă: 

— Războiul ameninţă să ne distrugă pe toţi. Salah Al'din luptă 
plin de curaj pentru credinţa sa și voi sunteţi mereu alături de 
el, susținându-l fără să puneţi întrebări. Campania lui poate 
continua numai mulţumită generozităţii voastre. 

Altair văzu că, deși era aproape singurul care observase asta, 
galeria de pe o latură a curții începuse să se umple cu soldați. li 
privi mai atent. Arcași. 

Oaspeţii continuau să deșerte pocale în jur, iar Nuqoud 
continuă. 

— De aceea vă propun un toast. Vi-l dedic vouă, dragii mei 
prieteni, care ne-aţi adus aici unde ne găsim acum. Fie să 
căpătaţi tot ce meritaţi! 

— În sănătatea ta! se auziră strigăte și petrecăreţii își goliră 
însetaţi cupele. 

— Câtă bunătate, vorbi Nugoud de deasupra tuturor. Nu mă 
așteptasem la ea din partea voastră, mai ales pentru că aţi fost 
atât de iuți în a mă judeca, și încă cu cruzime. 

Simţind o schimbare, mulţimea fu străbătută de murmure de 
derută. 

— Ah, dar nu pretindeţi că nu înţelegeţi. Chiar mă credeţi un 
prost? Credeţi că n-am auzit cuvintele pe care le șoptiţi pe la 
spatele meu? Ei bine, le-am auzit și mă tem că nu le voi putea 
uita niciodată. Dar nu de aceea v-am chemat aici în seara asta. 
Nu. Doresc să vă spun mai multe despre război... și despre rolul 
vostru în el. Aţi renunţat iute la galbenii voştri, știind prea bine 
că ei vor cumpăra mii de morți. Nici măcar nu știți de ce luptăm 
noi. Veţi spune că pentru sanctitatea Țării Sfinte. Sau împotriva 
ticăloșiei inamicilor noștri. Dar toate astea nu sunt decât 
minciuni pe care vi le spuneţi. Nu! Toate suferinţele astea sunt 
născute din frică și din ură. lar vouă nu vă plac, fiindcă sunt 
diferite. Tot așa cum eu nu vă plac, fiindcă sunt diferit. 

Ochii Asasinului se îndreptară către arcașii din galerii. Simţind 
un fior de neliniște, Altair se deplasase astfel ca să poată vedea 
și galeria de pe latura opusă a curții și văzuse și acolo un șir de 
arcași. Niciunul nu-și strunise însă arcul. Cel puţin, nu 
deocamdată. Dar, dacă Altair judecase corect, mișcarea aceea 
nu avea să mai întârzie mult. lar atunci ei aveau să acopere tot 
interiorul curţii cu săgețile lor. Se apropie de unul dintre zidurile 
înconjurătoare. Nu departe, cineva începu să horcăie și să 
tușească, stârnind hohote de râs printre vecinii săi. 

— Compasiune. Milă. Toleranţă, continuă Nuqoud de pe 
balcon. Cuvintele acestea nu înseamnă nimic pentru niciunul 
dintre voi. Ele nu înseamnă nimic nici pentru invadatorii păgâni 
care ne devastează tărâmurile în căutarea aurului și a gloriei. 
De aceea eu spun: ajunge! Eu m-am făgăduit altei cauze. Una 
care va aduce o Nouă Lume, în care toți oamenii să poată trăi în 
pace, umăr la umăr. 

Făcu o pauză. Altair văzu cum arcașii se încordară. Erau pe 
punctul de a începe să tragă. Se lipi de zid. Bărbatul care 
începuse să tușească nu se oprise, ci se îndoise din mijloc și era 
roșu la față. Tovarășul său, care până atunci păruse doar 
îngrijorat, începu să tușească de asemenea. 

— Păcat că niciunul dintre voi nu va supravieţui s-o vadă, 
sfârși Nugoud. 

Și mai mulţi invitaţi horcăiau. Unii își încleștaseră mâinile pe 
stomac. Bineînțeles, gândi Altair. Otravă. În jurul său mulţi 
căzuseră în genunchi. Văzu cum un bărbat corpolent cu 
veșminte aurii făcu spume la gură, dădu ochii peste cap și se 
nărui pe pământ, unde muri. Arcașii ridicaseră de acum arcurile. 
Cel puţin jumătate dintre participanţii la ospăț erau în ghearele 
morții, totuși rămăseseră destui care nu băuseră vin și care 
acum se grăbeau spre ieșiri. 

— Ucideţi pe oricine încearcă să fugă! porunci regele 
neguţătorilor și arcașii deschiseră focul. 

Lăsând carnagiul în urmă, Asasinul escaladă iute zidul până la 
balcon și se furișă înapoia lui Nugoud. Lângă acesta se afla o 
gardă de corp, dar Altair o reduse la tăcere printr-un fulger al 
pumnalului. Bărbatul căzu, răsucindu-se, și jetul de sânge din 
gâtlejul deschis stropi dalele balconului. Nugoud se întoarse, îl 
zări pe Altair și expresia feței i se schimbă. Privind masacrul 
petrecăreţilor din curte, zâmbise, bucurându-se de spectacol, pe 
când acum Asasinul fu încântat să vadă că simțea doar frică. 

Și apoi durere, când Altair îi înfipse pumnalul în gât, deasupra 
claviculei. 

— De ce-ai făcut asta? icni el, năruindu-se moale pe piatra 
lustruită a balconului său. 

— Ai furat bani de la cei pe care ai pretins că-i conduci, 
răspunse Altair. l-ai trimis apoi în scopuri necunoscute. Vreau să 
știu unde au plecat banii și de ce. 

Nuqoud făcu o grimasă. 

— Uită-te la mine. Însăși natura mea reprezintă un afront 
pentru cei pe care i-am condus. lar veșmintele astea nobile abia 
dacă le-au putut înăbuși răcnetele de ură. 

— Așadar este vorba despre răzbunare? întrebă Altair. 

— Nu. Nu-i răzbunare, ci conștiința mea. Cum aș putea eu 
finanța un război în slujba aceluiași Dumnezeu care mă numește 
o abominaţie? 

— Dacă nu slujești cauza lui Salah Al'din atunci cine îţi este 
stăpân? 

Nugoud zâmbi. 

— Cu timpul vei ajunge să-i cunoşti. Cred că poate i-ai și 
cunoscut deja. 

Simţindu-se din nou descumpănit, Altair întrebă: 

— Atunci de ce se ascund? Și de ce săvârșesc faptele astea 
rele? 

— Sunt oare ele atât de diferite de propriile voastre fapte? Voi 
luați vieţile bărbaţilor și femeilor, pornind de la convingerea 
fermă că moartea lor va îmbunătăţi viața celor rămași în urmă. 
Un rău mărunt pentru un bine superior? Noi suntem la fel. 

— Nu, clătină din cap Asasinul. Noi nu semănăm nici pe 
departe. 

— Ah... dar o văd chiar în ochii tăi. Te îndoiești. 

Duhoarea morții i se simțea în răsuflare când îl trase pe Altair 
mai aproape de el. 

— Nu ne puteţi opri, se căzni să șoptească. Vom avea Lumea 
noastră Nouă... 

Muri și un firicel de sânge i se scurse din gură. 

— Să te bucuri de tăcere, rosti Altair și-și înmuie pana în 
sângele lui. 

Decise apoi că trebuia să-l vadă pe Al Mualim. Se terminase 
cu incertitudinile. 

— Intră, Altair rosti Marele Maestru. Doream să aflu noutăţi 
despre progresele obţinute. 

— Am făcut așa cum mi-ai cerut, replică Asasinul. 

— Perfect, perfect. Al Mualim îl privi apoi pătrunzător. Simt că 
gândurile îţi sunt altundeva. Spune ce ai pe suflet. 

Era adevărat. Pe drumul de întoarcere, Altair nu se gândise 
aproape la nimic altceva. Acum avea ocazia să-și descarce 
sufletul. 

— Toţi cei pe care am fost trimis să-i ucid mi-au spus vorbe 
enigmatice. De fiecare dată am venit la tine și ţi-am cerut 
răspunsuri, dar de fiecare dată mi-ai oferit în schimb doar 
cimilituri. Acum însă s-a terminat. 

Sprâncenele lui Al Mualim se ridicară de surprindere - 
surprinderea că Altair i se adresa în felul acela. 

— Cine ești tu ca să-mi spui „s-a terminat”? 

Altair înghiţi un nod, apoi strânse din fălci. 

— Eu sunt cel care i-a asasinat pe oamenii aceia. Dacă vrei să 
continui, trebuie să discutăm deschis. 

— Ai grijă cum vorbești. Nu-mi place tonul tău. 

— Și nici mie nu-mi plac amăgirile tale, replică tânărul mai 
răspicat decât intenţionase. 

Al Mualim se întunecă la față. 

— Ti-am oferit o șansă de a-ţi restabili onoarea pierdută. 

— Nu pierdută, îl contrazise Asasinul, ci luată. Luată de tine. 
După care m-ai trimis s-o recuperez, ca și cum aș fi fost o potaie 
ordinară. 

Marele Maestru își trase sabia din teacă și ochii lui fulgerară. 

— Se pare că va trebui să găsesc pe altcineva. Păcat! 
Dovedeai mult potenţial. 

— Cred că dacă ai fi avut pe altcineva, l-ai fi trimis de multă 
vreme, zise Altair și se întrebă dacă nu cumva își împinsese 
mentorul prea departe, totuși continuă. Ai spus că răspunsul la 
întrebarea mea va apărea când nu va mai fi nevoie să întreb. 
Așa că nu voi întreba. Îţi voi cere să-mi spui ce-i leagă laolaltă 
pe toţi oamenii ăștia. 

Se încordă, pregătindu-se să simtă vârful sabiei lui Al Mualim, 
și speră doar ca Marele Maestru să-l considere prea valoros. Știa 
bine ce risc își asuma. 

Al Mualim păru să-și examineze și el opţiunile, cu sabia 
tremurând, cu lumina reflectându-se de pe tăiș. Apoi o vâri în 
teacă și păru să se destindă puţin. 

— Afirmația ta este adevărată, vorbi el după aceea. Bărbaţii 
aceștia sunt legați laolaltă printr-un... legământ de sânge destul 
de asemănător cu al nostru. 

— Cine sunt ei? 

— Non nobis, Domine, non nobis, spuse Al Mualim. 

„Nu nouă, Doamne, nu nouă”. 

— Templierii..., zise Altair. 

Bineînţeles. 

— Acum vezi adevărata rază de acţiune a lui Robert de Sable? 

— Toţi bărbaţii aceștia - conducători de orașe, căpetenii de 
armate... 

— Toţi au jurat loialitate cauzei lui. 

— Acţiunile lor nu sunt menite să fie văzute separat, nu-i așa? 
rosti Altair, gândind cu glas tare. Dar ca întreg... Ce doresc ei? 

— Cucerirea, răspunse simplu Al Mualim. Ei vor Țara Sfântă - 
nu în numele Domnului, ci pentru ei înșiși. 

— Dar Richard? Dar Salah Al'din? 

— Toţi cei care se opun templierilor vor fi nimiciţi. Să fii sigur 
că ei deţin mijloacele de a o face. 

— Atunci trebuie opriţi, spuse Altair cu hotărâre. 

Simţea că de pe umeri i se ridicase o greutate uriașă. 

— De aceea noi facem ceea ce facem, zise Al Mualim. Pentru 
a asigura un viitor eliberat de asemenea indivizi. 

— Atunci de ce mi-ai ascuns adevărul? 

— Pentru ca să poţi rupe tu însuţi vălul. Ca în orice misiune, 
cunoașterea precede acţiunea. Informaţiile aflate sunt mai 
valoroase decât informaţiile primite. În plus... comportamentul 
tău nu mi-a inspirat multă încredere. 

— Înţeleg, plecă Altair capul. 

— Misiunea ta nu s-a schimbat însă, ci doar contextul în care 
o percepi. 

— Și înarmat cu această cunoaștere, îi pot înţelege mai bine 
pe templierii care au rămas. 

Marele Maestru aprobă din cap. 

— Mai vrei să știi și altceva? 

Altair soluţionase misterul Frăției la care se referiseră ţintele 
lui. Totuși mai era ceva... 

— Ce este cu comoara luată de Malik din Templul lui 
Solomon? întrebă el. Robert părea disperat s-o recupereze. 

— Cu timpul totul va deveni clar, rosti Al Mualim. La fel cum ţi 
s-a relevat rolul templierilor, tot așa se va întâmpla cu natura 
comorii lor. Deocamdată consolează-te cu gândul că nu se află 
în mâinile lor, ci în ale noastre. 

Pentru o clipă Altair se gândi să insiste, apoi abandonă ideea. 
O dată avusese noroc. Se îndoia că ar mai fi avut noroc și a 
doua oară. 

— Dacă aceasta este dorinţa ta..., zise el. 

— Da. 

Atmosfera din odaie se destinse și Asasinul se întoarse să 
plece. Următoarea lui destinaţie era lerusalimul. 

— Altair... înainte de a pleca, mai este ceva. 

— Da? 

— De unde ai știu că nu te voi ucide? 

— Să fiu sincer, Maestre, n-am știut. 

Capitolul 22 


Idiotul de Altair! Arogantul de Altair! Dăduse de necaz. Majd 
Addin zăcea mort la picioarele lui și lemnul se păta încetișor de 
sânge. Înapoia sa erau acuzaţii, legaţi de stâlpi, atârnând inerţi 
și însângeraţi. Piaţa se golea de spectatori, dar nu și de gărzile 
lui Majd Addin, care înaintau spre el. Se apropiau de eșafod. 
Incepeau să suie treptele din cele două capete și blocau partea 
din faţă, pe unde el ar fi putut sări jos. Avansau cu ochi 
sfredelitori, strângându-l încet ca în clește, cu săbiile ridicate, iar 
dacă simțeau teamă, n-o arătau. Uciderea în public a 
conducătorului lor de către un Asasin pe eșafodul de la Zidul 
Plângerii din lerusalim nu-i aruncase în brațele panicii și 
dezordinii, așa cum sperase Altair. Nu le insuflase o frică de 
moarte de Asasinul aflat acum înaintea lor, de pe a cărui sabie 
se prelingea sângele lui Addin. Dimpotrivă, le dăduse hotărâre și 
dorinţa de răzbunare. 

Ceea ce însemna că lucrurile nu se desfășuraseră conform 
planului. 

Atât doar că... apoi un soldat fandă iute, mârâind, având 
sarcina de a-l testa pe Altair. Asasinul se retrase, parând 
loviturile sarazinului, și zăngăniturile lamelor de oţel răsunară în 
piața aproape goală. Soldatul înaintă. Altair privi peste umăr, 
văzu alţii care se apropiau și răspunse printr-un contraatac, 
silindu-l pe celălalt să se retragă. Unu, doi, lovitură. Silit pe 
neașteptate să se apere, sarazinul încercă să eschiveze și 
aproape că se lovi cu spatele de unul dintre corpurile ce atârnau 
de stâlpi. Altair cobori ochii, văzu o ocazie prielnică, și-și 
continuă atacul cu mai multă violenţă, intenţionând să-și 
panicheze oponentul. Tăișurile se izbiră din nou și, într-adevăr, 
silit să se retragă în grabă, sarazinul călcă în băltoaca de sânge 
de pe eșafod... așa cum intenţionase Altair. Lunecă, își pierdu 
echilibrul și pentru o clipă cobori garda - îndeajuns pentru ca 
Asasinul să i se strecoare pe sub sabie și să-i străpungă pieptul. 
Soldatul horcăi. Muri. Trupul îi căzu pe podeaua din lemn și 
Altair se îndreptă pentru a înfrunta alţi atacatori, zărind acum 
îndoială și poate chiar teamă în ochii lor. Îi puseseră la încercare 
bravura și constataseră că prisosea. 

Cu toate astea, gărzile continuau să deţină superioritatea 
numerică și mai multe, cu siguranţă, se îndreptau deja încoace, 
alertate de vacarm. Vestea evenimentelor din piaţă se 
răspândise în lerusalim: regentul orașului fusese înjunghiat chiar 
pe eșafodul pe care-l ridicase, iar gărzile lui îl atacaseră pe 
Asasinul făptuitor. Altair se gândi la sclipirea de încântare din 
ochii lui Malik la auzul veștii. 

Malik păruse totuși schimbat când Altair vizitase Oficiul. Nu-l 
primise cu brațele deschise, dar ostilitatea lui făţișă fusese 
înlocuită de un soi de oboseală și-l privise doar cu o 
încruntătură, nu cu o fulgerare din ochi. 

— De ce mă tulburi azi? suspinase el. 

Recunoscător că nu urma un duel al cuvintelor, Altair îl 
anunţase care îi era ţinta: Majd Addin. 

Malik încuviințase din cap. 

— Absența lui Salah Al'din a lăsat orașul fără un conducător 
adevărat, iar Majd Addin s-a autoproclamat în rolul acela. Frica 
și intimidarea îi aduc ce-și dorește. Nu are niciun drept să-și 
asume acest rol. 

— Astăzi va lua sfârșit, zisese Altair. 

— Vorbești cu prea multă ușurință. Aici nu discutăm despre 
un neguţător de sclavi. El conduce lerusalimul și de aceea este 
bine protejat. Îţi sugerez să-ţi plănuiești cu grijă atacul. Trebuie 
să-ţi cunoști prada. 

— Am deja un plan, îl asigurase Altair. Majd Addin va asista la 
o execuţie publică nu departe de locul ăsta. Va fi desigur bine 
păzit, totuși nimic la care să nu pot face faţă. Știu cum trebuie 
să acționez. 

Malik pufnise. 

— Acesta este motivul pentru care vei rămâne un novice în 
ochii mei. Nu poți să știi nimic. Doar să suspectezi. Trebuie să te 
aștepți să te înșeli. Să fi ignorat ceva. Anticipează, Altair. De 
câte ori trebuie să-ți reamintesc asta? 

— Cum dorești. Ai terminat? 

— Nu tocmai. Mai este ceva. Unul dintre cei care va fi 
executat este un frate. Unul dintre ai noștri. Al Mualim vrea să 
fie salvat. Nu trebuie să-ţi faci griji despre salvarea lui, fiindcă 
de asta se vor ocupa oamenii mei. Dar trebuie să ai grijă ca 
Majd Addin să nu-i ia viața. 

— Nu-i voi lăsa șansa asta. 

Înainte de a pleca, Malik îl avertizase: 

— Să nu dai greș! 

Altair pufnise disprețuitor în gând, după care pornise spre 
Zidul Plângerii. 

Pe când se apropia de Zidul Plângerii, Altair văzu mulțimile 
care începeau să se adune: bărbaţi, femei, copii, câini, ba chiar 
și vite. Toţi mergeau spre străzile din jurul pieţei, îndreptându-se 
către eșafod. 

Asasinul li se alătură, iar când ajunse pe o stradă care se 
umplea cu tot mai mulţi spectatori nerăbdători ce se îndreptau 
în aceeași direcție, îl ascultă pe un crainic entuziasmându-i 
pentru distracţia care urma să aibă loc - deși nu se părea că 
imboldurile ar fi fost necesare. 

— Luaţi aminte! striga crainicul. Majd Addin, cel mai iubit 
regent al lerusalimului, va participa la o execuţie publică pe 
latura de apus a Templului lui Solomon. Toţi cetăţenii care pot 
merge sunt așteptați să vină acolo. Grăbiţi-vă! Veniţi și vedeți 
cu ochii voştri ce se alege de dușmanii lerusalimului! 

Altair își imagina la ce se putea aștepta. Spera să fie în stare 
să schimbe rezultatul. 

La intrarea în piață, străjeri încercau să controleze torentul de 
oameni spre interior, respingându-i pe unii și acceptându-i pe 
alţii. Altair rămase mai în urmă și privi vârtejurile de oameni din 
jurul intrării, împins din toate părţile de corpurile de pe stradă. 
Copii se repezeau printre picioarele spectatorilor, furișându-se în 
piață. Asasinul văzu după aceea un grup de cărturari, înaintea 
căruia gloatele se trăgeau într-o parte și alta, deschizându-le 
drum; până și câinii păreau să simtă respectul uriaș care le era 
rezervat oamenilor sfinţi. Își netezi veșmintele, își coborî mult 
gluga peste ochi, așteptă până ce cărturarii ajunseră în dreptul 
său și se strecură în rândul lor. Când o făcu, simți niște degete 
trăgându-l de mânecă și, plecând ochii, zări un copilaș murdar 
privindu-l întrebător. Mârâi spre el și copilul dispăru îngrozit. 

O făcuse la timp: ajunseseră la porţile unde străjerii se dădură 
la o parte, pentru a le îngădui cărturarilor să intre și Altair 
pătrunse în piaţă. 

Pe toate laturile ei erau ziduri din piatră grosolan cioplită. În 
capătul îndepărtat se afla un eșafod pe care se înălțau mai mulţi 
stâlpi din lemn. Erau pustii acum, dar nu aveau să rămână așa 
mult timp. Regentul Ierusalimului, Majd Addin, se îndrepta către 
eșafod. La apariţia lui, gloata se tălăzui înainte și dinspre 
intrarea în piaţă se auziră răcnete, care anunţară că străjerii 
pierduseră controlul și locuitorii lerusalimului se  revărsau 
înăuntru. Altair fu purtat de valul acela, apropiindu-se mai mult 
de eșafod și de temutul Majd Addin, care suia deja pe platformă, 
așteptând umplerea pieţei. Purta turban alb și mantie lungă, 
brodată. Gesturile lui sugerau că era furios și va izbucni dintr-o 
clipă în alta. 

Așa se întâmplă. 

— Liniște! mugi el. Vreau /iniște! 

Spectacolul era pe cale să înceapă, așa că mulţimea se mai 
împinse o dată, aducându-l pe Asasin încă și mai aproape de 
ținta sa. Zări gărzi care ocupaseră scările ce suiau pe 
extremităţile eșafodului, câte doi bărbaţi în fiecare parte. În faţa 
platformei erau încă și mai mulţi soldaţi, pentru a-i împiedica pe 
oameni să urce pe eșafod. Intorcând capul, văzu și celelalte 
gărzi postate la periferia pieţei. Cel puţin acestora avea să le fie 
greu să înainteze prin gloată, însă așa ceva nu-i oferea decât 
câteva secunde în plus pentru a-l ucide pe Majd Addin ș; pentru 
a scăpa de gărzile cele mai apropiate de pe treptele eșafodului. 
Poate chiar și de cele din faţa acestuia. 

l-ar fi putut oare răpune pe toți în timpul avut la dispoziţie? 
Erau zece sarazini loiali. Acel Altair care-l atacase pe Robert de 
Sable în Muntele Templului n-ar fi avut absolut nicio îndoială în 
această privinţă. Acest Altair însă era mult mai precaut. Și știa 
că încercarea de a-l ucide imediat pe Majd Addin ar fi fost 
sinucigașă. Un plan sortit eșecului. 

Tocmai când decisese să aștepte, cei patru prizonieri fură 
aduși pe eșafod și soldaţii începură să-i lege de stâlpi. La un 
capăt era o femeie, cu fața murdară și plângând. Alături stăteau 
doi bărbaţi în zdrenţe. Ultimul era Asasinul, cu bărbia 
atârnându-i moale în piept; fusese bătut în mod vizibil. 
Spectatorii îi huiduiră. 

— Locuitori ai Ierusalimului, ascultaţi-mă cu atenţie! răcni 
Majd Addin și vocea lui reduse la tăcere mulţimea surescitată de 
sosirea prizonierilor. Mă aflu azi aici pentru a vă da un 
avertisment. Făcu o pauză. Printre voi există răzvrătiți. Ei 
seamănă seminţele nemulțumirii, sperând să vă împingă pe 
calea pierzaniei. 

Spectatorii murmurară, clocotind în jurul lui Altair. 

Addin continuă: 

— Spuneți-mi, asta-i ceea ce vreţi? Să fiți împotmoliţi în 
amăgiri și păcate? Să trăiţi în frică? 

— Nu vrem asta! răcni cineva dinapoia lui Altair. 

Atenţia tânărului era însă concentrată asupra Asasinului, un 
camarad și membru al Ordinului. Un fir lung de salivă 
însângerată i se prelinse de pe buze pe podeaua din lemn. 
Încercă să ridice capul și Altair îi întrezări faţa. Era acoperită de 
vânătăi hâde de toate culorile. Apoi bărbia îi căzu iarăși în piept. 

Majd Addin rânji strâmb. Chipul lui nu era obișnuit cu 
zâmbetul. 

— Așadar, vreţi să trec la acţiune? întrebă el pe un ton plăcut. 

Gloata urlă aprobator. Oamenii se aflau aici ca să vadă sânge 
și știau că regentul nu le va lăsa setea neostoită. 

— Îndrumă-ne! strigă cineva, după ce tumultul se stinse. 

— lubirea voastră mă mulțumește, spuse Addin și se întoarse 
către prizonieri, pe care-i indică cu un gest larg din braț. Răul 
acesta trebuie stârpit. Doar atunci putem spera să fim mântuiţi. 

Pe neașteptate, în fața eșafodului se iscă tulburare și o voce 
răcni: 

— Asta nu-i dreptate! 

Altair văzu un bărbat în zdrenţe, care continuă să strige spre 
Majd Addin: 

— Răstălmăcești cuvintele Profetului, pacea fie asupra lui! 

Era însoțit de alt individ zdrențăros, care îi mustra acum sonor 
pe spectatori: 

— lar voi toți staţi cu brațele încrucișate, părtași la crima asta. 

Altair se folosi de agitație pentru a mai înainta câțiva pași. 
Trebuia să urce pe eșafod în capătul unde Asasinul era legat de 
stâlp. Nu-l putea expune riscului de a fi folosit ca barieră sau 
ostatic. 

— Domnul vă va blestema pe toţi! urlă primul bărbat, dar 
nimeni nu era de partea celor doi - nici dintre spectatori, și nici 

dintre gărzi, care porniseră deja spre ei. Zărindu-le apropierea, 
zurbagiii scoaseră junghere și, agitându-le, se repeziră prostește 
spre eșafod. Unul fu doborât de un arcaș. Al doilea se trezi 
urmărit de doi soldaţi și nu-l văzu pe al treilea sarazin, care-i 
spintecă abdomenul cu sabia. 

Amândoi muriră în ţărâna pieţei și Majd Addin îi arătă cu 
dispreţ. 

— Vedeţi cum răul unuia se întinde și-l corupe și pe altul? 
zbieră el și barba neagră îi tremură de furie. Au căutat să vă 
strecoare teama și îndoiala în suflete. Dar eu vă voi apăra. 

Reveni spre sărmanii legaţi de stâlpi, care cu siguranţă că se 
rugaseră ca atentatul asupra vieţii lui să izbândească, dar care 
acum îl priveau cu ochi holbați și îngroziți cum trase sabia din 
teacă. 

— Aici sunt patru asemenea păcătoși, urmă Addin și o arătă 
mai întâi pe femeie, apoi pe ceilalţi, pe rând. Târfa! Hoţul! 
Cartoforul! Ereticul! Fie ca judecata Domnului să se abată 
asupra lor. 

Ereticul... Acela era Asasinul. Altair strânse din dinţi și înaintă 
lent către treptele dintr-un capăt al eșafodului, privind la 
răstimpuri spre Addin care se apropie de femeie. Prostituata. 
Neputând să-și desprindă ochii de la sabia pe care Addin o ţinea 
aproape nepăsător pe lângă corp, femeia începu să plângă 
incontrolabil. 

— Ademenitoarea! urlă Addin,  acoperindu-i  suspinele. 
Sucubul! Târfa! Este cunoscută sub multe nume, dar păcatul îi 
rămâne același. A întors spatele învățăturilor Profetului nostru, 
pacea fie asupra lui. Şi-a pângărit trupul pentru a înainta în 
societate. Toţi bărbaţii pe care i-a atins sunt de-a pururi pătaţi. 

Mulțimea huidui drept răspuns. Altair mai avansă un metru 
către treptele eșafodului. Se uită la gărzi și văzu că atenţia le 
era îndreptată spre Addin. Bun! 

— Pedepsește-o! răcni un spectator. 

Addin îi adusese într-o stare de furie virtuoasă. 

— Trebuie să plătească! strigă altul. 

Femeia încetă să mai plângă și ţipă spre mulţimea care-i 
cerea sângele: 

— Bărbatul ăsta minte! Nu mă aflu aici pentru că m-am culcat 
cu alţi bărbaţi, fiindcă n-am făcut asta. El vrea să mă omoare 
pentru că nu m-am culcat cu el. 

Ochii lui Majd Addin scăpărară. 

— Chiar și acum, după ce i s-a oferit mântuire, ea continuă să 
mintă. Respinge mântuirea. Cu asemenea păcătoși nu există 
decât o singură cale. 

Femeia mai avu timp să ţipe „Nu!”, apoi sabia sclipi și i se 
înfipse în stomac. În clipa de tăcere care urmă se auzi doar 
sunetul sângelui care stropi scândurile platformei, înainte ca un 
„ah” colectiv să se ridice dinspre mulţime, care se mișcă 
precum un singur om, când cei de pe părţi și din spate încercară 
s-o vadă mai bine pe victima spintecată. 

Altair ajunsese mai aproape de trepte, însă mișcarea bruscă a 
gloatei îl lăsase ușor expus. Ușurat, se uită cum Addin se 
apropie de următorul prizonier care scâncea, iar spectatorii se 
tălăzuiră din nou, anticipând următoarea execuţie. 

Addin îl arătă pe bărbat și spuse că era un ins care nu se 
putea abţine de la droguri, rămășaguri și jocuri de noroc. 

— Ruşine! urlară cei din piață. 

Ei erau cei care păreau drogaţi, gândi Altair, scârbit de patima 
lor de sânge. 

— Jocul de noroc mă condamnă la moarte? strigă jucătorul, 
încercând o ultimă aruncare de zaruri. Arătaţi-mi unde stă scris 
asta. Orașul nostru nu-i corupt de păcate, ci de tine. 

— Tu le spui așadar oamenilor că pot sfida voinţa Profetului 
nostru, pacea fie asupra lui? ripostă Addin. Dar dacă vom ignora 
această învăţătură, ce se va alege de celelalte? Unde se va 
sfârși totul? Eu spun că se va sfârși în haos. Și de aceea nu 
poate fi îngăduit. 

Sabia îi scânteie în soarele după-amiezii. O înfipse adânc în 
pântecul cartoforului și icni când o smuci în sus, deschizându-i o 
rană verticală în abdomen și revărsându-i măruntaiele. 
Încântaţi, spectatorii urlară și se mișcară din nou ca un tot mai 
aproape de latura eșafodului, ca să vadă următorul omor, 
purtându-l și pe Altair mai aproape de trepte. 

Scuturând sângele de pe sabie, Addin porni spre al treilea 
prizonier. 

— Acesta, îl indică el pe captivul care tremura, a luat ceea ce 
nu-i aparținea. Bani câștigați prin sudoarea altuia. Banii aceia ar 
fi putut aparține oricăruia dintre voi și astfel toţi ați fi fost jefuiţi. 
Ce părere aveţi despre asta? 

— A fost un singur dinar, spuse acuzatul implorând mila 
gloatei, pe care l-am găsit pe jos. El o spune ca și cum l-aș fi 
furat, ca și cum l-aș fi smuls din mâna altuia. 

Însă mulţimea nu se găsea în dispoziţie milostivă. Cuprinși de 
frenezie, oamenii urlau, cerându-i sângele. 

— Cine ia azi un dinar, strigă Addin, ia mâine un cal! lar 
poimâine poate lua viața unui om. Nu contează obiectul în sine, 
ci faptul că ai luat ceva care nu-ţi aparținea. Dacă aș îngădui o 
asemenea purtare, atunci unii vor crede că au și ei dreptul să ia. 
Unde am ajunge atunci? 

Înaintă până în faţa hoţului, ale cărui ultime rugăminţi fură 
reduse la tăcere când Addin îi împlântă sabia în stomac. 

Acum avea să se ocupe de Asasin. Altair trebuia să acţioneze 
iute. Mai dispunea doar de câteva clipe. Plecă fruntea să-și 
croiască drum printre oameni, străduindu-se să nu pară că ar fi 
avut vreo intenţie anume. Pur și simplu, dorea să ajungă cât mai 
în faţă. Majd Addin ajunse la Asasin și, înălțându-se pe vârfurile 
picioarelor, îl prinse de păr și-i ridică fruntea pentru a-l arăta 
gloatei. 

— Omul ăsta răspândește minciuni ticăloase și face 
propagandă! mugi el plin de venin. În mintea lui nu există decât 
omorul. Ne otrăvește gândurile, tot așa cum își otrăvește 
pumnalul. Asmute frații între ei. Tatăl împotriva fiului. Este mai 
periculos decât orice inamic pe care-l înfruntăm. El este 
Asasinul. 

Fu răsplătit de icnetul colectiv al mulţimii. Altair ajunsese la 
trepte. În jurul lui piaţa clocotea și spectatorii aţâţaţi cereau 
lovitura ucigașă. 

— Nimicește-l pe necredincios! 

— Omoară-l! 

— Retează-i beregata! 

Asasinul, pe care Addin continua să-l ţină de păr, rosti: 

— Uciderea mea nu vă va apăra defel. Văd spaima din ochii 
voștri și vă aud tremurul glasurilor. Vă este frică. Vă este frică 
pentru că știți că mesajul nostru nu poate fi amuţit. Pentru că 
știți că noi nu putem fi opriţi. 

Altair ajunse la treapta cea mai de jos a scării. Sui pe ea, ca și 
cum s-ar fi străduit să vadă mai bine ce se întâmpla. Alţii îl 
văzură și-i imitară exemplul. Cele două gărzi stăteau pe treapta 
cea mai de sus și erau absorbite de evenimentele de pe eșafod, 

dar, treptat, își dădură seama de ce se petrecea îndărătul lor. 
Un soldat își strigă camaradul și coborâră, poruncindu-le 
oamenilor să plece, însă tot mai mulți suiau din piaţă pe scară. 
Toţi doreau să fie cât mai aproape de execuţie și se împingeau 
și îmbrânceau, iar unii fură chiar trântiţi de pe trepte, inclusiv un 
soldat furios. Altair se folosi de tumult, pentru a mai sui, astfel 
că ajunse la nici doi metri de Addin, care-i dăduse drumul 
părului Asasinului și predica gloatei despre „blasfemia” lui. 
Despre „trădarea” lui. 

Inapoia lui Altair, îmbrâncelile continuau. Gărzile erau ocupate 
până peste cap. Addin își terminase discursul și spectatorii erau 
surescitați și disperaţi să vadă ultima execuţie. Regentul se 
întoarse către prizonier, flutură sabia pătată deja cu roșu și 
înaintă, pregătindu-se să-i dea lovitura fatală. 

Apoi, parcă alertat de un al șaselea simţ, se opri, întoarse 
capul și privi drept spre Altair. 

Pentru o secundă păru ca și cum întreaga piaţă se 
contractase, ca și cum mulțimea agitată, gărzile, condamnatul și 
cadavrele nu mai existau. Când se priviră ochi în ochi, Altair 
văzu că Addin înţelesese apropierea propriei lui morți. lar după 
aceea Altair șfichiui din inelar și pumnalul ţâșni, iar el se lansă 
înainte, retrăgând brațul și apoi repezindu-l, înfigând lama 
adânc în Addin, totul durând cât un clipit din ochi. 

Mulțimea mugi și răcni, neștiind ce să înțeleagă din turnura 
bruscă a evenimentelor. Addin se încordă și se zbătu, cu 
sângele revărsându-se din rana de la gât, însă Altair îl apăsă cu 
genunchii, apoi ridică pumnalul. 

— Munca ta s-a încheiat aici, îi zise lui Addin și se pregăti să-i 
aplice lovitura finală. 

În jurul lor izbucnise haosul. Gărzile înțelegeau abia acum că 
ceva nu era în regulă și se străduiau să treacă prin gloata 
panicată, pentru a ajunge la eșafod. Asasinul trebuia să termine 
iute, dar în același timp dorea să audă ce avea de spus Addin. 

— Nu, rosti regentul, ci abia a început. 

— Spune-mi, ce rol joci tu în toate astea? Intenţionezi să te 
aperi așa cum au făcut ceilalţi și să-ţi explici fărădelegile? 

— Frăția dorea orașul. Eu doream puterea. A fost o... 
oportunitate. 

— O oportunitate de a ucide oameni nevinovați, spuse Altair. 

Auzea pași care alergau. Mulțimea părăsea piaţa. 

— Nu chiar așa nevinovaţi. Vocile disidente taie la fel de 
adânc ca oţelul. Ele compromit ordinea. In privinţa asta sunt de 
acord cu Frăția. 

— Ai ucis oameni pur și simplu pentru că aveau alte credinţe 
decât tine? 

— Bineînţeles că nu... l-am ucis pentru că am putut. Pentru că 
era distractiv. Știi ce simţi când poţi decide soarta altui om? Și ai 
văzut cum mă ovaţionau? Cum se temeau de mine? Eram ca un 
zeu. Și tu ai fi procedat la fel, dacă ai fi putut. Asemenea... 
putere. 

— Cândva, demult, poate că aș fi procedat la fel. Apoi însă am 
învăţat ce devin cei care se ridică singuri deasupra celorlalți. 

— Ce anume? 

— Lasă-mă să-ţi arăt. 

ÎI termină pe Addin, apoi îi închise ochii. Muie pana în sânge. 

— Toate sufletele trebuie să guste moartea, spuse el. 

După care se ridică să înfrunte gărzile - iar în același moment 
începu să răsune un clopot. 

Un sarazin se repezi spre el și Altair îi pară atacul, cu un icnet, 
apoi îl respinse. Și mai mulţi soldați suiau pe eșafod și se 
pomeni luptând cu trei odată. Unul se prăbuși urlând sub tăișul 
sabiei sale, altul lunecă în băltoacele de sânge, căzu și Asasinul 
îl termină. Intrezărind o deschidere, sări de pe eșafod și în 
același timp activă pumnalul și străpunse un inamic când 
ateriza; sabia aceluia șfichiui orbește prin aer. 

Ajuns în piaţă, își văzu singura cale de evadare și porni spre 
ieșire, evitând alţi doi atacatori. Unul îl crestă și simţi sânge cald 
prelingându-i-se pe mână, dar apoi îl prinse de braţ și-l propulsă 
cu putere în celălalt. Amândoi se rostogoliră, răcnind, în ţărână. 
Altair își continuă alergarea și ajunse la ieșire în clipa când 
apăreau trei gărzi. Avea însă factorul surpriză de partea lui și 
străpunse un soldat cu sabia, tăie beregata altuia cu pumnalul 
și-i împinse pe cei doi muribunzi care se zbăteau în spasme în 
calea celui de-al treilea. 

leșirea din piață era liberă acum și aruncă o ultimă privire în 
urmă, spre eșafod. Îi văzu pe oamenii lui Malik eliberându-l pe 
Asasin, apoi ieși în goană pe stradă. Acolo aștepta un al patrulea 
soldat, care se repezi spre el cu o lance, urlând. Altair sări, 
ferindu-se, prinse marginea ramei unei ferestre și săltă pe 
copertina ei, simţindu-și mușchii cântând. De jos se auzi un 

strigăt de frustrare; după ce se cățără iute pe acoperiș, cobori 
ochii și văzu un pâlc de soldaţi care-l urmăreau. Pentru a-i 
încetini, îl ucise pe unul cu un cuțit pentru aruncat, după care 
traversă în goană acoperișuri, așteptă oprirea dangătelor 
clopotului și apoi dispăru în mulţime, ascultând zvonul care se 
răspândea prin oraș: un Asasin ucisese regentul. 


Capitolul 24 


Exista totuși ceva ce Altair trebuia să știe. 

Și pentru că acum ultimul dintre regențţii lerusalimului murise, 
era momentul să pună întrebarea. Se încordă, pregătindu-se, 
când pătrunse iarăși în odăile lui Al Mualim. 

— Intră, Altair. Te-ai odihnit bine? Eşti pregătit pentru 
încercările care ţi-au rămas? zise Marele Maestru. 

— Da, însă vreau mai întâi să stăm de vorbă. Am întrebări... 

Al Mualim își indică dezaprobarea prin ridicarea bărbiei și 
tuguierea ușoară a buzelor. Neîndoios, își reamintea ultima 
ocazie când tânărul insistase să primească răspunsuri. Și-o 
reamintea de altfel și Altair, care decisese să acţioneze mai 
precaut acum, nedorind să vadă reapariţia sabiei mentorului 
său. . 

— Intreabă atunci, spuse Al Mualim. Mă voi strădui să-ţi 
răspund cât mai bine. 

Altair trase adânc aer în piept. 

— Regele neguțătorilor din Damasc i-a ucis pe nobilii care 
conduceau orașul lui. Majd Addin din lerusalim s-a folosit de 
frică pentru a-i sili pe locuitorii orașului să se supună. Bănuiesc 
că William dorea să-l omoare pe Richard și să ocupe Acra cu 
trupele sale. Toţi bărbaţii aceia avuseseră sarcina de a-și ajuta 
conducătorii, dar au ales să-i trădeze. Nu pot să înțeleg care a 
fost motivul lor. 

— Răspunsul nu ţi se pare evident? Templierii doresc 
stăpânirea absolută. Așa cum ai observat, toate victimele tale 
doreau să aducă orașele lor sub stăpânirea templierilor, pentru 
ca aceștia să poată conduce Țara Sfântă și apoi tărâmurile de 
dincolo de ea. Ei însă nu pot reuși în misiunea lor. 

— De ce? întrebă Altair. 

— Planurile lor depind de comoara templierilor... Partea din 
Eden... Aceasta însă se află acum în mâinile noastre și ei nu pot 
spera să-și atingă țelurile fără ea. 

Bineînţeles, gândi Altair. Acela era obiectul la care se 
referiseră atâtea dintre ţintele lui. 

— Și ce este comoara asta? întrebă el. 

Al Mualim surâse, apoi merse către capătul opus al încăperii, 
se aplecă și deschise un cufăr. Scoase dinăuntru o casetă, 
reveni la masă și așeză caseta pe ea. Altair știu ce era chiar fără 
s-o privească, totuși își simţea ochii atrași într-acolo - ba nu, 
chiar siliti să privească. Era caseta recuperată de Malik din 
Templu și, ca și înainte, părea să strălucească, să radieze un soi 
de putere. Işi dădu seama că el știuse de la bun început că 
aceasta era comoara despre care se vorbise. Ochii lui trecură de 
la casetă la Al Mualim, care-i privise reacţia. Chipul Marelui 
Maestru purta o expresie de îngăduinţă, de parcă ar fi văzut pe 
mulți alţii comportându-se la fel. Și că acesta nu era decât 
începutul. 

Al Mualim deschise caseta și scoase dinăuntru un glob cât 
pumnii unui bărbat: un glob auriu cu suprafaţa ca un mozaic, 
care părea să pulseze de energie, astfel că Altair se trezi 
întrebându-se dacă nu cumva privirea îi juca feste. Dacă nu 
cumva globul era... viu într-un fel necunoscut. Apoi simți ca și 
cum globul l-ar fi atras. 

— Aceasta este... ispita, rosti Al Mualim. 

Și brusc, aidoma unei lumânări ce a fost stinsă, globul încetă 
să mai pulseze. Aura lui dispăruse. Atracția lui se sfârșise pur și 
simplu. Era din nou... un glob obișnuit, un obiect străvechi, 
frumos în felul său aparte, totuși doar un flecușteţ. 

— Nu-i decât o bucată de argint..., zise Altair. 

— Privește-l cu atenţie, insistă Al Mualim. 

— Pâlpâie foarte scurt la răstimpuri, însă nu are nimic 
spectaculos în el. Ce ar trebui să văd? 

— „Bucata” asta de argint i-a izgonit pe Adam și Eva. Acesta 
este Mărul. El a transformat toiegele în șerpi. El a despărțit 
apele Mării Roșii. Eris l-a folosit pentru a stârni Războiul Troian. 
Și tot cu ajutorul lui un dulgher sărman a schimbat apa în vin. 

Mărul, Partea din Eden? Altair privi obiectul cu îndoială. 

— Pare destul de obișnuit ca să aibă toate puterile despre 
care afirmi că le-ar avea, rosti el. Cum funcţionează? 

— Deţinătorul său poruncește asupra inimilor și minţilor oricui 
l-ar privi - oricui l-ar „gusta”, așa cum se spune. 

— Atunci oamenii lui de Naplouse..., zise Altair gândindu-se la 
creaturile sărmane din spital. 

— A fost un experiment care a utilizat ierburi pentru a-i simula 
efectele. Pentru a fi pregătiţi atunci când aveau să intre în 
stăpânirea lui. 

Altair înţelese totul acum. 

— Talal îi aproviziona, iar Tamir îi echipa. Se pregăteau pentru 
ceva... Dar pentru ce anume? 

— Pentru război, răspunse sec Al Mualim. 

— lar ceilalţi... cei care guvernau orașele... Ei aveau scopul de 
a-i strânge pe oameni. De a-i face să arate ca pacienţii lui de 
Naplouse. 

— Cetățeni perfecţi. Soldați perfecţi. O lume perfectă. 

— Robert de Sable nu trebuie să pună niciodată mâna pe el, 
rosti Asasinul. 

— Atâta timp cât el și fraţii lui vor trăi, vor încerca s-o facă. 

— Atunci trebuie nimiciţi. 

— Exact asta ai făcut tu până acum, surâse Marele Maestru. 
Mai există doi templieri care necesită atenţia ta. Unul în Acra, pe 
nume Sibrand. Altul în Damasc, pe nume Jubair. Vizitează-i pe 
starostii Oficiilor și ei te vor instrui mai departe. 

— Așa cum ţi-e voia, plecă fruntea Altair 

— Acţionează iute, urmă Al Mualim. Fără doar și poate 
izbânzile noastre îl neliniștesc pe Robert de Sable. Discipolii care 
i-au mai rămas se vor strădui din răsputeri să te prindă. Ei știu 
că vei veni: bărbatul cu mantie și glugă albă. Vor fi cu ochii-n 
patru după tine. 

— Nu mă vor găsi, spuse Asasinul. Eu sunt doar un pumnal în 
mulţime. 

Al Mualim zâmbi, mândru din nou de elevul său. 


Capitolul 25 


Al Mualim îi învățase Crezul pe tinerii Altair și Abbas. Marele 
Maestru le modelase minţile fragede după regulile Ordinului. 

Zilnic, după micul dejun compus din turte și curmale, 
guvernanta severă avea grijă să fie spălaţi și îmbrăcaţi curat și 
îngrijit. Apoi, cu cărţile strânse la piept, se grăbeau pe coridoare, 
cu sandalele lipăind pe piatră, flecărind surescitaţi, până 
ajungeau la ușa încăperii Marelui Maestru. 

Aici urma un ritual. Ambii își treceau palma peste gură, pentru 
a schimba fața veselă în una serioasă, cea la care se aștepta Al 
Mualim. După care unul dintre ei ciocânea la ușă. Dintr-un motiv 
necunoscut, amândurora le plăcea să bată la ușă, așa că 
alternau - într-o zi unul, a doua zi celălalt. Așteptau apoi ca 
Marele Maestru să-i invite înăuntru. Acolo se așezau turcește pe 
perne pe care Ai Mualim le pregătise special pentru ei - una 
pentru Altair și una pentru fratele lui, Abbas. 

Când începuse instrucţia, fuseseră speriaţi și nesiguri, de ei 
înșiși, de celălalt și în mod aparte de Al Mualim, cu care învățau 
diminetțile și serile; după-amiaza și seara aveau antrenamente în 
curte. Petreceau ore întregi cu studierea căilor Ordinului, 
privindu-l pe Marele Maestru cum se plimba înainte și înapoi prin 
odaie, cu mâinile la spate, oprindu-se ocazional pentru a-i 
admonesta dacă i se părea că nu erau atenţi. Amândoi găseau 
tulburător unicul lui ochi și, uneori, se simțeau ţintuiți de el. 
Până ce, într-o noapte, Abbas șoptise în dormitorul lor: 

— Hei, Altair? 

Altair se întorsese spre el, mirat, fiindcă până atunci niciunul 
nu mai vorbise după stingerea luminilor. Ei rămâneau 
întotdeauna în tăcere, pierduţi în propriile gânduri. Până în 
noaptea aceea... Luna era plină și strălucea alburiu prin 
fereastră, iluminând interiorul cu un ton cenușiu, catifelat. 
Abbas stătea întins pe o parte, uitându-se la Altair, iar când 
acesta îl privise, își acoperise un ochi cu palma și rostise, 
imitând aproape perfect glasul lui Al Mualim: 

— Noi nu însemnăm nimic dacă nu ne supunem Crezului 
Asasinilor. 

Altair izbucnise în chicote nestăvilite și din clipa aceea cei doi 
deveniseră prieteni. De atunci, de câte ori Al Mualim îi mustra, 
auzea râsete înăbușite de îndată ce le întorcea spatele. Pe 
neașteptate, guvernanta descoperi că băieţii pe care-i aveau în 
grijă nu erau chiar atât de supuși și sfioși. 

Al Mualim îi învăţă regulile. Regulile pe care Altair avea să le 
neglijeze mai târziu în viaţă, iar din cauza asta plătise scump. Al 

Mualim le spusese că Asasinii nu erau ucigași lipsiţi de 
discernământ, așa cum îi plăcea lumii în general să creadă, ci 
erau însărcinaţi doar cu lichidarea celor răi și corupți; misiunea 
lor era de a aduce pacea și stabilitatea în Țara Sfântă, de a 
instaura nu un cod al violenţei și conflictului, ci al gândirii și 
contemplării. 

Tot el îi învăţă să-și stăpânească sentimentele și emoţiile, să- 
și ascundă dispoziţia și să fie absorbiți de lumea din jurul lor, 
pentru ca să se poată deplasa neobservaţi printre oamenii 
normali, ca niște spaţii goale, fantome în mulţime. Le spuse că 
pentru restul oamenilor, Asasinii trebuiau să fie un soi de magie 
pe care să n-o înțeleagă, dar că, precum toate felurile de magie, 
era de fapt realitatea supusă voinţei Asasinilor. 

Îi învăţă să protejeze permanent Ordinul și că Frăția era „mai 
importantă decât tine, Altair, mai importantă decât tine, Abbas. 
Este mai importantă decât Masyaf și decât mine însumi”. 
Acţiunile unui Asasin nu trebuiau să cauzeze niciodată rău 
Ordinului. Asasinul nu trebuia să compromită niciodată Frăția. 

Și totuși Altair avea să ignore într-o bună zi doctrina aceea, 
dar nu pentru c-ar fi dus lipsă de învăţăturile lui Al Mualim. 
Marele Maestru le spuse că oamenii creaseră hotare și 
declaraseră că tot ce se afla între hotarele acelea era 
„adevărat” și „real”, dar în realitate graniţele respective erau 
false, impuse de cei care se considerau conducători. El le arătă 
că graniţele realităţii erau infinit mai largi decât putea concepe 
imaginaţia limitată a omenirii și că doar puţini puteau să vadă 
dincolo de ele - doar puţini cutezau chiar să le conteste 
existența. 

lar aceia erau Asasinii. 

Și pentru că Asasinii puteau să vadă lumea așa cum era ea cu 
adevărat, atunci pentru ei totul era posibil, totul era îngăduit. 

Cu fiecare zi, pe măsură ce învăţară mai multe despre Ordin, 
Altair și Abbas deveniră tot mai apropiaţi. Petreceau împreună 
aproape tot timpul. Indiferent ce i-ar fi învăţat Al Mualim, 
realitatea lor de zi cu zi era de fapt lipsită de substanţă. Consta 
doar din ei doi, guvernanta, orele predate de Al Mualim și o 
succesiune de antrenamente pentru luptă, fiecare cu altă 
specialitate. Și nici vorbă ca totul să fie îngăduit - practic nimic 
nu era îngăduit! Orice formă de divertisment era asigurată de 
băieţi înșiși, așa că ei petrecură multe ore pălăvrăgind, în loc să 

studieze. Un subiect pe care-l discutau rareori era cel al taţilor. 
La început Abbas povesti doar că Ahmad va reveni într-o bună zi 
în Masyaf, dar, odată ce lunile se transformară în ani, el vorbea 
tot mai puţin despre asta. Altair îl zărea stând la fereastră și 
privind peste vale cu ochi umezi. Apoi prietenul lui începu să se 
retragă în sine și deveni mai puţin comunicativ. Nu mai zâmbea 
atât de des și atât de iute. Dacă înainte petrecuse ore întregi 
vorbind, acum se mulțumea să stea tăcut la fereastră. 

Altair se întrebă dacă n-ar fi fost oare mai bine ca Abbas să 
afle adevărul. Este adevărat că atunci durerea lui ar fi izbucnit și 
s-ar fi intensificat, totuși după aceea s-ar fi diminuat la nivelul 
unei dureri surde, așa cum i se întâmplase lui Altair. Moartea 
tatii era o realitate dureroasă, dar cel puţin el știa adevărul. Era 
deosebirea dintre durerea surdă și sentimentul constant al 
deznădejdii. 

De aceea, într-o noapte, după ce lumânările fuseseră stinse, 
el îi povesti lui Abbas. Cu capul plecat, înghiţindu-și lacrimile, îi 
povesti că Ahmad venise în odaia sa și acolo își luase singur 
viaţa, dar că Al Mualim decisese că era mai bine să ascundă 
Frăției lucrul ăsta... 

— ... ca să te protejeze pe tine. Însă Marele Maestru n-a văzut 
cu propriii lui ochi suferința ta. Și eu mi-am pierdut tatăl, așa că 
știu. Și mai știu că durerea aceea păleşte în timp. Spunându-ţi 
asta, sper să te ajut, prietene. 

Abbas clipi scurt din ochi în semiîntuneric, după care se 
întoarse în pat, cu spatele la el. Altair se întrebă cum se 
așteptase să reacționeze prietenul său. Prin lacrimi? Furie? 
Neîncredere? Fusese pregătit pentru toate. Fusese pregătit până 
și pentru a-l opri pe Abbas să se ducă de îndată la Maestru. Nu 
se așteptase însă la această... pustietate. La această tăcere. 

Altair stătea pe un acoperiș din Damasc și-și privea de la 
înălțime următoarea ţintă. 

Mirosul de ars îl dezgusta. Ca și vederea celor ce se 
întâmplau. Imaginea cărţilor care erau arse. Altair le privi 
scorojindu-se, înnegrindu-se și arzând, și se gândi la tatăl lui, 

care ar fi fost dezgustat; ca și Al Mualim, de altfel, când avea să- 
i povestească. Arderea cărţilor reprezenta un afront adus căii 
Asasinilor. Învățătura însemna cunoaștere, iar cunoașterea 
însemna libertate și putere. El știa asta. O uitase, cumva, dar și- 
o reamintise cu tărie. 

Se retrase de la marginea acoperișului de deasupra curții 
interioare a madrasah lui Jubair din Damasc. Fumul se înălța 
spre el, dar toată atenţia celor de dedesubt era concentrată 
asupra rugului. A rugului și a lui Jubair al-Hakim, care lătra 
ordine din apropiere. Toţi îi ascultau poruncile... cu o excepţie, 
observă Altair. Un cărturar care stătea retras și privea flăcările 
cu o expresie care părea ecoul gândurilor Asasinului. 

Jubair purta cizme din piele, turban negru și avea o grimasă 
permanentă de nemulțumire. Altair îl privi cu atenţie; aflase 
multe despre el. Jubair era cărturarul-șef din Damasc, însă doar 
cu numele, întrucât era un cărturar cu totul neobișnuit, care 
insista nu pentru răspândirea cunoștințelor, ci pentru 
distrugerea lor. În activitatea aceea înregimentase ajutorul 
principalilor învăţaţi din oraș, a căror prezenţă era încurajată de 
Salah Al'din. 

Dar de ce procedau așa - să colecteze și apoi să distrugă 
documente? În numele unei „noi căi” sau „noi ordini”, despre 
care Altair mai auzise și anterior. Nu era clar ce implica ea, însă 
Asasinul știa cine se găsea în spatele ei. Templierii, din care 
făcea parte și ţinta lui de azi. 

— Toate scrierile din orașul ăsta trebuie distruse. 

Dedesubt, Jubair își îmboldea oamenii cu înflăcărarea unui 
fanatic. Învăţaţii care-l ajutau se mișcau cu iuţeală, cu poveri de 
cărţi pe care le aduceau dintr-un loc necunoscut lui Altair. Le 
aruncau în flăcări, care înfloreau și creșteau cu fiecare braț nou 
de pergamente. Cu coada ochiului, Asasinul văzu că învățatul 
retras devenea tot mai agitat, până ce, brusc, de parcă nu s-ar 
mai fi putut stăpâni, înaintă și-l confruntă pe Jubair. 

— Prietene, nu trebuie să faci asta, rosti el pe un ton jovial 
care îi contrazicea tulburarea evidentă. Cărţile acestea ascund 
multă cunoaștere, care a fost pusă acolo de străbunii noștri din 
motive întemeiate. 

Jubair se opri și-l fulgeră cu o privire de dispreţ evident. 

— Și ce motiv e ăsta? pufni el. 

— Ele sunt faruri menite să ne călăuzească, să ne salveze din 
bezna care înseamnă ignoranță, îl imploră cărturarul. 

Vâlvătăile dansau înalt îndărătul lui. Învăţaţii veneau cu alte 
braţe de pergamente pe care le aruncau pe rug, iar unii dintre ei 
se uitau neliniștiţi către discuţia celor doi. 

— Ba nu. Jubair făcu un pas înainte, silindu-l pe protestatar să 
bată în retragere. Bucăţile astea de hârtie sunt acoperite cu 
minciuni. Ele vă otrăvesc minţile. Câtă vreme există, nu puteți 
spera să vedeţi lumea așa cum este cu adevărat. 

Cărturarul nu-și putea tăinui frustrarea, deși se străduia cu 
disperare să fie rezonabil. 

— Cum poți să acuzi niște pergamente că sunt arme? Ele sunt 
unelte pentru învăţătură. 

— Te-ntorci la ele pentru răspunsuri și mântuire. Jubair mai 
înaintă un pas, iar celălalt se retrase ca într-un dans. Te bizui 
mai mult pe ele, decât pe tine însuţi, iar asta te face slab și 
prost. Te încrezi în cuvinte. În picături de cerneală. Te-ai întrebat 
vreodată cine le-a pus acolo? Sau de ce? Nu! Le accepți pur și 
simplu fără nicio întrebare. Dar dacă cuvintele sunt amăgiri, așa 
cum se întâmplă adesea? Asta-i periculos! 

Cărturarul păru derutat. Parcă cineva i-ar fi spus că albul este 
negru, și noaptea este zi. 

— Greșești, insistă el. Textele oferă darul cunoașterii. Noi 
avem nevoie de ele. 

Jubair se întunecă la chip. 

— Îţi iubeşti scrierile preţioase? Ai face orice pentru ele? 

— Da, da. Bineînţeles! 

Jubair rânji. Un rânjet crud. 

— Atunci alătură-te lor. 

Își puse ambele palme pe pieptul celuilalt și-l îmbrânci violent 
înapoi. Pentru o clipă cărturarul flutură disperat din braţe, cu 
ochii larg deschiși de surprindere, ca și cum ar fi sperat să poată 
zbura și evita flăcările lacome. Însă forţa îmbrâncelii își spuse 
cuvântul și căzu înapoi, zbătându-se pe rugul de căldură 
mistuitoare. Urlă și se zbătu, dând din braţe. Mantia îi luă foc. 
Pentru o secundă, păru că încearcă să stingă flăcările, dar 
acestea îi cuprinseseră deja mânecile. Apoi zbieretele îi 
încetară. lar fumul care se ridica spre Altair avea în plus izul 
grețos al cărnii omenești arse. Asasinul își acoperi nasul. În 
curtea de sub el, cărturarii făcură la fel. 

Jubair se răsuci spre ei și rosti: 

— Oricine vorbește așa cum a făcut-o el reprezintă o 
amenințare la fel de mare. Mai este altul printre voi care dorește 
să mă înfrunte? 

Nu se auzi nicio replică, iar ochii speriaţi îl priviră de deasupra 
palmelor ţinute peste nasuri și guri. 

— Perfect, urmă Jubair. Poruncile pe care le-aţi primit sunt 
destul de simple. Mergeţi în oraș. Strângeţi toate scrierile 
rămase și puneţi-le peste mormanele de pe străzi. După ce aţi 
terminat, voi trimite cotigi care să le ridice, pentru a putea fi 
distruse. 

Cărturarii plecară. Curtea interioară rămase pustie. Era un 
spaţiu minunat din marmură, pângărită pentru totdeauna de 
obscenitatea focului. Jubair se plimba în jurul rugului, privindu-l 
gânditor. La răstimpuri arunca priviri neliniștite în jur și părea să 
asculte cu atenție. Nu se auzeau însă decât trosnetele flăcărilor 
și propria lui răsuflare. Bărbatul se destinse puţin, ceea ce-l făcu 
pe Altair să zâmbească. Jubair știa că Asasinii erau pe urmele 
lui. Crezându-se mai isteţ decât ei, trimisese sosii ale sale pe 
străzile orașului - sosii însoţite de cele mai credincioase gărzi 
ale lui, pentru ca amăgirea să fie totală. Altair se deplasă 
silențios pe acoperiș, până ajunse chiar deasupra rugului de 
cărţi. Jubair se credea în siguranţă aici, zăvorât în madrasah. 

Dar nu era. Și își executase ultimul supus, își arsese ultima 
carte. 

Clic. 

Jubair ridică ochii și-l văzu pe Asasin coborând spre el, cu 
pumnalul întins. Încercă să se ferească, dar era prea târziu și 
lama i se înfipse în gât. Cu un suspin, se prăvăli pe marmură. 

Pleoapele i se zbătură. 

— De ce... de ce ai făcut asta? 

Altair se uită la trupul înnegrit al cărturarului, care zăcea în 
foc. Cu carnea arsă de pe țeastă, părea că rânjește. 

— Oamenii trebuie să fie liberi să facă așa cum cred, răspunse 
el și scoase pumnalul din rană. Sângele picură pe marmură. Noi 
nu avem dreptul să-i pedepsim pe alţii pentru că gândesc așa 
cum o fac, indiferent dacă nu suntem de acord cu ei. 

— Și atunci... ce? horcăi muribundul. 

— Tu ar trebui să fii cel mai în măsură s-o știi. Să-i educăm. 
Să-i învăţăm să deosebească binele de rău. Cunoașterea trebuie 
să fie cea care-i eliberează, nu forţa. 

Jubair chicoti. 

— Ei nu-nvaţă, fiindcă sunt de neclintit în felul lor. Ești naiv 
dacă crezi altfel. Asta-i o boală, Asasinule, pentru care nu există 
decât un singur leac. 

— Greșești. Și de aceea trebuie să fii redus la tăcere. 

— Oare eu nu semăn cu cărțile preţioase pe care tu-ncerci să 
le salvezi? Oare eu nu reprezint o sursă de cunoștințe cu care nu 
ești de acord? Cu toate astea, te grăbești să-mi curmi viaţa. 

— Este un sacrificiu mărunt, pentru a salva mulți alţii. Este 
necesar. 

— Oare nu pergamentele străvechi i-au inspirat pe cruciați? 
Oare nu ele le dau lui Salah Al'din și oamenilor lui sentimentul 
de mânie justificată? Textele lor îi pun în pericol pe alţii. Ele 
aduc moarte în urma lor. Și eu am făcut un sacrificiu mărunt. 
Surâse. Contează prea puţin acum. Fapta ta este săvârșită. Eu 
nu mai exist. 

Închise ochii și muri. Altair se ridică în picioare. Privi în jurul 
curții și-i văzu frumuseţea, dar și urâţenia. Apoi, auzind pași 
care se apropiau, dispăru. Peste acoperișuri și pe străzi. 
Topindu-se în oraș. Devenind doar un pumnal în mulțime... 

[] 

— Am o întrebare pentru tine, spuse Al Mualim la următoarea 
lor întâlnire. 

Îi restabilise statutul integral lui Altair, care era din nou 
Maestru Asasin. Se părea totuși că mentorul său dorea să se 
asigure, să se convingă că Altair învățase ceva. 

— Ce este adevărul? continuă Al Mualim. 

— Noi ne punem credinţa în propriile persoane, răspunse 
Altair nerăbdător să-i facă plăcere și să-i arate că se schimbase 
într-adevăr; că decizia lui de a arăta milă fusese cea corectă. 
Noi vedem lumea așa cum este în realitate și sperăm că într-o 
bună zi toată omenirea s-ar putea s-o vadă la fel. 

— Atunci ce este lumea? 

— O iluzie. Putem fie să ne supunem ei - așa cum face 
majoritatea oamenilor -, fie s-o transcendem. 

— Ce înseamnă s-o transcendem? 

— Să recunoaștem că legile nu provin de la divinitate, ci de la 
rațiune. Eu înţeleg acum că nouă Crezul nu ne poruncește să fim 
liberi. Și, brusc, Altair înțelese cu adevărat și adăugă: El ne 
poruncește să fim înţelepţi. 

Până atunci respectase Crezul, dar fără să-i cunoască 
adevăratul înţeles. Era o chemare la reflecţie, la aplicarea 
gândirii, învăţămintelor și raţiunii în toate acţiunile. 

Al Mualim încuviinţă din cap. 

— Înţelegi acum de ce templierii reprezintă o ameninţare? 

— Noi risipim iluzia, pe când ei o folosesc pentru a conduce. 

— Exact. Pentru a remodela lumea într-o imagine mai plăcută 
pentru ei. De aceea te-am trimis să le furi comoara. De aceea o 
țin sub lacăt. Și de aceea tu îi ucizi. Atâta timp cât va 
supravieţui măcar un templier, va supraviețui și dorinţa lor de a 
crea o Nouă Ordine Mondială. Acum trebuie să-l cauţi pe 
Sibrand. După moartea lui, Robert de Sable va fi în sfârșit 
vulnerabil. 

— Așa voi face. 

— Siguranţa și pacea să fie cu tine, Altair. 

Altair porni în ceea ce spera să fie ultima sa călătorie spre 
Acra, un oraș însemnat de cicatricele bătăliilor, deasupra căruia 
atârna  giulgiul permanent al morţii. Acolo își derulă 
investigaţiile, apoi îl vizită pe Jabal la Oficiu, pentru a-și lua 
însemnul. La menţionarea numelui lui Sibrand, Jabal încuviință 
din cap cu înţelepciune. 

— Îmi este cunoscut. Recent a fost numit conducător al 
Cavalerilor Teutoni, locuiește în Cartierul Veneţian și conduce 
portul Acrei. 

— Și eu am aflat toate astea... dar și multe altele. 

Jabal arcui sprâncenele, impresionat. 

— Continuă, atunci. 

Altair îi povesti că Sibrand rechiziţionase corăbiile din docuri, 
intenţionând să le folosească în organizarea unei blocade 
navale, dar nu pentru a împiedica un atac al lui Salah Al'din. 
Acesta era aspectul revelatoriu. Potrivit celor aflate de Asasin, 

Sibrand intenţiona să împiedice aprovizionarea oamenilor lui 
Richard. Era perfect logic. Templierii îi trădau chiar pe ai lor. 
Totul părea să se clarifice: natura obiectului furat, identitatea 
Frăției care lega laolaltă ţintele sale, ba chiar și scopul lor final. 
Cu toate astea... 

Cu toate astea, exista un sentiment de care nu se putea 
descotorosi. Senzaţia că, până și acum, nesiguranța se învolbura 
în jurul lui ca pâclele din zori. 

— Se spune că Sibrand este mistuit de frică, că este de-a 
dreptul înnebunit de vestea apropierii morţii. El a închis intrarea 
în cartierul docurilor și acum se ascunde înăuntru, așteptând să- 
i sosească nava. 

Jabal căzu pe gânduri. 

— Asta va face lucrurile mai periculoase. Mă întreb cum a 
aflat despre misiunea ta? 

— Toţi cei pe care i-am ucis erau legaţi între ei. Al Mualim m-a 
avertizat că veștile despre faptele mele s-au răspândit printre 
ei. 

— Să fii cu ochii în patru, spuse Jabal și-i înmână pana. 

— Bineînţeles, rafig, deși cred că asta va fi în avantajul meu. 
Frica îl va slăbi. 

Se întoarse, gata să plece, însă Jabal îl opri. 

— Altair... 

— Da? 

— lţi datorez scuze. 

— Pentru ce? 

— Pentru că m-am îndoit în privinţa devotamentului tău 
pentru cauza noastră. 

Asasinul căzu pe gânduri. 

— Nu. Eu am greșit. M-am considerat mai presus de Crez. Nu- 
mi datorezi nimic. 

— Cum dorești, prietene. Du-te în siguranţă. 

Altair merse la docuri, trecând de bariera lui Sibrand cu 
ușurința cu care respira. In spatele lui se înălțau zidurile Acrei în 
diverse stadii de degradare; în fața lui portul era plin de corăbii 
și plute, epave și carcase din lemn. Unele funcționau, altele erau 
ramase de la asediu. Transformaseră marea albastră și 
strălucitoare într-o întindere de rămășițe maronii plutitoare. 

Docurile din piatră sură decolorată de soare formau un oraș în 
sine. Acolo munceau și locuiau docherii, în felul lor lipsit de griji, 

cu chipurile bătute de vânt și soare care erau obișnuite să 
zâmbească. 

Nu însă și azi. Nu sub comanda lui Sibrand, Marele Maestru al 
Cavalerilor Teutoni. El nu numai că poruncise blocarea intrării în 
cartier, ci îl ticsise și cu gărzi. Teama de moarte era ca o boală 
ce se răspândise printre soldaţii săi. Grupuri de soldaţi mergeau 
prin docuri cu ochi iscoditori. Erau alerţi și duceau adesea 
mâinile spre mânerele spadelor late. Erau nervoși și asudau sub 
zalele grele. 

Auzind agitaţie, Altair se îndreptă spre locul respectiv și văzu 
că la fel procedau soldaţi și cetățeni. Un cavaler răcnea la un 
preot. În apropiere, tovarășii preotului priveau neliniștiţi, pe 
când docheri și neguţători se apropiau să asiste la spectacol. 

— G-greșești, stăpâne Sibrand. Eu n-aș fi propus niciodată un 
act de violență împotriva vreunui om - și cu siguranță nu 
împotriva dumitale. 

Așadar, acesta era Sibrand. Altair îi privi părul negru, 
sprâncenele groase și ochii aspri, care păreau că se rotesc 
nebunește, că ai unui câine turbat de soare. Se înarmase cu tot 
ce găsise și centurile îi atârnau pe șoldurile îngreunate de săbii, 
pumnale și cuțite. Pe spate purta arcul lung și penele săgetților 
se ridicau din tolbă deasupra umărului său drept. Părea epuizat. 
Un bărbat aflat în pragul prăbușirii. 

— Așa zici tu, lătră el împroșcându-l pe preot cu stropi de 
salivă, însă nimeni de aici nu-ţi va întări spusele. Ce pot eu să- 
nțeleg din asta? 

— Stăpâne, eu... eu duc o viaţă simplă, ca toţi cei din tagma 
noastră. Nu dorim să atragem atenţie asupra noastră. 

— Poate. Sibrand închise ochii, după care îi deschise brusc. 
Sau poate că ei nu te cunosc, fiindcă tu nu ești un om al 
Domnului, ci un Asasin. 

Apoi îl îmbrânci brutal, iar bătrânul preot se dezechilibră și 
căzu, după care se ridică greoi în genunchi. 

— Niciodată. 

— Porţi aceeași mantie. 

Preotul era disperat acum. 

— Dacă ei îmbracă aceleași straie ca noi, o fac doar pentru a 
inspira nesiguranța și frica. Nu trebuie să cedezi în faţa lor. 

— Mă numești laş? răcni Sibrand cu glas răgușit. Îmi pui la 
îndoială autoritatea? Speri, poate, să-i întorci pe cavalerii mei 
împotriva mea? 

— Nu. Nu. N-nu înţeleg de ce-mi f-faci asta... N-am făcut nimic 
rău. 

— Nu-mi amintesc să te fi acuzat că ai făcut ceva rău, ceea ce 
face cu atât mai ciudată răbufnirea ta. Oare nu cumva tocmai 
prezenţa vinovăţiei determină o mărturisire? 

— Dar n-am nimic de mărturisit, protestă preotul. 

— Aha! Sfidător până în ultima clipă. 

Bătrânul preot păru cu adevărat înspăimântat. Cu cât spunea 
mai multe, cu atât își agrava situaţia. 

— Ce vrei să spui? 

Altair văzu cum pe chipul lui apăreau treptat emoții de teamă, 
confuzie, disperare și deznădejde. 

— William și Garnier au fost prea încrezători și au plătit pentru 
asta cu viaţa. Eu nu voi comite aceeași greșeală. Dacă ești cu 
adevărat un om al Domnului, atunci Creatorul va avea grijă de 
tine. Să-l lăsăm pe El să-mi oprească brațul. 

— Ai înnebunit? strigă preotul și se întoarse pentru a-i implora 
pe spectatori. Niciunul dintre voi nu intervine să-l oprească? 
Este în mod clar otrăvit de propria-i frică - împins să vadă 
inamici acolo unde nu există. 

Tovarășii lui se foiră stânjeniţi, însă nu rostiră nimic. Restul 
oamenilor continuau să privească impasibili. Preotul nu era un 
Asasin, le era limpede, dar nu conta ce credeau ei. li mulțumea 
că nu erau ţinta furiei lui Sibrand. 

— Se pare că oamenii îmi împărtășesc îngrijorarea, rosti 
Sibrand și-și trase sabia din teacă. Tot ce fac eu fac pentru Acra. 

Preotul ţipă când Sibrand îi înfipse sabia în burtă, o răsuci, 
după care o trase afară și-i șterse tăișul. Bătrânul se zvârcoli pe 
doc, apoi muri. Gărzile lui Sibrand ridicară cadavrul și-l aruncară 
în apă. 

Sibrand îi privi și după aceea spuse: 

— Rămâneţi vigilenţi, oameni buni. Anunţaţi gărzilor orice 
activităţi suspicioase. Mă îndoiesc c-am scăpat de toţi Asasinii. 
Ticăloși încăpățânaţi... Acum întoarceți-vă la treburile voastre. 

Altair îl privi cum se îndreptă împreună cu două gărzi către o 
barcă cu vâsle. Leșul preotului se lovi de bordajul acesteia când 
porni, apoi pluti printre rămășițele din port. Asasinul cercetă 

atent marea și zări o corabie impunătoare în depărtare. Se 
gândi că trebuia să fie ascunzătoarea lui Sibrand. Işi reîntoarse 
privirea la barca sa și-l văzu pe cavaler uitându-se atent la apa 
din jur. Îi căuta pe Asasini. Mereu era în căutarea lor. De parcă 
ar fi fost posibil să răsară de sub valuri. 

Și exact asta avea el să facă, decise tânărul, după care merse 
la cel mai apropiat schelet de corabie și, sărind pe el, traversă 
cu ușurință pe bărci și plute spre nava lui Sibrand. Il zări pe 
teuton suind pe puntea principală și iscodind întruna marea 
dimprejur. Altair îl auzi poruncindu-le gărzilor să păzească 
punţile inferioare, apoi avansă pe o plută aflată chiar lângă 
corabie. 

Un străjer îl văzu și ridică arcul, însă Altair azvârli imediat un 
cuțit, blestemându-se în gând că nu avusese timp să 
pregătească uciderea aceea. În loc să se prăbușească silențios 
pe lemnul plutei, soldatul căzu în apă cu un plescăit zgomotos. 

Privi imediat puntea corăbiei, unde Sibrand auzise, de 
asemenea, plescăitul și intrase în panică. 

— Știu că ești acolo, Asasinule! răcni el și-și luă arcul de pe 
umăr. Cât crezi că te poţi ascunde? Am o sută de oameni care 
scotocesc docurile. Ei te vor găsi. lar după aceea vei suferi 
pentru păcatele tale. 

Altair se lipi cât mai strâns de cadrul plutei, ascuns vederii 
celor de pe corabie. Apa clipocea, lovindu-se de laturile plutei. In 
rest era liniște. O liniște de mormânt, care probabil îl scotea din 
minţi pe Sibrand în aceeași măsură în care îl mulțumea pe 
Altair. 

— Arată-te, lașule! insistă Sibrand, însă teama i se simţea în 
glas. Înfruntă-mă și să terminăm odată pentru totdeauna. 

Toate la vremea lor, își spuse Asasinul. Sibrand aruncă o 
săgeată în gol, apoi înstrună alta și o trase de asemenea. 

— Toată lumea la posturi! răcni conducătorul teutonilor către 
punţile de dedesubt. Asasinul este acolo, pe undeva. Găsiţi-l! 
Veniţi-i de hac! Cine-mi va aduce capul lui va fi avansat. 

Altair sări de pe plută pe corabie, aterizând cu un bufnet surd, 
care i se păru că rezonează pe suprafaţa tăcută a mării. Așteptă, 
ținându-se de bordaj, și auzi strigătele panicate ale lui Sibrand 
de deasupra. Apoi începu să se caţere. Când bărbatul se 
întoarse cu spatele, sui pe punte, ajungând la numai câţiva 
metri de Marele Maestru al Cavalerilor Teutoni, care se plimba 

agitat, zbierând ameninţări la adresa valurilor, dar și insulte și 
porunci gărzilor lui, care alergau dedesubt. 

Sibrand era un om mort, gândi Altair, furișându-se îndărătul 
lui. Propria-i teamă îl omorâse în aceeași măsură, deși era prea 
neghiob s-o știe. 

— Te rog... nu face asta, horcăi teutonul când se prăbuși pe 
punte cu pumnalul lui Altair înfipt în gât. 

— Ți-e frică? întrebă Asasinul, scoțând pumnalul. 

— Bineînţeles, replică Sibrand de parcă s-ar fi adresat unui 
idiot. 

Altair își reaminti cruzimea manifestată de celălalt faţă de 
preot. 

— Acum însă vei fi în siguranţă, rosti el, ţinut în braţe de 
Dumnezeul tău... 

Sibrand scoase un chicot horcăit. 

— Fraţii mei nu te-au învățat nimic? Știu ce m-așteaptă. Știu 
ce ne-așteaptă pe toţi. 

— Dacă nu este Dumnezeul tău, ce poate fi atunci? 

— Nimic. Nimic nu ne-așteaptă. lar ăsta-i lucrul de care mă 
tem. 

— Nu ești credincios, zise Altair. 

Să fi fost oare adevărat? Sibrand să nu fi crezut în nimeni? Să 
nu fi crezut în nicio divinitate? 

— Cum aș putea să fiu, ţinând seama de ceea ce știu? De 
ceea ce am văzut? Comoara noastră a fost dovada. 

— Dovada... a ce? 

— A faptului că viaţa asta-i tot ce avem. 

— Mai zăbovește niţel atunci, insistă Altair, și spune-mi 
despre rolul pe care trebuia să-l joci tu. 

— O blocadă navală, murmură Sibrand, care să-i împiedice pe 
nebunii de regi și regine să trimită întăriri. Odată ce noi... Odată 
ce noi... 

Începuse să se prăpădească repede acum. 

— ... cucereaţi Țara Sfântă? completă Altair. 

Sibrand tuși violent. Când vorbi din nou, dinţii lui erau pătați 
de sânge. 

— Când îi aduceam /ibertatea, prostule! Când o eliberam de 
tirania credinţei. 

— „Libertate”? Tu ai acţionat pentru a cuceri orașe, pentru a 
controla minţile oamenilor. l-ai ucis pe toţi cei care vorbeau 
împotriva ta. 

— Eu mi-am urmat ordinele, crezând în cauza mea. La fel ca 
tine. 

— Să nu te temi, zise Altair și-i închise ochii. 

e 

— Suntem aproape, Altaïr. 

Al Mualim se ridică de la masă, trecând printr-o rază densă de 
lumină ce pătrundea prin fereastră. Porumbeii gângureau voioși 
în arșița după-amiezii și în văzduh se simţea aceeași mireasmă 
dulce. In ciuda zilei frumoase - și cu toate că Altair își 
recâștigase rangul și, mai important, încrederea Maestrului -, 
Asasinul nu se putea destinde pe deplin. 

— Robert de Sable este acum singurul care stă între noi și 
victorie, continuă Al Mualim. Glasul lui este cel care dă 
poruncile. Mâna lui este cea care plătește aurul. Odată cu el va 
muri știința despre comoara templierilor și a oricărei ameninţări 
pe care o poate reprezenta ea. 

— Eu tot nu înțeleg cum poate obiectul acela să cauzeze atâta 
haos, zise Altair. 

Reflectase asupra ultimelor cuvinte misterioase ale lui 
Sibrand. Se gândise la glob - Partea din Eden. Desigur, îi simţise 
pe propria piele farmecul misterios, însă cu certitudine avea 
doar puterea de a uimi și distrage atenţia. Ar fi putut oare 
exercita cu adevărat o atracţie mai presus de cea a oricăror 
podoabe? Trebuia să admită că ideea i se părea destul de 
fantezistă. 

Al Mualim încuviinţă încetișor din cap, de parcă i-ar fi citit 
gândurile. 

— Partea din Eden este întruparea ispitei - ajunge să priveşti 
ce i-a făcut lui Robert. După ce i-a gustat puterea, aceasta l-a 
mistuit. A văzut-o nu ca pe o armă periculoasă ce trebuie 
distrusă, ci ca pe o unealtă care să-l ajute să-și realizeze ambiția 
vieţii. 

— El a visat la putere, așadar? 

— Da și nu. El a visat - încă visează - la pace, ca și noi. 

— Este totuși un bărbat care a căutat să vadă Țara Sfântă 
distrusă de război... 

— Nu, Altair! strigă Al Mualim. Cum este posibil să nu vezi 
adevărul când tocmai tu mi-ai deschis ochii în această privinţă? 

— Ce vrei să spui? se încruntă Asasinul nedumerit. 

— Ce doresc el și acoliţii lui? O lume în care toţi oamenii să fie 
uniţi. Eu nu-i disprețuiesc obiectivul, ci-l împărtășesc. Dar îi 
contest mijloacele. Pacea este ceva ce trebuie învățat. Ce 
trebuie înţeles. Ce trebuie îmbrățișat, dar... 

— El vrea s-o impună cu sila. 

Altair aproba din cap. Înţelegea. 

— lar în decursul procesului, urmă Marele Maestru, ne va răpi 
liberul arbitru. 

— Mi se pare... interesant să gândești despre el în felul ăsta. 

— Să nu nutrești niciodată ură pentru victimele tale, Altair. 
Asemenea gânduri sunt înveninate și-ţi vor înceţoșa judecata. 

— Dar atunci n-ar putea fi convins? Nu l-am putea determina 
să pună capăt misiunii lui nebunești? 

Al Mualim clătină din cap încet și trist. 

— Am vorbit cu el - în felul meu - prin intermediul tău. Oare 
ce au fost asasinatele tale, dacă nu tot atâtea mesaje? Totuși, el 
a ales să ne ignore. 

— Atunci nu ne-a mai rămas decât un singur lucru de făcut. 

Avea să pornească în sfârșit pe urmele lui de Sable. Gândul 
acela îl entuziasma pe Altair, dar avu grijă să-l echilibreze cu 
precauţie. Nu avea să mai repete eroarea de a-l subestima. Nici 
pe de Sable și nici pe alții. 

— In lerusalim l-ai înfruntat întâia oară și tot acolo îl vei găsi 
acum, rosti Al Mualim, apoi eliberă pasărea. Du-te, Altair. Este 
timpul să terminăm. 

Asasinul ieși din odaie, cobori treptele până la ușa turnului și 
ieși în curte. Abbas stătea pe gard și Altair îi simţi privirea. Se 
opri și se întoarse să-l înfrunte. Ochii li se întâlniră și Altair fu 
gata să spună ceva... nu era sigur ce anume. Apoi se răzgândi. ÎI 
aștepta o misiune. Rănile vechi erau exact asta - răni vechi. În 
mod reflex însă, inconștient, mâna i se ridică spre coaste. 

Capitolul 28 


A doua zi, după ce află de la Altair adevărul despre tatăl său, 
Abbas fu chiar și mai retras și nimic din ce-i spuse prietenul lui 
nu-l putu scoate din starea aceea. Mâncară micul dejun în 
tăcere, supunându-se  ursuzi poruncilor guvernantei, apoi 
merseră în cabinetul lui Al Mualim și-și ocupară locurile. 

Dacă Al Mualim observă vreo schimbare la cei doi elevi ai săi, 
nu comentă nimic. Poate că în sinea lui era încântat că băieţii 
păreau mai puţin ușor de distras în ziua aceea. Poate presupuse 
că pur și simplu cei doi se certaseră, așa cum mai fac uneori 
tinerii. 

Altair însă își simţea măruntaiele răscolite și mintea torturată. 
De ce nu zisese nimic Abbas? De ce nu reacţionase la spusele 
lui? 

Avea să-și capete răspunsul mai târziu, în aceeași zi, când 
merseră în curtea pentru antrenamente. Urmau să se antreneze 
la sabie, fiind parteneri ca întotdeauna. Insă azi Abbas decise că 
nu dorea să folosească săbiile de lemn, cu care se luptau de 
obicei, ci pe cele cu tăișuri strălucitoare la care intenționau să 
promoveze. 

Labib, instructorul lor, fu încântat. 

— Excelent, excelent, îi aplaudă el, dar, nu uitaţi, nu se poate 
câștiga nimic din vărsarea de sânge. Nu doresc să-i punem la 
treabă pe doctori. Asta va trebui să fie atât un test al abilității, 
cât și al șireteniei și moderaţiei. 

— Șiretenie, repetă Abbas. Asta ar trebui să ţi se potrivească, 
Altair. Tu ești un tip șiret și perfid. 

Acelea fură primele cuvinte pe care i le adresase până atunci 
în ziua aceea. lar când le rosti, îl fixă cu atâta dispreţ și ură, 
încât Altair știu că lucrurile nu vor mai fi niciodată la fel între ei. 
Se uită spre Labib, dorind să-l implore să nu îngăduie lupta, însă 
instructorul sărea deja gardul scund care înconjura dreptunghiul 
dedicat antrenamentelor, încântat de posibilitatea de a asista, în 
cele din urmă, la o înfruntare mai apropiată de realitate. 

Își ocupară poziţiile. Altair înghiţi un nod, iar Abbas îl pironi cu 
privirea. 

— Frate, rosti Altair, ceea ce am spus azi-noapte... 

— Să nu-mi spui mie „frate"! strigă celălalt și cuvintele lui 
răsunară în jurul curții. 

După aceea sări la Altair cu o ferocitate pe care n-o văzuse 
niciodată la el. Cu toate că dinţii îi erau dezgoliţi, Altair îi putea 
zări lacrimile din colţurile ochilor. Ştia prea bine că nu se 
datorau doar simplei mânii. 

— Nu-i bine ce faci, Abbas, replică el apărându-se cu 
disperare. 

Privi în stânga și văzu expresia nedumerită a instructorului, 
care, în mod clar, nu știa ce să înțeleagă din izbucnirea lui 
Abbas și nici din ostilitatea neașteptată dintre cei doi. Altair 
văzu alți doi Asasini care se apropiau de terenul de 
antrenament, după ce auziseră în mod evident strigătul lui 
Abbas. Chipuri apărură la fereastra turnului de apărare de lângă 
intrarea citadelei. Se întrebă dacă îi privea și Al Mualim... 

Abbas fandă, silindu-l pe Altair să eschiveze în lateral. 

— Ai grijă, Abbas..., îl mustră Labib. 

— Vrea să mă ucidă, Maestre! strigă Altair. 

— Nu exagera, fiule, replică instructorul, deși nu suna pe de-a 
întregul convins. Ai putea să înveţi din avântul fratelui tău. 

— Nu sunt... atacă Abbas. Fratele... Cuvintele îi erau 
punctate prin lovituri sălbatice de sabie. Lui... 

— Ți-am spus totul ca să te-ajut! strigă Altair. 

— Ba nu! răcni celălalt. Ai mințit! 

Lovi din nou cu putere și lamele de oțel zăngăniră puternic. 
Altair se pomeni împins înapoi de forța aceea, se poticni de 
gărduleț și fu cât pe-aci să se răstoarne peste el. Sosiseră și mai 
mulţi Asasini. Unii păreau îngrijoraţi, alţii gata de distracție. 

— Apără-te, Altair, apără-te! strigă Labib, aplaudând încântat. 

Altair ridică sabia, ripostă loviturilor lui Abbas și-l sili să revină 
în centrul dreptunghiului. 

— Am spus adevărul, șuieră el când se apropiară și tăișurile 
săbiilor se încleștară din nou. Ți-am spus adevărul pentru a-ţi 
sfârși suferinţele, tot așa cum aș fi vrut să se sfârșească și 
chinurile mele. 

— Ai minţit ca s-abaţi rușinea asupra mea, rosti Abbas, 
retrăgându-se în poziție semighemuită, cu un braț retras așa 
cum fuseseră învăţaţi, cu tăișul sabiei tremurând. 

— Nu! strigă Altair. 

Se retrase iute când Abbas fandă spre el, dar, printr-o 
șfichiuire a încheieturii, celălalt îl atinse cu tăișul sabiei și-i 
deschise o crestătură care sângeră cald pe coaste. Altair privi 
spre Labib cu ochi rugători, însă îngrijorarea lui fu primită cu un 
gest nepăsător din mână. Işi duse o mână la rană și întinse apoi 
degetele însângerate spre Abbas. 

— Oprește-te, îl rugă el. Am spus adevărul în speranţa de a-ţi 
aduce liniște. 

— Liniște, repetă Abbas adresându-se acum celor din jur. Ca 
să-mi aducă /iniște, el mi-a spus că tata s-a sinucis. 

Urmă un moment de tăcere generală provocată de șoc. Altair 
se uită de la Abbas la cei care-i priveau acum, neizbutind să 
priceapă turnura evenimentelor. Secretul pe care jurase să-l 
păstreze fusese făcut public. 

Ridică ochii spre turnul lui Al Mualim. Îl zări pe Marele Maestru 
stând acolo și privind, cu mâinile încrucișate la spate și o 
expresie impenetrabilă pe chip. 

— Abbas! strigă Labib, înțelegând până la urmă că ceva nu 
era în regulă. Altain 

Insă cei doi băieţi îl ignorară și săbiile lor se ciocniră din nou. 
Chinuit de durere, Altair era silit să se apere. 

— Am crezut..., începu el. 

— Ai crezut c-o să abaţi rușinea asupra mea! răcni Abbas. 

Lacrimile îi șiroiau pe faţă și-i dădu ocol lui Altair, apoi avansă 
brusc, fluturând sălbatic sabia. Altair eschivă și găsi un spațiu 
printre brațul și trupul său. Lovi prompt și-i făcu o rană pe braţul 
stâng despre care spera că-l va opri măcar cât să încerce să-i 
explice... 

Abbas ţipă de durere. După aceea, cu un răcnet asurzitor, se 
năpusti asupra lui Altair, care se strecură pe sub sabia agitată 
orbește și-și folosi umărul ca să-l dezechilibreze, astfel că 
amândoi se rostogoliră pe jos, într-un vălmășag de pământ și 
straie însângerate. Se încleștară câteva clipe în ţărână, după 
care Altair simţi un junghi arzător: Abbas își înfipsese degetul 
mare în rana pe care i-o deschisese între coaste, după care 
profitând de durerea creată, se răsuci, ajunse deasupra lui și-l 
țintui la pământ. Scoase fulgerător pumnalul de la brâu și-i lipi 
tăișul de beregată. Ochii lui sălbatici îl fixau pe Altair. Din ei 
continuau să șiroiască lacrimi. Respira gâfâit printre dinţii 
dezveliți. 

— Abbas! se auzi un strigăt. Nu era nici Labib, nici vreun alt 
spectator, ci răsunase de la fereastra lui Al Mualim. Lasă jos 
cuțitul, imediat! mugi Marele Maestru și vocea îi răsună ca un 
tunet în curtea interioară. 

Replica lui Abbas sună stinsă și disperată. 

— Numai după ce va recunoaște. 

— Ce să recunosc? răcni Altair, zbătându-se, dar nereușind 
să-l împingă de pe el. 

Labib sărise deja gărduleţul. 

— Gata, Abbas, rosti el și ridică palmele cu un gest liniștitor. 
Fă așa cum spune Marele Maestru. 

— Dacă te mai apropii un pas, îi retez beregata, mârâi Abbas. 

Instructorul se opri. 

— Abbas, vei fi închis în temniţă pentru asta. Nu așa se 
comportă membrii Ordinului. Aici sunt și săteni, iar zvonul se va 
răspândi. 

— Nu-mi pasă! hohoti Abbas. El trebuie să recunoască. 
Trebuie să recunoască c-a minţit despre tata. 

— Ce a minţit? 

— Mi-a spus că tata și-a luat singur viaţa. C-a venit în odaia lui 
ca să-și ceară iertare, după care și-a retezat gâtul. Dar a mințit. 
Tata nu s-a sinucis, ci a părăsit Frăția. Acela a fost felul prin care 
și-a cerut iertare. Spune-mi c-ai minţit! 

De data asta înfipse vârful pumnalului în grumazul lui Altair, 
pe care apăru o picătură de sânge. 

— Încetează, Abbas! răcni Al Mualim din turnul său. 

— Ai minţit, Altair? întrebă Labib. 

Tăcerea pogori asupra curţii: toți așteptau răspunsul lui Altair. 
El ridică ochii spre Abbas. 

— Da, spuse Altair, am minţit. 

Abbas se lăsă pe spate pe călcâie și închise ochii strâns. 
Durerea care-l străbătea părea să-i afecteze întregul corp și 
dădu drumul pumnalului să-i cadă din mână pe pământ, după 
care începu să plângă. Incă hohotea când Labib ajunse la el, îl 
prinse de braţ, îl trase brutal în picioare și-l dădu pe mâinile a 
doua gărzi care sosiră iute. După alte secunde, Altair fu ridicat 
tot cu brutalitate și împins spre temniţă. 

Al Mualim decise că după o lună petrecută în celule își puteau 
relua instrucţia. Delictul lui Abbas fusese considerat cel mai 
grav, deoarece îngăduise să se lase copleșit de emoții și 

discreditase astfel Ordinul. Fusese pedepsit cu prelungirea 
instruirii cu încă un an - avea să fie tot în curtea de 
antrenament cu Labib, când Altair avea să fie numit Asasin. 
Nedreptatea îi spori ura față de Altair, care, treptat, ajunse să-l 
vadă ca pe un ins jalnic, ursuz și ranchiunos. Când citadela 
fusese atacată, Altair îi salvase viaţa lui Al Mualim și fusese 
ridicat la rangul de Maestru Asasin. In ziua aceea Abbas 
scuipase la picioarele lui, însă Altair se mulțumise să-i rânjească 
dispreţuitor. Abbas, decisese el, era tot atât de slab și de 
nepriceput pe cât fusese propriul său tată. 

Privind în urmă, poate că așa începuse el însuși să devină 
arogant. 


Capitolul 29 


Când sosi la Oficiul din Ierusalim, Altair era un om schimbat. 
Nu mai avea să comită greșeala de a crede că drumul i se 
încheiase; aceea ar fi fost o eroare caracteristică vechiului 
Altair. Nu, el știa că era abia începutul. Părea că și Malik simţise 
asta. Când intră în camera sa, Altair simţi ceva schimbat în 
starostele Oficiului - un nou respect și înțelegere. 

— Siguranţă și pace, Altair, rosti el. 

— Și ţie de asemenea, frate, replică Altair și între ei doi se 
transmise ceva nerostit. 

— Căile Destinului se pare că sunt de nepătruns... 

Altair aprobă din cap. 

— Este adevărat, așadar? Robert de Sable se află în 
lerusalim? 

— l-am văzut pe cavaleri cu propriii mei ochi. 

Degetele lui Malik se ridicară inconștient spre ciotul celuilalt 
braţ. Așa făcea de fiecare dată când amintea de templieri. 

— Bărbatul ăla aduce peste tot nenorocirea. Dacă se află aici, 
este pentru că vrea să facă rău. Nu-i voi oferi șansa de a 
acționa, spuse Altair. 

— Frate, nu lăsa răzbunarea să-ți înceţoșeze gândurile. 
Amândoi știm că din asta nu poate ieși nimic bun. 

— N-am uitat, surâse Altair. N-ai de ce te teme. Nu caut 
razbunare, ci cunoaștere. 

Altă dată ar fi rostit cuvintele acelea papagalicește, știind ce 
era de așteptat din partea lui să spună. Acum le credea cu 
adevărat. 

O dată în plus, Malik înţelese, cumva. 

— Cu adevărat, zise el, nu mai ești cel pe care l-am cunoscut 
cândva. 

Altair încuviinţă din cap. 

— Munca mea m-a învățat multe. Mi-a dezvăluit secrete. 
Există totuși piese ale acestui mister pe care nu le deţin. 

— Ce vrei să spui? 

— Toţi cei pe care i-am trimis în braţele odihnei veșnice au 
lucrat laolaltă, uniţi de bărbatul acesta. Robert are planuri în 
privința Ţării Sfinte, știu sigur. Dar cum și de ce? Când și unde? 
Intrebările astea rămân fără răspunsuri. 

— Să conlucreze oare cruciații și sarazinii? se întrebă Malik cu 
glas tare. 

— Nu ei sunt cei implicaţi, ci templierii. 

— Templierii fac parte din oastea cruciată, rosti Malik, deși 
întrebarea nerostită îi era evidentă pe față: cum puteau ei să fie 
oamenii regelui Richard, dacă se aflau acum pe străzile 
lerusalimului? 

— Cel puţin așa doresc să-l facă pe regele Richard să creadă, 
zise Altair. Nu! Unica lor loialitate este faţă de Robert de Sable și 
faţă de ideea nebună că e; vor opri războiul. 

— Mi se pare o poveste ciudată. 

— Habar n-ai tu, Malik... 

— Spune-mi atunci. 

Altair începu să-i povestească tot ce aflase până în momentul 
acela. 

— Robert și templierii lui se află în oraș. Au venit pentru a-i 
aduce ultimul omagiu lui Majd Addin. Vor participa la funeraliile 
lui, iar asta înseamnă că voi merge și eu acolo. 

— De ce vor participa la funeraliile lui Majd Addin? 

— Încă nu le-am ghicit adevăratele intenţii, deși am o 
bănuială. Locuitorii lerusalimului sunt divizați. Mulţi le cer vieţile, 
pe când alţii insistă că au venit pentru negocieri. Să facă pace. 

Se gândi la predicatorul pe care-l interogase și care susținuse 
cu încăpățânare că stăpânii lui doreau să pună capăt războiului. 
De Sable, care era creștin, participa la funeraliile lui Majd Addin, 
care fusese musulman. Nu era o dovadă că templierii doreau o 

Țară Sfântă unită? Cetăţenii Ierusalimului erau ostili față de 
prezența templierilor în orașul lor. Ocupaţia cruciaților le era 
încă vie în minte. În mod deloc surprinzător, existau rapoarte de 
încăierări izbucnite între cruciați și sarazini, care se simțeau 
ofensaţi de prezenţa cavalerilor pe străzi. lerusalimul nu fusese 
convins de oratorii care insistau că sosiseră în numele păcii. 

— Pace? repetă Malik acum. 

— Ţi-am spus - așa mi-au zis toţi cei pe care i-am omorât. 

— Într-un asemenea caz, ei ar fi aliaţii noștri, totuși noi îi 
ucidem. 

— Te-nșeli, fiindcă noi nu semănăm deloc cu ei. Deși scopul 
lor sună nobil, mijloacele prin care vor să-l atingă nu sunt așa. 
Cel puţin... așa mi-a spus Al Mualim. 

Ignoră micuțul vierme de îndoială care-i rodea măruntaiele. 

— Așadar, care este planul tău? 

— Voi participa la funeralii și acolo-l voi înfrunta pe Robert. 

— Cu cât mai repede, cu-atât mai bine, încuviință Malik și-i 
întinse pana. Fie ca soarta să-ţi ajute sabia, frate. 

Altair luă însemnul. Înghiţi un nod și spuse: 

— Malik... înainte să plec, trebuie să-ţi spun ceva. 

— Te ascult. 

— Am fost un prost. 

Celălalt râse sec. 

— În mod obișnuit, nu te-aș contrazice, totuși despre ce-i 
vorba acum? La ce te referi? 

— În tot timpul care a trecut... nu ţi-am cerut niciodată 
iertare. Am fost prea al naibii de înfumurat. Tu ţi-ai pierdut 
brațul din cauza mea. L-ai pierdut pe Kadar. Ai avea toate 
motivele să fii furios. 

— Nu-ţi accept scuzele. 

— Te înţeleg. 

— Nu, nu mă-ntelegi. Nu-ţi accept scuzele, fiindcă tu nu mai 
ești același om care a intrat cu mine în Templul lui Solomon, așa 
că tu n-ai pentru ce-ţi cere iertare. 

— Malik... 

— Poate că dacă n-aș fi fost atât de invidios pe tine, n-aș fi 
fost nici eu atât de nechibzuit. Sunt de învinuit în aceeași 
măsură. 

— Nu mai vorbi așa. 

— Noi suntem unul. Așa cum împărţim gloria victoriilor, tot 
așa ar trebui să împărţim și durerea înfrângerilor. Așa devenim 
mai apropiaţi. Devenim mai puternici. 

— Mulţumesc, frate. 

e 

Altair ajunse la cimitir, un loc de veci mic și neîmpodobit, 
unde se alătură templierilor și civililor care se adunaseră în jurul 
gropii lui Majd Addin, fostul regent al oraşului. 

Trupul fusese spălat și învelit în giulgiu, după care purtat în 
alai și îngropat pe partea sa dreaptă, în timp ce membrii 
procesiunii aruncau pământ în groapă cu toate că fusese deja 
umplută. Când Altair ajunse la cimitir, un imam tocmai înainta 
pentru a recita rugăciunea de înhumare și în jur se lăsase o 
tăcere adâncă. Majoritatea participanţilor stăteau cu mâinile 
încrucișate în faţă și capetele plecate în semn de respect, așa că 
Asasinului îi fu ușor să se strecoare către o poziţie cât mai bună. 
să-și localizeze ultima ţintă. Individul care-l adusese practic pe 
Altair pe poteca asta și a cărui moarte avea să fie răsplata 
cuvenită pentru suferințele cauzate și săvârșite în numele lui: 
Robert de Sable. 

Trecând pe lângă participanţii la funeralii, Altair își dădu 
seama că era prima dată când se afla la înmormântarea uneia 
dintre ţintele sale și privi cu atenţie în jur, căutând din ochi 
membri îndureraţi ai familiei răposatului și întrebându-se cum s- 
ar fi simţit el, ucigașul, înaintea suferinţei lor. Insă dacă Majd 
Addin avusese rude apropiate, fie erau absente, fie își păstrau 
durerea ascunsă în mulţime; lângă marginea gropii nu se găsea 
decât imamul și... 

Câţiva cavaleri templieri. 

Cavalerii stăteau în faţa unei fântâni bogat împodobite, 
clădită într-un zid înalt. Erau trei și purtau armuri cu coifuri ale 
căror viziere le acopereau complet feţele; unul dintre ei se afla 
puțin înaintea celorlalți și avea o capă pe umeri. Era capa 
distinctivă de Mare Maestru Templier. 

Și totuși... Altair miji ochii, privindu-l cu atenţie pe de Sable. 
Cumva, cavalerul nu era așa cum și-l reamintea. Oare memoria 
îi juca feste? Oare Robert de Sable căpătase dimensiuni mai 
mari în mintea lui fiindcă îl învinsese? În orice caz, nu părea să 
aibă statura pe care o ţinea minte Asasinul. Și, apoi, unde erau 
ceilalți oameni ai săi? 

Imamul începu să vorbească, adresându-se celor din jur: 

— Ne-am adunat azi aici ca să plângem pierderea iubitului 
nostru Majd Addin, care a fost răpit prea curând din lumea 
aceasta. Știu că sunteţi întristaţi și îndureraţi de plecarea lui, 
însă nu trebuie să fiți așa. Pentru că, tot așa cum suntem 
născuți din pântecul mamei, tot așa trebuie să părăsim lumea 
asta. Este firesc, ca răsăritul și apusul soarelui. Profitaţi de 
clipele de faţă pentru a reflecta asupra vieții lui Majd Addin și a-i 
mulțumi pentru tot binele pe care l-a făcut. Și nu uitaţi că într-o 
bună zi veţi sta din nou alături de el în Paradis. 

Altair se strădui să-și tăinuiască dezgustul. „/ubitu/ Majd 
Addin”. Același iubit Majd Addin care îi trădase pe sarazini și 
care se străduise să le submineze încrederea de sine, executând 
fără discriminare locuitori ai lerusalimului? Ace/ iubit Majd 
Addin? Nu era de mirare că participanţii erau așa puţini și că 
durerea nu se zărea aproape pe niciun chip. Majd Addin fusese 
la fel de iubit ca lepra. 

Imamul începu apoi rugăciunea: 

— Binecuvântează-l, Doamne, pe Muhammad, pe familia lui și 
pe tovarășii lui, Tu, Preamilostivule și Mărețule! O, Doamne, Tu 
care ești mai măreț decât te putem noi descrie, fie ca pacea ta 
să se pogoare asupra Profeţilor cu toate binecuvântările 
Stăpânului Universului! 

Altair își întoarse ochii spre de Sable și gărzile lui. O 
scânteiere a soarelui îi atrase atenţia și privi în susul zidului din 
spatele celor trei cavaleri, către crenelurile ce se înșiruiau pe 
exteriorul curții. Oare întrevăzuse o mișcare? Poate că da. 
Soldați templieri s-ar fi putut piti cu ușurință acolo. 

Reveni cu ochii la cei trei cavaleri; Robert de Sable parcă 
ieșise din front la inspecţie și se oferea ca ţintă evidentă. În mod 
clar, statura nu-i era atât de robustă pe cât ar fi trebuit și capa 
părea prea lungă. 

Nu. Altair decise să abandoneze asasinatul, deoarece nu-și 
putea ignora instinctul. Instinctul nu-i spunea doar că ceva era 
suspect, ci că totul era suspect. incepu să se retragă treptat, iar 
în același moment tonul imamului se schimbă. 

— Așa cum știți, el a fost omorât de Asasini. Noi am încercat 
să dăm de urma ucigașului său, dar ne-a fost greu. Creaturile 
astea se furișează prin umbre și fug din faţa oricui le-ar înfrunta 
în luptă dreaptă. 

Altair încremeni, știind acum că era o capcană. Încercă să se 
strecoare mai iute prin mulţime. 

— Dar nu și azi, îl auzi pe imam strigând, fiindcă se pare că 
unul dintre ei se găsește printre noi! El ne batjocorește prin 
prezenţa lui și trebuie să plătească. 

Brusc cei din preajma lui Altair se traseră în lături, formând un 
cerc. Asasinul se răsuci și-l văzu pe marginea gropii pe imam 
care ridicase brațul - spre el. De Sable și cei doi cavaleri ai lui se 
puseră în mișcare. În jur, gloata părea amenințătoare și se 
strângea pentru a-l înghiţi, nelăsându-i cale de scăpare. 

— Prindeţi-l! strigă imamul. Aduceţi-l, ca să-i fie aplicată 
dreptatea Domnului! 

__ Într-o clipă, Altair își trase sabia din teacă și extinse pumnalul. 
Işi aminti cuvintele Marelui Maestru: Alege unul dintre oponenți. 

Nu era totuși nevoie. Poate că participanţii la funeralii erau 
curajoși și că Majd Addin fusese iubit, însă nimeni nu era dispus 
să-și verse sângele pentru a-l răzbuna. La vederea armelor sale, 
mulţimea se destrămă panicată și oamenii se împiedicară în 
poalele propriilor veșminte în încercarea de a fugi, iar Altair 
profită de neașteptata confuzie generală pentru a se deplasa în 
lateral, ieșind din raza vizuală a templierilor care avansau. 
Primul dintre aceștia abia avu timp să-și dea seama că cineva 
din mulţime nu fugea spre ieșirea din cimitir, ci spre ei, iar în 
clipa următoare sabia Asasinului îi străpunse cămașa de zale și-i 
vărsă măruntaiele, doborându-l. 

Altair văzu cum în zid se deschise o ușă prin care se iviră mai 
mulţi cavaleri. Erau cel puţin cinci. În același timp, de sus începu 
o grindină de săgeți, iar un templier se răsuci și căzu cu o 
săgeată înfiptă în gât. Ochii Asasinului se îndreptară către 
creneluri, unde văzu arcași templieri. De data asta, ţintirea lor îl 
favorizase, dar era greu de crezut că va avea același noroc și 
data următoare. 

Al doilea însoțitor al lui de Sable îl atacă și Altair îi pară 
lovitura și apoi îi spintecă gâtul, doborându-l într-o fântână 
arteziană de sânge. Se întoarse după aceea spre de Sable, care 
lovi atât de puternic cu spada lui lată, încât Asasinul se împletici 
îndărăt, abia izbutind să devieze tăișul. În secunda următoare 
lângă el ajunseră și întăririle templiere, astfel că Altair se lupta 
acum cu trei inamici, toţi în armuri cu vizierele coborâte. Printr- 
un joc al sorții, ajunsese chiar pe locul odihnei din urmă a lui 

Majd Addin, dar nu avu timp să savureze momentul acela; de 
deasupra sosi altă salvă de săgeți și, spre încântarea lui, un alt 
templier fu lovit și se prăbuși cu un urlet. Cei rămași în viață 
erau derutaţi și păreau gata să dea bir cu fugiţii, mai puţin 
speriaţi de Altair decât de propriii lor arcași, iar de Sable strigă 
spre creneluri să înceteze să-i mai săgeteze oamenii. 

lar Altair fu atât de surprins, încât aproape cobori garda. Nu 
auzea glasul francez cu tonuri evident bărbătești al lui Robert de 
Sable, ci o voce care aparţinea cu siguranță unei femei. Unei 
englezoaice. 

Pentru o clipă se simţi încercat de un amestec de surprindere 
și admiraţie. Această... femeie, trimisă de Robert de Sable în 
locul lui, se lupta la fel de brav ca un bărbat și mânuia spada 
lată cu dibăcia oricărui cavaler întâlnit vreodată de el. Cine era 
oare? Unul dintre locotenenţii lui de Sable? Amanta lui? Ținându- 
se cât mai aproape de zid, Altair mai dobori un atacator. 
Rămăsese doar unul. Unul singur și înlocuitoarea lui de Sable. 
Ultimul templier părea însă mai puţin doritor de luptă decât 
femeia și muri, zvârcolindu-se în sabia Asasinului. 

Acum mai rămăsese doar ea și schimbară lovituri, până ce, 
finalmente, Altair izbuti s-o păcălească și-i înfipse sabia în umăr, 
iar în același timp îi mătură ambele picioare dintr-o lovitură, iar 
femeia căzu greoi la pământ. Păstrându-se la adăpost de tirul 
arcașilor, Asasinul o trase și pe ea lângă zid. Continua să aibă 
coiful pe cap, iar pieptul i se ridica și cobora sub gâfâieli. 
Sângele i se lățea peste gât și umăr, dar Altair se gândi că va 
supravieţui... desigur, dacă avea s-o cruţe. 

— AȘ dori să-ţi văd ochii înainte să mori, îi spuse Asasinul. 

Îi desfăcu coiful și rămase surprins, deși ghicise deja adevărul. 

— Am impresia că te așteptai la altcineva, rosti ea cu un 
zâmbet slab. 

Părul îi era ascuns de căptușeala din zale a coifului, dar Altair 
rămase vrăjit de ochii ei. Văzu înapoia lor hotărâre, dar și 
altceva. Blândețe și lumină. Și se trezi întrebându-se dacă nu 
cumva evidentele abilităţi de luptătoare îi deghizau adevărata 
natură. 

Totuși, de ce ar fi trimis-o de Sable pe femeia aceasta - 
indiferent ce capacităţi de luptă ar fi avut - în locul său? Ce alte 
însușiri speciale putea să aibă? Îi atinse grumazul cu tăișul 
pumnalului. 

— Ce vrăjitorie este la mijloc? întrebă el precaut. 

— Știam că vei veni, răspunse ea tot zâmbind. Robert trebuia 
să fie sigur că va avea timp să plece. 

— Deci a fugit? 

— Nu-ţi putem nega izbânzile. Ne-ai ruinat complet planurile. 
Mai întâi comoara, apoi oamenii noștri. Stăpânirea Ţării Sfinte 
ne-a scăpat... El a întrezărit totuși o ocazie de a redobândi ceea 
ce-i fusese răpit. De a transforma victoriile tale în avantajul 
nostru. 

— Al Mualim continuă să aibă comoara, iar noi v-am mai 
înfrânt oștirea, replică Altair. Indiferent ce ar plănui Robert, va 
da greș din nou. 

— Ah, zise femeia, dar acum nu vei avea de-a face doar cu 
templierii. 

Altair se încruntă. 

— Vorbește cu înţeles, porunci el. 

— Robert a plecat la Arsuf pentru a-și susține cauza: unirea 
sarazinilor și cruciaților împotriva Asasinilor. 

— Asta nu se va întâmpla niciodată. Ei n-au niciun motiv s-o 
facă. 

Zâmbetul ei se lărgi. 

— Poate că n-au avut motive până acum, dar tu tocmai le-ai 
oferit unul. Mai exact, nouă motive. Leșurile pe care le-ai lăsat în 
urmă provin din ambele tabere. Ai făcut din Asasini un inamic 
comun și ai asigurat dorința de anihilare a Ordinului vostru. 
Bravo! 

— Nu sunt nouă, ci doar opt. 

— Ce vrei să spui? 

EI își îndepărtă tăișul armei de beregata femeii. 

— Tu n-ai fost ţinta mea, așa că nu-ți voi lua viaţa. Se ridică în 
picioare. Eşti liberă să pleci, dar nu mă urmări. 

— Nici nu trebuie s-o fac, replică ea ridicându-se în picioare și 
apăsându-și o palmă peste rana din umăr. Ai întârziat deja prea 
mult... 

— Vom vedea în privinţa asta. 

Aruncând o ultimă privire către crenelurile unde arcașii se 
grăbeau să-și schimbe poziţiile, Altair ţâșni în fugă, lăsând 
cimitirul gol, cu excepţia morților săi, vechi și noi... și a femeii 
ciudate, curajoase și atrăgătoare. 

— A fost o cursă, îi spuse el lui Malik mai târziu, după ce 
ajunsese din cimitir la Oficiu, cu rotițele minţii învârtindu-se de 
Zor. 

— Am auzit că înmormântarea s-a transformat în haos. Ce s-a 
întâmplat? 

— Robert de Sable n-a venit, ci a trimis pe altcineva în locul 
lui. Se aștepta să-mi fac apariţia... 

— Trebuie să te duci la Al Mualim, rosti Malik cu hotărâre. 

Da, gândi Altair, așa ar fi trebuit să facă. În același timp însă îl 
încerca sentimentul insistent că existau multe alte mistere ce 
trebuiau descoperite. Și de ce oare se gândea că-l implica într- 
un fel necunoscut pe Marele Maestru? 

— Nu mai e timp. Ea mi-a spus unde a plecat de Sable. Mi-a 
spus ce plănuiește. Dacă voi reveni în Masyaf, s-ar putea ca el 
să izbândească... Și apoi... mă tem că vom fi nimiciţi. 

— l-am omorât pe majoritatea oamenilor săi, așa că nu mai 
poate spera să lanseze un asalt periculos. la stai, spuse Malik, ai 
zis „ea"? 

— Da. Era o femeie. Ciudat, știu, dar asta va rămâne pentru 
altă dată. Deocamdată trebuie să ne concentrăm asupra lui 
Robert. Poate că i-am decimat trupele, însă el este isteț. A 
plecat să-și susțină cazul în faţa lui Richard și Salah Al'din. Să-i 
unească împotriva unui inamic comun - împotriva noastră. 

— Te înșeli cu siguranţă. Este lipsit de sens. Niciodată bărbaţii 
aceia doi nu s-ar... 

— Ba da! Și nu ne putem învinui decât pe noi înșine. Cei pe 
care i-am ucis au făcut parte din ambele tabere implicate în 
conflict și erau oameni importanţi pentru ambii conducători. 
Poate că planul lui Robert este ambițios, dar are sens. Și s-ar 
putea să izbândească. 

— Lucrurile s-au schimbat, frate. Trebuie să te întorci la 
Masyaf. Nu putem acţiona fără permisiunea Marelui Maestru. 
Frăția ar putea fi compromisă. Crezusem... crezusem că ai 
învăţat asta. 

— Malik, nu te mai ascunde îndărătul vorbelor. Tu te folosești 
de Crez și de regulile lui ca de o pavăză, însă Marele Maestru ne 
ascunde lucruri. Lucruri importante. Chiar tu mi-ai spus că noi 
nu putem ști nimic, ci doar putem suspecta. Ei bine, eu 
suspectez că treaba asta cu templierii este mai profundă. După 

ce voi termina cu Robert, voi pleca la Masyaf pentru a căpăta 
răspunsuri. Dar poate că tu ai putea să te duci chiar acum. 

— Nu pot părăsi orașul. 

— Atunci ieși printre locuitorii lui. Caută-i pe aceia care i-au 
slujit pe cei răpuși de mine. Află tot ce poţi. Te consideri un fin 
observator. Poate că vei observa ceva ce eu n-aș putea. 

— Nu știu... trebuie să mă gândesc la asta. 

— Fă așa cum trebuie să faci, prietene, însă eu voi pleca spre 
Arsuf. Cu fiecare clipă cu care întârzii, inamicul nostru este cu 
încă un pas înaintea mea. 

O dată în plus încălcase Crezul; cu voie sau fără voie, pusese 
Ordinul în pericol. 

— Fii cu băgare de seamă, frate. 

— Voi fi, îţi promit. 


Capitolul 30 


Oștile lui Salah Al'din și Richard Inimă-de-leu se ciocniseră la 
Arsuf și, mergând într-acolo, Altair află - din zvonurile auzite în 
fierării și hanurile de pe drum - că, după mai multe încăierări 
mărunte, bătălia începuse chiar în dimineaţa aceea, când turcii 
lui Salah Al'din îi atacaseră pe cruciați. 

Călărind împotriva valului de ţărani speriaţi care fugeau 
dinaintea măcelului, Altair zări trâmbe de fum la orizont. Pe 
măsură ce se apropie, începu să distingă soldaţii care se luptau 
pe câmpia îndepărtată. Erau grupaţi laolaltă în mase uriașe și 
întunecate. Văzu o coloană lungă de mii de călăreţi, care șarjau 
inamicul, dar se afla prea departe ca să vadă dacă atacau 
sarazini sau cruciați. Pe măsură ce se apropie, putu distinge 
cadrele din lemn ale mașinilor de război, dintre care cel puțin 
una fusese incendiată. Văzu și crucifixurile înalte din lemn ale 
creștinilor, cruci uriașe pe platforme cu roţi pe care pedestrașii 
le împingeau, și stindardele sarazinilor și cruciaților. Cerul se 
întunecă de grindina săgeţilor lansate de arcașii din ambele 
tabere. Zări cavaleri pe armăsari, cu lănci, și pâlcuri de călăreți 
sarazini ce întreprindeau atacuri devastatoare printre cruciați. 

Auzea ropotul copitelor pe câmpie și vacarmul constant al 
cimbalelor, tobelor, gongurilor și trâmbiţelor sarazine. Auzea 

vuietul bătăliei: hărmălaia nesfârșită și atotcuprinzătoare a 
raăcnetelor celor vii, ţipetele celor aflaţi pe moarte, zăngăniturile 
ascuţite ale oțelului care lovea oțel și nechezăturile jalnice ale 
cailor răniţi. Incepu să întâlnească animale fără călăreţi, și 
leșuri, sarazini și cruciați, rășchirate în țărână sau rezemate de 
copaci. 

Trase de frâul calului - la timp, pentru că, pe neașteptate, 
arcași sarazini se iviră din liziera aflată înaintea sa. Altair 
descălecă și părăsi de îndată drumul, pitindu-se îndărătul unei 
căruțe răsturnate. Erau probabil în jur de o sută de soldaţi, care 
alergau pe drum și printre copacii de pe ambele părți. Se mișcau 
iute și stăteau aplecaţi. Inaintau așa cum înaintează soldaţii 
când se furișează în teritoriul ocupat de inamic. 

Altair se ridică și pătrunse și el printre copaci, urmându-i pe 
arcași de la depărtare sigură. Merse câţiva kilometri, iar 
zgomotele și vibraţiile bătăliei se înteţiră, până ajunse la o 
creastă. Se afla acum deasupra bătăliei principale, care clocotea 
dedesubt și pentru o clipă dimensiunile ei îi tăiară răsuflarea. 
Peste tot, cât putea vedea cu ochii, erau soldaţi, trupuri, mașini 
de război și cai. 

Ca și la asediul Acrei, se pomeni în toiul unui conflict sălbatic 
și violent în care el nu lua partea niciunei tabere. Asasinul era 
de partea Ordinului. Misiunea lui era de a proteja Ordinul, de a 
împiedica să fie sfâșiat de fiara pe care chiar el o descătușase 
fără voie. 

In jurul lui pe creastă se găseau, de asemenea, cadavre, ca și 
cum aici s-ar fi purtat deja o bătălie, cu puţin timp în urmă. Era 
firesc să fie așa: ocupanţii ei aveau avantajul înălțimii terenului, 
așa încât disputele erau sălbatice, într-adevăr, pe măsură ce 
suiră, sarazinii fură întâmpinați de pedeștri și arcași cruciați, iar 
din ambele tabere se auziră răcnete puternice. Oamenii lui 
Salah Al'din aveau de partea lor elementul surprizei, și astfel un 
atu, iar primul val al atacului lor lăsă în urmă leșuri de cavaleri, 
dintre care unele se prăbușiră de la înălţime peste bătălia care 
clocotea dedesubt. Sub ochii lui Altair, care se ghemuise și 
privea cu atenţie, cruciații reușiră să se regrupeze și lupta 
începu cu adevărat. 

Mersul în lungul crestei era modul cel mai sigur de a ajunge în 
spatele liniilor cruciaților, acolo unde avea să fie Richard Inimă- 
de-leu. lar ajungerea la el era unica speranţă a Asasinului de a-l 

opri pe Robert de Sable. Altair se apropie de bătălie și apoi coti 
spre stânga, punând o distanţă cât mai mare între el și 
combatanți. Ajunse la un cruciat care se ghemuise printre tufe, 
de unde privea bătălia scâncind, dar îl părăsi și-și urmă drumul. 

Pe neașteptate se auzi un răcnet și doi cruciați apărură în 

calea lui, ridicând spadele late. Altair se opri, încrucișă braţele 
și, atingându-și umerii, trase sabia cu o mână și aruncă un cuţit 
cu mâna cealaltă. Un cercetaș se prăbuși, iar Asasinul înaintă și, 
pe când îl dobora și pe celălalt, își dădu seama că, de fapt, nu 
erau cercetași, ci santinele. 
_ Era tot deasupra bătăliei, dar ajunsese pe culmea unui deal. 
In depărtare vedea stindardul lui Richard Inimă-de-leu și i se 
păru că-l întrezărește pe rege însuși, călare pe armăsarul lui 
deosebit, cu părul și barba înflăcărate de strălucirea soarelui 
după-amiezii. Acum soseau însă mai mulţi soldați din ariergardă 
și Altair se pomeni atacat de cavaleri cu cămăși de zale 
zornăitoare, cu săbiile ridicate și ochii fulgerând de ardoarea 
luptei pe sub coifuri. 

Misiunea lor era să-și protejeze suzeranul, iar misiunea lui 
Altair era să ajungă la el. Incleștarea fu aprigă. Asasinul sări și 
alergă, reușind uneori să-și deschidă o cale, cu sabia 
însângerată sclipind, și alteori pur și simplu să parcurgă în 
goană o distanţă mai mare, apropiindu-se tot mai mult de locul 
unde-l putea vedea acum pe Richard. Regele era într-o poieniţă. 
Descălecase, îngrijorat de tumultul care se apropia, și gărzile din 
imediata apropiere formaseră un cerc în jur pentru a-l apăra. 

Continuând să se lupte, continuând să-și rotească sabia, cu 
oameni prăbușindu-se la picioarele lui, cu veșmintele pătate de 
sângele cruciaților, Altair scăpă dintr-un atac și mai înaintă 
puţin. li văzu pe locotenenții regelui scoțându-și spadele, cu 
priviri aprige sub coifuri. Văzu, de asemenea, arcași repezindu- 
se spre bolovanii din jur, sperând să găsească poziţii superioare 
de unde să-l săgeteze pe intrus. 

— Opriţi-vă! strigă el. Ajunsese la nici doi metri de regele 
Richard și-l privi pe acesta în ochi, deși gărzile înaintaseră 
amenințător. Aduc cu mine vorbe, nu arme! 

Regele era îmbrăcat în purpura regală, având brodat pe piept 
un leu din aur. Era singurul neînfricat dintre cei prezenți și 
stătea perfect calm în centrul bătăliei. Ridică un braț și gărzile 
se opriră, iar luptele încetară. Altair fu recunoscător să-și vadă 

atacatorii retrăgându-se câţiva pași și oferindu-i spaţiu. Cobori 
braţul cu sabia. Își trase răsuflarea, iar umerii i se ridicară ș 
coborâră greoi, și știu că toţi ochii erau aţintiţi asupra lui. Toate 
vârfurile de spade erau îndreptate spre pieptul său; toți arcașii îl 
aveau în cătare. Un singur cuvânt din partea lui Richard și ar fi 
fost doborât. 

Regele spuse însă: 

— Ai venit, așadar, să-mi aduci vestea unei predări? Era și 
timpul. 

— Nu, replică Altair. Ai înţeles greșit - nu m-a trimis Salah 
Al'din ci Al Mualim. 

Richard se întunecă la față. 

— Asasinul Ce-nseamnă asta? Și fii iute în răspuns. 

Gărzile mai înaintară un pas. Arcașii se încordară. 

— Aveţi un trădător în mijlocul vostru, zise Altair. 

— Și el te-a tocmit să mă omori? strigă regele. Și ai venit să te 
fălești înainte de a lovi? Nu voi fi doborât așa ușor. 

— Nu pe tine am venit să te omor, ci pe el. 

— Vorbește atunci, ca să pot judeca adevărul. Richard îi făcu 
semn să se apropie. Cine este trădătorul acesta? 

— Robert de Sable. 

Sprâncenele regelui se arcuiră surprinse. 

— Locotenentul meu? 

— El intenţionează să trădeze, răspunse Altair sec. 

Încerca să-și aleagă vorbele cu grijă, disperat să nu fie înţeles 
greșit. Trebuia neapărat ca regele să-l creadă. 

— El ne-a spus altceva, zise Richard. Dorește să se răzbune 
pe voi pentru distrugerile pe care le-aţi făcut în Acra. Și sunt 
dispus să-l sprijin. Unii dintre oamenii mei cei mai buni au fost 
omorâţi de unii dintre ai voștri. 

Așadar, regele îl asculta deja pe Robert de Sable. Altair inspiră 
adânc. Cuvintele pe care avea să le spună puteau însemna 
moartea lui imediată. 

— Eu i-am ucis pe toţi oamenii aceia. Și din motive 
întemeiate. Ochii lui Richard fulgerară ameninţător, însă 
Asasinul continuă: Ascultă-mă! William de Montferrat a încercat 
să-și folosească trupele pentru a ocupa Acra cu forţa. Garnier de 
Naplouse își folosea abilităţile pentru a-i îndoctrina și stăpâni pe 
toți cei care i se împotriveau. Sibrand intenţiona să blocheze 

porturile, pentru ca regatul tău să nu-ţi poată asigura ajutoare. 
Toți te-au trădat. lar ordinele tuturor au sosit de la Robert. 

— Te aștepți să cred povestea asta incredibilă? se răsti Inimă- 
de-leu. 

— l-ai cunoscut pe oamenii aceia mai bine decât mine. Te 
surprinde cu adevărat să afli despre intenţiile lor rele? 

Richard păru să cadă pe gânduri pentru o clipă, după care se 
întoarse către unul dintre cei aflați lângă el, care purta un coif 
cu viziera coborâtă. 

— Este adevărat? întrebă el. 

Cavalerul își scoase coiful și de data asta era cu adevărat 
Robert de Sable. Altair îl privi cu dezgust nedisimulat, 
amintindu-și de toate crimele lui. El era bărbatul care trimisese 
o femeie ca momeală în locul lui. 

Preţ de o bătaie de inimă, cei doi se uitară unul la celălalt; era 
prima dată când se întâlneau după bătălia din Muntele 
Templului. Continuând să gâfâie, Altair încleștă pumnul. De 
Sable pufni, răsfrânse disprețuitor buza inferioară, apoi se răsuci 
spre Richard. 

— Maiestatea Voastră, rosti el pe un ton exasperat, în faţa 
noastră stă un Asasin. Creaturile astea sunt maestre în arta 
manipulării. Bineînțeles că nu-i adevărat. 

— Nu am niciun motiv să amăgesc, zise Altair. 

— Ba cum să nu, rânji de Sable. Te temi de ce se va întâmpla 
cu mica voastră fortăreață. Va putea ea oare rezista forţelor 
aliate ale sarazinilor și cruciaților? 

Rânjetul i se lăţi, parcă închipuindu-și deja căderea lui Masyaf. 

— Grija mea este faţă de locuitorii Ţării Sfinte, contracară 
Altair. Dacă va trebui să mă sacrific pentru ca acolo să fie pace, 
atunci așa să fie. 

Richard îi ascultase cu o expresie de surprindere. 

— Ne găsim într-o situaţie ciudată, spuse el. Vă acuzaţi unul 
pe celălalt... 

— Chiar n-avem timp pentru așa ceva, zise de Sable. Trebuie 
să pornesc la drum ca să mă întâlnesc cu Salah Al'din și să-i ofer 
ajutor. Cu cât amânăm mai mult, cu atât mai greu îmi va fi. 

Schiță un gest ca și cum ar fi vrut să pornească, sperând fără 
îndoială că totul luase sfârșit. 

— Aşteaptă, Robert, spuse regele. 

Ochii lui trecură de la Sable la Altair, și înapoi. 

Pufnind de frustrare, de Sable izbucni: 

— De ce? Ce intenţionezi? Doar nu-l poţi crede pe el! 

Îl arătă pe Altair, care-i putea citi în ochi că Inimă-de-leu avea 
îndoielile sale. Poate că era chiar dispus să dea crezare 
cuvintelor Asasinului, nu ale templierului. Își ţinu răsuflarea. 

— Este o hotărâre dificilă, reflectă Richard, și n-o pot lua de 
unul singur. Va trebui s-o las în mâinile unuia mai înțelept decât 
mine. 

— Mulţumesc. 

— Nu, Robert, nu în mâinile tale. 

— Atunci ale cui? 

— Ale Domnului. Surâse, de parcă ar fi fost încântat că 
ajunsese la soluţia corectă. Să se decidă prin duel. Cu siguranţă 
Domnul va fi de partea celui care are dreptate. 

Altair îl privi cu atenţie pe Robert. Zări expresia ce fulgeră pe 
faţa templierului, care-și reamintise fără doar și poate ultima lor 
înfruntare, când îl învinsese cu ușurință. 

Asasinul își amintea și el disputa aceea. Își spunea că acum 
era un războinic diferit; data trecută suferise de impedimentul 
aroganţei și de aceea fusese înfrânt atât de lesne. Incercă să nu- 
și amintească forța uriașă a cavalerului. Felul cum îl ridicase și-l 
azvârlise cu aceeași ușurință cu care ar fi azvârlit un balot de 
paie. 

De Sable nu uitase toate amănuntele acelea și se întoarse 
către Richard, plecând capul în semn de încuviinţare. 

— Dacă asta dorești, așa să fie. 

— Asta doresc. 

— Atunci, la arme, Asasinule! 

Regele și sfetnicii lui se traseră într-o parte și gărzile sale 
formară un cerc în jurul lui Altair și a zâmbitorului de Sable. Spre 
deosebire de Asasin, el nu era deja obosit de lupte. Purta 
armură, pe când Altair nu avea decât mantia. Nu suferea de 
loviturile și tăieturile încasate de Altair pe drumul către poienița 
regelui. Şi el știa prea bine toate astea. Când își trase pe mâini 
mănușile din zale, iar unul dintre oamenii lui veni să-l ajute cu 
coiful, de Sable știa că deţinea avantaje din toate punctele de 
vedere. 

— Așadar, rosti provocator templierul, ne vom înfrunta din 
nou. Să sperăm că de data asta vei fi un adversar mai acătării. 

— Eu nu sunt același om cu care te-ai luptat în Templu, zise 
Altair și ridică sabia. 

Vacarmul bătăliei aprige de la Arsuf părea îndepărtat acum; 
lumea lui se redusese doar la cercul de aici. Doar la el și de 
Sable. 

— Mie îmi pari la fel, replică de Sable. 

Ridică spada pentru a-i răspunde Asasinului și rămaseră 
privindu-se cu atenţie; Robert de Sable avea greutatea lăsată pe 
piciorul din spate, așteptându-se în mod evident ca oponentul 
lui să deschidă ostilitățile. 

Însă Altair oferi prima surpriză a duelului și stătu nemișcat, 
așteptând la rându-i atacul templierului. 

— Aparenţele pot înșela, spuse el. 

— Adevărat, foarte adevărat, rosti de Sable cu un rânjet 
răutăcios și în secunda imediat următoare atacă și lovi 
năprasnic cu spada. 

Asasinul pară. Forţa loviturii aproape că-i zbură arma din 
mână, totuși reuși să blocheze și eschivă în lateral, încercând să 
se strecoare în interiorul razei de acţiune a celuilalt. Spada lată 
a templierului era de trei ori mai grea decât a sa și, deși 
cavalerii erau faimoși pentru ardoarea cu care se antrenau și 
forța pe potrivă, erau totuși mai lenți. De Sable putea fi mai 
devastator în atacul lui, dar n-ar fi putut să fie niciodată la fel de 
rapid. 

Acela era felul în care îl putea înfrânge Altair. Data trecută 
greșeala lui fusese să-i îngăduie să-și folosească punctele forte. 
Acum atuul lui era să i le refuze. 

Continuând să fie încrezător, de Sable își urmă asaltul. 

— În scurt timp vom termina și Masyaf va cădea, mormăi el, și 
spada puternică trecu atât de aproape de Altair, încât o auzi 
șuierându-i pe la ureche. 

— Fraţii mei sunt mai puternici decât crezi, răspunse Asasinul. 

Tăișurile le zâăngăniră iarăși. 

— În privinţa asta vom afla adevărul în curând, rânji de Sable. 

Altair însă dansa. Para, eschiva și devia, atingându-l ici-colo 
pe templier, deschizând tăieturi în zale, trimițând scurte lovituri 
ameţitoare în coiful cavalerului. Apoi de Sable făcu un pas 
îndărăt pentru a-și aduna toate puterile, înțelegând poate acum 
că Asasinul nu va fi o victimă ușoară. 

— Aha, rosti el, așadar ţâncul a-nvăţat să folosească sabia. 

— Am exersat mult. Oamenii tăi sunt dovezi în privinţa asta. 

— Ei au fost sacrificați în slujba unei cauze superioare. 

— Așa cum vei fi și tu. 

De Sable se repezi brusc înainte, rotindu-și spada uriașă și 
aproape că zbură sabia din mâna lui Altair. Asasinul se aplecă 
însă și din aceeași mișcare se răsuci, după care izbi cu mânerul 
armei sale și-l trimise pe templier împleticindu-se îndărăt. 
Plămânii lui de Sable se goliră brusc de aer și fu oprit să cadă în 
praf doar de cavalerii care alcătuiau cercul și care-l îndreptară; 
rămase apoi locului, clocotind de furie și suflând greoi. 

— S-a terminat cu joaca! urlă el apoi, de parcă rostirea 
cuvintelor cu glas tare le-ar fi putut conferi cumva realitate. 

Se năpusti din nou, dar lipsit de eleganța ucigașă anterioară; 
tot ce mai rămăsese ucigaș în el era speranţa oarbă. 

— S-a terminat de mult, zise Altair. 

Se simțea cuprins de un calm absolut, știind acum că el era 
un Asasin pur. Știind acum că-l va învinge pe Robert de Sable și 
cu mintea, nu numai cu forța. lar când templierul își continuă 
asaltul, cu mișcări mai sacadate însă, mai disperate, Altair îl 
evită fără greutate. 

— Nu-nţeleg de unde-ţi vin puterile..., icni de Sable. Este o 
viclenie. Sau poate droguri? 

— Este așa cum a spus regele tău. Dreptatea va triumfa 
întotdeauna asupra lăcomiei. 

— Cauza mea este cea dreaptă! răcni de Sable, icnind când 
ridică spada, aproape dureros de lent. 

Altair zări feţele templierilor. Îi văzu cum așteptau ca el să 
aplice lovitura finală. 

Și o făcu. Își înfipse sabia exact prin centrul crucii roșii pe care 
o purta de Sable, spintecând cămașa de zale a cavalerului și 
străpungându-i pieptul. 


Capitolul 31 


De Sable horcăi. Ochii i se lărgiră și gura i se deschise, iar 
mâinile se ridicară spre sabia care-l pătrunsese, chiar în clipa 
când Altair o retrase. O pată roșie i se lăţi pe tunică și bărbatul 

se clătină, apoi se nărui în genunchi. Spada îi căzu din mână și 
braţele îi atârnară moi pe lângă trup. 

Ochii Asasinului se îndreptară imediat către bărbaţii care 
formau un cerc în jurul lor. Se așteptase cumva să-l atace la 
vederea uciderii Marelui Maestru Templier, dar ei rămaseră 
nemișcaţi. În spatele lor îl văzu pe regele Richard cu bărbia ușor 
ridicată, ca și cum răsturnarea de situaţie îi stârnise 
curiozitatea. 

Altair se aplecă spre de Sable, îl prinse cu un braţ pe după 
umeri și-l cobori ușor pe pământ. 

— S-a terminat acum, îi spuse. Ca și tine, planurile tale se pot 
odihni. 

De Sable îi răspunse printr-un chicotit sec. 

— Ce știi tu despre planuri, băiete? Tu nu ești decât o 
marionetă. El te-a trădat, la fel cum m-a trădat pe mine. 

— Vorbește cu înţeles, templierule, șuieră Altair, sau dacă nu, 
taci! 

Trase iute cu ochiul către soldaţii din cercul înconjurător, însă 
aceștia stăteau impasibili. 

— Te-a trimis să ucizi nouă bărbaţi, așa-i? icni de Sable. Cei 
nouă care au păzit secretul Comorii. 

Cei cu misiunea respectivă fuseseră întotdeauna nouă, iar 
responsabilitatea era transmisă prin generaţii de templieri. 
Ordinul Cavalerilor Templieri se înființase cu aproape o sută de 
ani în urmă și-și stabilise baza în Muntele Templului. Țelul 
Ordinului fusese de a-i proteja pe pelerinii care soseau la Sfânta 
Sfintelor, iar membrii săi erau călugări-războinici... sau cel puţin 
așa afirmau. De fapt, așa cum știau toţi, cu excepţia naivilor, 
templierii nu se ocupau doar de pelerinii neajutoraţți, ci căutau 
comoara și relicvele sfinte din Templul lui Solomon. Întotdeauna 
nouă cavaleri erau însărcinaţi cu găsirea comorii, iar nouă 
izbutiseră asta până la urmă: de Sable, Tamir, de Naplouse, 
Talal, de Montferrat, Majd Addin, Jubair, Sibrand și Abu'l Nugoud. 
Cei nouă care știau. Cele nouă victime. 

— Și ce-i cu asta? întrebă Altair precaut, gânditor. 

— Cei care au găsit Comoara n-au fost nouă, Asasinule, 
surâse de Sable. Forţa vieţii se scurgea iute din el. N-au fost 
nouă, ci zece. 

— Mai există un al zecelea? Nu poate fi lăsat în viaţă nimeni 
care să poarte secretul. Spune-mi numele lui. 

— Ah, dar îl cunoști prea bine. Și mă-ndoiesc că i-ai lua viața 
cu aceeași ușurință cu care ai luat-o pe a mea. 

— Cine este? întrebă Altair, deși știa deja. 

Înţelegea acum ce anume îl rosese mereu pe dinăuntru. 

Care fusese unicul mister ce-i scăpase mereu. 

— Stăpânul și Maestrul tău, zise de Sable. Al Mualim. 

— El nu este un templier, replică Altair tot nedorind să creadă. 

În adâncul sufletului știa însă că era adevărat. Al Mualim, 
care-l crescuse ca pe propriul lui fiu. Care-l instruise și-i fusese 
tutor. Tot el îl trădase. 

— Nu te-ai întrebat niciodată cum de știa atât de multe? 
insistă de Sable și Asasinul simţi cum pământul îi fugea de sub 
picioare. Unde să ne găsească, câţi eram, ce aspiram să 
dobândim? 

— El este Maestrul Asasinilor... protestă Altair tot nedorind să 
creadă. 

Și totuși... simţea că misterul fusese rezolvat în cele din urmă. 
Era adevărat. Aproape că izbucni în râs. Tot ce știuse era într- 
adevăr o iluzie. 

— Oui, Maestrul Minciunilor, șuieră templierul. Tu și cu mine 
n-am fost decât doi pioni în jocul lui iscusit. lar acum... prin 
moartea mea, doar tu ai mai rămas. Crezi că te va lăsa să 
trăiești - știind toate câte știi? 

— Pe mine nu mă interesează Comoara, răspunse Altair. 

— Ah... dar pe el îl interesează. Unica diferenţă dintre 
stăpânul tău și mine este că el n-a vrut s-o-mpartă. 

— Nu... 

— Ce ironie a sorții, nu-i așa? Că eu - dușmanul tău cel mai de 
seamă - te-am ferit de rău. Însă acum tu mi-ai luat viaţa și în 
același timp ai sfârșit-o pe a ta. 

Altair inspiră adânc, continuând să încerce să înțeleagă ce se- 
ntâmplase. Simţea un talaz de emoţii: furie, îndurerare, 
singurătate. 

După aceea se întinse și închise pleoapele lui de Sable. 

— Nu găsim întotdeauna lucrurile pe care le căutăm, intonă 
el, apoi se ridică în picioare, pregătit să întâmpine moartea dacă 
așa ar fi vrut cruciații. 

Poate chiar sperând să se întâmple așa. 

— Ai luptat bine, Asasinule! strigă cineva în dreapta lui și, 
întorcându-se, îl zări pe Richard apropiindu-se de cercul de 

soldaţi, care se traseră în lături pentru a-i îngădui să treacă. Se 
pare că Domnul este de partea ta azi. 

— Dumnezeu n-are nicio legătură cu asta. Eu am fost 
luptătorul mai bun. 

— Ah... Poate că tu nu crezi în El, dar se pare că El crede în 
tine. Înainte de a pleca, am o întrebare. 

— Spune, rosti Altair. 

Brusc se simţea foarte obosit. Tânjea să se întindă la umbra 
unui palmier... să doarmă, să dispară. Ba chiar, să moară. 

— De ce ai călătorit atâta cale și ţi-ai riscat viaţa de o mie de 
ori - totul numai pentru a ucide un singur om? 

— El i-a ameninţat pe fraţii mei și însăși existența noastră. 

— Aha. Așadar este vorba despre răzbunare? 

Altair cobori ochii spre corpul lui Robert de Sable și-și dădu 
seama că nu la răzbunare se gândise când îl omorâse. El făcuse 
pentru Ordin ceea ce făcuse. Dădu glas gândurilor sale. 

— Nu. Nu este vorba despre răzbunare, ci despre dreptate. De 
posibilitatea să avem pace. 

— Pentru asta lupţi? zise Richard, ridicând sprâncenele. 
Pentru pace? Nu vezi contradicţia? 

Roti un braţ în jur, cu un gest care indica bătălia ce continua 
turbată pe câmpia de sub ei, cadavrele împrăștiate prin poieniță 
și, în cele din urmă, leșul cald încă al lui Robert de Sable. 

— Unii oameni nu pot fi convinși de glasul raţiunii. 

— Ca nebunul acela de Saladin, oftă Richard. 

Altair îl privi și văzu un rege drept și nepărtinitor. 

— Cred că și el ar dori să vadă sfârșitul acestui război în 
aceeași măsură ca tine. 

— Așa am auzit și eu, dar n-am văzut nicio dovadă. 

— Chiar dacă el n-o spune, este ceea ce doresc oamenii, 
spuse Altair. Sarazini și cruciați deopotrivă. 

— Oamenii nu știu ce doresc și de aceea se întorc spre unii ca 
noi. 

— Atunci unora ca tine le revine misiunea de a face ceea ce 
este corect. 

— Prostii! pufni Richard. Sosim pe lumea asta zbierând și 
dând din picioare. Suntem violenţi și instabili. Asta este firea 
omului. Nu ne putem împotrivi. 

— Nu este adevărat. Suntem ceea ce alegem să fim. 

Richard surâse trist. 

— Cei asemenea ţie se joacă mereu cu vorbele. 

— Eu spun adevărul, zise Altair. În vorbele mele nu vei găsi 
nicio amăgire. 

— Vom afla asta destul de curând. Mă tem însă că nu vei 
putea căpăta chiar azi ce-ţi dorești. Păgânul de Saladin îmi ucide 
oamenii și trebuie să mă duc alături de ei. Dar poate că, văzând 
cât de vulnerabil este, își va reconsidera acţiunile. Da. Este 
posibil ca în timp, ceea ce cauţi tu să devină posibil. 

— Tu n-ai fost defel mai în siguranţă decât el, spuse Altair. Să 
nu uiţi asta. Cei pe care i-ai lăsat în urmă pentru a conduce în 
locul tău n-au intenţionat să te slujească mai mult decât ar fi 
fost nevoie. 

— Da. Așa este. Îmi dau seama prea bine. 

— Atunci voi pleca, zise Altair. Maestrul meu și cu mine avem 
multe de discutat. Se pare că nici chiar el nu este fără prihană. 

Richard dădu aprobator din cap. 

— Și el este tot om. Așa cum suntem toți. Așa cum ești de 
altfel și tu. 

— Siguranţa și pacea să fie cu tine, rosti Asasinul și plecă. 

Gândurile i se îndreptau spre Masyaf. Frumusețea locului 
acela părea pătată de cele aflate despre Al Mualim. Trebuia 
neapărat să revină acasă. Trebuia să pună lucrurile în ordine. 

Masyaf nu era așa cum îl lăsase, o înțelese prea bine când 
ajunse la grajduri. Caii tropăiau și nechezau, însă nu erau 
grăjdari care să aibă grijă de ei, sau care să ia armăsarul lui 
Altair. El intră pe porțile principale deschise și ajunse în curtea 
interioară, unde îl izbi liniștea, absența completă nu numai a 
zgomotelor, ci și a veseliei. Aici soarele se căznea să 
strălucească, conferind satului o tentă plumburie, apăsătoare. 
Păsările nu mai cântau. Șipotul fântânii nu mai susura și nu 
exista animația vieţii de zi cu zi. Tarabele erau întinse, totuși nu 
se vedeau săteni care să roiască printre ele, pălăvrăgind 
însuflețiți sau târguindu-se. Nu se auzeau sunete de animale. 
Exista doar un... nimic straniu. 

Asasinul se uită spre citadelă, dar nu văzu pe nimeni. Ca 
întotdeauna se întrebă dacă Al Mualim se afla în turnul lui și 
privea de sus. Oare l-ar fi putut zări? Apoi privirea îi fu atrasă de 
o siluetă care se apropia singuratică. Un sătean. 

— Ce s-a-ntâmplat aici? îl întrebă Altair. Unde-s ceilalți? 

— Au plecat să-l vadă pe Stăpân, răspunse săteanul. 

Sunase ca o incantaţie. Ca o mantra. Ochii îi erau sticloși și 
din gură i se prelingea un firicel de salivă. Altair mai văzuse 
uitătura aceea. O văzuse pe chipurile celor înrobiţi de Garnier de 
Naplouse. Nebunii... sau așa-i crezuse el atunci. Ei avuseseră 
aceeași căutătură pustie și fixă. 

— Templierii au fost? spuse Altair. Au atacat din nou? 

— Ei pășesc pe cale, răspunse săteanul. 

— Ce cale? Despre ce vorbești? 

— Calea spre lumină, intonă bărbatul. 

Glasul lui căpătase un ton psalmodie. 

— Vorbește pe-nţeles, îi ceru Asasinul. 

— Nu există decât ce ne arată Stăpânul. Asta este adevărul. 

— Ţi-ai pierdut minţile, scuipă Altair. 

— Și tu vei păşi pe calea aceea, ori vei pieri. Așa poruncește 
Stăpânul. 

Al Mualim, gândi Altair. Așadar era adevărat. Totul era 
adevărat. Fusese trădat. Nimic nu era adevărat. 

— Ce v-a făcut? îl întrebă pe sătean. 

— Lăudat fie Stăpânul, fiindcă el ne-a dus spre lumină... 

Altair porni în fugă, lăsându-l pe sătean în urmă, o siluetă 
solitară în piaţa pustie. Alergă în sus pe pantă, ajunse la platou 
și găsi acolo un grup de Asasini care-l așteptau cu săbiile trase 
din teci. 

Își scoase și el sabia, dar știu că n-o putea folosi. Oricum n-o 
putea folosi pentru a ucide. Deși intenționau să-l omoare, 
bărbaţii aceștia fuseseră îndoctrinaţi să procedeze așa. Uciderea 
lor ar fi însemnat nesocotirea uneia dintre reguli. Obosise să mai 
încalce Crezul. N-avea s-o mai facă niciodată. Totuși... 

Cu ochi goi, Asasinii se apropiau de el. 

Oare erau în transă precum ceilalţi? Oare mișcările lor aveau 
să fie la fel de molatece? Își aplecă umerii și-i atacă, doborându- 
| pe primul. Altul încercă să-l prindă, dar Altair îi înhăţă mantia, 
strânse puternic țesătura în pumn și-l roti cu toată forţa, 

trântind la pământ alţi doi atacatori pentru a-și crea un spațiu 
prin care să poată trece în fugă. 

lar apoi își auzi numele strigat de deasupra. Malik se afla pe 
promontoriul de lângă intrarea în fortăreață. Alături de el se 
găseau Jabal din Acra și alţi doi Asasini pe care Altair nu-i 
recunoscu. Îi cercetă cu atenţie. Oare și lor le fuseseră spălaţi 
creierii? Fuseseră drogați? Sau Al Mualim proceda în alt fel? 

Nu era însă așa. Malik flutura din braţul lui teafăr și cu toate 
că Altair nu-și închipuise niciodată că va exista o zi când să fie 
încântat că-l va vedea, iată că ziua aceea sosise. 

— Altair! Sus, aici! 

— Ţi-ai ales momentul cel mai bun să sosești, surâse el. 

— Așa se pare. 

— Păzește-te cu grijă, prietene, îi spuse Altair. Al Mualim ne-a 
trădat. 

Era pregătit să vadă neîncredere, ba poate chiar furie din 
partea lui Malik, care avea încredere în Marele Maestru, îl 
venera și se supunea în toate privinţele, dar celălalt se mulțumi 
să încuviinţeze cu tristețe din cap. 

— Și i-a trădat și pe aliaţii săi templieri, rosti el. 

— De unde știi? 

— După ce am stat de vorbă cu tine, m-am întors în ruinele de 
sub Templul lui Solomon. Robert ţinuse un jurnal. Ce am citit 
acolo mi-a sfâșiat inima, dar mi-a deschis și ochii. Ai avut 
dreptate, Altair. Maestrul nostru ne-a manipulat de la bun 
început. Scopul nostru n-a fost să mântuim Țara Sfântă, ci să i-o 
punem lui pe tavă. Trebuie oprit. 

— Ai grijă, îl avertiză Altair. Dacă va avea ocazia, ne va face și 
nouă ce le-a făcut celorlalţi. Trebuie să te ţii departe de el. 

— Și ce propui? Braţul cu care mânui sabia îmi este încă 
puternic și oamenii mei îmi sunt loiali. Ar fi o greșeală să nu ne 
foloseşti. 

— Atunci distrage-i pe înrobiții aceștia. Atacă fortăreața din 
spate. Dacă le poţi abate atenția de la mine, aș putea ajunge la 
Al Mualim. 

— Așa voi face. 

— Cei cu care ne înfruntăm... mințile lor nu le mai aparțin. 
Dacă poţi să nu-i ucizi... 

— Da. Deși el a trădat regulile Crezului, nu înseamnă că 
trebuie s-o facem și noi. Voi face tot ce pot. 

— Nu-ţi cer nimic mai mult, zise Altair. 

Malik se întoarse să-l părăsească. 

— Siguranţă și pace, prietene, adăugă Altair. 

Malik surâse pieziș. 

— Prezenţa ta aici ne va mântui pe amândoi. 

Altair porni în fugă pe podul de acces către curtea principală, 
unde află de ce în piaţă nu mai erau săteni. Toţi se aflau aici, 
înghesuiți în curtea fortăreței, pe care o umpluseră. Cu 
siguranță erau toţi locuitorii satului. Umblau de colo-colo, 
aparent fără ţintă, și păreau că abia își puteau ridica frunţile. 
Asasinul văzu cum un bărbat și o femeie se ciocniră, iar femeia 
căzu, lovindu-se violent de pământ. Dar niciunul dintre ei nu 
păru conștient de accident. Nu trădară nici surprindere, nici 
durere, nu rostiră nici scuze, nici cuvinte aspre. Bărbatul se 
clătină puţin, după care plecă mai departe. Femeia se ridică în 
capul oaselor și rămase așa, ignorată de ceilalţi săteni. 

Altair înaintă precaut printre ei, spre turn, surprins de tăcere; 
nu se auzeau decât zgomotele tălpilor târșâite și, ocazional, 
câte un murmur. 

— Voința Stăpânului trebuie ascultată, auzi el. 

— O, Al Mualim, călăuzește-ne! Poruncește-ne! 

— Lumea va fi purificată. Vom lua totul de la început. 

Noua ordine, gândi tânărul, dictată de cavalerii templieri, da, 
însă de unul mai presus de toţi: Al Mualim. 

Pătrunse în sala de la intrarea în turn, unde nu găsi niciun 
străjer. Domnea aceeași senzaţie de pustietate apăsătoare, ca și 
cum o pâclă invizibilă atârna peste tot. Ridicând ochii, Altair 
văzu că o poartă din fier forjat era deschisă. Era cea care ducea 
la curtea și grădinile din spatele turnului. Panglici de lumină 
păreau să atârne lângă ea, ca și cum l-ar fi chemat să înainteze, 
totuși el șovăi, știind că ar fi însemnat să cadă în mâinile lui Al 
Mualim. Deși, cu siguranță, dacă Maestrul l-ar fi dorit mort, 
atunci ar fi fost deja mort. Trase sabia din teacă și porni pe 
scară, dându-și seama că, instinctiv, se gândise la Al Mualim ca 
fiind „Maestrul”, deși nu-i mai era de acum Maestru. Încetase 
să-i mai fie în clipa când descoperise că era un templier. Acum 
el era inamicul. 

Se opri la poarta grădinii. Inspiră adânc. Nu știa ce se afla 
dincolo de ea, însă nu exista decât o singură cale pentru a afla. 

În grădină era întuneric. Altair putea auzi clipocitul slab al 
unui pârâiaș și susurul liniștitor al unei cascade, dar în rest 
văzduhul era nemișcat. Ajunse la o terasă din marmură netedă 
și șlefuită, iar acolo privi în jur, mijind ochii la formele întunecate 
și neregulate ale copacilor și pavilioanelor presărate în jur. 

Pe neașteptate, în spatele lui răsună un zgomot. Poarta se 
trânti, închizându-se, după care se auzi și un zăngănit, de parcă 
un ivăr ar fi fost tras de mâini nevăzute. 

Altair se roti pe călcâie. Ridică ochii și-l văzu pe Al Mualim 
privindu-l de pe balconul bibliotecii sale. Ținea în mâini Comoara 
luată din Muntele Templului, Partea din Eden. Strălucea cu o 
intensitate care-l zugrăvea pe Al Mualim în portocaliu-închis, o 
tentă care se înteţi sub ochii Asasinului. 

Altair se simţi cuprins brusc de o durere incredibilă. Răcni... și 
constată că era ridicat de pe terasă, întemnițat într-un con de 
lumină intensă și tremurătoare, controlată de mâna întinsă a lui 
Al Mualim, în care Mărul pulsa ca un mușchi, flexionându-se și 
încordându-se. 

— Ce  se-ntâmplă? strigă Altair, lipsit de apărare în 
strânsoarea aceea, paralizat de ea. 

— Așadar elevul se întoarce, rosti Al Mualim cu glas egal și cu 
siguranţa unui învingător. 

— N-am dat niciodată bir cu fugiţii, replică sfidător Asasinul. 

Al Mualim râse încetișor. 

— Dar nici n-ai fost unul care să asculte, zise el. 

— De aceea continui să trăiesc. 

Altair se zbătu împotriva legăturilor invizibile. Mărul pulsă 
drept răspuns și lumina păru să-l apese de jur-împrejur, 
limitându-i încă și mai mult mișcările. 

— Ce să fac cu tine? zâmbi Al Mualim. 

— Să-mi dai drumul! șuieră Altair. 

Nu avea asupra lui cuţitele pentru aruncat, dar, eliberat de 
cătușe, ar fi putut ajunge la bătrân din două-trei salturi. Al 
Mualim ar fi beneficiat de câteva ultime clipe în care să-i admire 
abilităţile de căţărător înainte ca Asasinul să-i împlânte 
pumnalul în pântece. 


VP - 156 


— Îți aud ura din glas, rosti Al Mualim. Îi simt văpaia. Să-ţi dau 
drumul? N-ar fi deloc înțelept. 

— De ce faci asta? 

Al Mualim păru să cadă pe gânduri. 

— Cândva am fost credincios. Ştiai asta? Credeam că există 
un Dumnezeu. Un Dumnezeu care ne iubește și are grijă de noi, 
și care-și trimite profeţii să ne căâlăuzească și să ne aline. Care 
face minuni ca să ne reamintească de puterea sa. 

— Și ce s-a schimbat? 

— Am găsit dovada. 

— Ce dovadă? 

— Că totul este o //uzie. 

Cu o mișcare scurtă din mână, îl eliberă pe Altair din lumina 
care-l întemniţa. Asasinul se aşteptă să cadă, după care își dădu 
seama că de fapt nu fusese suspendat. Derutat, privi în jur și 
simţi o schimbare în aer, o creștere a presiunii pe care o simţea 
în timpanele urechilor, ca în clipele dinaintea unei furtuni. 
Deasupra lui, pe balconul bibliotecii, Al Mualim ridică Mărul 
deasupra capului și intonă ceva. 

— Veniti! Distrugeţi-l pe trădător. Trimiteți-l din lumea asta. 

În jurul lui Altair apărură brusc siluete care mârâiau, cu dinţii 
dezveliţi, gata de luptă; figuri care i se păreau familiare, dar pe 
care nu le recunoscu imediat - apoi își dădu seama că erau cele 
nouă ţinte ale sale, cele nouă victime revenite din cealaltă viaţă 
în aceasta. 

II văzu pe Garnier de Naplouse, care purta șorțul său pătat de 
sânge, cu o sabie în mână, privindu-l pe Altair cu ochi 
compătimitori. Îi văzu pe Tamir, care-și ţinea pumnalul, cu ochii 
sticlind de răutate, și pe Talal, cu arcul pe umăr și sabia în 
mână. William de Montferrat, care rânjea cu ură, își scoase 
sabia, însă n-o ridică, negrăbindu-se să atace. Abu'l Nugoud și 
Majd Addin erau acolo, Jubair, Sibrand și, în cele din urmă, 
Robert de Sable. 

Toate ţintele sale, trimise din lumea asta de câtre Altair și 
rechemate în ea de Al Mualim, pentru a se putea răzbuna. 

Apoi ei atacară. 

Altair fu încântat să-l doboare cel dintâi pe Majd Addin, pentru 
a doua oară. Abu'l Nuqoud era la fel de gras și comic în forma sa 
readusă la viaţă pe care fusese prima dată. Căzu în genunchi, 
străpuns de sabia Asasinului, dar nu rămase acolo, ci dispăru, 

lăsând doar un tremur în aer, o vibraţie de spaţiu sfâșiat. Talal, 
de Montferrat, Sibrand și de Sable erau luptătorii cei mai iscusiți 
și, de aceea, rămăseseră mai în spate, îngăduindu-le celor mai 
slabi dintre ei să atace primii cu speranţa de a-l obosi pe Altair. 
Asasinul porni în fugă pe terasa din marmură și sări de pe 
marginea ei, aterizând pe o a doua terasă, care avea în 
apropiere o cascadă. Țintele îl urmară. Tamir muri, urlând sub 
două lovituri ale sabiei sale. Altair nu simţea absolut nimic. 
Niciun fel de părere de rău. Nici măcar mulțumire văzându-i pe 
atacatori cum mor pentru a doua oară, în mod meritat. De 
Naplouse dispăru la fel ca ceilalţi, cu gâtul retezat. Jubair se 
prăbuși. Talal izbuti să ajungă până la el și se luptară corp la 
corp, până ce Altair îi înfipse sabia adânc în măruntaie, făcându- 
| să piară fără urmă. Montferrat căzu după aceea. Îl urmă 
Sibrand, apoi de Sable, și Altair rămase din nou în grădină doar 
cu Al Mualim. 

— Luptă-te cu mine! ceru Asasinul, gâfâind din greu. Era 
scăldat în sudoare, dar știa că bătălia era departe de a se fi 
terminat, ci abia începuse. Sau ţi-este teamă? 

Al Mualim pufni disprețuitor. 

— M-am luptat cu o mie de bărbaţi și toţi erau mai iscusiţi 
decât tine. Și toți au murit de mâna mea. 

Cu o agilitate și o vigoare ce-i contraziceau vârsta, sări de pe 
balcon și ateriză ghemuit, nu departe de Altair încă ţinea Mărul 
în mână. Il întinse, ca și cum i l-ar fi oferit tânărului și fața îi 
străluci sub lumină. 

— Nu mă tem, rosti el. 

— Dovedește-o atunci, îl provocă Altair, știind că celălalt îi va 
citi intenţia de a se apropia de el. 

Dar chiar dacă i-o citea - și în privinţa aceasta nu exista 
îndoială -, nu-i păsa defel. Avea dreptate. Al Mualim nu se 
temea, fiindcă avea Mărul, care ardea încă și mai sclipitor. 
Orbitor. Împrejurimile lor fură iluminate puternic, după care, la 
fel de iute, se întunecară iarăși. Când ochii lui Altair se adaptară, 
zări cum apar câpii ale lui Al Mualim, care păreau generate chiar 
din trupul templierului. 

Işi încordă tot corpul. Se întrebă dacă copiile, aidoma celor cu 
care se luptase mai devreme, erau versiuni inferioare, mai 
slabe, ale originalului. 

— Oare de ce m-aș putea teme? 

Al Mualim îl zeflemisea acum. Foarte bine. N-avea decât s-o 
facă. Astfel putea deveni neglijent. 

— Privește puterea pe care o stăpânesc! 

Copiile îl atacară pe Altair și o dată în plus el reîncepu lupta. O 
dată în plus grădina răsună de zăngăniturile lamelor de oţel ce 
se încleștau, iar copiile dispărură doborâte de sabia Asasinului. 
Până când el rămase din nou doar cu Al Mualim. 

Stătu pe loc și se strădui să-și recapete răsuflarea, simţindu- 
se epuizat, dar fu prins din nou de puterea Mărului, care 
scânteia și pulsa în palma lui Al Mualim. 

— Mai ai de spus ceva înainte să mori? zise acesta. 

— M-ai minţit, rosti Altair. Ai spus că obiectivul lui Robert era 
mârșav, dar în realitate a fost tot timpul și scopul tău. 

— Nu mi-a plăcut niciodată să mă destăinui altora, replică Al 
Mualim aproape cu tristețe. 

— Nu vei reuși. Alţii vor găsi puterea de a ţi se împotrivi. 

Al Mualim suspină adânc la auzul acelor cuvinte. 

— Și tocmai de aceea nu va putea exista pace atâta vreme 
cât oamenii vor avea liber arbitru. 

— L-am omorât pe ultimul care a spus ceva asemănător. 

— Indrăznețe vorbe, băiete, râse Al Mualim, dar nimic altceva 
decât vorbe. 

— Atunci dă-mi drumul. Le voi transforma în fapte. 

Mintea Asasinului gonea acum, căutând să spună ceva care 
să-l împingă pe Al Mualim spre neatentie. 

— Spune-mi, Maestre, rosti el, de ce n-ai procedat cu mine la 
fel ca și cu ceilalţi Asasini? De ce mi-ai îngăduit să-mi păstrez 
mintea? 

— Spiritul și faptele tale sunt prea strâns legate laolaltă. A te 
lipsi de una dintre ele ar fi însemnat să mă lipsesc pe mine de 
cealaltă. lar templierii aceia au trebuit să moară. Bătrânul oftă. 
Adevărul e că am încercat, totuși. În odăile mele, când ţi-am 
arătat Comoara... Tu însă nu ești precum ceilalți. Tu ai văzut 
dincolo de iluzie. 

Gândurile lui Altair reveniră la după-amiaza când Al Mualim îi 
arătase Comoara. Era adevărat, atunci îi simţise ispita, totuși i 
se împotrivise. Se întrebă acum dacă ar fi putut face asta 
mereu? Puterile-i perfide păreau să acţioneze asupra tuturor 
celor care intrau în contact cu ea. Îl corupsese până și pe Al 
Mualim, pe care-l idolatrizase cândva, care-i fusese ca un tată și 

care fusese pe atunci un om bun, corect, nepărtinitor și 
cumpătat, preocupat doar de bunăstarea Ordinului și a celor ce-l 
slujeau. Strălucirea Mărului îi scălda acum chipul într-o nuanţă 
spectrală. Făcuse același lucru și cu sufletul lui. 

— Iluzie? repetă Asasinul, gândindu-se tot la după-amiaza 
aceea. 

Al Mualim izbucni în râs. 

— Doar atât a fost dintotdeauna. Comoara templierilor. Partea 
Edenului. Cuvântul Domnului. Înţelegi acum? Apele Mării Roșii 
nu s-au tras niciodată într-o parte și alta. Apa nu s-a 
preschimbat niciodată în vin. Nu uneltirile lui Eris au cauzat 
Războiul Troian, ci ăsta... Ridică iarăși Mărul. Iluzii - absolut 
toate. 

— Însă și planul tău e tot o iluzie, insistă Altair. Tu vrei să-i 
silești pe oameni să te urmeze împotriva voinței lor. 

— Și asta ţi se pare mai puţin real decât fantomele pe care le 
urmăresc sarazinii și cruciații? Decât zeii aceia lași care se 
retrag din lumea asta pentru ca oamenii să se poată măcelări 
între ei în numele lor? Ei trăiesc deja cu o iluzie. Eu le ofer pur și 
simplu încă una. Una care necesită mai puţin sânge. 

— Cel puţin ei au ales fantomele alea, argumentă Altair. 

— Așa crezi tu? Poate că asta-i adevărat doar pentru 
ocazionali convertiți sau eretici. 

— Nu-i așa! se răsti Asasinul. 

— Ah, acum raţiunea te-a părăsit și în locul ei îmbrăţișezi 
emoția. Sunt dezamăgit. 

— Atunci ce trebuie făcut? 

— Tu nu mă vei urma și eu nu te pot sili s-o faci. 

— Și refuzi să renunţi la planul ăsta ticălos. 

— Se pare, așadar, că am ajuns într-un impas. 

— Nu, zise Altair, ci am ajuns la sfârșit. 

Poate că Al Mualim avea dreptate, deoarece se simți 
luptându-se cu un val de emoţii. Trădare și tristeţe și încă ceva 
ce nu putea identifica la început, apoi își dădu seama ce era. 
Singurătate. 

Al Mualim scoase sabia din teacă. 

— Îmi vei lipsi. Ai fost elevul meu cel mai bun. 

Altair văzu cum povara anilor dispare de pe umerii fostului 
său Maestru, care-și luă poziţia de luptă și ridică sabia, 
obligându-l și pe el să procedeze la fel. Fandă într-o parte, 

testându-i garda și Altair își dădu seama că nu-l văzuse 
niciodată mișcându-se atât de iute. Al Mualim pe care-l știa avea 
pasul încet și traversa curtea fără grabă, iar gesturile îi erau 
lente și largi. Cel de acum însă se mișca precum un spadasin - și 
atacă, spintecând cu sabia. Apoi, când Altair pară, își schimbă 
asaltul într-un jab. Tânărul fu silit să se ridice în vârful 
picioarelor și îndoi braţul când duse sabia înapoi ca să devieze 
ofensiva. Mișcarea îl dezechilibră și, întrucât garda pe partea 
stângă îi era coborâtă, Al Mualim întrezări șansa și avansă cu a 
doua lovitură fulgerătoare, care-și atinse ţinta. 

Altair făcu o grimasă, simțind că rana de pe șold îi 
sângerează, dar nu cuteză să privească într-acolo. Nu-și putea 
desprinde ochii de la Al Mualim. Acesta zâmbi larg. Un zâmbet 
care spunea că-l învățase pe căţelandru o lecţie. Se deplasă în 
lateral, apoi simulă o paradă, atacând întâi într-o parte, după 
aceea în partea opusă, sperând să-l prindă neatent pe Altair. 

Ignorându-și oboseala și durerea, Asasinul contraatacă și fu 
încântat să vadă că Al Mualim nu se așteptase la așa ceva. Insă 
deși îl atinsese - i se păruse că-l atinsese -, Maestrul păru să-i 
dispară din faţa ochilor și să apară mai departe, parcă purtat în 
zbor de braţe nevăzute. 

— Eşti orb, Altair, chicoti el. Orb ai fost toată viața. Și așa vei 
fi mereu. 

Apoi atacă. 

Altair reacţionă prea lent, simţi tăișul sabiei crestându-i brațul 
și strigă de durere. Nu putea rezista mult timp. Era prea obosit. 
Pierdea sânge. Părea ca și cum energia îi era lent secătuită. 
Mărul, rănile primite, epuizarea... toate se combinau încet dar 
sigur pentru a-l afecta. Dacă nu putea schimba iute soarta 
duelului, avea să fie înfrânt în scurtă vreme. 

Însă din cauza Mărului, bătrânul era neglijent. Chiar pe când 
rânjea mulțumit, Asasinul înaintă cu graţia unui dansator și-și 
atinse din nou ţinta, iar de data asta văzu o pată de sânge 
înflorind. Al Mualim dădu un țipăt, se materializă din nou, după 
care reveni, mârâind, și lansă următorul asalt. Fentă un atac 
spre stânga, dar se răsuci și șfichiui sabia cu reverul. Altair 
izbuti să pareze cu un gest disperat, însă aproape că-și pierdu 
din nou echilibrul și pentru câteva momente cei doi schimbară 
lovituri. În cele din urmă bătrânul eschivă, se strecură pe sub 

braţul lui Altair, se ridică iute și-i crestă obrazul, după care se 
îndepărtă înainte ca Asasinul să fi putut reacţiona. 

Altair  lansă un contraatac, iar Al Mualim  dispăru, 
materializându-se din nou. Când reapăru, Asasinul observă însă 
că părea mai tras la faţă, și-i răspunse mai neglijent atacului. 
Mai puţin disciplinat. 

Altair avansă iute, fandând mult cu sabia și silindu-l pe 
Maestru să se materializeze la doi metri mai departe. Văzu că 
umerii bătrânului se mai gârboviră puţin și capul i se aplecă. 
Mărul secătuia puterile lui Altair, dar oare și pe ale celui care-l 
folosea? Oare Al Mualim știa asta? Cât de bine înțelegea Mărul? 
Puterea obiectului era atât de mare, încât Altair se îndoia că ar fi 
fost posibil s-o cunoască vreodată cu adevărat. 

Trebuia așadar să-l silească pe celălalt s-o folosească și astfel 
să-și epuizeze propriile energii. Răcni și se năpusti înainte, 
rotindu-și sabia spre Al Mualim, ai cărui ochi se lărgiră surprinși 
înaintea impetuozităţii neașteptate. Dispăru, întrupându-se mai 
departe. Altair îl atacă imediat ce reapăru și-i citi pe chip furia și 
frustrarea că regulile duelului se schimbaseră - avea nevoie de 
timp și spaţiu pentru a se adapta noilor condiții. 

De data asta se materializă și mai departe. Planul Asasinului 
funcționa, deoarece fostul lui Maestru arăta, în mod clar, obosit. 
Era totuși pregătit pentru atacul lipsit de disciplină al lui Altair și- 
i însângeră un braţ. Nu fusese însă o rană care să-l oprească și 
tânărul continuă cu elan, silindu-l să recurgă din nou la modul 
acela de deplasare prin timp și spaţiu. Pentru ultima dată. 

Când reapăru, se clătina vizibil și Altair văzu că-și ţinea cu 
greu sabia ridicată. Îi citi în ochi că știa că Mărul îi vlăguia 
puterea și că Asasinul observase asta. 

lar atunci când Altair sări și fandă, înfigând adânc sabia în Al 
Mualim cu un răcnet pe jumătate de victorie și pe jumătate de 
părere de rău, poate că ultimele gânduri ale bătrânului fură de 
mândrie pentru fostul lui elev. 

— Imposibil, icni el când Altair îngenunche alături. Elevul nu-și 
învinge dascălul. 

Altair plecă fruntea, simțind lacrimi ce-i ardeau obrajii. 

— Ai învins, așadar. Du-te și ia-ţi prada. 

Mărul se rostogolise din mâna întinsă a lui Al Mualim. Acum 
rămăsese nemișcat, strălucind pe marmură. În așteptare. 

— Ai ţinut foc în palma ta, bătrâne, rosti Asasinul. Obiectul 
ăsta trebuia să fi fost distrus. 

— Să distrug unicul obiect capabil să pună capăt Cruciadelor 
și să aducă adevărata pace? râse Al Mualim. Niciodată. 

— Atunci o voi face eu. 

— O să vedem în privinţa asta, chicoti celălalt. 

Altair privi Mărul și constată că-i venea greu să-și ia ochii de 
la el. Lăsă cu blândeţe capul lui Al Mualim pe piatră - bătrânul 
se stingea iute acum -, se ridică și merse către obiect. 

II luă de jos. 

Mărul parcă învie în palma lui. Din el păru să țâșnească un 
fulger uriaș de energie, care-l lumină pe dinăuntru și în același 
timp străbătu braţul Asasinului, pătrunzându-i în piept. Altair 
simţi ca și cum l-ar fi dilatat pe dinăuntru, o senzaţie iniţial 
neplăcută, după care o forţă dătătoare de viaţă înlătură toate 
durerile luptelor și-l umplu cu putere. Mărul pâlpâia și părea 
chiar să pulseze, iar Altair începu să vadă imagini. Erau 
incredibile și de neînțeles. Văzu ceva ce păreau orașe, însă erau 
uriașe și sclipitoare, cu turnuri și fortărețe, dar totodată păreau 
vechi de mii de ani. Apoi văzu mașini, unelte și mecanisme 
ciudate. Înţelese că făceau parte dintr-un viitor care încă nu 
fusese scris, în care unele mașini aduceau oamenilor bucurii 
însemnate, în vreme ce altele însemnau doar moarte și 
distrugere. Viteza cu care se perindau imaginile și intensitatea 
lor îi tăiau răsuflarea. După aceea Mărul fu învăluit de o aură 
luminoasă care se dilată, până ce Asasinul văzu că se uita la un 
glob, un glob imens care atârna suspendat în aerul nemișcat din 
grădină, rotindu-se lent și radiind lumină caldă, aurie. 

Era fascinat de el. Vrăjit. Înţelese că era o hartă, dar acoperită 
de simboluri ciudate - o scriere pe care el n-o cunoștea. 

Din spate auzi glasul lui Al Mualim. 

— Și mi-am silit inima ca să pătrund înţelepciunea, nebunia și 
prostia, dar am înţeles că și aceasta este goană după vânt. Căci 
unde este multă înţelepciune este și multă amărăciune, și cel ce 
își înmulțește știința își sporește suferința. 

Malik și oamenii săi apărură acum în fugă în grădină. 
Aruncară o privire spre trupul lui Al Mualim, după care rămaseră 
ca subjugaţi de vederea Mărului. Altair auzi în depărtare 
strigăte. Vraja necunoscută care fusese aruncată asupra lui 
Masyaf se destrăma. 

Se pregăti să zdrobească Mărul de piatră, însă nu izbuti să-și 
desprindă ochii de la imaginile rotitoare și descoperi că nu-și 
putea convinge braţul să urmeze comanda creierului. 

— Distruge.-l! strigă Al Mualim. Distruge.-l, așa cum ai zis că 
vei face! 

Mâna lui Altair tremura. Mușchii refuzau să asculte ordinul 
minţii. 

— Nu... nu pot..., murmură el. 

— Ba da, Altair, poţi, icni Al Mualim. Poţi. Dar n-o vei face. 

Și apoi muri. 

Altair ridică ochii de la trupul mentorului său și-i văzu pe Malik 
și oamenii lui privindu-l întrebători - așteptând călăuzire și 
conducere. 

Altair era acum Marele Maestru. 

PARTEA A TREIA 


Capitolul 34 


23 iunie 1257 


Stând așezat la umbră, departe de căldura părjolitoare a 
pieței din Masyaf, Maffeo m-a întrebat: 

— Grădina lui Al Mualim este cumva cea în care se află 
biblioteca lui? 

— Exact. Altair a considerat-o un loc potrivit pentru păstrarea 
și îngrijirea muncii sale - mii de jurnale pline cu învăţăturile 
Asasinilor și cunoștințe strânse din Măr. 

— Așadar nu l-a distrus? 

— Pe cine? 

Maffeo a suspinat. 

— Mărul. 

— Nu. 

— Nici atunci și nici după aceea? 

— Te rog, frate, nu grăbi povestea noastră spre sfârșitul ei. 
Nu, Altair n-a distrus Mărul atunci, pe loc. Mai întâi el a trebuit 
să înăbușe rebeliunea ce a izbucnit imediat după moartea lui Al 
Mualim. 

— A izbucnit o rebeliune? 

— Da. După moartea lui Al Mualim a urmat o perioadă 
confuză. Mulţi membri ai Ordinului îi rămăseseră credincioși 
fostului Mare Maestru. Fie nu știau de trădarea lui, fie refuzau să 
accepte adevărul, însă în ochii lor Altair încerca să pună mâna 
pe putere și trebuia oprit. Fără doar și poate au fost încurajați în 
această privinţă și de unele glasuri mărginașe. 

— Abbas? 

Am râs. 

— Firește. Deși ne putem închipui prea bine sfâșierea 
interioară a lui Abbas faţă de răsturnarea de situație. Ura lui față 
de Al Mualim era la fel de intensă, dacă nu chiar mai intensă 
decât ura faţă de Altair. 

— Și Altair a înăbușit rebeliunea? 

— Da, însă a făcut-o respectând regulile Crezului, poruncindu- 
i lui Malik și celor pe care-i comanda ca niciun rebel să nu fie 
rănit, ca nimeni să nu fie ucis sau pedepsit. După ce i-a înfrânt, 
n-au urmat represalii. Altair s-a folosit doar de cuvinte pentru a 
le arăta calea, convingându-i mai întâi de vinovăția lui Al 
Mualim, iar apoi de propria lui capacitate de a conduce Frăția. 
Procedând astfel, s-a asigurat de iubirea, credinţa și loialitatea 
lor. Prima lui sarcină în calitate de conducător al Ordinului a fost 
să demonstreze exact principiile pe care dorea să le insufle. El a 
îndepărtat Frăția de marginea prăpastiei, unde ajunsese, 
arătându-i drumul cel bun. După ce a reușit asta, și-a întors 
atenţia către jurnalul lui în care și-a scris gândurile despre 
Ordin, responsabilităţile lui față de el, ba până și despre 
întâlnirea cu femeia neobișnuită din cimitir. Care îl... Nu numai o 
dată Altair începuse să scrie cuvântul „captivase”, dar apoi se 
oprise și scrisese „interesase”. In tot cazul, ea nu i-a părăsit 
gândurile. În principal însă a scris despre Măr. Obișnuise să-l 
poarte asupra lui. Serile, când scria în jurnal, Mărul rămânea pe 
un pupitru în apropiere și când îl privea simţea un amestec 
straniu de emoții: atât furie pentru că-l corupsese pe cel pe care 
îl privise ca pe un tată, și care fusese un mare Asasin și un și 
mai mare conducător, cât și teamă, pentru că-i simţise pe 
propria piele puterea de a da și a lua, și venerație. „Dacă în 
obiectul ăsta există ceva bun”, a scârțâit el cu pana pe hârtie, 
„atunci îl voi găsi. Dar dacă nu poate decât să trezească răul și 
disperarea, sper că voi avea puterea de a-l distruge”. 

Da, Altair a scris în jurnal că va distruge Partea din Eden, dacă 
nu oferea nimic bun omenirii. Exact acelea au fost cuvintele lui. 
În același timp s-a întrebat însă cum va găsi puterea de a nimici 
Mărul, dacă și când va sosi clipa cuvenită. 

Adevărul era că oricine l-ar fi avut în mâinile sale ar fi 
beneficiat de o putere enormă, iar templierii doreau ca puterea 
să le aparţină. Dar oare, s-a întrebat Altair, nu cumva templierii 
căutau și alte obiecte? Oare nu cumva ei le aveau deja? Știa că 
după moartea lui Robert de Sable, ei consolidaseră portul Acra. 
Oare ar fi trebuit să-i atace acolo? Era decis ca nimeni să nu mai 
intre vreodată în posesia Mărului, sau a altor obiecte ca acesta. 

Nimeni... cu excepţia sa. 

A reflectat la asta în odăile lui, poate prea multă vreme, până 
a devenit îngrijorat că-i îngăduia inamicului timp să se 
regrupeze. l-a chemat pe Malik și Jabal, l-a numit pe Malik la 
conducerea temporară a Ordinului și l-a anunţat pe Jabal că vor 
porni cât mai curând în fruntea unui escadron de călăreţi spre 
portul Acra, pentru a asalta fortăreața templierilor și a nimici 
răul de la rădăcină. 

Porniră la scurt timp după aceea și în clipa plecării Altair îl zări 
pe Abbas în intrândul unei uși de pe drumul spre castel, de 
unde-l privea cu răutate. Evenimentele recente nu făcuseră 
nimic pentru a-i toci tăișul urii, ba dimpotrivă, îl ascuţiseră. 

Noaptea cobora peste Acra; portul din piatră cenușie era 
scăldat în lumină portocalie și soarele zugrăvea marea în roșu 
sângeriu, pe măsură ce se scufunda sub linia orizontului. 
Valurile loveau cu putere parapetele și digurile, iar pescărușii 
țipau din înalt, dar în rest portul era gol, în mod ciudat. 

Sau... cel puţin așa era docul. Pe când îl privea și se întreba 
de ce lipsesc soldații templieri - spre deosebire de ultima dată 
când fusese aici și când oamenii lui Sibrand roiau peste tot, 
aidoma puricilor pe un câine -, ceva îi spuse lui Altair că 
activităţile reale se desfășurau în partea opusă a portului, iar 
îngrijorarea îi crescu. Amânase prea mult luarea acestei decizii. 
Oare avea să plătească din cauza asta? 

Și totuși docul nu era complet pustiu. Altair auzi zgomote de 
pași ce se apropiau, însoţite de conversații șoptite. Ridică un 
braț și cei dinapoia lui se opriră ca unul, devenind umbre 
nemișcate în beznă. Asasinul se furișă de-a lungul zidului 
docului, până zări două santinele și observă mulțumit că se 
despărțiseră. Prima ajunsese aproape sub el, ţinea făclia ridicată 
și cerceta cu atenţie cotloanele și ungherele întunecate din zidul 
umed. Altair se întrebă dacă soldatul acela se gândea la căminul 
său, din Anglia sau Franţa, și la familia pe care o avea acolo, și 
regretă că trebuia să-l omoare. Când sări fără sunet de pe zid, îi 
ateriză în cârcă și-l înjunghie fulgerător cu pumnalul, își dori să fi 
putut exista și altă cale. 

— Mon Dieu, icni santinela și muri, iar Altair se ridică. 

A doua santinelă avansase între timp pe lângă pietrele ude 
ale docului, rotindu-și făclia muiată în catran, încercând să 
alunge umbrele și tresărind la orice sunet. Acum tremura de-a 
dreptul de frică. Zgomotele unui șobolan îl făcură să se întoarcă 
fulgerător, ridică mult torţa, dar nu văzu nimic. 

Își continuă patrularea, mijind ochii spre penumbre, apoi se 
răsuci și-și căută din priviri tovarășul... Dumnezeule, unde 
dispăruse? Fusese acolo cu numai un minut în urmă. Ei doi 
veniseră împreună în doc, iar acum nu-l putea zări nicăieri... și 
nici auzi. Tremuratul santinelei se înteți. Auzi un scâncet și-și 
dădu seama că ieșise printre buzele sale. Apoi auzi alt sunet 
înapoia sa și întoarse capul la timp ca să-și vadă moartea... 

Pentru o clipă Altair rămase nemișcat deasupra santinelei 
ucise, ascultând dacă nu cumva soseau întăriri. Liniștea era însă 
deplină, iar când se ridică în picioare i se alăturară și ceilalţi 
Asasini, care săriră de pe zid și intrară în doc, îmbrăcați tot în 
mantii albe și privind cu ochi negri de sub glugi. Altair dădu 
ordine șoptite și le făcu semn să se împrăștie și să înainteze 
silențios și repede. Străjeri templieri apărură în goană și fură 
întâmpinați de îndată cu armele. Altair nu se angajă însă în 
luptă, ci înaintă până la un zid. Indoiala începuse să-l macine: 
întârziase atacul, fiindcă templierii se pregăteau deja de 
plecare. O santinelă încercă să-l oprească, dar pumnalul 
Asasinului fulgeră și soldatul se prăbuși cu sângele revărsându- 
se din beregata deschisă. Altair se folosi de cadavru ca de o 
trambulină, se căţără în vârful zidului docului și, ghemuindu-se 
acolo, privi mai întâi în docul de alături, apoi spre mare. 

Temerile i se confirmară. Așteptase prea mult. In faţa lui, pe 
Mediterana aurie sub ultimele raze de soare, se zărea o flotă 
mică de corăbii templiere. Altair blestemă în șoaptă și porni iute, 
pătrunzând în centrul docurilor. Din spate putea auzi zgomotele 
bătăliei, întrucât oamenii lui se confruntau acum cu întăriri ale 
gărzilor. Evacuarea templierilor continua, totuși Altair simţea că 
explicaţia plecării lor putea fi găsită chiar în fortăreață. Precaut, 
iute și tăcut, ajunse lângă clădirea care se înălța întunecată 
deasupra docurilor și ucise fără remușcări puţinii străjeri pe 
care-i întâlni, dorind să împiedice fuga inamicului în aceeași 
măsură în care dorea să-i afle intenţiile. 

Piatra cenușie dinăuntru îi atenuă zgomotele pașilor. Aici nu 
era absolut niciun templier și se simţea de acum un aer de 
pustiu și abandonare. Altair sui treptele din piatră până ajunse 
la un balcon de pe care se auzeau glasuri: erau trei persoane 
aflate în toiul unei discuţii aprinse. Pe când se ascunse în 
spatele unei coloane pentru a trage cu urechea, recunoscu una 
dintre voci. Cândva se întrebase dacă o va mai auzi vreodată. 
Sperase asta. 

Era femeia din cimitirul din lerusalim; leoaica bravă, care se 
dăduse drept de Sable. Vorbea cu doi templieri și din tonul ei își 
dădu seama că era nemulțumită. 

— Unde sunt corăbiile mele? se răsti ea. Mi s-a spus că vor fi 
altele opt. 

Altair privi marea. Corăbiile templiere se conturau pe orizont. 

— Îmi pare rău, Maria, răspunse unul dintre cavaleri, dar asta- 
i tot ce am putut face. 

Maria. Altair îi savură numele și-i admiră trăsăturile feţei și 
ochii care scânteiau de viață și văpaie. Observă din nou că 
părea să nu-și trădeze adevăratele sentimente. 

— Și cum propui să ajungem noi, restul, în Cipru? întrebă ea. 

De ce oare ar fi vrut templierii să se ducă în Cipru? 

— Fără supărare, replică același cavaler, dar ar fi mai bine ca 
tu să rămâi în Acra. 

Ea miji ochii și-l privi scrutător. 

— Ce-i asta? O ameninţare? 

— Este un avertisment sincer, răspunse cavalerul. Armand 
Bouchart este acum Mare Maestru și nu te privește cu ochi 
tocmai buni. 

Armand Bouchart, își repetă Altair. Deci el luase locul lui de 
Sable. 

În mijlocul balconului Maria clocotea. 

— Arogantule... Se opri. Perfect, îmi voi găsi singură calea 
spre Limassol. 

— Da, milady, se înclină cavalerul. 

Cei doi templieri plecară, lăsând-o pe Maria pe balcon, unde, 
spre amuzamentul Asasinului, începu să vorbească de una 
singură. 

— La naiba... mai aveam doar un pas până la rangul de 
cavaler. Acum nu sunt decât o simplă mercenară. 

Altair porni într-acolo. Indiferent ce anume simţise faţă de 
femeie - și simţise ceva, în privința aceea nu se putea înșela -, 
trebuia să vorbească cu ea. Auzindu-i pașii, Maria se răsuci și-l 
recunoscu pe dată. 

— la uite, pufni ea, bărbatul care mi-a cruțat gâtul, dar care 
mi-a răpit viaţa. 

Altair nu avu timp să se întrebe despre înţelesul cuvintelor ei, 
deoarece ea își trase sabia din teacă fulgerător, cu o scânteiere 
de oțel, și-l atacă cu o viteză, îndemânare și curaj care-l 
impresionară din nou. Maria își trecu sabia dintr-o mână în 
cealaltă, dovedind că se lupta la fel de bine cu ambele mâini, și 
fandă spre partea lui mai slabă, astfel că Asasinul trebui să 
reacționeze imediat pentru a se apăra. Femeia era chiar mai 
iscusită decât unii dintre oamenii lui și schimbară lovituri pentru 
câteva clipe, iar balconul răsună de zăngăniturile tăișurilor 
încleștate și de exclamaţiile ei de efort. 

Altair privi în spate, ca să se asigure că nu soseau întăriri. 
Bineînţeles însă că n-avea să se întâmple așa. Propriii ei oameni 
o abandonaseră. În mod cert, legătura ei strânsă cu de Sable n- 
o favorizase în ochii înlocuitorului acestuia. 

Duelul continuă și, preţ de o bătaie de inimă, Maria îl aduse 
cu spatele lipit de balustradă, deasupra mării întunecate, și preţ 
de aceeași bătaie de inimă, bărbatul se întrebă dacă ea l-ar fi 
putut învinge, ceea ce ar fi fost o ironie amară a sorții. Insă 
disperarea ei o făcea neglijentă și Altair izbuti să avanseze, iar 
apoi să se rotească și să măture cu piciorul întins, doborând-o, 
după care sări instantaneu și-i lipi pumnalul de beregată. 

— Te-ai întors să mă ucizi? întrebă Maria sfidător, dar Asasinul 
îi citi frica din ochi. 

— Nu încă, zise el fără să-și îndepărteze pumnalul. Vreau 
informaţii. De ce au plecat templierii spre Cipru? 

Ea zâmbi larg. 

— A fost un război lung și obositor. Toţi merită să se 
odihnească. 

Altair își stăpâni surâsul. 

— Cu cât îmi vei spune mai multe, cu atât vei trăi mai mult. 
Te întreb din nou - de ce se retrag în Cipru? 

— Despre ce retragere vorbești? Regele Richard a căzut la 
înțelegere cu Salah Al'din iar Ordinul tău este fără conducător, 


VP - 170 


nu-i așa? După ce vom recupera Partea din Eden, vo; veţi fi cei 
pe fugă. 

Altair încuviinţă din cap înţelegător. Știa că templierii aveau 
impresia că știau multe despre Ordin, însă nu era deloc așa. In 
primul rând, Asasinii aveau un conducător, iar în al doilea rând 
nu aveau obiceiul de a fugi dinaintea templierilor. Se ridică și o 
trase pe Maria în picioare. Fulgerându-l din ochi, ea își scutură 
straiele cu palmele. 

— Mărul este bine ascuns, rosti Asasinul gândindu-se că nu 
era deloc așa; Partea din Eden rămăsese în odăile lui. 

— Altair, gândește-te bine care-ţi sunt opţiunile. Templierii 
sunt dispuși să plătească foarte mult pentru relicva aceea. 

— Au și plătit deja, nu crezi? zise el și o împinse ușor spre 
ieșire. 

Peste câteva minute era alături de Asasinii săi; bătălia din 
port se terminase și Acra era în mâinile lor. Jabal arcui 
sprâncenele la vederea femeii și făcu semn la doi oameni s-o 
preia, după care se alătură lui Altair. 

— Ce se întâmplă în Cipru care să-i intereseze pe templieri? 
întrebă Altair cu glas tare în timp ce mergeau. 

Decisese deja care va fi următoarea lor destinaţie și nu avea 
timp de pierdut. 

— Poate fi vorba despre un război civil? deschise larg palmele 
Jabal. Împăratul Ciprului, Isaac Comnenul, a încercat să lupte 
împotriva regelui Richard cu multe luni în urmă și acum 
putrezește într-o temniţă a templierilor. 

Altair căzu pe gânduri. 

— Păcat, spuse el în cele din urmă. Isaac era ușor de 
manevrat și gata oricând să se lase mituit. 

Se opriră la scara portului și Maria, cu bărbia sus, fu dusă pe 
lângă ei. 

— Zilele acelea au apus, zise Jabal. Acum insula este a 
templierilor, care au cumpărat-o de la rege pe o sumă de nimic. 

— Nu-i tocmai genul de guvernare pe care dorim s-o 
încurajăm, comentă Altair. Avem pe cineva acolo? 

— Da, în Limassol îl avem pe Alexander. 

— Trimite-i un mesaj. Spune-i să mă aștepte în mai puţin de o 
săptămână. 

Altair porni singur spre Cipru - deși nu tocmai singur. O luă cu 
el pe Maria. li spusese lui Jabal că o putea folosi ca momeală 
pentru templieri, dar în jurnalul lui scrisese că-i plăcea s-o aibă 
alături; foarte simplu și în același timp foarte complicat. În viaţa 
lui existaseră prea puţine femei. Cele care-i împărțiseră patul nu 
făcuseră altceva decât să-i satisfacă o nevoie și el nu întâlnise 
deocamdată o femeie care să fie în stare să-i stârnească 
sentimente aflate deasupra brâului. O întâlnise oare acum? 
Scrise întrebarea aceea în jurnal. 

Sosind în Limassol, descoperi că templierii ocupaseră într- 
adevăr insula. Ca întotdeauna, portul era scăldat în lumina 
portocalie a soarelui și gresia strălucea orbitor; apele albastre 
scânteiau, iar pescărușii ţipau și dădeau ocol pe cer, menţinând 
o hărmălaie constantă. Peste tot se vedeau însă crucile roșii ale 
templierilor, care scrutau atenţi populaţia nemulțumită. Aceasta 
trăia acum sub mâna lor de fier, deoarece insula fusese vândută 
de un rege despre care cu greu s-ar fi putut spune că ar fi 
deținut-o cu adevărat. Majoritatea ciprioţilor continuau să-și 
ducă vieţile ca și înainte, deoarece aveau familii de hrănit. 
Câțiva mai curajoși alcătuiseră totuși o mișcare de rezistenţă. Ei 
aveau să fie cei mai solidari cu misiunea lui Altair, așa că pe 
aceștia intenţiona să-i întâlnească. 

Altair cobori din corabia cu care ajunsese pe insulă și merse în 
lungul docurilor. Era însoţit de Maria, care avea mâinile legate. 
Tânărul avusese grijă să-i îndepărteze orice semne care ar fi 
putut-o identifica drept templieră și, potrivit tuturor aparenţelor, 
era sclava lui. Desigur situaţia o înfuria pe femeie, care nu 
întârzie să-i spună asta și acum mormăia nemulțumită, mergând 
prin docurile mai tăcute decât se așteptaseră. Pe Asasin îl 
amuza în secret disconfortul ei. 

— Și dacă încep să ţip? șuieră ea printre dinţii încleștați. 

Altair chicoti. 

— Oamenii și-ar acoperi urechile și și-ar vedea de treburi. Au 
mai văzut sclavi nemulțumiți. 

Dar care oameni? Docurile erau straniu de pustii, iar când 
ieșiră pe străzile din spatele lor văzură că și ele erau la fel. Pe 
neașteptate un bărbat cu turban și veșminte jerpelite le ieși în 

față de pe o ulicioară laterală. În jur se zăreau butoaie goale și 
resturi de lăzi, iar de undeva se auzea apă picurând. Altair 
crezuse că erau singuri, dar peste câteva secunde alţi doi 
bărbaţi se iviră de pe ulicioare. 

— Intrarea în port este interzisă, rosti primul bărbat. Arată-ţi 
chipul. 

— Sub gluga asta nu-i decât un Asasin bătrân și urât, mormăi 
Altair și ridică ochii pentru a se arăta bărbatului. 

Banditul pufni, apoi rânji larg. 

— Altair! 

— Alexander, văd că ai primit mesajul meu. 

— Crezusem că era o capcană a templierilor. Cine-i ea? 

Alexander o examină pe Maria din cap până în picioare și 
ochii îi scânteiară. 

— Momeală pentru templieri, explică Altair. l-a aparținut lui de 
Sable, dar din păcate este o povară. 

Maria îl fixă cu privirea; dacă ochii ei ar fi putut ucide, atunci l- 
ar fi torturat mai întâi fără milă. 

— O putem ţine noi dacă dorești, zise Alexander. Avem o casă 
conspirativă sigură. 

Pe când se îndreptară într-acolo, ea le blestemă sufletele 
mizerabile în cuvinte neașteptat de vulgare pentru o 
englezoaică. 

Altair îl întrebă pe Alexander de ce erau atât de puţini 
locuitori pe străzi. 

— Pare un oraș-fantomă, nu? Oamenii se tem să iasă din case 
pentru ca nu cumva să încalce cine știe ce lege nouă și neștiută. 

Altair căzu pe gânduri. 

— Până acum pe templieri nu i-a interesat niciodată să 
conducă o țară. Mă întreb de ce ar face-o acum? 

Alexander aprobă din cap, dându-i dreptate. Pe drum trecură 
pe lângă doi soldați, care-i priviră bănuitor și Altair se încordă 
înaintea eventualităţii ca Maria să-l trădeze. Ea n-o făcu însă și 
Asasinul se întrebă dacă asta putea să aibă vreo legătură cu 
faptul că templierii o abandonaseră în Acra. Sau poate că... Nu! 
Își alungă celălalt gând din minte. 

Ajunseră la casa conspirativă, un depozit abandonat pe care 
Alexander îl transformase în sediul său. lnăuntru exista o 
magazie a cărei ușă avea un ivăr solid, însă deocamdată n-o 
închiseră pe Maria acolo; Altair îi verifică legătura de la mâini, 

trecând un deget printre aceasta și braţul ei, pentru a se asigura 
că n-o strângea prea tare. Femeia îi aruncă o privire pe care n-o 
putea descrie decât ca fiind dispreț recunoscător. 

— Bănuiesc că n-ai venit până aici ca să admiri locurile, rosti 
Alexander după aceea. Pot să întreb ce misiuni ai? 

Altair dorea să acţioneze rapid - să atace fără întârziere baza 
templierilor -, însă îi datora cipriotului o explicaţie. 

— Este o poveste complicată, dar poate fi rezumată simplu: 
templierii au acces la cunoștințe și arme mai letale decât și-ar 
putea închipui cineva, iar eu vreau să schimb situaţia asta. O 
armă ca a lor se află acum în mâinile noastre, un obiect care 
poate deforma minţile oamenilor. Vreau să știu dacă templierii 
mai deţin și alte asemenea arme. 

Dinapoia lor, Maria rosti: 

— Și putem avea desigur încredere în Asasini că vor folosi în 
scopuri nobile Mărul, Partea din Eden... 

Altair își înăbuși surâsul, însă o ignoră și se adresă lui 
Alexander: 

— Unde sunt templierii acum? 

— În castelul Limassol, dar își extind întruna puterea. 

Altair se gândi că trebuia să-i oprească. 

— Și cum aș putea intra acolo? întrebă el. 

Alexander îi povesti despre Osman, un templier care 
simpatiza cu mișcarea de rezistenţă cipriotă. 

— Dacă vei ucide căpetenia gărzii castelului, zise el, după 
aceea va fi foarte probabil ca Osman să fie promovat în locul ei. 
lar apoi... ai putea intra de-a dreptul. 

— Pare a fi un început, încuviinţă Altair 

Mergând pe străzile orașului se minună o dată în plus de 
liniștea care domnea pe ele. Se gândi în același timp la Maria și 
la Măr. Îl luase cu el bineînţeles, dar rămăsese în cabina din 
corabie. Fusese oare o greșeală să aducă Comoara atât de 
aproape de inamic? Asta numai timpul o putea spune. 

După ce ajunse în piaţă, depistă repede căpetenia gărzii 
templiere, care avusese grijă să poată fi ușor remarcată, 
întrucât purta o tunică roșie peste cămașa de zale și dovedea 
aroganţa unui rege. Altair priviri în jur, căutând alte gărzi prin 
preajmă. Plecă fruntea, pentru a nu atrage atenţia asupra sa și 
evită privirea unui străjer care se încruntase bănuitor. Când 
trecu pe lângă el, izbuti să lase impresia că ar fi fost un cărturar. 

După aceea, cu multă precauţie, își croi drum înapoi, astfel încât 
să ajungă înapoia căpeteniei, care stătea în capătul opus al unui 
culoar dintre tarabe și lătra ordine spre oamenii săi. Cu excepţia 
sa și a Asasinului, culoarul acela era gol. 

Altair scoase un cuţit pentru aruncat din teaca de la umar și-l 
azvârli printr-o șfichiuitură a încheieturii mâinii. Căpetenia se 
prăvăli pe piatră cu un geamăt prelung, iar până la sosirea în 
goană a gărzilor, Altair trecu pe un culoar vecin, de unde 
dispăru pe străduțele laterale. Acum trebuia să-l caute pe 
Osman, așa cum îl sfătuise Alexander. 

lute și fără să fie văzut, merse pe acoperișurile orașului 
decolorat de soare, deplasându-se ca o pisică peste grinzile din 
lemn, până ajunse deasupra unei curţi interioare. Acolo, 
dedesubtul lui, se afla Osman. Era templier, într-adevăr, totuși 
nutrea simpatii faţă de Asasini și Altair aşteptă până rămase 
singur, după care cobori în curte. 

Osman privi de la el la acoperișul de deasupra, apoi din nou la 
Altair, cu ochi amuzaţi. Cel puţin arăta respect real pentru 
capacitatea de furișare a Asasinului. 

— Salutări, Osman! rosti Altair. Alexander îţi trimite urări de 
bine și-i dorește bunicii tale aniversare fericită. 

Osman izbucni în râs. 

— Scumpa de ea, odihnească-se în pace. Cu ce te pot ajuta, 
prietene? 

— Mi-ai putea spune de ce au cumpărat templierii insula 
Cipru? Vor să-și întemeieze aici altă vistierie? 

— Rangul meu nu-i atât de mare ca să știu asta cu 
certitudine, dar am auzit vorbindu-se de un soi de arhivă, 
răspunse Osman, apoi privi într-o parte și cealaltă. 

Dacă ar fi fost văzut vorbind cu Altair, ar fi fost aproape sigur 
executat în piața centrală. 

— O arhivă? Interesant... Și cine-i conducătorul templierilor 
din Limassol? 

— Un cavaler pe nume Frederick cel Roșu, care-i instruiește și 
antrenează pe soldaţi în castelul Limassol. O adevărată brută. 

Altair încuviinţă din cap. 

— Acum după ce căpetenia gărzii castelului a murit, cum aș 
putea intra acolo? 

— Presupunând că voi fi numit în locul ei, aș putea găsi un 
pretext ca să retrag paza castelului pentru un răgaz scurt. Ti-ar 
fi de folos? 

— Da, m-aș putea descurca, încuviinţă Altair. 

Lucrurile se puneau în mișcare. 

— Osman întreprinde aranjamentele necesare, îl anunţă el pe 
Alexander după ce revenise la casa conspirativă. 

Aproape tot timpul cât fusese plecat, Maria fusese închisă în 
magazie de unde îl întreținuse pe Alexander cu un puhoi de 
insulte și ironii, iar furia îi crescuse și mai mult când cipriotul îi 
ceruse să le repete fiindcă îi plăcea pronunția ei engleză. Acum 
însă i se îngăduise să mănânce și stătea pe un scaun șubred din 
lemn, de unde-i fulgera cu privirile pe cei doi bărbaţi care 
discutau între ei, dar și pe alţi membri ai mișcării de rezistenţă 
care treceau pe acolo. 

— Excelent, încuviință Alexander. Și ce facem acum? 

— Deocamdată îi vom acorda timp, rosti Asasinul și se 
întoarse către Maria. Osman mi-a povestit și despre arhiva 
templierilor. Ai auzit de așa ceva? 

— Bineînţeles, replică ea. Acolo ne ţinem chiloţii. 

Altair se simţea cuprins de disperare. Reveni spre Alexander 
și spuse: 

— Cipru ar fi un loc bun în care să ascunzi atât cunoștințe, cât 
și arme. Dacă folosești strategia corectă, este o insulă ușor de 
apărat. 

Se ridică în picioare. Până acum Osman avusese vreme să 
golească zidurile castelului. Era momentul să se infiltreze printre 
templieri. 

Puțin mai târziu Altair stătea în curtea exterioară a castelului 
Limassol, pregătit să se infiltreze. Păstrându-se în umbre, ridică 
ochii spre zidurile amenințătoare din piatră și observă 
crenelurile păzite, cronometrând mișcările străjerilor de pe 
metereze. 

Fu încântat să observe că erau foarte puţini: Osman își făcuse 
bine treaba. Fortăreaţa nu era complet nepăzită, dar Asasinul 
putea să intre. Și asta era tot ce-i trebuia. 

Escaladă un zid până la metereze, apoi se furișă în castel. Un 
străjer ţipă și căzu, cu un cuţit pentru aruncat înfipt în beregată. 
Altul auzi ţipătul și apăru în fugă prin pasaj, doar ca să 
primească în piept pumnalul Asasinului. Altair îl cobori pe 
pardoseala din piatră, îl apăsă cu talpa și trase afară tăișul de pe 
care picura sânge. Înaintă după aceea prin castel, ucigând 
gărzile pe care le întâlnea. Osman procedase cu adevărat 
eficient. Nu numai pe ziduri erau mai puţini soldați, dar și 
înăuntru numărul lor era foarte mic. Altair ignoră îngrijorarea ce- 
i apăruse în măruntaie. Fiorul de neliniște. 

Sui întruna, înaintând prin secţiunile interioare ale castelului, 
până ajunse la un balcon aflat deasupra unei curţi interioare 
mari, folosite ca teren de antrenament. 

Acolo îl zări pe Frederick cel Roșu, un uriaș cu barbă care 
urmărea duelul dintre doi oameni ai săi. Vederea lui aduse 
zâmbetul pe buzele Asasinului. Osman avusese dreptate. 
Frederick cel Roșu era o brută. 

— Fără milă, flăcăi! răcnea el. Asta-i o insulă de păgâni 
superstițioși. Nu uitaţi - ei nu vă vor aici, nu vă plac, nu-nteleg 
adevărata înțelepciune a cauzei voastre și la fiecare pas urzesc 
planuri de a vă alunga. Fiţi cu ochii-n patru și nu vă-ncredeţi în 
nimeni! 

Îmbrăcaţi în armură completă, cavalerii începură lupta și 
zăngăniturile spadelor lor răsunară din curte. Păstrându-se în 
umbre pe balconul de deasupra, Altair îl ascultă pe conducătorul 
templier, care-i îmboldea întruna. 

— Găsiţi breșele din armura oponentului! Loviţi cu putere! 
Păstraţi-vă glumele pentru taverne! 

Altair se ridică și făcu un pas spre zid, astfel că apăru în raza 
vizuală a celor trei bărbaţi din curte. Ei rămâneau însă absorbiți 
de luptă. Asasinul evaluă înălțimea până la caldarâm, apoi 
inspiră adânc, desfăcu brațele și sări. 

Ateriză cu un bufnet abia auzit chiar în spatele lui Frederick 
cel Roșu, cu genunchii ușor îndoiţi și brațele întinse înainte 
pentru a-și menține echilibrul. Bărbosul se întoarse în clipa în 
care Altair își îndrepta spinarea. Cu ochi arzători, templierul 
mugi: 

— Un Asasin în Cipru? Ce iute v-adaptaţi voi, scursorilor! O să 
pun eu capăt... 

Nu mai apucă să-și termine fraza. Altair, care dorise să-l 
privească în ochi înainte de a-l ucide, își extinse pumnalul și-i 
reteză beregata din aceeași mișcare, cât ai clipi din ochi. Cu un 
strigăt scurt și sugrumat, Frederick cel Roșu se nărui; gâtul îi era 
o rană care se căsca roșie, iar sângele se revărsă în jurul lui 
peste pietre, ca o confirmare a numelui său. 

Pentru o secundă oamenii lui rămaseră încremeniţi, dar 
coifurile le mascau orice emoţii, așa că Altair putu doar să-și 
imagineze privirile șocate dinapoia vizierelor de oțel. Apoi se 
smulseră din starea aceea și atacară. Altair își înfipse pumnalul 
în fanta ochiului celui mai apropiat. Din coif se auzi un horcăit 
de agonie și sângele ţâșni prin vizieră, iar templierul căzu la 
pământ. Al doilea cavaler lovi, mânuindu-și spada lată mai 
degrabă cu speranța, decât cu iscusința, de a-și atinge ţinta. 
Asasinul păși agil în lateral și din aceeași mișcare palmă un cuţit 
pentru aruncat, după care, răsucindu-se, îl înfipse în sus, cu 
toată puterea, pe sub pieptarul platoșei adversarului. 

Lupta se terminase, trei leșuri zăceau pe caldarâm și Altair 
privi în jurul curții, trăgându-și răsuflarea. Se gândi că avusese 
noroc că în castel se aflau așa puţini templieri. Sui pe balcon și 
se întoarse pe aceeași cale pe care intrase. Pe drum, glasul 
îndoielii îi spori în minte. Majoritatea cadavrelor pe lângă care 
trecea erau cele lăsate de el însuși, mai devreme, însă acum nu 
mai existau deloc santinele. Niciuna. Unde erau toate? 

Își primi răspunsul la scurt timp după ce părăsi fortăreața și 
porni pe acoperișuri spre casa conspirativă, abia așteptând să 
se odihnească și poate să schimbe niște împunsături verbale cu 
Maria. Poate chiar să poarte o discuţie cu ea. Până acum 
izbutise să afle de la ea că era englezoaică, că fusese stewardul 
lui de Sable (Altair nu întrebase ce anume însemna asta) și că se 
înrolase alături de cruciați după un incident petrecut în Anglia. 
Asta îi trezise curiozitatea Asasinului, care spera să afle cât mai 
repede ce i se întâmplase. 

Brusc zări fum - un vălătuc gros care înnegura cerul. 

Și care venea dinspre depozit. 

Inima îi bubuia în piept pe măsură ce se apropie de casa 
conspirativă. Văzu soldaţi cruciați care stăteau de pază și 
împiedicau pe oricine să se apropie de clădirea care ardea. 

Vâlvătăi ieșeau pe ferestre și pe ușă, iar fuioare de fum negru 
încununau acoperișul. De aceea paza castelului lui Frederick 
fusese atât de redusă. 

Primul gând al lui Altair nu se îndreptă spre siguranţa 
Ordinului, a lui Alexander sau a altor membri ai rezistenței 
cipriote care s-ar fi putut găsi înăuntru. Primul lui gând se 
îndreptă spre Maria. 

Se simţi cuprins de furie și șfichiui din încheietură pentru a 
extinde pumnalul. În clipa următoare, sări de pe acoperiș și 
atacă doi străjeri de dedesubt. Primul muri răcnind, iar al doilea 
avu timp să se întoarcă cu ochii larg căscaţi de surprindere când 
tăișul Asasinului îi reteză gâtul. Primul răcnet fusese însă auzit și 
mai mulţi templieri apărură în fugă, dar Altair luptă cu disperare, 
dorind să ajungă la depozit, neștiind dacă nu cumva Maria era 
prinsă înăuntru și, poate, murea sufocată. Dacă o lăsaseră 
închisă în magazie? Oare se afla și acum acolo, bătând cu 
pumnii în ușă, horcăind după aer în cămăruţa plină de fum? Nu 
putea decât să-și imagineze groaza pe care ar fi simţit-o femeia. 
Apărură și alţi soldaţi, cu spadele nerăbdătoare să-i guste 
sângele, și Altair continuă să lupte. Îi înfruntă cu sabia și cuţitele 
pentru aruncat, până ce strada fu presărată cu cadavre ale 
templierilor care sângerau în ţărână. Deși se simţea istovit, 
porni în goană către depozitul care ardea acum mocnit, strigând 
numele femeii: 

— Maria! 

Nu-i răspunse nimeni. 

De pe străzile vecine apăreau și mai mulţi templieri. Cu inima 
grea, Asasinul se refugie pe acoperișuri, pentru a se gândi la 
cele întâmplate și a-și plănui următoarea mișcare. 

După cum se dovedi, următoarea lui acţiune fu decisă de alţii. 
Cocoţat în vârful unui turn, în umbra unui clopot, Altair observă 
mișcări pe străzile până atunci pustii. Oamenii ieșeau din case. 
Nu avea habar încotro se îndreptau, însă dorea să afle. 

În timp ce fumul continua să se ridice din rămășițele 
carbonizate ale depozitului care fusese casa conspirativă a 

rezistenţei cipriote, templierii începuseră mobilizarea. Folosindu- 
se de acoperișuri, Altair îi urmări pe locuitorii orașului care se 
îndreptau spre piaţa centrală, le văzu expresiile de pe fețe și le 
auzi conversațiile. Se vorbea despre răzbunare și represalii. Nu 
numai o dată auzi numele lui Armand Bouchart. Se spunea că 
tocmai sosise pe insulă și avea un renume de temut. Renumele 
unui bărbat crud. 

Altair intenţiona să vadă renumele acela în acţiune, însă 
deocamdată fu fericit s-o zărească pe Maria în mulţime, vie și 
nevătămată. Era înconjurată de doi templieri și părea să fie 
prizoniera lor, deși nu era legată. Ca toți cei din piaţă, atenţia îi 
era aţintită asupra treptelor catedralei. 

Rămânând pitit pe un acoperiș de lângă piaţă, Asasinul o 
păstră în raza sa vizuală și-l văzu pe Osman suind pe trepte și 
pregătindu-se pentru apariţia lui Armand Bouchart, noul 
conducător al templierilor, care ieși din catedrală și i se alătură. 

Ca și de Sable, Bouchart părea să fi fost ales pentru aspectul 
lui formidabil în aceeași măsură ca pentru capacităţile de 
conducător. Purta armură integrală, însă părea puternic și în 
același timp mlădios. Chelia îi era compensată prin sprâncene 
atât de stufoase, încât păreau o streașină deasupra ochilor. 
Obrajii scofâlciţi îi confereau o înfățișare cadaverică. 

— O fărădelege mi-a înfiorat Ordinul! tună el cu un glas care 
răsună în întreaga piaţă. lubitul Frederick cel Roșu a fost... 
omorât. El, care i-a slujit cu onoare pe Domnul Dumnezeu și pe 
oamenii din Cipru, a plătit tribut unui ucigaș. Cine dintre voi mi-i 
va aduce pe făptași? 

Dinspre mulţime nu se auziră decât zgomote de picioare ce se 
foiau stingherite. Altair reveni cu privirea la Bouchart, care se 
întunecase la faţă. 

— Lașilor! urlă el. Nu-mi lăsaţi de ales decât să-l găsesc eu 
însumi pe ucigaș. Ei bine, vă anunț că din clipa asta toți oamenii 
mei se vor bucura de imunitate până la găsirea criminalului. 

Altair îl văzu pe Osman mișcându-se stânjenit. Chipul lui, de 
obicei vesel, părea îngrijorat acum și bărbatul avansă un pas, 
după care i se adresă templierului: 

— Bouchart, oamenii sunt deja agitaţi. Poate că nu-i cea mai 
bună idee. 

Bouchart era întors cu capul în direcţia opusă, așa că Osman 
nu zări expresia de furie teribilă care-i apăru pe faţă. In mod clar 

templierul nu era obișnuit ca ordinele să-i fie contestate. Cât 
despre posibilitatea de a considera acţiunea aceea un semn de 
nesubordonare... 

Fulgerător, Bouchart scoase spada din teacă și o împlântă în 
stomacul lui Osman. 

Cu un zbieret care răsunară în jurul pieței înmărmurite, 
căpetenia gărzii castelului se prăbuși, cu palmele apăsate pe 
pântec. Se zvârcoli pe trepte până muri, iar horcăiturile morţii i 
se auziră puternic în tăcerea șocată ce pogori peste mulţime. 
Altair făcu o grimasă. Nu-l cunoscuse pe Osman, dar îi plăcuse 
cât văzuse din el. Alt om bun care murise inutil. 

Bouchart se aplecă și-și șterse spada pe mâneca tunicii lui 
Osman. 

— Cine mai are ceva de obiectat să facă un pas înainte. 

Un braţ al leșului căzu moale peste treaptă. Ochii sticloși ai lui 
Osman se holbau spre cer. 

Nimeni nu obiectă. 

Un strigăt se auzi brusc dinspre Maria, care se smulsese din 
braţele soldaților ce o ţineau. Femeia porni în fugă spre trepte și 
se aruncă în genunchi în faţa templierului. 

— Armand Bouchart! strigă ea. 

Bărbatul zâmbi, recunoscând-o, însă nu era zâmbetul unor 
prieteni care se revedeau cu drag. 

— Ah, rânji el, o veche camaradă. 

Vâri spada în teacă. 

— Bouchart, vorbi repede Maria, în Cipru a sosit un Asasin. 
Am izbutit să evadez, dar el nu poate fi mult în urma mea. 

De la înălțimea acoperișului, Altair simţi un gol în inimă. EI 
sperase... Dar nu! Femeia era mai întâi de toate o templieră. Și 
așa avea să fie mereu. Loialitatea ei era faţă de templieri. 

— Ah, Maria, comentă Bouchart bine dispus, dar asta 
înseamnă că-i a doua ta evadare miraculoasă din ghearele 
Asasinilor, nu? Prima dată când ţinta a fost de Sable, iar acum 
aici, pe insula mea. 

Altair văzu cum stupoarea se alătură panicii pe chipul Mariei. 

— Bouchart, zise ea, eu nu sunt în tabăra Asasinilor. Ascultă- 
mă, te rog! 

— De Sable a fost un mizerabil cu puţină voinţă. Versetul 
șaptezeci din Regulamentul de înfiinţare a Ordinului Cavalerilor 
Templieri interzice în mod explicit concubinajul... fiindcă diavolul 

își ţese mrejele cele mai puternice prin intermediul femeilor. De 
Sable a ignorat principiul acela și a plătit cu viaţa. 

— Cum îndrăznești? replică femeia și, fără să vrea, Altair 
surâse. 

Niciodată temerile Mariei nu aveau viață lungă. 

— Ti-am atins un punct sensibil, așa-i? mugi Bouchart 
încântat. Inchideţi-o! porunci el după aceea. 

Cu vorbele acelea, adunarea luă sfârșit. Bouchart se răsuci pe 
călcâie și plecă, lăsând în urma lui pe trepte cadavrul cu ochi 
sticloși al lui Osman. Maria fu legată și târâtă cu sila. 

Ochii lui Altair trecură de la silueta lui Bouchart care se 
îndepărta, la Maria. Era sfâșiat de indecizie, neștiind cum să 
acţioneze în continuare. Bouchart era aproape și poate că nu s- 
ar mai fi întâlnit niciodată cu șansa aceea. Ar fi trebuit să-l atace 
când se aștepta cel mai puţin. 

Pe de altă parte... Maria... 

Cobori de pe acoperiș și-i urmă pe cei care o scoaseră din 
piața catedralei, ducând-o probabil spre temniţă. Se păstră la o 
depărtare sigură, pentru ca după aceea, când ei cotiră pe o 
străduță tăcută, să atace. 

In câteva secunde cele două gărzi erau moarte și Altair se 
apropie de Maria, care fusese îmbrâncită pe jos, cu mâinile tot 
legate, și care acum se străduia să se ridice în picioare. Ajunse 
lângă ea, dar femeia se trase înapoi. 

— la-ţi mâinile de pe mine! se răsti ea. Mulțumită ţie, sunt 
considerată o trădătoare. 

Altair surâse indulgent, deși Maria îl avertizase pe Bouchart 
despre prezenţa lui. 

— Eu nu sunt decât un pretext convenabil pentru furia ta, îi 
spuse. Adevăraţii tăi inamici sunt templierii. 

Ea îl străpunse cu văpăile ochilor. 

— O să te omor cu prima ocazie. 

— Dacă vei avea ocazia asta... însă atunci nu vei mai găsi 
niciodată Mărul, Partea din Eden. Și ce anume crezi că-ţi va 
aduce mai multă bunăvoință din partea templierilor în clipa 
asta? Capul meu sau obiectul acela? 

Femeia îl privi cu ochi mijiţi, înțelegându-i raţiunea vorbelor. 
Păru să se destindă. 

Pentru moment. 

Mult mai târziu, se reîntâlniră cu Alexander. Chipul cipriotului 
îi trăda îngrijorarea când îi spuse lui Altair: 

— În ciuda bravadei lui, este evident că Bouchart a luat în 
serios avertismentul Mariei. Îi aruncă femeii o privire atât de 
mânioasă, încât, în mod neobișnuit, ea rămase fără cuvinte. 
Sursele mele m-au anunţat că după distrugerea casei noastre 
conspirative, el a plecat pe mare spre Kyrenia. 

Altair se încruntă. 

— Păcat. Speram să ne întâlnim. Continua să plănuiască 
totuși să se întâlnească cu templierul. Care-i ruta cea mai rapidă 
într-acolo? adăugă el. 

Călătoriră sub deghizarea unui călugăr și a tovarășei sale, 
reușind să găsească locuri în cală. Ocazional, corăbierii coborau 
de pe puntea principală și se ghemuiau ca să doarmă acolo, 
trăgând vânturi și pufăind, acordând prea puţină atenţie celor 
doi străini. Când Maria adormi, Altair găsi o ladă și-și deschise 
jurnalul, apoi luă Mărul din punguţa pe care o purta sub mantie. 

Scos din învelitoarea lui, obiectul începu să strălucească și 
Asasinul îl privi câteva clipe, după care porni să scrie: „Mă 
străduiesc să înțeleg Mărul, Partea din Eden, funcția și scopul 
lui, dar pot spune cu certitudine că originile lui nu sunt divine. 
Nu, ci este o unealtă... o mașinărie cu o precizie extraordinară. 
Ce fel de oameni au fost cei care au adus minunăţia asta în 
lume?” 

Înapoia lui se auzi un zgomot și într-o clipă Altair înhăţă Mărul 
și-l acoperi iarăși, pitindu-l sub mantie. Era Maria, care se 
trezise. Bărbatul închise jurnalul, apoi păși peste trupurile a doi 
mateloţi, traversând cala spre locul unde ea stătea sprijinită de 
o stivă de lăzi din lemn, tremurând și căscând. Femeia își 
strânse genunchii la piept și-l privi pe Altair, care se așeză 
alături. Ochii ei erau indescifrabili. O vreme rămaseră tăcuţi, 
amândoi ascultând scârţăiturile și trosnetele corăbiei, și 
loviturile valurilor în bordaje. Niciunul nu știa dacă era zi sau 
noapte, sau cât de mult navigaseră. 

— Cum ai ajuns aici? o întrebă Altair. 

— Nu mai ţii minte, om sfânt? replică ea ironic. Tu mai adus. 
Continuă în șoaptă: Sunt consoarta ta. 

Asasinul își drese glasul. 

— Am vrut să întreb cum ai ajuns în Ţara Sfântă. În Cruciade. 

— Ar fi trebuit oare să fi stat acasă cu poala plină de croșete 
și trăgând cu un ochi la grădinar? 

— Nu așa fac englezoaicele? 

— Nu și eu. In familia mea eu am fost cea „neobișnuită”, cum 
spuneau ei. In copilărie am preferat mereu jocurile băieţilor. 
Păpușile nu erau pentru mine, spre exasperarea părinţilor mei. 
Le rupeam capetele. 

— Părinților tăi? 

Femeia râse. 

— Păpușilor mele. Așa că, bineînţeles, părinţii au făcut tot ce 
au putut ca să fiu mai puţin violentă, iar la împlinirea vârstei de 
optsprezece ani mi-au făcut un cadou foarte special. 

— Ce anume? 

— Un soț. 

Altair tresări surprins. 

— Eşti măritată? 

— Am fost. Se numea Peter și a fost un partener foarte plăcut, 
atât doar că... 

— Da? 

— Ei bine, asta-i tot. A fost doar... foarte plăcut. Nimic mai 
mult. 

— Nu tocmai folositor ca tovarăș de joacă. 

— Nici pe departe. Pentru mine, soțul ideal ar fi trebuit să 
îmbrăţișeze acele aspecte ale caracterului meu pe care părinţii 
doreau să mi le extirpe. Ar fi trebuit să mergem împreună la 
vânătoare și să dresăm șoimi. El ar fi trebuit să mă înveţe 
sporturi noi și cum să lupt. Peter n-a făcut însă nimic din toate 
astea. Ne-am mutat în reședința strămoșească a familiei lui, 
castelul Hallaton din Leicestershire, unde, ca stăpână a casei 
trebuia să mă ocup de slugi, de buna funcţionare a gospodăriei 
și, desigur, de zămislirea de moștenitori. Cel puţin trei. Doi 
băieți și o fată, preferabil în ordinea asta. N-am izbutit să mă 
ridic însă la înălțimea așteptărilor lui, tot așa cum nici el n-a 
reușit să se ridice la înălțimea așteptărilor mele. Unicul lucru de 
care-mi păsa încă mai puţin decât de ierarhiile și conducerea 
slugilor era creșterea copiilor, și mai ales nașterea lor, care o 

precedă. După patru ani de subterfugii, am plecat. Din fericire, 
episcopul de Leicester era un prieten apropiat al bătrânului lord 
Hallaton și a putut pronunţa anularea căsătoriei, ca să nu riște 
ca fata aia prostesc de impetuoasă să cauzeze familiei alte 
stânjeneli. Desigur am fost declarată persona non grata în 
castelul Hallaton - de fapt, în tot comitatul Leicestershire - și 
situaţia nu s-a îmbunătăţit defel după ce m-am întors acasă. 
Hallaton a cerut restituirea banilor pe care-i plătise pentru 
mireasă, dar tata îi cheltuise deja. Până la urmă am decis că era 
mai bine pentru toţi dacă plecam, așa că m-am alaturat 
Cruciadei. 

— Ca infirmieră? 

— Nu, ca soldat. 

— Dar tu ești... 

— Sunt foarte pricepută să mă deghizez în bărbat. Nu te-am 
păcălit și pe tine, atunci, în cimitir? 

— Știam că nu erai de Sable, totuși... 

— N-ai anticipat însă că aș putea fi o femeie. Vezi? Anii aceia 
de violenţe s-au dovedit până la urmă un câștig. 

— Și de Sable? Pe el l-ai păcălit? 

Altair simţi, mai degrabă decât văzu, surâsul trist al femeii. 

— La început mi-a plăcut de Robert, vorbi ea încet. In tot 
cazul, el mi-a văzut potenţialul într-o măsură mai mare decât 
Peter. Dar, desigur, a văzut în același timp și felul cum aș putea 
fi exploatată. Și n-a trecut mult până a început s-o facă cu 
adevărat. Suspină. A fost bine că l-ai ucis. Nu era un om bun și 
nu merita sentimentele pe care le aveam pentru el. 

— El ţi-a dăruit asta? rosti Altair după o vreme, indicând 
nestemata care sclipea pe mâna Mariei. 

Ea o privi și se încruntă, aproape ca și cum uitase că purta 
inelul acela. 

— Da. A fost un cadou din partea lui când m-a luat ca 
protejată. Asta-i tot ce mi-a mai rămas din legăturile mele cu 
templierii. 

Urmă o tăcere stingheră, care fu întreruptă până la urmă de 
Asasin. 

— Ai studiat cumva filosofia? întrebă el. 

Femeia îl privi cumva nedumerită. 

— Am citit câte ceva, pe ici-colo... foarte puţin. 

— Filosoful Empedocle a susţinut că toată viaţa de pe pământ 
a început simplu, în forme rudimentare: mâini fără braţe, capete 
fără trupuri, ochi fără feţe. El era de părere că formele iniţiale s- 
au combinat, foarte lent de-a lungul timpului și au creat toate 
varietățile de viață pe care le vedem acum. Nu crezi că-i 
interesant? 

Maria fu cât pe ce să caște. 

— Ştii ce ridicol sună tot ce spui? 

— Știu... totuși mă consolează sfatul filosofului Al-Kindi: nu 
trebuie să te temi de idei, indiferent care le-ar fi sursa. Și nu 
trebuie să ne temem niciodată de adevăr, chiar dacă este 
dureros. 

— Nu văd rostul aiurelilor astea, râse încetișor femeia, părând 
somnoroasă. 

Poate că o judecase greșit. Poate că nu era pregătită să 
învețe. Apoi auziră dangătul unui clopot, semnalul că 
andocaseră la Kyrenia, și amândoi se ridicară în picioare. 

Altair mai încercă o dată. 

— Doar o minte eliberată de piedici este capabilă să înţeleagă 
frumusețea haotică a lumii. Aceasta este însușirea noastră cea 
mai de preţ. 

— Și ţi se pare că haosul este ceva ce ar trebui preamărit? 
Este oare dezordinea o virtute? întrebă Maria. 

Auzind-o, Asasinul simţi că ceva din sufletul său tresaltă. 
Poate că era totuși receptivă la o cunoaștere superioară. 

— Da, spuse el, dificultăţile sunt numeroase, totuși libertatea 
aduce mai multe răsplăţi decât alternativa ei. Ordinea și pacea 
căutate de templieri necesită servilism și întemniţare. 

— Hm, făcu ea, cunosc sentimentul ăsta... 

Altair simţi o apropiere faţă de ea când ajunseră la treptele ce 
suiau pe punte și înţelese că era exact senzaţia pe care o 
urmărise aproape de când o întâlnise pe Maria. Acum când o 
găsise, îi plăcea. Ar fi vrut s-o păstreze. Trebuia totuși să fie 
precaut. Oare ea nu-i spusese deja că intenţiona să-l omoare? 
Loialitatea ei faţă de templieri fusese destrămată, dar asta nu 
însemna că îmbrăţișase brusc calea Asasinului. Din câte își 
putea da seama tânărul, calea ei era calea Mariei. 

Așa cum avea să se dovedească imediat. 

Ajunsă la scară, ea zâmbi și-și întinse mâinile, iar Altair le privi 
neîncrezător. li era totuși imposibil să suie cu mâinile legate și, 


VP - 186 


oricum, ei călătoreau cu pirați; deși morala piraţilor era 
faimoasă prin absenţă, chiar și pe ei i-ar fi putut mira un călugăr 
care-și ţinea tovarășa legată. Cei doi care dormiseră se trezeau 
acum, se ridicau, căscau, se scărpinau între picioare și aruncau 
priviri spre ei. Discret, Altair își extinse pumnalul și reteză funia 
care lega încheieturile Mariei. Femeia îl privi recunoscător și 
începu să suie treptele. 

Apoi Asasinul auzi ceva. Nişte murmure. Îl alertă mai mult 
tonul lor, decât vorbele înseși. Trase cu urechea, străduindu-se 
să nu fie observat. Așa cum crezuse, cei doi pirați vorbeau 
despre ei. 

— Stiam că el era, șuieră unul. Ti-am zis eu. 

Altair le simţea privirile pe spinare. 

— Pun rămășag că templierii ar plăti o recompensă frumușică 
pentru ei doi. 

Asasinul blestemă în gând. Dacă avea dreptate, urma să aibă 
nevoie de pumnal, din nou, dintr-o clipă în alta... 

Auzi Șuierul iataganelor scoase din teci. 

n.. acum, 

Altair se răsuci fulgerător pentru a-i înfrunta pe cei doi pirati, 
în timp ce tovarășa lui decise să urmeze Calea Mariei și încercă 
să evadeze, lovindu-l cu piciorul aflat pe treapta de jos și 
trimițându-l, împleticindu-se, în peretele calei, cu durerea 
radiindu-i în obraz. 

O altă durere înflori și în interiorul său. Un soi diferit de 
durere. 

După aceea femeia dispăru în pătratul de lumină al 
chepengului calei. Altair blestemă iarăși, cu glas tare de data 
asta, și-și îndreptă spatele pentru a primi atacul. Primul pirat 
rânjea pe când se apropia, gândindu-se fără doar și poate la 
recompensă - la vinul și femeile de care avea să se bucure cu 
galbenii primiţi. 

Altair își înfipse sabia prin sternul lui și rânjetul bărbatului 
dispăru, iar Asasinul smulse lama umedă de sânge. Al doilea 
pirat se opri, brusc descumpănit. Miji ochii și-și trecu arma dintr- 
o mână în cealaltă. Altair îi zâmbi și făcu un pas apăsat înainte, 
încântat să-l vadă tresărind drept răspuns. 

E bine, gândi el. Îi plăcea ca piraţii mercenari să fie puţin 
speriaţi înainte de a muri. 

Și într-adevăr piratul muri. Dădu ochii peste cap când Altair își 
înfipse sabia în partea laterală a corpului său, după care reteză 
brusc spre faţă, căscând o rană uriașă. Căzu, alăturându-se 
camaradului său. Asasinul sui iute scara, după care, ajuns pe 
puntea principală, clipi sub lumina soarelui și privi în jur, 
căutând-o pe Maria. Alertaţi de apariţia ei neașteptată, piraţii 
apăruseră în fugă, iar acum, văzându-l pe Altair, începură să 
strige, înțelegând ce se întâmplase. Asasinul se repezi de-a 
curmezișul punţii, se strecură pe sub velatură și apoi cobori cu 
iuţeală pasarela pe docul din Kyrenia, căutând cu disperare un 
loc unde să se ascundă și să aștepte trecerea pericolului. 

lar după aceea, își spuse el furios, avea s-o caute pe Maria. 
De data asta n-avea să-i mai îngăduie să evadeze. 

Privi în jur. Alt oraș ocupat de templieri. Clădirile străluceau 
sub razele soarelui. Cumva era prea frumos ca să fie în mâinile 
inamicului. 


Capitolul 40 


Cel puţin găsirea Mariei nu fu deloc grea. Necazurile se 
îndreptau spre ea ca șobolanii spre cala unei corăbii. Când Altair 
dădu peste femeie, cadavre de pirați îi zăceau la picioare și trei 
localnici se aflau în apropiere, ștergându-și săbiile de sânge și 
gâfâind după încleștare. Se încordară la apariţia Asasinului, dar 
el ridică braţele într-un gest de bună credință și privi scena: 
Maria, bărbații, leșurile. 

Se părea că, o dată în plus, femeia fusese norocoasă. 

— Crezusem că nu voi mai da ochii cu tine, i se adresă după 
aceea continuând să stea cu braţele ridicate. 

Ea avea darul de a refuza să se lase surprinsă de orice 
întorsătură de evenimente. 

— N-am eu parte de norocul ăsta... 

Altair se încruntă, apoi se adresă unuia dintre ciprioţi, 
posibilul lor conducător: 

— Ce treabă aveţi cu femeia asta? Sunteţi slugile templierilor? 

— Nu, domnule, se bâlbâi bărbatul. Avea sabia scoasă din 
teacă pe când mâinile Asasinului erau goale, totuși cipriotul 
recunoștea un luptător iscusit atunci când îl vedea. Piraţii au 

atacat-o și i-am dat o mână de ajutor. Dar eu nu sunt o slugă. Eu 
îi urăsc pe templieri. 

— Am înţeles, încuviinţă Altair. Să știi că nu ești singurul. 

Bărbatul aprobă recunoscător din cap, odată ce-și stabiliseră 
dușmanul comun. 

— Mă numesc Markos, domnule, și voi fi de ajutor pe cât pot, 
dacă astfel îmi voi scăpa ţara de cruciați. 

Excelent, gândi Asasinul. 

— Atunci vreau s-o ţii pe femeia asta într-un loc sigur până 
mă întorc. Trebuie să găsesc pe cineva înaintea templierilor. 

— Noi vom fi toată ziua în port și femeia va fi în siguranţă cu 
noi, rosti Markos, iar Maria bodogăni când bărbaţii se 
îndepărtară, purtând-o cu ei. 

Nu va păţi nimic, gândi Altair, privind în urma lor. Își va 
petrece ziua cu niște ciprioţi voinici, uitându-se la agitația din 
portul Kyrenia; existau desigur și feluri mai bune de a irosi 
câteva ore, însă și feluri mult mai rele. Cel puţin știa că va fi în 
mâini sigure cât timp el avea să se întâlnească cu Barnabas, 
contactul din rezistenţa cipriotă despre care-i povestise 
Alexander. 

ÎI găsi în casa conspirativă, care era în același timp și depozit 
de grâne. După ce intră, Altair strigă cu glas scăzut, anunţându- 
și prezenţa, dar nu auzi decât foșnetele șoarecilor și sunetele 
îndepărtate ale străzii. După aceea dintre saci își făcu apariţia 
un bărbat cu barbă neagră și ochi negri, precauţi, care se 
prezentă ca fiind Barnabas. Când Altair îl întrebă dacă în casa 
conspirativă exista vreo odaie care să poată fi utilizată ca 
temniţă, Barnabas zâmbi politicos și-l asigură că așa ceva 
exista, dar apoi șovăi, mergând întâi la o ușă, pe care o deschise 
și o închise, apoi la o a doua ușă, prin care privi și abia apoi 
anunţase că în uscătorie exista o zonă cu gratii ce putea fi 
folosită drept celulă. 

— Sunt pe urmele lui Armand Bouchart, îi spuse Altair ceva 
mai târziu, după ce amândoi se așezară pe saci cu grâne din 
magazie. 

— Ah... Bouchart este în Kyrenia? Probabil că-i vizitează pe 
prizonierii din Buffavento. 

— Ce-i asta - o fortăreață din apropiere? 

— Da, un castel. Cândva a fost reședința unei nobile cipriote 
bogate, până ce templierii i-au confiscat domeniul. 

Altair se încruntă înaintea lăcomiei lor. 

— Poţi să mă duci până acolo? întrebă el. 

— Cred că pot face chiar mai mult decât atât. Te pot strecura 
în castel fără ca străjerii să vadă nimic. Dar pentru asta trebuie 
să faci și tu ceva pentru mine. Pentru mișcarea de rezistență. 

— O cerere cu care sunt deja obișnuit, replică Asasinul. 
Despre ce-i vorba? 

— Avem printre noi un trădător, rosti apăsat Barnabas. 

Trădătorul era un neguțător pe nume Jonas, iar după ce 
Barnabas îi dădu detaliile necesare, Altair îl găsi într-un 
amfiteatru din centrul orașului. Potrivit spuselor lui Barnabas, 
Jonas transmitea secrete templierilor. Asasinul îl privi o vreme, 
întâlnindu-se cu alţi neguţători și comportându-se aparent ca 
orice alt om de afaceri. Apoi, când părăsi amfiteatrul, îl urmări 
pe străduțe lăturalnice și observă că neguţătorul devenea 
treptat conștient de faptul că cineva era pe urmele sale. Privea 
tot mai des înapoia sa, iar ochii îi erau de fiecare dată mai 
căscaţi și mai speriaţi. Brusc o luă la fugă și Altair făcu la fel, 
încântat să-l vadă cotind pe o ulicioară ce putea să se înfunde. 

Lungi pasul după prada sa. 

Fundătura era pustie. 

Asasinul se opri, se uită în spate pentru a se asigura că nu-l 
vedea nimeni, apoi - clic - extinse pumnalul. Înaintă doi pași și 
ajunse lângă o stivă înaltă și dezordonată de lăzi ce se clătinau 
ușor. Se aplecă puţin, apoi împlântă pumnalul într-o ladă. 
Lemnul se despică și se auzi un urlet. Stiva se dărâma peste 
Altair care se încordă din toate forțele ca să nu se 
dezechilibreze. 

Izbuti să rămână nemișcat, iar după ce scândurelele și 
așchiile de lemn aterizară în jurul lui, se destinse și privi în 
lungul brațului întins, la capătul căruia Jonas era țintuit de 
pumnal, cu sângele lățindu-se încetișor din rana de la gât. Aflat 
în aceeași poziție ghemuită în care se ascunsese, neguţătorul 
era o figură disperată, jalnică. Și deși Altair știa că era un 
trădător și că informaţiile pe care le transmisese templierilor 
fuseseră cu siguranţă folosite pentru a ucide, captura și tortura 
membri ai rezistenței cipriote, el îl compătimi, ba chiar în 
asemenea măsură, încât își scoase pumnalul lin și împinse în 
lături resturile lăzilor, pentru a-l putea întinde pe Jonas, după 
care se aplecă deasupra lui. 

Sângele șiroia din rana de la gât. 

— Ce-i asta? horcăi Jonas. Un Asasin? Salah Al'din și-a 
îndreptat privirea și asupra sărmanului Cipru? 

— Asasinii nu au legătură cu sarazinii. Faptele noastre sunt 
numai ale noastre. 

Jonas tuși, dezvăluindu-și dinţii însângerați. 

— Oricum ar fi, vestea prezenţei tale s-a răspândit deja. 
Taurul a pus recompensă pe capul tău... și pe capul femeii care 
te-nsoțește. 

Altair vedea cum viaţa se scurgea din el. 

— Pe zi ce trece, preţuiesc mai mult, rosti el și-i dădu lovitura 
de graţie. 

Când se ridică în picioare, n-o făcu însă cu mulțumirea lucrului 
bine făcut, ci cu senzația neplăcută că ceva nu era în regulă. 
„Taurul” acela de care amintise Jonas... Indiferent cine ar fi fost 
el, îi era loial lui Armand Bouchart și știa de prezenţa lui Altair și 
a Mariei în Kyrenia. Asta să fi fost oare sursa neliniștii 
Asasinului? 

Porni peste acoperișuri, decis să-i găsească imediat pe Markos 
și Maria. 

e 

— Se pare că pe capetele noastre a fost pusă o recompensă 
frumușică, îi spuse el femeii după ce o găsi. 

Așa cum își închipuise de altfel, ea stătea pe o bancă de 
piatră între Markos și alt membru al rezistenţei cipriote, afișând 
privirea distrugătoare cu care Asasinul începuse să se 
obișnuiască. 

— O recompensă? Blestemat fie Bouchart! Crede probabil că 
sunt ucenica ta. 

— Cineva poreclit Taurul și-a pus oamenii să ne caute. 

Maria tresări de parcă fusese înțepată. 

— Taurul? l-au dat așadar fanaticului ăla propria lui parohie? 

— Este vreun prieten de-al tău? întrebă Altair ironic. 

— Nici pe departe. Numele lui este Moloch și este un fanfaron 
evlavios, cu braţele ca niște trunchiuri de copaci. 

Altair se întoarse către Markos. 

— Cunoști casa conspirativă a rezistenţei din Cartierul 
Comunal? 

— Știu unde este, dar n-am fost niciodată înăuntru. Markos 
ridică din umeri. Eu sunt un simplu pedestraș în rezistenţă. 

Asasinul căzu pe gânduri, după care spuse: 

— Eu nu pot fi văzut în tovărășia Mariei, așa că va trebui s-o 
ducețţi voi acolo. Incercaţi să nu fie văzută pe drum, iar după ce 
terminaţi ne vom întâlni acolo. 

— Cunosc niște ulițe lăturalnice și tuneluri. 

— S-ar putea să dureze ceva mai mult, dar o vom aduce 
întreagă. 

După aceea porniră separat spre casa conspirativă, unde 
Altair ajunse primul. Barnabas întinsese grânele din saci pentru 
a-l usca și acum se relaxa, dar sări în picioare la intrarea 
Asasinului, înăbușindu-și în același timp un căscat de parcă se 
trezise din moțăială. 

— Tocmai am primit vestea că cineva a găsit trupul bietului 
Jonas, rosti el cu un rânjet în glas. Ce pierdere tragică, nu? 

Işi scutură veșmintele de pleavă. 

— Tu l-ai cunoscut mai bine decât mine, răspunse Altair. Sunt 
sigur că știa riscurile de a sluji ambelor tabere. 

Se uită la Barnabas cu atenție, zărindu-i surâsul pieziș. Lui 
Altair nu-i plăcea moartea - niciun fel de moarte, a nimănui - și 
de aceea îi privea cu scârbă pe cei cărora le plăcea, indiferent 
dacă erau templieri, Asasini sau din rezistenţa cipriotă. Pe de o 
parte, Barnabas era un aliat. Pe de altă parte... Altair avea o 
încredere aproape oarbă în instinctele sale, iar acestea îl 
sâcâiau acum; nu era decât o sâcâială slabă, distantă, totuși 
insistentă. 

Barnabas continuă: 

— Da... din păcate, asta a complicat lucrurile. Jonas era un 
cipriot respectat și asasinarea lui a stârnit tulburări lângă 
Biserica Veche. Orășenii vor răzbunare, iar Taurul le va spune că 
voi sunteţi răspunzători de moartea lui. S-ar putea să pierdeţi 
sprijinul rezistenţei. 

Cum? Altair îl fixă cu privirea, nevenindu-i să-și creadă 
urechilor. Murmurul instinctului devenea din sâcâitor de-a 
dreptul agresiv. 

— Dar Jonas era un trădător al rezistenţei. Ei nu știau asta? 

— Mă tem că n-o știau destui, recunoscu Barnabas. Rezistenţa 
este destul de împrăștiată. 

— Atunci vei avea ocazia să le-o spui tu însuți, rosti Altair. 
Chiar în clipa asta unii dintre membrii ei au pornit încoace. 

— Aduci oameni aici? Barnabas păru îngrijorat. Poţi avea 
încredere în ei? 

— În clipa de faţă nu sunt sigur în cine pot avea încredere, dar 
merită riscul. Acum însă trebuie să văd cu ochii mei tulburările 
acelea. 

— Cât despre învoiala noastră, voi vedea ce pot face ca să te 
aduc în apropierea lui Bouchart. Înțelegerea rămâne înţelegere, 
nu? zise Barnabas și zâmbi din nou. 

Altair nu fu încântat de zâmbetul lui. Îi plăcea din ce în ce mai 
puţin de fiecare dată când îl vedea. 

Altair merse la biserică și simţi o strângere de inimă la 
vederea tulburărilor. Gărzile templiere formaseră un cordon și 
respingeau cetățenii violenti, care fuseseră împiedicaţi să iasă 
din vecinătatea imediată a bisericii și care distrugeau acum tot 
ce vedeau. Lăzi și butoaie fuseseră sparte, iar pe străzi se 
vedeau focuri. Tarabele de pe margini fuseseră atacate și 
distruse, iar mirosurile produselor călcate în picioare se 
amestecau cu cel al fumului. Bărbaţi se adunaseră în grupuri și 
scandau slogane în ritmul tobelor și zăngănitul constant al 
țimbalelor, încercând să-i irite și îndemne la luptă pe cavalerii 
templieri, care-i priveau dinapoia baricadelor improvizate din 
căruțe și tarabe răsturnate. La răstimpuri, grupuri mici de 
soldați întreprindeau incursiuni scurte și brutale în gloată, 
târând de acolo bărbaţi care dădeau din picioare și zbierau, și 
fie că-i băteau folosind mânerele spadelor ca pe niște ghioage, 
fie că-i aruncau în spatele baricadelor pentru a fi duși în temniţă 
- totuși incursiunile lor nici nu-i înspăimântau pe răsculați, nici 
nu le domoleau agitația. 

Asasinul privi de sus, ghemuit pe marginea unui acoperiș, 
cuprins de disperare. Ceva mersese prost. Ceva mersese teribil 
de prost. lar dacă Taurul decidea să anunţe în public că el era 
ucigașul, atunci situaţia avea să se înrăutățească încă și mai 
mult. 

Luă hotărârea. Taurul trebuia să moară. 

Când reveni la casa conspirativă, îl căută zadarnic pe 
Barnabas, pe care nu-l putu găsi nicăieri. Acum Altair era sigur 
că greșise încrezându-se în el și se blestemă în gând. işi 
ascultase instinctele... dar nu destul de atent. 

Markos era însă acolo, ca și Maria, care fusese închisă în 
celula mult mai solidă decât cea improvizată din Limassol. Ușa 
dintre camera pentru uscare și magazie era deschisă, așa c-o 
puteau vedea: stătea înapoia gratiilor, cu spatele rezemat de 
perete, iar ocazional se ridica și lovea cu picioarele paiele 
împrăștiate pe podea, uitându-se spre ei cu o expresie sardonică 
și clocotind de răutate. Altair o privi și se gândi la toate 
necazurile pe care le provocase femeia. 

Află că ea, Markos și alți câţiva membri ai rezistenţei 
ajunseseră la casa conspirativă pe care o găsiseră pustie. 
Barnabas plecase deja. Foarte convenabil pentru el, gândi 
Asasinul. 

— Ce se-ntâmplă acolo? exclamă Markos când îl văzu. Tot 
orașul e-n fierbere. Am văzut revolte. 

— Oamenii protestează din cauza morţii unui neguțător pe 
nume Jonas. Ai auzit de el? 

— Tata îl cunoștea foarte bine. Era un om bun. Cum a murit? 

Ghemul din măruntaiele lui Altair spori și mai mult și se trezi 
evitând ochii celuilalt când îi răspunse: 

_ — Cu bravură. Uite ce este, Markos, situaţia s-a complicat. 
Inainte de a-l găsi pe Bouchart, trebuie să-l elimin pe Taur și să 
pun capăt violențelor. 

— Îţi place tare mult haosul, Altair! strigă Maria din celula ei. 

Tânărului îi plăcu să-și audă numele pronunţat de buzele 
femeii. 

— Taurul este un singur om, responsabil pentru subjugarea 
altor mii de oameni. Puţini îi vor jeli lipsa. 

Ea se apropie de gratiile celulei. 

— Și-ţi propui să intri în zbor în Kantara, să-l înjunghii și să ieși 
neobservat? El se înconjoară cu discipoli devotați. 

Glasul îi răsuna în odăița din piatră. 

— Kantara... asta-i spre răsărit? înhăță prompt Asasinul 
numele scăpat poate involuntar. 

— Da, este cel mai bine apărat... O să vezi cu ochii tăi. 

Altair văzu într-adevăr cu ochii săi. Castelul Kantara era păzit 
de cruciați și de fanaticii lui Moloch. După ce escaladă zidul 
exterior, Asasinul merse pe metereze și se opri la răstimpuri 
pentru a trage cu urechea la conversațiile lor, desprinzând câte 
un crâmpei de informaţie despre insul poreclit „Taurul”. Află că 
era un fanatic religios, care atrăgea discipoli cu același fel de 
gândire, habotnici, care fie lucrau ca gărzi personale de corp sau 
servitori, fie cutreierau străzile din Kyrenia, răspândindu-i 
învăţătura. El era atașat de templieri. Devotamentul lui față de 
conducătorul lor, Bouchart, era aproape la fel de intens ca și 
credinţa sa religioasă, iar castelul Kantara era citadela lui 
personală, care-i fusese dăruită probabil de templieri. Se știa că 
petrecea majoritatea timpului rugându-se în capela castelului. 

Adică exact locul unde spera Altair să-l găsească. 

Mergând prin fortăreață, Asasinul văzu atât fanatici, cât și 
gărzi. Fanaticii arătau... exact așa cum s-ar fi așteptat să arate 
niște fanatici: agitaţi, cu ochi holbaţi și bisericoși. Erau 
dispreţuiţi fățiș de străjerii creștini care patrulau câte doi și care 
considerau în mod evident că era mai prejos de ei să se ocupe 
de paza castelului. O asemenea patrulă trecu pe lângă Altair 
care se ascunsese într-o firidă, iar una dintre gărzi se plângea: 

— De ce-l tolerează templierii pe nebunul ăsta? Taurul și 
fanaticii lui sunt mai periculoși decât cetățenii Ciprului. 

— Templierii au motivele lor, răspunse celălalt. Le vine mult 
mai ușor să conducă prin intermediul unor reprezentanți. 

— Bănuiesc că așa-i. Dar cât poate rezista? Taurul și templierii 
nu au tocmai aceleași păreri în privinţa credinței. 

— Cu cât vorbești mai puţin despre asta, cu atât mai bine. 

Altair îi lăsă să se îndepărteze, apoi înaintă pe coridorul care 
începuse să se întunece. Maria spusese că locul era bine apărat 
și avea dreptate, dacă te-ai fi gândit să ataci castelul cu o oaste. 
Pentru un Asasin singuratic însă, pătrunderea pe furiș aici era o 
sarcină simplă. Mai ales dacă erai Maestrul Asasinilor. Dacă erai 
Altair. X 

Ajunse acum într-o sală uriașă pentru banchete. In capătul ei 
opus se aflau doi străjeri și Altair scoase două cuțite pentru 
aruncat. Le azvârli fulgerător: unu, doi. Peste câteva clipe ambii 


VP - 195 


se zbăteau pe lespezile pardoselii și Asasinul păși peste ei, știind 
că acum era aproape, că Moloch nu putea fi departe. 

Avea dreptate. Altair ajunse într-o fundătură și se întoarse, 
examinând locul cu atenţie - de ce oare fusese păzit? Apoi văzu 
o trapă. Se aplecă spre ea, ascultă, apoi zâmbi. Îl găsise pe 
Taur. 

Ridică trapa foarte încet și cobori pe grinzile din lemn de 
dedesubt. Se găsea pe căpriorii lăcașului de cult al castelului, o 
sală mare și goală, luminată de focul unui vas mare cu cărbuni 
de lângă altar. 

Ingenuncheat lângă foc și întreţinându-l se afla Moloch. 

Maria îl descrisese perfect. Era un bărbat voinic ca un urs: cu 
țeasta rasă, mustață pe oală, medalion pe pieptul dezgolit și 
braţe într-adevăr că niște trunchiuri de copaci. Sudoarea 
strălucea pe el în timp ce alimenta focul, psalmodiind o 
incantaţie care suna a mârâit și în același timp a devoțiune 
pioasă. Absorbit în munca lui, nu se clintea de lângă foc, nu-și 
lua ochii de la el, ci dimpotrivă își scălda faţa în căldura văpăilor, 
indiferent la orice s-ar fi petrecut în odaie, chiar și - mai ales - 
faţă de cel care venise să-l ucidă. 

Perfect! Moloch arăta puternic, mult mai viguros decât Altair, 
care n-ar fi vrut să-l înfrunte în luptă. Și nu numai că avea 
avantajul muscular, ci se spunea despre el că avea ca armă 
preferată biciul de luptă, o bilă de fier cu ţepi, atașată prin 
intermediul unui lanţ de un mâner. Se mai spunea că-l folosea 
cu precizie infailibilă și că era nemilos. 

De aceea Altair nu dorea câtuși de puţin să se lupte cu el. 
Trebuia să fie un asasinat discret. lute, curat și silențios. 

Inaintă fără zgomot de-a lungul grinzilor, apoi se lăsă să cadă 
silențios în centrul sălii înapoia lui Moloch. Acesta se afla ceva 
mai departe decât i-ar fi plăcut și tânărul își tinu răsuflarea, 
încordându-se. Dacă Moloch îl auzise... 

Bruta continua să fie însă absorbită de foc și Altair înaintă 
câţiva pași. Extinse pumnalul în tăcere și-l ridică. Lumina 
portocalie dansă pe oţelul tăișului. Taurul era la numai o bătaie 
de inimă de moarte. Altair se aplecă puţin, mușchii picioarelor i 
se tensionară, apoi se lansă către celălalt cu pumnalul gata să 
lovească. 

Se afla în plin salt, când Moloch se răsuci, și o făcu mult mai 
rapid decât i-ar fi îngăduit mărimea. În același timp rânji larg și 

Altair înţelese că el știuse tot timpul de prezenţa lui acolo și că 
doar îi îngăduise să se apropie. Apoi Asasinul fu cuprins de 
brațele imense, care-l ridicară de pe pământ, și simţi cum o 
mână îl prinde de beregată și-l strânge. 

Pentru câteva secunde fu suspendat în felul acela, cu Moloch 
ridicându-l cu o singură mână în aer, de parcă ar fi fost un trofeu 
ce urma să fie expus pe treptele castelului. Altair horcăi și se 
zbătu; picioarele lui loviră disperate în gol și mâinile zgăriară 
braţul înmănușat al monstrului, străduindu-se să-i desfacă 
strânsoarea. Vederea începu să i se înceţoșeze și ochii îi fură 
acoperiţi de pâcle negre. Simţea cum își pierde cunoștința. După 
aceea Moloch îl aruncă spre înapoi și căzu rășchirat pe podeaua 
capelei. Capul îi ricoșă dureros dintr-o lespede și se întrebă de 
ce-i mai fusese îngăduit să trăiască. g 

Motivul era că Taurul dorea să se distreze. Iși scoase biciul de 
luptă și, după ce-l roti o singură dată deasupra capului, îl 
expedie către Altair, care abia reuși să se rostogolească într-o 
parte; bila de fier cu ţepi cobori distrugător, sparse o lespede și-l 
împroșcă cu așchii din piatră. 

Altair se chinui să se ridice ameţit, și scutură din cap pentru 
a-l limpezi. Își trase sabia din teacă. Acum ţinea pumnalul într-o 
mână și sabia în mâna cealaltă. Sări imediat în lateral, fiindcă 
Taurul își retrase biciul și-l șfichiui din nou. 

Bila lovi o coloană de lângă Asasin, care fu lovit din nou deo 
grindină de fragmente din piatră. Întrucât Moloch extinsese deja 
biciul, Altair întrezări ocazia și se repezi pe dată, lovind cu sabia 
și cu pumnalul. Dar, mai iute decât ar fi părut posibil, Moloch 
retrase lanţul și-l ținu cu două mâini, blocându-i sabia, după 
care lansă iarăși bila, silindu-l pe Altair să caute adăpost. 

Asasinul se gândi la Al Mualim - acel Al Mualim care-l 
instruise, nu trădătorul în care se transformase până la urmă. Se 
gândi la Labib și la ceilalți tutori ai săi în mânuirea sabiei. Inspiră 
profund și se retrase, pășind în lateral, ocolindu-l pe Moloch. 

Taurul îl urmări, știind că-l pusese serios pe gânduri. Când 
rânji, dezvălui dinţi neregulați și înnegriţi, majoritatea tociţi 
până la nivelul unor cioturi bolnave. Emise din fundul gâtului un 
mârâit când Altair se apropie, pentru a încerca să-l momească 
să-și șfichiuiască biciul. Asasinului îi venise o idee. Era o idee 
bună, însă avea un cusur - dacă greșea, ar fi fost fatal. Pentru 
asta trebuia ca Taurul să lanseze bila cu ţepi, dar de fiecare 


VP - 197 


dată când o făcea, se apropia periculos de mult de a-i zdrobi 
țeasta. 

Bila sosi. Vâjâi prin aer. Izbi piatra. Altair sări ca de obicei într- 
o parte, ferindu-se, dar nu se mai rostogoli pe jos, ci căzu în 
picioare și se repezi spre bilă. Sui pe ea și sprintă pe lanţul întins 
către Moloch. 

Moloch încetă să mai rânjească. Avu la dispoziție o secundă 
ca să se holbeze la silueta Asasinului agil care alerga pe lanţ ca 
un acrobat pe sârmă, după care sabia îi pătrunse în gât și-i ieși 
prin spate. Scoase un sunet între strigăt și horcăit, iar Altair 
dădu drumul mânerului sabiei, care rămase înfiptă în gât, apoi 
sări, răsucindu-se, astfel că ateriză călare pe umerii Taurului și- 
și vâri pumnalul adânc în spinarea sa. Bărbatul continua totuși 
să se zbată și Altair constată că trebuia să se ţină cu toate 
puterile pentru a nu fi azvârlit pe jos. Prinse lanţul și-l trase în 
sus, apoi îl înfășură în jurul gâtului victimei sale cu mâna lui 
liberă, icnind de efort. Moloch se întoarse și se împletici înapoi și 
Asasinul înţelese că se îndrepta către foc. 

Simţi văpaia pe spinare și-și dublă eforturile. Pur și simplu, 
bestia de sub el nu murea. Simţi miros de ars - era poala 
mantiei lui! Urlând de durere și de efort, trase cât putu de lanţ 
cu o mână și cu cealaltă afundă mai mult pumnalul, rotindu-l, 
până ce, într-un final, forţa vitală cedă în brută, care se nărui pe 
pardoseală, unde rămase gâfâind greoi, cu sângele vâscos 
lăţindu-se pe lespezi, murind. 

In cele din urmă răsuflarea i se opri. 

Altair suspină, cuprins de o ușurare uriașă. Moloch nu mai 
putea asmutți ciprioţii împotriva rezistenței. Domnia tiraniei lui 
se sfârșise. Nu putea totuși să nu se întrebe cu ce putea fi 
înlocuită. 

Avea să-și primească răspunsul foarte repede. 

Maria dispăruse. Fusese luată de cruciați. În timp ce Altair se 
luptase în castelul Kantara, soldaţii atacaseră casa conspirativă 
și, în urma unei bătălii, luaseră câţiva prizonieri, printre care și 
Maria. 

Markos, unul dintre puţinii care scăpaseră captivităţii, se afla 
acolo pentru a-l întâmpina pe Asasin și se agita acum cu 
îngrijorarea săpată pe chip, în timp ce bolborosea: 

— Am fost atacați. Am încercat să-i respingem, dar... 
zadarnic. 

Cobori ochii, cu rușinea întipărită pe chip. 

Sau doar se prefăcea? Altair privi ușa uscătoriei. Era deschisă. 
În spatele ei, ușa celulei cu gratii era, de asemenea, deschisă și 
și-o imagină acolo pe Maria, privindu-l cu ochii ei migdalaţi, 
rezemată de perete și cu cizmele foșnind prin paiele aruncate 
pe podea. 

Scutură din cap pentru a-și alunga nălucirea aceea. Miza era 
mult mai importantă decât sentimentele lui pentru englezoaică 
și nu avea absolut niciun motiv să se gândească la ea înainte de 
grijile legate de Ordin. Însă... o făcuse. 

— Am vrut să-i opresc, spunea Markos, dar a trebuit să m- 
ascund. Erau prea mulți. 

Altair îl privi pătrunzător. După ce înțelesese duplicitatea lui 
Barnabas, șovăia să mai aibă încredere în cineva. 

— N-a fost vina ta, rosti el. Templierii sunt iscusiţi. 

— Am auzit că ei se folosesc de puterea unui Oracol Negru din 
Buffavento. Probabil că așa ne-au găsit. ` 

Să fi fost oare adevărat? Altaïr căzu pe gânduri. Intr-adevăr 
templierii păreau să le cunoască toate mişcările, dar poate că 
asta avea mai puțin de-a face cu un oracol, cât mai degrabă cu 
infiltrarea de iscoade templiere în mișcarea de rezistență. 

— Mi se pare îndoielnic, rosti el temându-se că se putea ca 
Markos să încerce în mod deliberat să-l inducă în eroare. Eu 
bănuiesc mai degrabă că Barnabas i-a îndrumat încoace. 

Markos tresări. 

— Barnabas? Imposibil! Barnabas, conducătorul rezistenţei, a 
fost executat cu o zi înainte de sosirea ta. 

Bineînţeles! Altair se blestemă în gând. Ex/stase un Barnabas 
care fusese loial rezistenței, dar templierii îl înlocuiseră cu 
propriul lor om - un fals Barnabas. Asasinul se gândi apoi la 
Jonas, pe care el îl ucisese din ordinul iscoadei, și speră că într-o 
bună zi va putea îndrepta răul pe care-l comisese. Jonas nu 
meritase să moară. 

Altair părăsi cartierul portului, găsi locul unde erau ținuți 
prizonierii din rezistență și, după ce se strecură pe lângă 
străjeri, îi află înghesuiți într-o celulă mică și murdară. 

— Vă mulțumim, domnule, și să vă binecuvânteze Dumnezeu, 
rosti unul dintre ei când Asasinul le deschise ușa și le făcu semn 
să iasă. 

Avea pe chip aceeași expresie de recunoștință ca toți ceilalţi. 
Altair detesta să se gândească la ce plănuiseră templierii pentru 
ei. 

Scotoci în zadar în temniță după Maria... 

— Când aţi fost ridicaţi, nu era și o femeie cu voi? 

— O femeie? Ba da, însă Shalim, fiul Taurului, a luat-o cu el în 
lanțuri. Nu era deloc supusă. 

Nu, gândi Altair, supușenia nu era stilul Mariei. Însă cine era 
fiul ăla, Shalim? Oare el avea să preia domnia tiraniei Taurului? 

Așa că Altair escaladă zidurile fortăreței din Buffavento, după 
care se furișă în castel și cobori în adâncurile sale negre și jilave, 
unde pietrele străluceau întunecat, unde lumina făcliilor 
pâlpâitoare abia dacă străpungea bezna amenințătoare, unde 
toți pașii nășteau ecouri și picuratul apei se auzea constant. 
Oare acesta era locul unde templierii își ţineau faimosul oracol? 
El așa spera. Deocamdată însă era cu un pas în urma lor. Mai 
știa, de asemenea, că nu i-ar fi plăcut probabil ce aveau ei în 
minte, nu-i plăcea ideea arhivei despre care auzea întruna sau 
faptul că se apropiaseră atât de mult de zdrobirea rezistenței. 
Trebuia să facă orice putea pentru a le stopa înaintarea. lar 
dacă asta era o vânătoare de vrăjitoare, atunci așa să fie. 

Inaintând pe coridoare spre interiorul castelului, se pomeni 
apropiindu-se de ceea ce presupuse că era temniţa, îndărătul lui 
se aflau trupurile a doua gărzi pe care le întâlnise pe drum; le 
retezase beregata amândurora, apoi le ascunsese. La fel ca în 
castelul lui Moloch, reușise să ajungă până în centru, folosind 
furișarea nevăzută și asasinatul. Acum auzi glasuri, iar pe unul 
dintre ele îl recunoscu imediat. Era Bouchart. 

Vorbea cu un bărbat, în spatele unei porți din fier pătată de 
rugină. 

— Așadar fata a scăpat din nou, așa-i? se răstea templierul. 

Interlocutorul lui purta straie bogate, tivite cu blană. 

— Cu un minut în urmă era legată cu lanţuri, iar apoi a 
dispărut... 

— Nu-mi insulta inteligenţa, Shalim. Slăbiciunea ta pentru 
femei este binecunoscută. Ţi-ai coborât garda și ea a evadat. 

— O voi găsi, Mare Maestru, îţi jur! 

Prin urmare acesta era Shalim. Altair îl privi cu atenţie, ușor 
amuzat. Nimic din el - nici chipul, nici statura și, cu siguranță, 
nici purtarea - nu amintea de tatăl lui, Moloch. 

— Fă-o iute, zise Bouchart, înainte să-l ducă pe Asasin direct 
la arhivă. 

Shalim se întoarse să plece, dar Bouchart îl opri. 

— Incă ceva - ai grijă ca asta să ajungă la Alexander, în 
Limassol. 

Îi întinse un sac pe care celălalt îl luă, aprobând din cap. Altair 
simţi că i se încleștează maxilarele. Prin urmare și Alexander 
colabora cu templierii! Inamicul părea să se fi infiltrat peste tot. 

Cei doi bărbaţi se îndepărtaseră, așa că Altair își reluă drumul 
spre celula Oracolului. Deoarece nu putuse trece prin poartă, se 
cățără pe un balcon și ocoli fortăreaţa prin exterior, după care 
cobori iarăși până ajunse la temnițe. Alte gărzi căzură sub 
pumnalul lui. În curând leșurile aveau să fie descoperite și avea 
să sune alarma generală. Trebuia să acţioneze rapid. 

In același timp însă gărzile păreau destul de ocupate. Pe 
măsură ce se apropia de locul unde credea că erau temniţele, 
putea să audă zbierete și bolboroseli incoerente. Când ajunse la 
capătul unui tunel care se deschidea în beciurile închisorii, 
înțelese încotro se îndreptase Bouchart, întrucât îl văzu acolo, 
discutând cu un gardian. Se aflau de cealaltă parte a unui 
perete despărțitor din gratii, în exteriorul unui șir de uși de 
celule. 

Se părea că găsise într-un sfârșit locul de detenţie. Asasinul 
se piti într-o firidă a tunelului. Pe fundalul zbieretelor, îl auzi pe 
Bouchart întrebând: 

— Ce se-ntâmplă? 

— E nebuna, stăpâne, răspunse gardianul ridicând glasul 
pentru a se face auzit peste hărmălaie. Au apucat-o iar 
pandaliile. A rănit doi gardieni. 

— Lăsaţi-o să se joace, zâmbi Bouchart. Și-a servit bine 
scopul. 

O dată în plus, Asasinul descoperi că accesul la Bouchart îi era 
blocat. l-ar fi plăcut să termine cu el pe loc, chiar și în prezența 
gardianului; aprecia că l-ar fi putut lichida întâi pe acela, pentru 

ca după aceea să se ocupe de Bouchart. N-avea totuși să fie 
așa. Fu nevoit să privească, frustrat, cum Bouchart și gardianul 
plecară, lăsând locul pustiu. Altair ieși din ascunzătoare și se 
apropie de peretele despărțitor, unde găsi o ușă încuiată. 
Degetele lui iscusite izbutiră să descuie mecanismul, după care 
porni spre celula Oracolului. Zbieretele femeii parcă se 
înteţiseră și erau mai neliniștitoare acum, iar Asasinul înghiţi un 
nod. Pe el nu-l înspăimânta niciun om, dar aici nu era un om, ci 
ceva complet diferit. Se strădui să-și domolească nervii și se 
apucă să lucreze la cea de-a doua încuietoare. Când ușa se 
deschise, cu un vaier sonor de țâțâni ruginite, inima îi bătea ca 
un baros în piept. 

Celula era mare - avea dimensiunile unei săli de ospețe 
deasupra căreia atârna linţoliul morţii și descompunerii, cu 
cețuri unduitoare și petice de vegetație printre coloane, de 
parcă exteriorul pătrundea încet aici, pentru ca într-o bună zi să 
revendice complet interiorul. 

După ce își acomodă ochii cu semiîntunericul, o căută pe 
femeie, dar nu văzu nimic; îi auzea doar zbieretele infernale. 
Firișoarele de păr de pe braţe i se zbărliră și-și înfrână un 
tremurat când înaintă în această... putea oare să-i spună 
„celulă”? 

Era mai degrabă vizuina unei lighioane. 

Pe neașteptate se făcu liniște. Simţurile Asasinului se 
ascuţiră. Își trecu sabia dintr-o mână în alta și ochii lui cercetară 
celula afundată în penumbre. 

— Sânge de păgân, șuieră un glas răgușit, care cobora și 
urca, ca desprins dintr-un coșmar. 

Altair se răsuci pe călcâie în direcția sunetului, dar când vocea 
se auzi din nou păru că răsună din alt loc. 

— Îți cunosc numele, păcătosule, croncăni ea, și știu de ce te 
afli aici. Domnul să-mi călăuzească ghearele. Domnul să-mi dea 
puterea să-ți frâng oasele. 

Altair mai avu timp să se întrebe: Gheare? Oare avea într- 
adevăr... Apoi ea apăru din beznă, rotindu-se ca un derviș, cu 
părul negru biciuind în jur și răcnind. Nu avea gheare, însă 
unghiile lungi și ascuţite erau la fel de letale. Asasinul le auzi 
șuierul când spintecară aerul prin faţa lui și sări înapoi. Ea era 
ghemuită ca o pisică și mârâia privindu-l. Fu surprins, pentru că 
se așteptase la o bătrână stafidită, însă femeia asta avea 

trăsături nobile. Desigur! Era cea despre care îi povestise 
Barnabas, cea care deținuse castelul acesta. Era tânără și 
cândva fusese atrăgătoare, dar, indiferent ce anume îi făcuseră 
templierii, se părea că întemnițarea îi distrusese mintea. Altair 
știu asta când ea rânji și, brusc, trăsăturile își pierdură noblețea, 
dezvăluind șiruri de dinţi putrezi și limba care-i atârna afară din 
gură. Chicotind, ea se repezi din nou. 

Se luptară și Oracolul atacă orbește, izbind cu unghiile și 
zgâriindu-l pe Altair de câteva ori, însângerându-l. Asasinul 
păstră distanţa și avansă doar în contraatacuri până ce, într-un 
sfârșit, izbuti s-o ţintuiască de o coloană. Incercă cu disperare s- 
o ţină locului - dorea să vorbească raţional cu ea -, dar se 
zbătea ca un animal sălbatic, chiar și după ce o trânti pe jos și-i 
lipi pumnalul de gât. Se zvârcolea întruna și schelălăia: 

— Lăudat fie Domnul Dumnezeu! Eu sunt unealta lui. Eu sunt 
securea lui Dumnezeu. Nu mă tem nici de durere, nici de 
moarte. 

— Ai fost cipriotă cândva, îi spuse Altair căznindu-se s-o 
potolească. Ai fost o nobilă respectată. Ce secrete le-ai spus 
diavolilor ăia? 

Oare ea știa că, ajutându-i pe templieri, își trădase propriul 
popor? Oare mai avea încă atâta rațiune cât să înţeleagă asta? 

— Nu fără noimă aduc eu nenorocirea, șuieră femeia și, pe 
neașteptate, deveni complet nemișcată. Prin porunca Domnului 
Dumnezeu, sunt unealta sa. 

Nu, gândi Asasinul. Nu era așa. Mintea ei era dusă. 

— Orice ţi-ar fi făcut templierii, milady, rosti el, a fost un lucru 
rău. lartă-mă pentru asta. 

Era un gest de milostenie. O ucise, după care părăsi locul 
acela teribil. 

e 

Mai târziu, revenit în casa conspirativă, deschise jurnalul și 

scrise: 


De ce oare instinctele noastre insistă în privința 
violenței? Am studiat interacțiunile dintre diverse 
specii. Dorința înnăscută de supraviețuire pare să 
ceară moartea celuilalt. De ce nu pot ele merge mână 
în mână? Foarte mulți cred că lumea a fost creată prin 

lucrarea unei puteri divine, insă cu văd doar planurile 
unui nebun, decis să celebreze moartea. 


Reflectă și asupra Mărului. 


Cine au fost cei care au existat înaintea noastră? Ce 
i-a adus aici? Ce i-a făcut să plece? Ce este cu 
obiectele astea? Sunt aidoma unor mesaje închise în 
sticle? Unelte lăsate în urmă pentru a ne ajuta și 
călăuzi? Sau noi ne luptăm pentru a pune mâna pe 
gunoaiele lor, atribuind scopuri și înțelesuri divine unor 
simple jucării abandonate de ei? 


Capitolul 44 


Altair decise să-l urmărească pe Shalim. Amândoi o căutau pe 
Maria și Asasinul dorea să se asigure că se afla în apropierea 
fiului Taurului dacă acesta o găsea primul. 

Deocamdată însă Shalim nu părea foarte interesat de căutare. 
Markos îi spusese lui Altair că Shalim nu avea în comun cu tatăl 
lui decât temperamentul violent și faptul că-i slujea pe templieri. 
În locul fervorii religioase, el era înclinat spre vin și compania 
prostituatelor. Urmărindu-l, Asasinul îl văzu dedându-se ambelor 
plăceri. Rămase totuși la o distanţă sigură în timp ce Shalim și 
două dintre gărzile lui de corp cutreierară străzile din Kyrenia ca 
un trio de mici despoţi, ocărându-i pe cumpărători și neguţători, 
maltratându-i, luând bani și mărfuri, pentru a merge în vizită 
altundeva. 

Se părea că la un bordel. Altair văzu cum Shalim și oamenii lui 
se apropiară de o ușă unde un beţiv pipăia o prostituată locală. 
Insul era fie prea prost, fie prea beat ca să recunoască proasta 
dispoziție a lui Shalim, deoarece își ridică burduful de piele în 
semn de salut spre tiran și strigă: 

— Paharul sus, Shalim! 

Shalim nici măcar nu încetini pasul. Îl izbi cu podul palmei în 
față, astfel încât capul beţivului ricoșă cu un bufnet sec din 
peretele dinapoia lui. Burduful îi căzu din mână și bărbatul 
lunecă în jos pe lângă perete, oprindu-se în șezut, cu capul 

atârnând într-o parte și părul năclăit de sânge. Shalim își 
continuă mişcarea, prinzând cu aceeași mână brațul 
prostituatei. 

Femeia se împotrivi. 

— Nu. Terog, nu! 

El o târa însă deja de acolo. Întoarse capul și strigă peste 
umăr spre cei doi tovarăși ai lui: 

— Distracţie plăcută! Când terminaţi, aduceţi-mi și mie niște 
femei. 

Altair văzuse destul. Shalim n-o căuta pe Maria, asta era 
sigur, și probabil că n-avea s-o găsească dacă îl urmărea acolo 
unde urma să se ducă cu prostituata aceea - fără îndoială, în 
pat sau într-o tavernă. 

De aceea reveni în piața cartierului, unde Markos rătăcea fără 
țintă printre tarabe, cu mâinile la spate, așteptând vești de la el. 

— Trebuie să mă apropii de Shalim, îi spuse Asasinul după ce 
se retraseră la umbră, părând, pentru oricine i-ar fi văzut, ca doi 
neguţători care se ascunseseră de soarele fierbinte și-și 
petreceau ziua flecărind. Dacă este la fel de prost pe cât este de 
obraznic poate că voi izbuti să aflu ceva secrete de la el. 

— Poate că ar fi bine să stai de vorbă cu unul dintre călugării 
de lângă catedrală, chicoti Markos. Stilul desfrânat de viaţă al lui 
Shalim duce la spovedanii frecvente. 

Altair merse la catedrală, găsi o băncuță sub o tendă care 
flutura în vânt și se așeză, privind trecătorii. Așteptă până când 
un călugăr în straie albe trecu pe lângă el și-l salută printr-o 
înclinare a capului. Altair îi răspunse printr-un gest identic, apoi 
rosti cu glas scăzut, astfel încât să-l poată auzi doar călugărul: 

— Frate, oare nu te tulbură să suferi păcatele unui ticălos ca 
Shalim? 

Călugărul se opri. Privi într-o direcţie, apoi în cealaltă. Apoi se 
uită la Altair. 

— Ba da, șopti el, dar a te împotrivi lui înseamnă sinucidere 
curată. Templierii au o miză mare aici. 

— Te referi la arhivă? întrebă Altair. Îmi poţi spune unde este? 

Altair auzise deseori vorbindu-se despre arhivă. Poate că 
acolo se afla cheia activităţilor templierilor. Insă călugărul 
clătină din cap și-și urmă drumul. Pe neașteptate, se iscă 
agitaţie și Altair fu surprins să vadă că era chiar Shalim. 
Bărbatul suia pe podiumul unui orator. Nu mai era însoţit de 

prostituată și părea mult mai puţin beat pe cât fusese mai 
devreme. 

— Bărbaţi și femei ai Ciprului, anunţă el, după ce se strânsese 
destulă lume, Armand Bouchart vă transmite binecuvântările lui, 
dar în același timp vă anunţă răspicat că toţi cei care vor instiga 
tulburări cu sprijinul rezistenței vor fi prinși și pedepsiţi. Cei care 
caută ordinea și armonia, și care se vor supune Domnului 
Dumnezeu prin muncă și zel, se vor bucura de bunăvoința lui 
Bouchart. Să muncim laolaltă ca fraţi pentru a reclădi ceea ce 
au distrus ura și mânia. 

Asta era foarte ciudat, gândi Altair. Shalim părea odihnit și 
proaspăt la faţă, nu așa cum s-ar fi așteptat să pară în lumina 
recentelor lui activităţi. Mai devreme Shalim avusese aspectul 
unui bărbat care intenţiona să-și petreacă restul zilei bând și 
preacurvind, pe când acum părea un om complet diferit - nu 
numai ca aspect, ci și ca purtare, maniere și, judecând după 
discursul recent, filosofia de viaţă. În plus nu era însoţit de gărzi. 
Pe acest Shalim, Altair l-ar fi putut supune cu ușurință, poate pe 
una dintre ulițele lăturalnice de lângă strada principală din 
Kyrenia. 

Când Shalim cobori de pe podium și se îndepărtă, lăsând 
catedrala în spate și pornind spre străzile aurarilor, Altair îl urmă 
aproape imediat. 

Nu era sigur cât timp merseseră, când, parcă pe neașteptate, 
deasupra lor se ridică uriașul castel St. Hilarion și văzu că 
Shalim se îndrepta într-acolo. Când ajunse la porţile uriașe ale 
castelului, bărbatul trecu printr-o ușiţă laterală și dispăru din 
vedere. Altair blestemă în gând. Își pierduse ţinta. Castelul 
continua totuși să fie un furnicar de activitate și chiar atunci 
ambele porți principale se deschiseră, îngăduind ieșirea unui 
palanchin purtat de patru bărbaţi. În mod clar, era gol; bărbaţii 
alergau destul de repede cu el și Altair îi urmă până în portul 
împestriţat de soare, unde își lăsară jos povara și rămaseră în 
așteptare, cu brațele încrucișate peste piepturi. 

Altair așteptă și el. Se așeză pe un zid scund din port și-și 
rezemă coatele pe genunchi, după care privi palanchinul și 
slugile, neguţătorii și pescarii, corăbiile frumoase care se 
legănau lin pe apă, bordajele ce se ciocneau de zidurile portului. 
Un grup de pescari care se luptau cu un năvod uriaș se opriră pe 
neașteptate, se uitară la una dintre corăbii și rânjiră larg. Altair 

le urmări privirile și văzu cum pe puntea ei apărură câteva 
femei înveșmântate în șifoane și mătăsuri de curtezane, care 
coborâră în port cu pași mărunți și siguri. Pescarii fluierară, 
rânjind, iar câteva spălătorese tțâțâiră, când femeile traversară 
docul cu capetele sus, știind cu exactitate atenţia pe care o 
atrăgeau. Altair le privi. 

Printre ele se afla Maria. 

Purta straie de curtezană și inima bărbatului tresări la 
vederea ei. Ce făcea oare aici? Scăpase din ghearele lui Shalim 
doar pentru a reveni în pericol... sau cel puţin așa părea. Ea și 
celelalte femei suiră în palanchin. Servitorii așteptară până 
urcară toate, apoi îl ridicară și porniră, mergând mult mai încet 
ca înainte, cocoșaţi de greutate. leșiră din port și, dacă Altair nu 
se înșela, merseră către castelul St. Hilarion. Unde, fără doar și 
poate, Shalim își freca deja palmele de mulțumire. 

Altair îi urmă, escaladă peretele unei clădiri din apropiere, 
apoi porni pe acoperișuri, sărind de pe unul pe celălalt, fără să 
scape din ochi palanchinul de dedesubt. Când se apropie de 
castel, se ghemui și rămase în așteptare. După care, 
sincronizându-se cu atenţie cu înaintarea lecticii, își dădu 
drumul pe acoperișul ei. 

Buf 

Palanchinul se clătină când purtătorii lui se adaptară noii 
greutăți. Altaïr se bizuise pe faptul că ei aveau să fie prea 
îngroziți pentru a ridica măcar privirile - și avusese dreptate. 
Icniră doar sub greutatea suplimentară și continuară fără să 
încetinească. lar dacă femeile dinăuntru observaseră ceva, nici 
ele nu reacționară în vreun fel, așa că trecură fără probleme 
prin porţile castelului și ajunseră într-o curte interioară. Asasinul 
privi în jur și zări arcași pe metereze. Dintr-o clipă în alta, avea 
să fie observat. Sări și se ascunse îndărătul unui zid scund, 
uitându-se cum Maria fu scoasă din palanchin și escortată printr- 
o ușiţă laterală, părăsind curtea. 

El se căţără iute pe acoperișul unei dependinţe. Trebuia să 
intre pe o cale lungă și ocolită, dar știa un lucru: după ce o 
găsise pe femeie, n-avea s-o mai piardă. 

Maria fu adusă pe un balcon larg și pârjolit de soare pentru a-l 
întâlni pe stăpânul castelului St. Hilarion. Mai exact, pe unul 
dintre stăpâni. Altair nu știa, dar Shalim avea un frate geamăn, 
Shahar. Pe el îl văzuse Asasinul ţinând discursul despre 
generozitate, iar dacă ar fi știut adevărul, ar fi înţeles și cum era 
posibil ca un om care-și petrecuse noaptea bând și preacurvind 
să poată arăta atât de proaspăt în dimineaţa următoare. 

Pe de altă parte, Maria îi cunoștea pe gemeni și, cu toate că 
erau identici, știa cum să-i deosebească. Shalim avea ochii negri 
și chipul lui trăda excesele vieţii pe care o ducea. Shahar părea 
mai tânăr și de el se apropia femeia acum. Shahar se întoarse 
către ea și se lumină la chip, surâzând, când ea traversă 
balconul, superbă în veșmintele de curtezană care dezvăluiau 
suficient ca să atragă privirile oricărui bărbat. 

— Nu mă așteptasem să te revăd, zâmbi el larg și pofticios. 
Cum te pot ajuta, vulpițo? 

Trecu apoi pe lângă ea, revenind în sală. 

— Nu mă aflu aici ca să ascult complimente, se răsti Maria în 
ciuda aspectului care-i contrazicea spusele. Vreau răspunsuri. 

După ce intrară amândoi în sală, el o privi surprins, însă în 
același timp lasciv. Femeia îi ignoră uitătura. Trebuia să audă cu 
propriile ei urechi dacă spusele lui Altair erau adevărate. 

— Deci? rosti Shahar. 

— Este adevărat ce am auzit - că templierii doresc să 
folosească Mărul, Partea de Eden, în scopuri rele? Nu pentru a-i 
ilumina pe oameni, ci pentru a-i înrobi? 

El surâse indulgent, de parcă ar fi fost nevoit să ofere 
explicaţii unui copil adorabil, dar prostuţ. 

— Oamenii sunt dezorientaţi, Maria. Ei sunt aidoma unor oi 
care imploră să fie conduse. Și exact asta le oferim noi: vieți 
simple, lipsite de griji. 

— Totuși Ordinul nostru a fost înfiinţat pentru a-i apăra pe 
oameni, nu pentru a-i priva de libertate. 

Shahar își răsfrânse buza inferioară. 

— Templierilor nu le pasă de libertate. Noi căutăm ordinea - 
atât și nimic mai mult. 

Veni spre ea și femeia se retrase un pas. 

— Ordine sau înrobire? 

Vocea lui căpătă un ton mai sumbru când răspunse: 

— Îi poţi spune cum dorești, draga mea... 

Se întinse către ea, dar intenţiile lui - extrem de evidente - 
fură întrerupte de apariţia neașteptată a lui Altair în sală. 

Shahar se răsuci și exclamă: 

— Asasinul! 

O apucă pe Maria de umeri și o azvârli pe podea cu 
brutalitate. Femeia se lovi rău și Altair decise că avea să-l facă 
să plătească pentru asta. 

— Îmi cer scuze, Shalim, că am sosit neanunţat, zise el. 

Shahar rânji larg. 

— Așadar îl cauţi pe Shalim? Sunt sigur că fratele meu va fi 
încântat să ni se alăture. 

De sus se auzi un zgomot și, ridicând ochii, Altair văzu o 
galerie pe care se apropia Shalim surâzător. Apoi doi soldați 
pătrunseră prin ușa deschisă, pregătiţi să se năpustească 
asupra Mariei, însă femeia, care se ridicase deja, se răsuci 
fulgerător, smulse sabia din teaca unuia și-l străpunse printr-o 
fandare. 

Bărbatul dădu un strigăt și se prăbuși, iar ea se roti și, 
lăsându-se într-un genunchi, fandă din nou și-l ucise și pe 
camaradul său. În clipa următoare Shalim sări din galerie și 
ateriză în mijlocul sălii, imediat lângă fratele lui. Altair beneficie 
de o clipă pentru a-i vedea unul lângă altul și fu uimit de 
asemănarea dintre ei. Maria i se alătură acum, cu sabia recent 
dobândită picurând sânge și gâfâind - ei doi împotriva 
gemenilor. Altair simţi că pieptul i se umple de ceva pe jumătate 
mândrie, pe jumătate un sentiment pe care prefera să nu-l 
numească. 

— Ei sunt doi, rosti Asasinul, și noi suntem tot doi. 

Maria îi oferi însă o nouă surpriză. În loc să lupte de partea lui, 
se mulțumi să pufnească dispreţuitor, după care dispăru în fugă 
prin ușa lăsată deschisă de soldați. Altair avu la dispoziţie doar 
un moment pentru a se întreba dacă ar trebui s-o urmeze, după 
care gemenii îl atacară și trebui să lupte pentru a rămâne în 
viață împotriva a doi spadasini iscusiți. 

Lupta fu lungă și brutală, iar adversarii începură siguri pe ei, 
convinși că-l vor răpune iute. La urma urmelor, ei erau doi și 
experți în mânuirea sabiei; în mod firesc, se așteptau să-l 

obosească, dar Altair se duela mânat de furie și frustrare. De 
acum nu mai știa cine era prieten și cine era dușman. Fusese 
trădat - oameni care ar fi trebuit să fie prieteni se dovediseră 
inamici. lar cei despre care crezuse că puteau deveni prieteni - 
sau mai mult decât atât - respinseseră mâna bunăvoinţei pe 
care le-o întinsese. El știa doar că purta un război în care miza 
era mai mare decât crezuse, implicând puteri și ideologii pe care 
încă nu le cunoștea. Trebuia să continue să lupte, să continue 
până ajungea la capăt. 

lar când leșurile gemenilor zăcură într-un final la picioarele lui, 
cu membrele contorsionate în poziţii nefirești, cu ochii căscați și 
morți, Asasinul nu simţi nici plăcere, nici satisfacţie pentru 
victoria sa. Se mulțumi să-și curețe sabia de sânge, o vârf în 
teacă și porni spre balcon. Auzi îndărătul lui sosirea altor gărzi, 
dar el suise deja pe balustradă și deschisese larg braţele. 
Dedesubt era o cotigă și sări în ea, apoi se pierdu în tumultul 
orașului. 

e 

Mai târziu, când reveni la casa conspirativă, Markos îl aștepta 
nerăbdător să audă povestea uciderii gemenilor. În jurul lor, 
membri ai rezistenţei se îmbrățișau fericiţi la aflarea veștii. 
Mișcarea de rezistență putea acum recâștiga controlul, cel puţin 
în Kyrenia. lar dacă reușea acolo, atunci existau cu certitudine 
speranţe pentru toată insula. Markos îi surâse larg. 

— A început deja, Altair. Porturile se golesc de corăbiile 
templiere. Kyrenia va fi liber. Poate chiar toată insula Cipru. 

Asasinul zâmbi, încurajat de fericirea din ochii săi. 

— Rămâneți cu ochii în patru, îl sfătui el. 

Işi aminti că nu se apropiase nici măcar cu un pas de 
descoperirea arhivei. Plecarea templierilor îi spunea ceva. 

— Nu și-ar lăsa arhiva fără apărare, zise el, așa că ea nu 
poate fi aici. 

Markos căzu pe gânduri. 

— Majoritatea corăbiilor care au plecat reveneau în Limassol. 
N-ar putea fi acolo? 

Altair încuviinţă din cap. 

— Mulţumesc, Markos. Ţi-ai slujit bine ţara. 

— Domnul să fie cu tine! 

Ceva mai târziu, Asasinul se îmbarcă pe o corabie care avea 
să-l readucă în Limassol. Acolo spera să deznoade misterul 
intenţiilor templierilor și să afle adevărul despre Alexander. 

Se gândi la toate astea în timpul călătoriei și scrise în jurnal: 


Îmi amintesc momentul meu de slăbiciune, atunci 
când încrederea mi-a fost zguduită de cuvintele lui Al 
Mualim. El, care-mi fusese ca un tată, s-a dovedit a-mi 
fi inamicul cel mai mare. Îi era îndeajuns să-mi 
strecoare în minte o sămânță infimă de îndoială, 
folosindu-se de obiectul acesta. Eu însă i-am alungat 
fantomele, mi-am recăpătat încrederea în mine și l-am 
alungat din lumea asta. 

Limassol era aproape așa cum îl lăsase, un furnicar de 
templieri și soldaţi, și orășeni nemulţumiţi, care continuau să-și 
ducă viaţa de zi cu zi cu indignarea întipărită pe feţe. 

Altair nu pierdu timpul și localiză noua casă conspirativă a 
rezistenței, un fost antrepozit, acum abandonat, și intră acolo 
hotărât să-l confrunte pe Alexander cu cele auzite în conversaţia 
dintre Bouchart și Shalim. Însă când pătrunse în clădire, 
Alexander îl opri strigând: 

— Înapoi, mișelule! Ai trădat rezistența și ne-ai vândut cauza. 
Ai lucrat tot timpul mână în mână cu Bouchart? 

Asasinul se pregătise pentru o înfruntare cu Alexander, poate 
chiar pentru un duel, totuși vederea stării lui de agitaţie îl 
calmă, făcându-l să-și spună că era posibil să fi interpretat greșit 
cele văzute. Își păstră totuși precauţia. 

— Doream să te întreb același lucru, zise el. L-am auzit pe 
Bouchart menţionându-ţi numele. Ţi-a trimis o boccea, nu-i așa? 

Alexander miji ochii, dar încuviinţă din cap. Mobilierul din casa 
conspirativă era sărăcăcios, însă în apropiere exista o măsuţă 
joasă, pe care se afla sacul pe care Bouchart i-l înmânase lui 
Shalim în Kyrenia. 

— Da, rosti Alexander, este ţeasta sărmanului Barnabas. 

Altair se apropie de el. Trase de șnurul sacului și acesta se 
deschise, dezvăluind un cap de om, dar... 

— Asta nu-i bărbatul cu care m-am întâlnit în Kyrenia, spuse 
el. 

Privi trist căpăţâna care începuse să se decoloreze și 
răspândea un miros greu și neplăcut. Ochii erau pe jumătate 
închiși, gura atârna ușor deschisă și limba era vizibilă înăuntru. 

— Poftim? se încruntă Alexander. 

— Adevăratul Barnabas a fost ucis înainte de sosirea mea și 
înlocuit de un templier care a cauzat multe rele înainte să 
dispară. 

— Să ne ajute Dumnezeu! Templierii au fost la fel de brutali și 
aici - bântuie prin piața comercială, port și piața catedralei, 
arestând după voie. 

— Nu dispera, spuse Altair. Kyrenia i-a alungat deja pe 
templieri. Îi vom alunga și noi din Limassol. 

— Trebuie să procedaţi cu atenţie. Propaganda templieră i-a 
făcut pe unii dintre oamenii mei să acţioneze împotriva voastră, 
iar majoritatea celorlalţi sunt precauți. 

— Mulţumesc pentru avertisment. 

Asasinul îl căută zadarnic pe Bouchart în oraș, iar când reveni 
pentru a-i comunica vestea proastă lui Alexander, casa 
conspirativă era goală. Pe măsuţă se găsea un bilet și Altair îl 
citi. Alexander dorea să se întâlnească cu el în curtea castelului. 
Cel puțin așa scria pe bilet. 

Tânărul căzu pe gânduri. Oare văzuse vreodată scrisul de 
mână al cipriotului? Nu-și amintea. Pe de altă parte, era perfect 
posibil ca acesta să fi fost silit să scrie biletul. 

Se îndreptă către locul de întâlnire, deși toate instinctele îl 
anunțau că putea fi o capcană. Simţi o strângere de inimă când 
în curtea unde fusese chemat zări un cadavru. 

Nu, gândi Altair. 

Se uită imediat în jur. Meterezele ce înconjurau curtea erau 
pustii. De altfel, întregul loc era mult mai tăcut decât s-ar fi 
așteptat. Ingenunche lângă trup și temerile i se confirmară 
când, întorcându-l cu fața în sus, zări ochii goi ai lui Alexander. 

Apoi de deasupra lui se auzi o voce și Altair se sculă, se 
întoarse și zări o siluetă pe meterezele zidurilor ce mărgineau 
curtea. Orbit de razele soarelui, își duse palma pavăză la ochi, 
dar tot nu izbuti să deslușească chipul bărbatului de acolo. Să fi 


VP - 212 


fost oare Bouchart? În tot cazul, purta crucea roșie a cruciaților 
și stătea cu picioarele ușor depărtate și mâinile în șolduri, 
arătând ca un erou cuceritor. 

Cavalerul arătă spre leșul lui Alexander și glasul îi răsună 
batjocoritor: 

— Vreun prieten de-al tău? 

Asasinul speră ca în curând să-l facă să plătească pentru 
disprețul acela. Cruciatul se mișcă puţin într-o parte și Altair 
văzu până la urmă cine era: spionul care se dăduse drept 
Barnabas în Kyrenia și era probabil răspunzător pentru uciderea 
adevăratului Barnabas. Alt om bun care fusese omorât. Altair 
speră să-l facă să plătească și pentru asta. Pumnii i se încleștară 
și mușchii maxilarelor îi tresăriră. Deocamdată însă iscoada îl 
prinsese pe picior greșit. 

— N-am reţinut cum te cheamă! strigă el spre metereze. 

— Ce ţi-am spus în Kyrenia? chicoti cavalerul - iscoada. 
Barnabas, nu? 

Brusc înapoia tânărului se auziră răcnete și, răsucindu-se 
fulgerător, Altair văzu un grup de oameni care pătrundea în 
curte. Era victima unei înscenări. Iscoada răspândise zvonul 
despre el și acum avea să fie acuzat de uciderea lui Alexander; 
gloata furioasă fusese trimisă aici exact la momentul potrivit. 
Era într-adevăr o cursă în care el căzuse în ciuda instinctelor ce-l 
avertizaseră să fie prudent. 

Se blestemă din nou în gând și privi în jur. Zidurile din gresie 
se înălțau deasupra lui. Un șir de trepte ducea spre metereze, 
dar acolo, în vârf, se afla iscoada, care rânjea larg, bucurându- 
se de spectacolul care avea să înceapă în curând, deoarece 
cetăţenii veneau în fugă spre Asasin, cu sângele clocotind, cu 
nevoia de răzbunare și dreptate arzându-le în ochi. 

— Uitaţi-l pe trădător! 

— Spânzuraţi-l! 

— Va plăti pentru crimele lui! 

Altair rămase locului. Primul lui impuls fusese să ducă mâna la 
sabie, dar se oprise; nu, el nu putea ucide oameni nevinovaţi. 
Dacă ar fi făcut-o, ar fi însemnat să distrugă toată credința pe 
care o aveau ei în rezistenţă și în Asasini. Tot ce putea face era 
să-și declare inocenţa. Insă n-aveai cu cine să te-nţelegi. Căută 
cu disperare un răspuns. 

ȘI-I găsi. 

Mărul. 

Era ca și cum obiectul l-ar fi strigat. Brusc deveni conștient de 
existența lui în ranița mică pe care o purta în spate și-l scoase, 
apoi întinse spre mulţime brațul în care-l ţinea. 

Nu știa ce încerca să facă și nici nu era sigur în privinţa 
rezultatului. Simţea că Mărul îi va asculta poruncile, că-i va 
înțelege intenţia. Era totuși numai o impresie. O senzaţie. Un 
instinct. 

Dar așa se și întâmplă până la urmă. Mărul străluci și-i pulsă 
în palmă. Emise o lumină stranie, diafană, ce păru să pogoare 
asupra mulțimii, care se linişti imediat, încremenind practic 
locului. Altair văzu iscoada templieră tresărind de uluire. Se 
simţi brusc atotputernic și în clipita aceea înțelese nu numai 
atracţia seducătoare a obiectului și puterea divină pe care o 
conferea, ci și pericolul teribil pe care-l reprezenta... în mâinile 
celor care l-ar fi utilizat în scopuri rele, desigur, dar și pentru el. 
Nici chiar Maestrul Asasin nu era imun în faţa ispitei Mărului. ÎI 
folosea acum, însă își jură că n-avea s-o mai facă niciodată, și 
oricum nu în scopurile astea. 

Apoi se adresă mulţimii: 

— Armand Bouchart este omul răspunzător pentru suferinţa 
voastră! strigă Altair. El l-a pus pe bărbatul acesta să dezbine 
rezistenţa. Plecaţi de aici și mobilizaţi-vă oamenii. Cipru va 
redeveni insula voastră. 

Pentru câteva clipe se întrebă dacă avusese succes. Dacă 
mulțimea furioasă avea să-și continue năvala pentru a-l linșa 
după ce avea să coboare Mărul? Îl cobori, totuși gloata nu reluă 
goana spre el. Cuvintele lui îi convinseseră pe ciprioţi. Cuvintele 
lui îi determinaseră să-și schimbe părerea. Fără multă 
ceremonie, ei se întoarseră și părăsiră curtea, ieșind la fel de 
repede precum intraseră, însă supuși, ba parcă chiar căindu-se. 

Curtea rămase iarăși pustie și, vreme de câteva bătăi de 
inimă, Altair privi Mărul din palmă, văzu cum păleşte, și se simți 
totodată atras, speriat și copleșit de venerație. Apoi îl puse 
înapoi în siguranţa raniţei, iar iscoada rosti din înaltul zidurilor: 

— Îmi place jucărioara ta. Aș putea s-o împrumut? 

Altair știa un singur lucru: templierul n-avea să ia Mărul decât 
dacă îl ucidea pe el. Extinse pumnalul, pregătindu-se de luptă, 
iar cavalerul zâmbi, anticipând duelul ce va urma, și se pregăti 
să coboare de pe metereze, când... 

Se opri. 

lar zâmbetul i se șterse de pe chip. 

Prin piept îi ieșise o sabie. Sângele îi înflori pe tunica albă, 
amestecându-se cu roșul crucii de pe ea. Cobori ochii și se privi 
derutat, parcă întrebându-se cum ajunsese arma acolo. 
Dedesubtul lui, în curte, Altair se întreba același lucru. Apoi 
templierul se clătină și Asasinul zări o siluetă înapoia lui. O 
siluetă pe care o recunoscu: Maria. 

Femeia surâse și împinse iscoada de pe zid, privind cum se 
rostogolește greoi pe treptele scării de sub ea. Rămase locului, 
cu sânge picurând de pe sabie, zâmbi spre Asasin, apoi scutură 
sabia și o băgă în teacă. 

— Așadar, rosti ea după aceea, ai avut Mărul tot timpul. 

El încuviință din cap. 

— Acum ai văzut ce fel de armă poate deveni dacă ajunge în 
mâini nepotrivite. 

— Nu știu dacă aș numi mâinile tale ca fiind „potrivite”. 

— Nu. Ai dreptate. Îl voi distruge... sau îl voi ascunde. Nu pot 
totuși să spun ce voi face, până nu găsesc arhiva. 

— Ei bine, replică ea, nu trebuie să cauţi prea departe. Ești 
chiar deasupra ei. 

În clipa aceea dinspre intrarea în curte se auziră strigăte și un 
grup de templieri apăru în fugă, cu ochii sclipind ameninţător de 
sub vizierele coifurilor. 

De deasupra, Maria strigă: 

— Pe aici - iute! 

Se răsuci pe călcâie și alergă pe metereze către o ușă. Altair 
era pe punctul s-o urmeze, dar cei trei cavaleri ajunseseră deja 
lângă el și, blestemând, le pară atacul, cu oțelurile săbiilor 
zăngănind, astfel că o pierdu iarăși din vedere pe femeie. 

Templierii erau iscusiţi și bine antrenați - o dovedeau de altfel 
mușchii umerilor și cefei -, totuși nici trei oponenți nu erau pe 
măsura Asasinului, care dansă în jurul lor cu graţie, împungând 
și spintecând, până când toţi zăcură fără viaţă la picioarele lui. 


VP - 215 


Privi după aceea în sus. Meterezele erau pustii. Doar leșul 
iscoadei templiere din capul scării și, desigur, nici urmă de 
Maria. Sui treptele în goană, oprindu-se doar un moment pentru 
a-l privi pe cel ucis de englezoaică. Dacă misiunea unui spion 
era de a submina inamicul, acesta își făcuse treaba bine; 
aproape că-i stârnise pe ciprioți împotriva mișcării de rezistenţă, 
aducându-i practic în mâinile templierilor - care nu intenționau 
să le ridice nivelul, ci să-i subjuge și stăpânească. 

Altair continuă în fugă, până la ușa prin care dispăruse Maria. 
Aceasta era așadar intrarea în clădirea care găzduia arhiva. Păși 
înăuntru. 

Ușa se închise cu zgomot îndărătul lui. Se afla pe o scară ce 
cobora pe lângă peretele unui puț uriaș ca o cavernă. Făcliile de 
pe ziduri ofereau o lumină slabă, proiectând umbre ce dansau 
pe crucile templiere care decorau pereţii. Era tăcere. 

Nu, tăcerea nu era chiar absolută. 

De undeva din adânc putea auzi strigăte. Să fi fost oare gărzi, 
care fuseseră alertate de prezenţa... Mariei? O fire așa 
independentă ca femeia nu s-ar fi putut alinia niciodată 
doctrinelor templierilor. Ea era o trădătoare. Adoptase calea 
Asasinilor: ucisese un templier și-i dezvăluise unui Asasin locul 
arhivei. Aveau s-o omoare pe loc. Deși, desigur, după cum o 
văzuse luptând până acum, părea mai ușor de spus decât de 
făcut. 

începu să coboare, alergând pe treptele întunecate, sărind 
ocazional peste găuri ce se căscau în scara de piatră năruită, 
până ajunse pe podeaua acoperită cu nisip a unei încăperi. In 
fața lui apărură trei soldaţi; pe primul îl răpuse imediat cu un 
cuțit pentru aruncat, iar pe al doilea îl prinse pe picior greșit și-și 
înfipse sabia în gâtul lui. Îi împinse apoi cadavrul în al treilea 
atacator, care căzu și Altair îl ucise pe când încerca să se ridice. 
Mergând mai departe, auzi de undeva apă curgătoare și ajunse 
pe un pod care trecea printre două cascade. Zgomotele erau 
suficient de puternice ca să ascundă sosirea lui celor doi străjeri 
aflaţi în capătul opus al podului. li ucise pe amândoi din două 
lovituri de pumnal. 

Își continuă drumul și ajunse în adâncul unei... biblioteci. 
Vedea acum rafturi cu cărţi ce ticseau nenumărate camere. Asta 
era! Ajunsese în locul căutat. Nu știa ce anume se așteptase să 

vadă, totuși numărul volumelor era mai mic decât își închipuise. 
Oare era într-adevăr faimoasa arhivă despre care auzise? 

Nu avea totuși timp să se oprească și să inspecteze. Auzea 
voci și sunetele a doua săbii ce se încleștau; erau doi 
combatanți, iar una dintre voci era de femeie. 

În faţa lui o arcadă mare purta în vârf crucea templierilor. 
Trecu pe sub ea și pătrunse într-o sală vastă, în centrul căreia se 
găsea un spaţiu ceremonial înconjurat de coloane din piatră cu 
sculpturi complexe. În mijloc se duelau Bouchart și Maria. 
Femeia îl ţinea la distanță pe conducătorul templier, însă cu 
destulă greutate; chiar în clipa intrării lui Altair, Bouchart o lovi 
și ea căzu cu un strigăt pe pardoseala din piatră. 

Bouchart o privi cu indiferenţă, după care se răsuci către 
Asasin, deși acesta apăruse fără cel mai mic zgomot. 

— Neghiobul de împărat Comnenul, rosti el cu dispreţ 
referindu-se la fostul conducător al Ciprului, a fost un prost, dar 
a fost prostul nostru. Noi am acţionat pe insula asta aproape un 
deceniu fără nicio intervenţie din exterior. Arhiva noastră era 
secretul cel mai strict păstrat din Cipru. Din păcate nici cele mai 
bine gândite planuri n-au fost imune la idioţenia lui Isaac. 

Aproape un deceniu, gândi Altair. Dar atunci... Înaintă un pas, 
privind de la Bouchart la Maria. 

— EI l-a înfuriat pe regele Richard și i-a adus pe englezi prea 
aproape pentru ca voi să vă mai simţiţi confortabil. Așa este? 

Templierul nu schiță nicio mișcare pentru a-l opri, așa că 
Asasinul traversă podeaua și se aplecă peste Maria. li luă capul 
în poală, căutând semne de viață. 

Bouchart vorbea, părând să fie încântat de sunetul propriului 
glas. 

— Din fericire am izbutit să-l convingem pe Richard să ne 
vândă insula. A fost unicul mod prin care i-am putut distrage 
atenția. 

Pleoapele femeii tresăriră. Ea gemu. Era vie. Răsuflând 
ușurat, Altair îi coborî capul cu grijă pe piatră și se ridică, 
întorcându-se către Bouchart, care-i urmărise cu un surâs 
indulgent. 

— Adică aţi cumpărat ceea ce stăpâneaţi deja, rosti Asasinul. 

Acum înțelegea. Templierii cumpăraseră Cipru de la regele 
Richard pentru a împiedica descoperirea arhivei lor. Nu era de 

mirare că-l urmăriseră cu atâta agresivitate când sosise pe 
insulă. 

Bouchart confirmă din cap. 

— Și uite la ce s-a ajuns. Arhiva nu mai este sigură acum, 
după ce ai venit și ai iscodit în prea multe cotloane întunecate. 

— Regret că nu pot spune că-mi pare rău, dar obișnuiesc să 
obţin ceea ce doresc, replică Altair cu glas încrezător, deși 
simţea că ceva nu era tocmai în regulă. 

Într-adevăr, Bouchart rânji larg. 

— Nu însă și de data asta, Asasinule. Nu și acum. Abătându-te 
spre Kyrenia, am câștigat timpul necesar să ne mutăm arhiva. 

Bineînţeles! În timpul coborârii nu văzuse o arhivă 
sărăcăcioasă, ci resturile ei care nu mai erau dorite. Îi 
distrăseseră atenţia cu Kyrenia și se folosiseră de oportunitate, 
pentru a muta grosul arhivei. 

— Nu aţi trimis obiectele spre Cipru, ci din Cipru, zise Altair 
când totul îi deveni clar. 

— Exact, încuviinţă apreciativ din cap templierul. Însă nu 
trebuie să plece chiar totul și cred că pe tine te vom lăsa aici. 

In clipa următoare sări, lovind cu sabia, dar Altair devie 
atacul. Bouchart se aștepta la asta, așa încât pară și continuă 
asaltul. Asasinul fu silit să dea înapoi, respingând împunsături și 
tăieturi. Bouchart era iscusit, asta nu se putea nega, și în același 
timp iute, bizuindu-se mai mult pe jocul de picioare și 
dexteritate, decât pe forţa brută folosită de majoritatea 
cruciaților în duelurile cu spada. El însă pornise la atac, 
așteptându-se să învingă, și s-o facă iute. Dorinţa disperată de 
a-l ucide pe Altair îl făcuse să uite de solicitările fizice ale luptei, 
așa că tânărul se apără, îi îngădui ofensiva, îi pară loviturile și 
contraatacă scurt la  răstimpuri, rănindu-l superficial. O 
crestătură aici, o pișcătură dincolo. Sângele începu să răzbată 
de sub cămașa de zale a templierului, care îl apăsa greu. 

Pe când se lupta, Altair se gândi la Maria și la toţi cei care 
muriseră din ordinele lui Bouchart, însă opri amintirile acelea să 
se preschimbe în dorinţă de răzbunare. Le îngădui să-i aducă 
doar fermitate. Surâsul dispăruse de pe chipul lui Bouchart și, pe 
când Altair lupta în tăcere, Marele Maestru templier icnea din 
cauza eforturilor, dar și a frustrării. Loviturile spadei sale erau 
mai puţin coordonate și nu izbuteau să-și atingă ţinta. Era 
acoperit de sudoare și sânge. Dinţii îi erau dezgoliţi. 

lar Asasinul continuă să-l rănească, iar acum îi crestă fruntea, 
astfel că sângele îi șiroia în ochi și el era silit să-și treacă 
mănușa peste faţă ca să se șteargă. De altfel, Bouchart abia mai 
putea ridica spada și era gârbovit, picioarele îi tremurau, iar 
pieptul i se ridica și cobora greoi, când se străduia să-și 
regăsească suflul, mijind ochii printr-o mască de sânge pentru a- 
| găsi pe Altair, dar văzând numai umbre și forme înceţoșate. 
Era un om înfrânt acum, ceea ce însemna că era un om mort. 

Altair nu se jucă cu el. Așteptă însă ca pericolul să se 
îndepărteze. Să fie sigur că slăbiciunea templierului nu era 
simulată. 

Apoi îl străpunse cu sabia. 

Bouchart căzu și Altair îngenunche lângă el. Templierul îl privi 
și tânărul îi zări respectul din ochi. 

— Faci... cinste Crezului tău, horcăi el. 

— Tu însă te-ai îndepărtat de al tău. 

— Nu m-am îndepărtat, ci l-am extins. Lumea este mai 
complicată decât cutează să admită majoritatea. lar dacă tu, 
Asasinule... dacă tu ai ști mai mult decât doar să ucizi, ai putea 
înțelege asta. 

Altair se încruntă. 

— Pastrează-ţi pentru tine lecţia de morală. Și poţi să mori, 
știind că nu voi îngădui niciodată ca Mărul, Partea de Eden, să 
cadă în alte mâini. 

Când îi rosti numele, îi simţi căldura pe spinare, de parcă îl 
deșteptase. 

Bouchart surâse ironic. 

— Ţine-l aproape atunci. Cu timpul vei ajunge la aceleași... 
concluzii ca și noi. 

Apoi muri. Asasinul se întinse să-i închidă ochii, dar întreaga 
clădire se cutremură și din tavan căzură bucăţi de tencuială și 
praf. Foc de bombarde. Templierii trăgeau asupra arhivei. Era 
perfect logic - nu doreau să lase nimic în urmă. 

Se apropie iute de Maria și o ridică în picioare. Pentru o clipă 
se priviră ochi în ochi și un sentiment nerostit trecu de la unul la 
celălalt. După aceea femeia îl trase de braţ și-l conduse afară 
din sala mare care era zgâlţăită de alte ghiulele. Altair se 
întoarse la timp pentru a vedea cum doi pilaștri minunaţi se 
năruiau și porţiuni din pereţi se spărgeau de pardoseală. O urmă 
apoi pe Maria, care alerga, suind câte două trepte odată, urcând 

prin puț către suprafaţă. Altă explozie scutură clădirea și 
pietrărie căzu pe scară, dar ei continuară să fugă, continuară să 
se ferească de bucăţile de piatră ce plouau peste ei, până 
ajunseră la ieșire. 

Treptele de acolo se prăbușiseră, așa încât Altair se cățără pe 
zid, trăgând-o pe Maria după el, până la o platformă. leșiră la 
lumina zilei, iar tirul bombardelor templiere păru că se întețește 
și clădirea se surpă în sine, silindu-i să fugă de acolo. După 
aceea rămaseră locului o vreme, trăgând adânc în piept guri 
mari de aer proaspăt, fericiţi că erau în viaţă. 

(J 

Mai târziu, după ce corăbiile templierilor plecaseră, purtând 
ultimele părți ale arhivei prețioase, Altair și Maria mergeau 
împreună în amurg prin portul Limassol, pierduţi în gânduri. 

— Nu mai doresc nimic din lucrurile pentru care am luptat în 
Țara Sfântă, rosti femeia după o pauză lungă. Mă-ntreb unde au 
dispărut toate cele la care am dat cu piciorul pentru a mă 
alătura templierilor... și dacă ar trebui sa-ncerc să le regasesc. 

— Vrei să te întorci în Anglia? întrebă Altair. 

— Nu... sunt deja atât de departe de casă, încât voi continua 
spre răsărit. Poate spre India. Sau până voi cădea de pe 
marginea lumii... Dar tu? 

Asasinul rămase gânditor, încântat de apropierea pe care o 
împărtășeau. 

— Pe când trăia Al Mualim, am crezut multă vreme că viața 
mea își atinsese limitele și că unica mea datorie era să le arăt și 
altora prăpăstiile pe care le descoperisem. 

— Odată am simţit și eu asta, aprobă Maria. 

Altair scoase Mărul din raniţă și-l examină. 

— Oricât de teribil ar fi, obiectul acesta conține minuni... Aș 
dori să-l înţeleg cât mai bine cu putință. 

— Pășești pe o potecă tare îngustă, Altair. 

El încuviinţă încet din cap. 

— Știu, dar curiozitatea mă roade. Doresc să cunosc minţile 
cele mai seamă, să explorez bibliotecile lumii și să învăţ toate 
secretele naturii și universului. 

— Toate astea într-o singură viaţă? Pare destul de ambițios... 

Tânărul chicoti. 

— Cine poate ști? S-ar putea ca acea singură viaţă să fie de 
ajuns. 

— Poate că așa-i. Și încotro te vei îndrepta mai întâi? 

Altair o privi și zâmbi, știind doar că ar fi dorit ca ea să-i fie 
alături pe restul călătoriei. 

— Spre răsărit..., îi spuse. 

PARTEA A PATRA 


Capitolul 48 


15 iulie 1257 


Maffeo are obiceiul să mă privească ciudat uneori. De parcă 
ar crede că nu-i ofer chiar toate informaţiile necesare. Și a 
procedat așa de câteva ori în timpul istorisirilor mele. Indiferent 
dacă privește forfota pieţei din Masyaf, dacă se bucură de aerul 
răcoros al catacombelor de sub citadelă sau dacă se plimbă pe 
metereze, urmărind păsările ce se rotesc și plonjează peste văi, 
el întoarce uneori ochii spre mine de parcă ar întreba: „De fapt, 
ce nu-mi spui tu, Niccolò?” 

Desigur, răspunsul meu este „nu-ţi ascund nimic”, însă am 
bănuiala permanentă că povestea ne va implica până la urmă 
într-un fel, că toate lucrurile astea îmi sunt spuse cu un motiv 
anume. Oare va implica și Mărul? Sau poate jurnalele lui? Sau 
Codexul, cartea în care el și-a consemnat cele mai importante 
descoperiri? 

Cu toate astea, Maffeo mă fixa cu privirea lui aparte. 

— Și? 

— ȘI... ce, frate? 

— Altair și Maria au pornit spre răsărit? 

— Maffeo, Maria este mama lui Darim, bărbatul care ne-a 
invitat aici. 

M-am uitat cum Maffeo și-a întors faţa către soare și a închis 
ochii pentru a-l lăsa să-i încălzească obrajii în timp ce absorbea 
informaţia aceea. Sunt sigur că încerca să împace imaginea lui 
Darim pe care-l cunoșteam noi, un bărbat trecut de șaizeci de 
ani, al cărui chip bătucit de vreme îi trădează vârsta, cu cineva 
care a avut o mamă... o mamă ca Maria. 

L-am lăsat să reflecteze, zâmbind indulgent. Tot așa cum 
Maffeo avea să mă sâcâie cu întrebări în timpul istorisirii și eu, 
bineînţeles, îl sâcâisem pe Maestru, e drept însă cu mai mult 
respect. 

— Unde este Mărul acum? îl întrebasem odată. 

Ca să fiu sincer, sperasem în taină că mi-l va arăta la un 
moment dat. La urma urmelor, vorbise despre el în termeni 
foarte reverenţioși, ba chiar păruse temător uneori. Desigur, 
sperasem să-l văd cu ochii mei. Poate pentru a-i înțelege 
atracţia. 

Din păcate, nu fusese cazul. El îmi primise întrebarea cu o 
serie de sunete țâfnoase. Mă avertizase că n-ar fi trebuit să-mi 
bat capul cu Mărul și dăduse dojenitor dintr-un deget. Ar fi fost 
mai bine să mă preocup de Codex, deoarece paginile lui 
conţineau secretele Mărului, dar lipsite de efectele lui maligne. 

Codexul... Da, hotărâsem, Codexul era cel care urma să fie 
important în viitor. Ba chiar important în viitorul meu. 

Revenit în prezent, l-am privit pe Maffeo care se gândea că 
Darim era fiul lui Altair și al Mariei, că după începuturile ostile, 
între cei doi înflorise întâi respectul, după aceea atracţia, 
prietenia, dragostea și... 

— Ea și Altair s-au căsătorit? a întrebat Maffeo. 

— Exact. S-au căsătorit în Limassol, la doi ani după 
evenimentele pe care le-am descris. Ceremonia s-a ţinut acolo 
în semn de respect pentru ciprioţii care-și oferiseră insula ca 
bază pentru Asasini, astfel încât devenise o fortăreaţă-cheie a 
Ordinului. Cred că Markos a fost oaspete de onoare și un toast 
oarecum ironic s-a ţinut în cinstea piraţilor care, fără să vrea, 
fuseseră responsabili pentru întâlnirea lui cu Altair și Maria. La 
scurt timp după nuntă, proaspăt căsătoriţii s-au întors în Masyaf, 
unde s-a născut fiul lor Darim. 

— El a fost unicul lor copil? 

— Nu. La doi ani după nașterea lui, Maria a născut încă un 
băiat, pe Sef. 

— Cu el ce s-a întâmplat? 

— Frate, toate la momentul potrivit. Ai răbdare și vei afla. 
Deocamdată ajunge să spun că aceea a fost o perioadă pașnică 
și rodnică pentru Maestru. El vorbește puţin despre ea, ca și 
cum ar fi prea prețioasă ca s-o aducă la lumină, însă este 
consemnată în mare parte în Codex. În tot acel timp a făcut 
descoperiri și a avut revelații inedite. 

— Cum ar fi? 

— Le-a consemnat în jurnalele lui. Acolo poţi să găsești nu 
numai ingrediente pentru noi otrăvuri ale Asasinilor, ci și leacuri. 

Descrieri de lucruri ce n-au fost create deocamdată și de 
catastrofe ce se vor întâmpla, planuri pentru armuri și alte tipuri 
de pumnale ascunse, printre care unul ce lansează proiectile. 
Maestrul a reflectat la natura credinţei și începuturilor omenirii, 
făurită din haos, a cărei ordine n-a fost impusă de o fiinţă 
supremă, ci de om. 

Maffeo a părut șocat. 

— „Făurită din haos, a cărei ordine n-a fost impusă de o fiinţă 
supremă, ci de om...” 

— Asasinii pun sub semnul întrebării toate formele de credinţă 
imuabile, am rostit pe un ton ușor pompos. Până și propria lor 
credinţă. 

— Cum așa? 

— Ei bine, Maestrul a scris despre contradicţiile și ironia din 
acțiunile Asasinilor. Ei caută să impună pacea, dar mijloacele pe 
care le utilizează în această privință sunt violenţa și crima. Ei 
caută să deschidă minţile oamenilor, dar în același timp cer 
obedienţa faţă de un Maestru. Ei avertizează asupra pericolului 
convingerii oarbe într-o credinţă stabilită, dar le cer discipolilor 
Ordinului să urmeze fără crâcnire Crezul. El a scris și despre cei 
care au existat înainte, membrii primei civilizaţii de pe Pământ, 
care au lăsat în urmă obiectele vânate de templieri și Asasini 
deopotrivă. 

— lar Mărul este unul dintre ele? 

— Exact, un obiect cu o putere imensă, râvnit cu disperare de 
Cavalerii Templieri. Evenimentele trăite de Maestru în Cipru îi 
arătaseră că în loc să încerce preluarea stăpânirii prin căile 
obișnuite, templierii aleseseră ca strategie subterfugiul. Altair a 
concluzionat că aceea era calea cea mai bună și pentru Asasini. 
Ordinul nu trebuia să clădească fortărețe mărețe și să 
desfășoare ritualuri bogate, care nu-i caracterizează pe Asasini. 
Asasinii sunt definiţi prin aderenţa lor la Crez. Ca o ironie a 
sorții, ideea asta a fost îmbrățișată întâia oară de Al Mualim. O 
ideologie care contesta doctrinele instaurate și-i încuraja pe 
acoliți să se autodepășească și să facă posibil imposibilul. Altair 
a dezvoltat aceste principii și le-a purtat cu el în anii petrecuţi 
călătorind prin Tara Sfântă, stabilizând Ordinul și insuflându-i 
valorile pe care le învățase ca Asasin. Încercările lui de a 
promova calea Asasinilor au dat greș doar în Constantinopol. În 
1204 acolo au avut loc răscoale însemnate, întrucât oamenii s- 

au ridicat împotriva împăratului bizantin Alexios al III-lea, iar la 
scurtă vreme după aceea cruciații au cucerit orașul și l-au jefuit. 
Altair nu și-a putut urma planurile în toiul acelor evenimente și 
s-a retras. A fost unul dintre puţinele lui eșecuri. Interesant este 
că atunci când mi l-a povestit, m-a privit în mod ciudat... 

— Pentru că reședința noastră este în Constantinopol? 

— Posibil. Mă voi gândi altă dată mai pe îndelete la asta. S-ar 
putea ca încercarea lui de a întemeia o ghildă în Constantinopol 
și chemarea noastră de acolo să fie legate între ele... 

— Unicul lui eșec, ai spus? 

— Unul dintre cele foarte puţine. Din toate celelalte puncte de 
vedere, Altair a întreprins pentru promovarea Ordinului mai 
multe decât aproape oricare alt conducător dinaintea sa. Doar 
ascensiunea lui Genghis-Han l-a împiedicat să-și continue 
munca. 

— Cum adică? 

— Acum patruzeci de ani, Altair a scris despre asta în Codexul 
lui. A scris despre un talaz întunecat care se ridica în răsărit. 
Despre o armată atât de mare și de puternică, încât tot 
pământul s-a frământat de griji. 

— Se referea la Imperiul Mongol? a întrebat Maffeo. La 
apariţia lui Genghis-Han? 

— Exact. Darim abia trecuse de douăzeci de ani și era un 
arcaș desăvârșit, așa că Altair l-a luat pe el și pe Maria și au 
plecat din Masyaf. 

— Ca să se lupte cu Genghis-Han? 

— Altair bănuia că victoriile lui Genghis-Han se puteau datora 
ajutorului altui obiect, similar Mărului. Poate Sabia. El trebuia să 
afle adevărul și în același timp să oprească înaintarea 
inexorabilă a hanului mongol. 

— Și cine a condus Masyaf? 

— Altair l-a numit în locul lui pe Malik și l-a lăsat în Masyaf și 
pe Sef, care să ajute la conducere. Sef era deja însurat și avea 
doi copii, pe când Darim nu era însurat și ei au lipsit mult timp. 

— Cât de mult? 

— Au lipsit zece ani, frate, iar când au revenit în Masyaf totul 
se schimbase acolo. Nimic nu avea să mai fie la fel, niciodată. 
Vrei să asculți povestea? 

— Te rog, continuă! 

Capitolul 49 


Din depărtare, Masyaf părea neschimbat. Niciunul dintre ei - 
Altair, Maria sau Darim - nu avea însă habar ce avea să urmeze. 

Altair și Maria călăreau puţin mai înainte, unul lângă celălalt, 
așa cum le plăcea, fericiţi să fie împreună și fericiţi să-și vadă 
căminul, legănându-se în ritmul lent și constant al cailor. Ambii 
se ţineau drepţi și mândri în șei, în ciuda călătoriei lungi și 
istovitoare. Poate că înaintaseră în vârstă - amândoi aveau în 
jur de șaizeci și cinci de ani -, dar nu le plăcea să fie văzuţi 
gârboviţi. Înaintau totuși încet: armăsarii lor fuseseră aleși 
pentru putere și rezistență, nu pentru viteză, și de oblâncul 
fiecăruia era legat un asin încărcat cu provizii. 

Mai în urmă venea Darim, care moștenise ochii strălucitori și 
sprințari ai mamei, tenul și osatura tatii, și impulsivitatea 
ambilor. Lui i-ar fi plăcut să galopeze înainte și să gonească în 
sus pe pantele satului, spre citadelă, pentru a anunţa 
întoarcerea părinţilor lui, dar n-o făcea, ci mergea la trap supus 
în spatele lor, respectând dorința tatii pentru o revenire 
modestă acasă. La răstimpuri își alunga muștele de pe față cu 
cravașa și se gândea că un galop ar fi fost modul cel mai 
eficient de a scăpa de ele. Se întreba, de asemenea, dacă erau 
priviţi din turlele fortăreței sau din turnul ei de apărare. 

După ce depășiră grajdurile, trecură prin porţile din lemn și 
intrară în piaţă, pe care o găsiră neschimbată. Ajunseră în sat, 
unde copiii dădură năvală surescitaţi în jurul lor, cerșind - copii 
prea mici pentru a-l cunoaște pe Maestru. Sătenii mai bătrâni îl 
recunoscură însă și Altair observă că erau reţinuţi și nu-i priveau 
cu căldură, ci mai degrabă cu precauţie. Mai mult chiar, păreau 
că-și feresc chipurile atunci când el încerca să-i privească în 
ochi. Neliniștea îi zgândări măruntaiele. 

Un bărbat pe care-l cunoștea venea acum spre ei, pentru a-i 
întâlni la poalele urcușului spre citadelă. Se numea Swami și 
când plecase Maestrul fusese un simplu elev, unul dintre cei 
cărora le plăceau prea mult luptele și prea puţin învăţătura. In 
cei zece ani scurși de atunci se alesese cu o cicatrice, care 
străluci acum când le zâmbi larg, un zâmbet care se oprea însă 
înainte de a-i atinge ochii. Poate că se gândea deja la lecţiile pe 

care trebuia să le îndure din partea lui Altair după întoarcerea 
sa. 

Trebuia să le îndure însă cu stoicism, gândi Altair și privi pe 
lângă Swami spre castel, unde flutura în vânt un stindard mare 
cu emblema Asasinilor. El decretase îndepărtarea stindardului, 
deoarece considera că Asasinii nu aveau nevoie de astfel de 
simboluri fără conţinut, dar se părea că Malik decisese altfel. 
Malik era altul care avea să fie nevoit să îndure învățături pe 
viitor. 

— Bun venit, Altair, rosti Swami și plecă fruntea, iar Altair 
decise să ignore faptul că nu i se adresase cu titlul său... cel 
puţin, deocamdată. Mă bucur să te văd. Sper că drumurile tale 
s-au dovedit fructuoase. 

— Am expediat mesaje, zise Maestrul și se aplecă în șa. Darim 
înaintă de cealaltă parte a lui, astfel că ei trei formau o linie 
care-l privea de sus pe Swami. Ordinul n-a fost informat asupra 
drumurilor mele? 

Swami zâmbi îndatoritor. 

— Ba da, sigur că da. Am întrebat doar din politețe. 

— Crezusem că voi fi așteptat de Rauf, spuse Altair. El știa cel 
mai bine să-mi satisfacă nevoile. 

— Ah, sărmanul Rauf... 

Swami plecă ochii spre pământ, gânditor. 

— S-a întâmplat ceva? 

— Mă tem că Raufa murit de friguri acum câţiva ani. 

— De ce n-am fost informat? 

La întrebarea aceea, Swami se mulţumi să ridice din umeri. 
Un gest insolent, de parcă nici nu știa și nici nu-i păsa. 

Altair ţuguie buzele, decizând că cineva avea de dat niște 
explicaţii, chiar dacă nu căţelanarul ăsta. 

— Atunci dă-te la o parte, să putem trece mai departe. 
Bănuiesc că odăile ne-au fost pregătite. 

Swami plecă din nou fruntea. 

— Mă tem că nu, Altair. Până vei putea fi găzduit cum se 
cuvine, mi s-a spus să te îndrum spre o reședință de pe latura 
de apus a fortăreței. 

Altair se uită la Darim, care se încruntase, apoi la Maria, care-l 
privi cu ochi ce spuneau: Ai grijă! Ceva nu era în regulă. 

— Perfect, rosti Altair, precaut, după care descălecară. 

Swami făcu un semn spre niște slugi, care înaintară să ia caii, 
după care porniră să urce către porţile citadelei. Străjerii de 
acolo înclinară iute capetele, deși, la fel ca sătenii, evitară ochii 
lui Altair. In loc să meargă pe pod, Swami merse însă pe lângă 
exteriorul zidului interior. Altair privi zidurile citadelei care se 
ridicau mult deasupra lor, dorind să vadă inima Ordinului și 
simțind cum iritarea se acumulează în el... însă instinctul îi 
spuse să nu se pripească. Când ajunseră la reședință, aceasta 
era o căsuţă scundă, afundată în piatră, cu o arcadă mică 
deasupra ușii și trepte ce coborau într-un vestibul. Mobilierul era 
sărăcăcios și nu-i aștepta niciun servitor. Altair era obișnuit cu 
locuințe modeste - ba chiar le solicita - totuși aici, în Masyaf, ca 
Maestru Asasin, se aștepta să fie găzduit în turnul Maestrului. 

Se răsuci nervos, gata să protesteze faţă de Swami, care 
rămăsese în vestibul purtând pe chip același zâmbet servil, însă 
Maria îl prinse de braţ și-l strânse ușor, oprindu-l. 

— Unde-i Sef? îl întrebă ea pe Swami. Surâdea plăcut, deși 
Altair știa că-l detesta pe bărbatul acela cu toată ființa ei. 
Doresc să fie trimis de îndată aici, te rog. 

Swami păru îndurerat. 

— Regret, dar Sef nu-i aici. A trebuit să plece la Alamut. 

— Și familia lui? 

— L-a însoţit. 

Maria îl privi îngrijorată pe Altair. 

— Ce treabă are fratele meu în Alamut? izbucni Darim, încă și 
mai enervat decât părinţii lui de odăile sărăcăcioase în care 
fuseseră aduși. 

— Din păcate, nu știu, răspunse uleios Swami. 

Altair trase aer adânc în piept și se apropie de el. Cicatricea 
tânărului nu se mai încreţi, când zâmbetul lingușitor i se șterse 
de pe chip. Poate că-și amintise brusc că-l avea în faţă pe 
Maestrul Altair, a cărui iscusinţă în luptă era egalată numai de 
ferocitatea sa în sala de clasă. 

— Anunţă-l imediat pe Malik că vreau să-l văd, mârâi Altair. 
Spune-i că are de dat niște explicații. 

Swami înghiţi un nod și-și frânse mâinile ușor teatral. 

— Malik este întemnițat, Maestre. 

Altair tresări. 

— Întemniţat? De ce? 

— Nu am voie să spun, Maestre. O întrunire a consiliului a fost 
convocată pentru mâine dimineaţă. 

— O întrunire a... cui? 

— După întemnițarea lui Malik a fost înfiinţat un consiliu care 
să conducă Ordinul în concordanţă cu statutul Frăției. 

Nu era nimic ilegal în asta, totuși Altair se întunecă la faţă. 

— Cine conduce consiliul? 

— Abbas, răspunse Swami. 

Altair o privi pe Maria, ai cărei ochi arătau acum îngrijorare 
reală. Ea întinse mâna și-l apucă de braț. 

— Și când mă voi întâlni cu consiliul ăsta? întrebă Altair. 

Vocea îi era calmă, contrazicând tumultul pe care-l simţea în 
tot corpul. 

— Mâine consiliul va dori să asculte relatarea călătoriei tale și 
să te informeze despre evenimentele petrecute în Ordin. 

— lar după aceea consiliul va fi dizolvat, rosti apăsat Altair. 
Anunţă-ţi consiliul că ne vom întâlni la răsăritul soarelui. Spune- 
le să consulte statutul. Maestrul s-a întors și dorește să reia 
conducerea. 

Swami făcu o plecăciune și ieși. 

Familia aşteptă până dispăru, înainte de a-și trăda 
adevăratele sentimente, iar Altair se întoarse către Darim și-i 
spuse pe un ton urgent: 

— Pleacă imediat spre Alamut. Întoarce-te cu Sef. Este nevoie 
imediat de el. 

În ziua următoare Altair și Maria se pregăteau să plece din 
reședință către turnul principal, când în calea lor apăru Swami, 
care insistă să-i conducă personal prin turnul de pază al podului 
de acces. Pe când ocoleau zidul, Altair se întrebă de ce nu mai 
auzea obișnuitele zăngănituri de săbii și zgomotele celor care se 
antrenau de cealaltă parte. Când ajunseră în curtea interioară, 
își primi răspunsul. 

Motivul era că nu exista nimeni care să se antreneze. Dacă pe 
vremuri interiorul citadelei zumzăise de activitate și animaţie, 
răsunând de loviturile metalice ale săbiilor și de strigătele și 

imprecaţiile instructorilor, acum era aproape pustiu. Altair priviri 
în jur la turnurile înalte și văzu doar ferestre întunecate. Gărzile 
se uitau cu indiferenţă de pe metereze. Locul acela de 
învăţătură și instrucţie - creuzetul cunoașterii Asasinilor, așa 
cum îl lăsase - dispăruse aproape complet. Dispoziţia lui Altair 
se înnegură și mai mult, deoarece, Swami îl opri să intre în 
turnul principal și-l îndreptă către scara ce suia către camera 
postului de gardă și apoi în sala principală. 

Acolo se reunise consiliul. Zece bărbaţi se aflau așezați pe 
cele două laturi ale unei mese, care-l avea într-un capăt pe 
Abbas; în capătul opus erau două scaune simple, din lemn, cu 
spătare înalte pentru Altair și Maria. Ei se așezară și, pentru 
prima dată de la intrarea în sală, Altair îl privi pe vechiul lui 
adversar, Abbas. Văzu în el și altceva decât slăbiciune și 
resentiment. Văzu un rival. Şi pentru prima dată din noaptea în 
care Ahmad intrase în odaia lui și-și luase viaţa, Altair nu-l mai 
compătimi pe Abbas. 

Privi după aceea în jurul mesei. Așa cum bănuise, noul 
consiliu era alcătuit din membrii Ordinului cei mai slabi la minte, 
dar și cei mai dedați spre viclenii. Cei pe care Altair ar fi preferat 
să-i înlăture. Se părea că toţi se alăturaseră acestui consiliu sau 
fuseseră recrutaţi de către Abbas. li reprezenta cel mai bine 
Farim, tatăl lui Swami, care-l privea pe sub pleoape grele și pe 
jumătate coborâte, cu bărbia înfiptă în piept. Un piept amplu. Se 
îngrășaseră, gândi Altair dispreţuitor. 

— Bun venit, Altair! rosti Abbas. Sunt convins că vorbesc în 
numele tuturor, când afirm că abia aștept să aud despre 
isprăvile tale din răsărit. 

Maria se aplecă înainte și spuse: 

— Inainte de a povesti ceva despre călătoriile noastre, am 
dori niște răspunsuri. Noi am lăsat Masyaf în ordine și disciplină, 
dar se pare că standardele acelea au decăzut. 

— Noi am lăsat Masyaf în ordine și disciplină? zâmbi Abbas, 
deși n-o privi pe Maria. Nu-și desprinsese ochii de la Altair și cei 
doi se fulgerau cu ostilitate făţișă peste masa lungă. Tin minte 
că atunci când aţi părăsit Frăția, era doar un singur Maestru. 
Acum se pare că avem doi. 

— Ai grijă ca obrăznicia să nu te coste scump, îl avertiză 
Maria. 

— Obrăznicia mea? izbucni Abbas în râs. Altair, te rog spune-i 
infidelei ca de acum înainte să nu mai vorbească decât dacă i se 
adresează direct un membru al consiliului. 

Cu un răget de mânie, Altair se ridică de pe scaunul lui, care 
zbură înapoi, rostogolindu-se pe lespezile pardoselii. Duse mâna 
la mânerul sabiei, însă două gărzi avansară cu săbiile deja 
scoase din teci. 

— Luaţi-i arma, le ordonă Abbas. Vei fi mai confortabil fără ea, 
Altair. Porţi și pumnalul? 

Altair întinse brațele când un soldat înaintă să-i ia sabia și 
mânecile îi coborâră spre coate, dezvăluind că nu avea vreun 
pumnal ascuns. 

— Acum putem începe, urmă Abbas. Te rog să nu ne mai 
irosești timpul. Adu-ne la zi cu încercarea ta de a-l anihila pe 
hanul mongol. 

— Numai după ce-mi vei spune ce s-a întâmplat cu Malik, 
mârâi Altair. 

Abbas ridică din umeri și arcui sprâncenele, parcă pentru a-l 
anunţa că se găseau într-un impas, și într-adevăr așa era, 
întrucât se părea că niciunul dintre ei nu voia să cedeze. Cu un 
mormăit de exasperare, Altair își începu relatarea, nedorind să 
prelungească înfruntarea. Își povesti călătoriile în Persia, India și 
Mongolia, unde el, Maria și Darim îl contactaseră pe Asasinul 
Qulan Gal, și istorisi cum călătoriseră după aceea în provincia 
Xia din apropiere de Xingging, care era asediată de oastea 
mongolă, care extindea implacabil imperiul hanului. Acolo, 
spuse el, Altair și Qulan Gal plănuiseră să se infiltreze în tabăra 
mongolilor, unde se spunea că s-ar fi aflat hanul. 

— Darim a găsit un loc bun nu departe de tabără și, înarmat 
cu arcul, avea să ne urmărească de la distanţă pe mine și Qulan 
Gal cum înaintam printre corturi. Tabăra era foarte bine păzită și 
ne bazam pe el pentru a ucide orice santinele pe care le 
putusem alerta sau care păreau că ar fi putut da alarma. 

Altair privi în jurul mesei cu ochi sfredelitori și încheie: 

— Și s-a achitat admirabil de sarcină. 

— Cum e tatăl, așa și fiul, comentă Abbas cu sarcasm vădit în 
glas. 

— Poate că nu, replică Altair sec. Pentru că în cele din urmă 
mongolii au fost cât pe aici să ne prindă din cauza mea. 

— Ah, deci nu ești infailibil. 

— Nimeni nu este, Abbas, cu atât mai puţin eu, și i-am 
îngăduit unui soldat inamic să se apropie de mine. M-a rănit 
înainte ca Qulan Gal să-l poată ucide. 

— Îmbătrânești, Altair? rânji Abbas. 

— Toţi îmbătrânim. Aș fi fost mort, dacă Qulan Gal n-ar fi 
izbutit să mă scoată din tabără și să mă ducă într-un loc sigur. 
Acţiunile lui mi-au salvat viaţa. Altair îl privi cu atenţie pe 
bărbatul din capul mesei. Qulan Gal a revenit apoi în tabără 
după ce plănuise cu Darim să-l atragă pe hanul mongol afară din 
cortul său. Înţelegând primejdia, hanul a încercat să fugă călare, 
însă a fost doborât de Qulan Gal, iar Darim l-a ucis cu o săgeată. 

— Abilităţile lui de arcaș sunt mai presus de orice îndoială, 
zâmbi Abbas. Am înțeles că l-ai trimis în misiune - poate la 
Alamut? 

Altair clipi scurt din ochi. Se părea că Abbas știa totul. 

— A părăsit într-adevăr citadela la porunca mea. Nu voi spune 
însă dacă s-a îndreptat spre Alamut sau altundeva. 

— Poate pentru a-l vedea pe Sef în Alamut? insistă Abbas. 
După aceea i se adresă lui Swami: înţeleg că le-ai spus că Sef 
este acolo? 

— Așa cum ai poruncit, Maestre. 

Altair simţi acum în măruntaie ceva mai rău decât 
îngrijorarea. Ceva ce putea fi teamă. O simţi și în Maria; chipul 
soției lui era încordat și neliniștit. 

— Spune ce ai de spus, Abbas, rosti el. 

— Și ce se va întâmpla dacă nu voi spune? 

— Atunci primul meu ordin după ce voi relua conducerea va fi 
de a te trimite în temniță. 

— Să mă alătur lui Malik, poate? 

— Mă-ndoiesc că locul lui Malik este în temniţă, se răsti Altair. 
De ce este acuzat? 

— De omor, rânji Abbas. 

Cuvântul răsună de parcă ar fi fost trântit cu toată greutatea 
pe masă. 

— Pe cine a omorât? întrebă Maria. 

Când sosi, răspunsul păru că vine de la foarte mare 
depărtare. 

— Pe Sef. Malik l-a omorât pe fiul vostru. 

Maria își lăsă încet capul în palme. 

Altair auzi pe cineva strigând „Nu!”, apoi își dădu seama că 
fusese chiar el. 

— Îmi pare rău, Altair, urmă Abbas parcă recitând din 
memorie. Îmi pare rău că te-ai întors ca să afli vestea asta atât 
de tragică și în numele tuturor celor prezenți adresez 
condoleanţe ţie și familiei tale. Însă până nu se vor lămuri 
anumite chestiuni, nu va fi posibil să reiei conducerea Ordinului. 

Altair încă încerca să-și descâlcească noianul de emoţii din 
cap, în timp ce o auzea pe Maria plângând alături. 

— Cum? întrebă el. Apoi, mai tare: Cum? 

— În clipa de faţă ești discreditat, zise Abbas, așa că am decis 
ca acest consiliu să conducă în continuare Ordinul. 

Altair tremura de mânie. 

— Eu sunt Maestrul Ordinului, Abbas. În conformitate cu 
statutul Frăției, cer să-mi fie returnată conducerea. Statutul 
decretează returnarea ei. 

De acum urla. 

— N-o mai decretează, surâse Abbas. Statutul s-a schimbat. 

Mai târziu, Alta fi și Maria stătură în reședința lor, cuibăriţi 
unul într-altul pe o băncuţă din piatră, tăcuţi în semiîntuneric. 
Petrecuseră ani dormind în deserturi, însă nu se simţiseră 
niciodată atât de izolaţi și de singuri ca acum. Işi deplângeau 
condițiile jalnice, decăderea lui Masyaf pe durata absenței lor și 
erau îngrijoraţi de soarta lui Darim și a familiei lui Sef. 

Dar mai mult ca orice, îl jeleau pe Sef. 

Li se spusese că fusese înjunghiat în pat cu numai două 
săptămâni în urmă; nu avuseseră timp să-i trimită un mesaj lui 
Altair. Pumnalul fusese descoperit în odaia lui Malik. Anterior în 
cursul aceleiași zile, un Asasin îl auzise certându-se violent cu 
Sef. Altair nu aflase încă numele Asasinului respectiv, însă 
acesta raportase că-i auzise pe Malik și Sef certându-se despre 
conducerea Ordinului și că Malik afirmase că intenţiona s-o 
păstreze și după întoarcerea lui Altair. 

— S-ar părea că cearta ar fi fost declanșată de vestea 
întoarcerii tale, rânjise Abbas care se bucurase fără reţineri de 

paloarea cenușie a Maestrului și de suspinele înăbușite ale 
Mariei. 

Sef ameninţase că-i va dezvălui planurile lui Altair și de aceea 
Malik îl ucisese. Așa se bănuia. 

Maria plângea înăbușit, cu capul pe pieptul lui și genunchii 
strânși la piept. Altair o mângâie pe păr și o legănă în braţe 
până se domoli. După aceea privi umbrele aruncate de flăcările 
din vatră, care pâlpâiau și dansau pe peretele din piatră 
galbenă, ascultând  scârţâiturile  greierilor de afară și 
ocazionalele trosnituri ale pașilor gărzilor pe pietriș. 

Puțin mai târziu Maria se trezi, tresărind violent. Altair tresări 
și el, deoarece aţipise, hipnotizat de văpăile mișcătoare. Femeia 
se ridică în capul oaselor, se cutremură și-și strânse pătura în 
jurul trupului. 

— Ce vom face, iubitule? întrebă ea după aceea. 

— Malik, zise el simplu. 

Privea în gol la perete și vorbise de parcă n-ar fi răspuns de 
fapt la întrebare. 

— Ce-i cu el? 

— Când eram tineri... Misiunea din Muntele Templului... 
Acțiunile mele i-au cauzat multe suferințe. 

— Dar ai învățat, spuse femeia, iar Malik știa asta. Din ziua 
aceea s-a născut un Altair nou, care a condus Ordinul spre 
măreție. 

Altair scoase un pufnet neîncrezător. 

— Măreţie? Chiar așa? 

— Nu acum, iubitule. Poate că nu imediat, dar tu poţi readuce 
Ordinul la starea în care era înainte să se întâmple toate astea. 
Tu ești singurul care o poate face. Nu Abbas. Îi rosti numele de 
parcă simţea un gust extrem de neplăcut la pronunția lui. Nu un 
consiliu oarecare, ci tu, Altair. Acel Altair pe care l-am văzut 
slujind Ordinul mai bine de treizeci de ani. Acel Altair care s-a 
născut în ziua aceea. 

— L-a costat pe Malik viața fratelui său, spuse Altair. Și brațul. 

— Te-a iertat și ţi-a servit ca locotenent de încredere după 
înfrângerea lui Al Mualim. 

— Și dacă totul n-a fost decât o faţadă? întrebă Altair cu glas 
încet. 

Își vedea propria umbră pe perete, neagră și amenințătoare. 
Maria se trase de lângă el. 

— Ce vrei să spui? 

— Poate că-n toți anii aceștia, urmă bărbatul, Malik m-a urât 
de fapt. Poate că râvnea într-adevăr conducerea, iar Sef a 
descoperit asta. 

— Da, și poate că mie-mi vor crește aripi la noapte și voi 
zbura! Cine crezi că te urăște cu adevărat? Nu Malik, ci Abbas. 

— Pumnalul a fost găsit în patul lui Malik. 

— Fără îndoială a fost pus acolo pentru a-l implica, fie chiar de 
Abbas, fie de altcineva la ordinul lui. Nu m-ar mira deloc dacă 
Swami ar fi fost acela. Și ce-i cu Asasinul care i-a auzit pe Malik 
și Sef certându-se? Când ne va fi destăinuit numele lui? Și când 
îl vom vedea, nu crezi că vom descoperi că-i un aliat al lui 
Abbas? Poate fiul altui membru al consiliului? Și ce s-a întâmplat 
cu sărmanul Rauf? Mă întreb dacă a murit cu adevărat de friguri. 
Să-ţi fie rușine că te îndoiești de Malik, când toate astea sunt 
atât de vădit lucrătura lui Abbas. 

— Să-mi fie rușine? se întoarse Altair spre soţia lui și ea se 
trase puţin înapoi. Afară greierii își opriră scârțâiturile, parcă 
pentru a-i auzi certându-se. Să-mi fie rușine fiindcă mă îndoiesc 
de Malik? Oare n-am avut parte de oameni pe care i-am iubit și 
care s-au întors împotriva mea, și încă din motive mult mai 
firave decât Malik? Pe Abbas l-am iubit ca pe un frate și am 
încercat să fac ceva bun pentru el. Al Mualim a trădat întregul 
Ordin, dar pe mine mă trata ca pe un fiu. Să-mi fie rușine fiindcă 
sunt suspicios? Increderea este defectul meu cel mai mare. 
Încrederea în oameni strâmbi. 

O privi încruntat și ea miji ochii. 

— Altair, trebuie să distrugi Mărul. Îţi pervertește mintea. Una 
este să ai mintea deschisă și cu totul altceva este să ai mintea 
atât de deschisă, încât păsările să se poată găinăţa în ea. 

— Nu sunt sigur că așa m-aș fi exprimat eu, rosti Altair 
surâzând trist. 

— Poate că nu, totuși este bine să ţii minte. 

— Maria, zise el, trebuie să aflu. Trebuie să știu care este 
adevărul. 

(J 

Ştia că îi supravegheau, însă era un Asasin și cunoștea Masyaf 
mai bine ca oricine, așa că nu-i fu greu să părăsească reședința, 
să escaladeze zidul interior și să se ghemuiască în umbra 
meterezelor, până la trecerea santinelelor. Își controla 

respiraţia. Continua să fie iute și agil. Continua să poată 
escalada ziduri. Dar... 

Poate că nu cu aceeași ușurință cu care o făcuse cândva. Era 
bine să nu uite asta. În plus îl încetinea rana cu care se alesese 
în tabăra lui Ginghis-Han. Ar fi fost o prostie să-și supraestimeze 
capacitățile și să dea de necaz din cauza asta, să zacă prăbușit 
pe spate ca un gândac muribund și să audă santinele 
apropiindu-se, deoarece apreciase greșit un salt. Se odihni puţin 
înainte de a continua pe metereze, mergând de pe latura de 
apus a citadelei către turnul din miazăzi. Ferindu-se mereu de 
gărzi, ajunse la turn și cobori pe sol. Merse apoi la depozitele de 
grâne, unde căută scara cu trepte din piatră ce ducea la o 
succesiune de tuneluri subterane boltite. 

Acolo se opri și ascultă, cu spatele lipit de perete. Putea auzi 
apa care curgea prin rigolele înguste din podelele tunelurilor. 
Temniţele Ordinului nu se aflau departe și erau atât de rar 
ocupate, încât ar fi fost utilizate ca magazii, dacă n-ar fi existat 
umezeala. Altair se aștepta de altfel ca Malik să fie singurul 
închis acolo. 

Se furișă înainte, până îl zări pe gardian. Stătea așezat, cu 
spatele rezemat de un perete lateral al secțiunii celulelor, cu 
capul în piept, adormit. Se afla destul de departe de celule și 
nici măcar nu le putea vedea din locul ăsta, așa că era greu de 
spus ce anume credea el că păzea. Altair se simţi deopotrivă 
scandalizat și ușurat de neglijența lui. Se strecură neauzit pe 
lângă el și în scurt timp înţelese de ce stătea așa departe. 

De vină era duhoarea. Existau trei celule și doar cea din mijloc 
era încuiată, iar Altair merse drept acolo. Nu era sigur ce se 
aștepta să vadă dincolo de zăbrele, dar știa prea bine de la ce 
provenea mirosul și-și acoperi nasul cu o mână. 

Malik era ghemuit în paiele care fuseseră azvârlite pe podea 
și care nu absorbiseră deloc urina. Straiele îi erau zdrenţuite și 
arăta ca un cerșetor. Era groaznic de slab și prin cămașa 
sfâșiată i se puteau număra coastele. Pomeţii îi erau 
proeminente ascuțite pe faţă, părul era lung și barba vâlvoi. 

Stătuse în celulă de mai mult de o lună. Asta era absolut 
sigur. 

Privindu-l, Altair simţi că i se încleștează pumnii. Intenţionase 
să stea de vorbă cu el, pentru a afla adevărul, dar adevărul era 
perfect vizibil pe coastele lui proeminente și straiele ferfeniţite. 

De cât timp fusese oare întemnițat? În tot cazul părea să fi 
trecut suficient timp pentru ca Abbas să poată trimite un mesaj 
lui Altair și Maria. Și atunci, de cât timp murise Sef? Altair 
preferă să nu se gândească la asta. Tot ce știa era că Malik nu 
va mai petrece nicio clipă acolo. 

Când deschise ochii, gardianul îl văzu pe Altair în picioare 
deasupra lui. După aceea lumina se stinse pentru el. Când se 
trezi din nou, era încuiat în celula care duhnea a urină, și urla 
zadarnic după ajutor, iar Malik și Altair dispăruseră demult. 

— Poţi merge, prietene? întrebase Altair. 

Malik îl privise cu ochi înceţoșaţi. Câtă suferință se citea în 
ochii aceia! Când se concentrase în cele din urmă asupra lui 
Altair, pe chip îi apăruse o expresie de recunoștință și ușurare, 
atât de sinceră, încât, dacă în mintea lui Altair existase vreodată 
cea mai măruntă îndoială, aceasta fu alungată de îndată. 

— Pentru tine, da, pot merge, răspunsese Malik și se străduise 
să zâmbească. 

Dar pe când se întorseseră prin tunel, în scurt timp devenise 
clar că bărbatul nu avea puterea să pășească. De aceea Altair îi 
luase braţul teafăr, îl trecuse după propriii săi umeri și-și cărase 
vechiul prieten spre scările turnului, apoi peste metereze și 
coborâse în cele din urmă zidul pe latura de apus a citadelei, 
evitând permanent santinelele. In cele din urmă, ajunseseră la 
reședință. Altair privise într-o parte, după aceea în cealaltă, iar 
apoi intraseră. 


Capitolul 52 


ÎI întinseră pe Malik pe o saltea și Maria stătu lângă el, dându-i 
să soarbă înghiţituri mici dintr-un pahar. 

— Mulţumesc, gemu el. 

Ochii i se limpeziseră puţin. Se ridică în capul oaselor în pat, 
părând stânjenit de apropierea Mariei, de parcă ar fi considerat 
dezonorant să fie îngrijit de o femeie. 

— Ce s-a întâmplat cu Sef? întrebă Altair. 

Odaia era strâmtă pentru trei persoane. Acum păru încă și 
mai mică, ca și cum s-ar fi strâns în jurul lor. 

— A fost omorât, zise Malik. Acum doi ani Abbas a pus la cale 
preluarea puterii. L-a ucis pe Sef, apoi a ascuns arma crimei în 
camera mea. Alt Asasin a jurat că ne auzise pe mine și Sef 
certându-ne, iar Abbas a determinat Ordinul să concluzioneze că 
eu eram responsabil pentru uciderea lui Sef. 

Altair și Maria schimbară priviri. Fiul lor murise de doi ani. 
Altair simţi furia clocotind în el și se strădui s-o controleze, să-și 
stăpânească impulsul de a se răsuci pe călcâie, a părăsi camera, 
a merge în fortăreață și a-l spinteca pe Abbas, privindu-l cum 
cerșește îndurare și moare scăldat în sânge. 

Maria îi puse o mână pe braț, simțind și împărtășindu-i 
durerea. 

— Îmi pare rău, urmă Malik. Din temniţă nu v-am putut trimite 
veste. În plus, Abbas controla toate informaţiile care ieșeau și 
intrau în fortăreață. Fără doar și poate, în timpul întemniţării 
mele s-a ocupat și de schimbarea altor reguli, în propriul lui 
avantaj. 

— Așa este, încuviință Altair. Are în mod clar susţinători în 
consiliu. 

— Îmi pare rău, repetă Malik. Ar fi trebuit să-i fi anticipat 
planurile. Ani de zile după plecarea ta, el a acţionat pentru a mă 
submina, însă n-am știut că izbutise să-și atragă asemenea 
susținere. Așa ceva nu s-ar fi întâmplat dacă aș fi fost un 
conducător mai puternic. Așa ceva nu s-ar fi întâmplat cu tine. 

— Nu te mai gândi la asta. Odihnește-te, prietene, zise Altair 
și-i făcu semn Mariei. 

Trecură amândoi în odaia vecină; Maria se așeză pe băncuţa 
din piatră, iar Altair pe un scaun cu spătar înalt. 

— Ştii ce ai de făcut? întrebă Maria. 

— Trebuie să-l distrug pe Abbas. 

— Dar nu în scopul răzbunării, iubitule, insistă ea privindu-l în 
ochi, ci pentru Ordin. Pentru binele Frăției. Ca s-o iei înapoi și să- 
i readuci măreţia. Dacă poţi face asta și dacă poţi pune binele 
Frăției mai presus de dorința de răzbunare, Ordinul te va iubi ca 
pe un părinte care-i arată calea adevărată. Dacă te vei lăsa orbit 
de furie și emoţii, cum te poţi aștepta ca ei să te asculte când tu 
însuţi urmezi calea opusă? 

— Ai dreptate, încuviință el după o pauză. Și atunci cum ar 
trebui să procedăm? 


VP - 238 


— Trebuie să-l înfruntăm pe Abbas. Să contestăm identitatea 
ucigașului fiului nostru. Ordinul va trebui să accepte asta și 
Abbas va fi silit să răspundă. 

— Va fi cuvântul lui Malik împotriva cuvântului lui Abbas și al 
complicelui său. 

— Un trădător cu două feţe ca Abbas? Bănuiesc că și 
complicele lui este la fel de puţin demn de încredere. Frăția te 
va crede, iubitule. Ei vor dori să te creadă. Tu ești marele Altair. 
Dacă te poţi împotrivi dorinţei tale de răzbunare, dacă poţi 
recăpăta conducerea Ordinului prin mijloace corecte, nu 
necinstite, atunci temeliile pe care le vei pune vor fi încă și mai 
trainice. 

— Mă duc chiar acum la el, spuse bărbatul și se ridică în 
picioare. 

Intrară în camera alăturată, se asigurară că Malik dormea, 
apoi plecară împreună, luând o făclie. Ocoliră repede zidul 
interior, cu pâclele dimineţii învolburându-li-se printre picioare, 
și ajunseră la poarta principală. În spatele lor se întindea 
povârnișul lui Masyaf; satul era pustiu și tăcut, cufundat încă în 
somn. Un străjer Asasin somnoros îi privi, insolent în indiferența 
lui, și Altair își înfrână furia, dar trecură de el, apoi prin turnul de 
pază al podului de acces și intrară în curtea principală. 

In clipa aceea răsună dangătul unui clopot. 

Era un semnal pe care Altair nu-l cunoștea. Ridică torta și privi 
în jur; clopotul continua să bată. Apoi simţi mișcări în interiorul 
turnurilor ce înconjurau curtea. Maria îl îndemnă mai departe și 
ajunseră la treptele care suiau la platforma din exteriorul 
turnului Maestrului. Altair se întoarse și văzu că în urma lor în 
curte intrau Asasini în mantii albe cu torţe, ce fuseseră chemaţi 
de semnalul clopotului care se oprise brusc. 

— Doresc să-l văd pe Abbas, se adresă Altair străjerului de la 
ușă, iar glasul îi răsună sonor și calm în liniștea stranie. 

Maria se uită în urmă și, auzindu-i icnetul neașteptat, Altair se 
întoarse și privi. Incremeni locului. Asasinii se adunaseră în 
formaţie și îi fixau acum cu ochii pe ei doi. Pentru o clipă se 
întrebă dacă erau cumva înrobiţi de o vrajă, însă nu era cazul. 
Mărul era cu el, ascuns sub mantie și adormit. Bărbaţii aceștia 
așteptau. 

Ce anume? Altair simţi că va afla asta foarte repede. 

Ușa turnului se deschise și Abbas apăru înaintea lor. 

Altair simţi Mărul; era aproape ca și cum cineva l-ar fi 
înghiontit în spate. Poate că-i reamintea de prezenţa sa. 

Abbas ieși pe platformă. 

— Te rog să explici de ce ai pătruns în temniţele Ordinului. 

Se adresa mulţimii în aceeași măsură ca lui Altair și Maria. 
Altair se mai uită o dată în curte și văzu că era ticsită. Torțele 
Asasinilor erau globuri de foc în semiîntuneric. 

Așadar Abbas intenţiona să-l discrediteze în faţa Ordinului. 
Însă Maria avusese dreptate - nu era pe măsura încercării 
acelea. Abbas nu reușea decât să-și accelereze propria 
prăbușire. 

— Am dorit să aflu adevărul despre fiul meu, răspunse el. 

— Chiar așa? zâmbi Abbas. Ești sigur că n-ai făcut-o din 
răzbunare? 

Swami sui treptele spre platformă. Avea în mâini un sac din 
pânză groasă pe care-l întinse lui Abbas și acesta încuviinţă 
tăcut, cu inima bubuindu-i. Altair privi neliniștit sacul. Maria 
părea și ea îngrijorată. 

Abbas privi în sac și simulă o tulburare neașteptată faţă de 
conţinutul lui. După aceea, cu un aer teatral, băgă mâna 
înăuntru și făcu o pauză scurtă pentru a savura fiorul de 
nerăbdare care străbătu mulţimea ca un tremur. 

— Bietul Malik, rosti el după care scoase o căpăţână; de pe 
pielea zdrenţuită a gâtului încă picura sânge, ochii erau daţi 
peste cap și limba îi ieșea printre buze. 

— Nu! 

Altair dădu să se repeadă înainte, dar Abbas le făcu semn 
gărzilor, care interveniră și-l prinseră de brațe atât pe el, cât și 
pe Maria, dezarmându-i și ţinându-le mâinile la spate. 

Abbas lăsă capul să cadă înapoi în sac, pe care-l aruncă după 
aceea cât colo. 

— Swami te-a auzit pe tine și pe infidelă urzind moartea lui 
Malik, dar din păcate n-am putut ajunge la timp pentru a-l salva. 

— Nu! strigă Altair. Este o minciună! Eu nu l-aș fi omorât 
niciodată pe Malik. Zbătându-se în braţele gărzilor care-l ţineau, 
îl indică pe Swami. El minte! 

— Oare și temnicerul minte? întrebă Abbas. Cel care te-a 
văzut târându-l pe Malik afară din celulă? De ce nu l-ai ucis pe 
loc, chiar atunci, Altair? Ai vrut să-l faci să sufere? Ai vrut ca și 
englezoaica ta să-l tortureze? 

Altair continua să se zvârcolească. 

— Nu l-am omorât! strigă el. Dimpotrivă, am aflat că tu ai 
poruncit uciderea lui Sef. 

În clipa aceea înţelese totul. Se uită la Swami, îi văzu disprețul 
de pe faţă și știu că el îl ucisese pe Sef. Simti Mărul atingându-i 
spinarea. Cu el, ar fi putut pustii curtea. l-ar fi putut ucide pe toţi 
câinii aceia trădători. Toti i-ar fi simţit mânia. 

Dar nu... Făgăduise că nu-l va mai folosi niciodată când era 
cuprins de ghearele furiei. Îi promisese Mariei că nu va îngădui 
ca gândurile să-i mai fie înceţoșate de răzbunare. 

— Tu ești cel care a încălcat Crezul, replică Abbas, nu eu. Nu 
ești demn să conduci Ordinul și de aceea îmi voi asuma eu 
conducerea. 

— Nu poţi să faci asta, mârâi Altair. 

— Ba da, pot. 

Abbas cobori de pe platformă, se întinse spre Maria și o trase 
către el. Din aceeași mișcare, scoase un pumnal pe care-l lipi de 
gâtul femeii. Ea se schimonosi la faţă și se zbătu, blestemându-l, 
până ce Abbas apăsă lama, doar atât cât să-i dea sângele și s-o 
liniștească. Maria îl privi fix pe soţul ei, expediindu-i mesaje din 
ochi, știind că Mărul îi transmitea semnale. Şi ea înţelesese că 
Swami îl omorâse pe Sef. La fel ca Altair, dorea să se răzbune, 
totuși ochii ei îl implorau să-și păstreze calmul. 

— Unde este Mărul, Altair? întrebă Abbas. Arată-mi, altfel îi 
voi tăia infidelei beregata. 

— Aţi auzit? strigă Altair peste umăr, spre Asasini. Aţi auzit 
cum plănuiește el să ia conducerea? Vrea Mărul nu pentru a vă 
deschide minţile, ci pentru a le stăpâni. 

De acum Mărul îi ardea de-a dreptul spatele. 

— Spune-mi, Altair repetă Abbas. A 

Apăsă mai tare pumnalul și Altair îl recunoscu. li aparținuse 
tatălui lui Abbas. Era cel pe care Ahmad îl folosise pentru a-și 
lua viaţa în odaia lui, cu foarte mult timp în urmă. lar acum 
amenința să ia viaţa Mariei. 

Se luptă să se stăpânească. Abbas o târî pe Maria pe 
platformă și se adresă mulţimii: 

— Avem noi încredere în felul cum va folosi Altair această 
Parte din Eden? 

Asasinii din curte îi răspunseră prin murmure neclare. 

— Altair care-și folosește furia în locul raţiunii? N-ar trebui ca 
el să fie s;/it să ni-l predea fără nicio împotrivire? 

Altair întinse gâtul pentru a vedea peste umărul lui. Asasinii 
se foiau stânjeniţi, discutând între ei, încă șocați de răsturnarea 
de evenimente. Ochii lui se opriră pe sacul din pânză groasă, 
apoi trecură la Swami. Pe mantia bărbatului se vedea sânge, ca 
și cum ar fi fost atins de o jerbă de picături fine: era sângele lui 
Malik. lar Swami rânjea - cicatricea i se încreţise. Altair se 
întrebă dacă rânjise și când îl înjunghiase pe Sef. 

— Poţi să-l iei! strigă Altair. Poţi să iei Mărul. 

— Nu, Altair! protestă Maria. 

— Unde este? întrebă Abbas, care rămăsese la capătul 
platformei. 

— La mine. 

Abbas păru neliniștit. O trase pe Maria mai aproape de el, 
folosind-o ca pe o pavăză. Femeia continua să sângereze din 
rana care-i fusese crestată. La o încuviințare din partea lui 
Abbas, gărzile îi dădură drumul lui Altair, care băgă mâna sub 
mantie și scoase Mărul. 

Swami se întinse spre el. Îl atinse. 

lar apoi, foarte încet, astfel încât numai Altair putu să-l audă, 
zise: 

— l-am spus lui Sef că tu i-ai poruncit moartea. A murit, 
crezând că propriul lui tată îl trădase. 

Mărul strălucea și Altair nu mai reuși să se controleze. Cu 
mâna pe Măr, Swami se încordă brusc și ochii i se holbară mult, 
aproape ieșind din orbite. 

După aceea capul i se înclină într-o parte, iar trupul i se mișcă 
și se cutremură ca și cum ar fi fost acţionat de o forță interioară. 
Maxilarele i se deschiseră, dar nu se auzi niciun cuvânt. 
Interiorul gurii îi strălucea auriu. Limba i se vedea zbătându-se 
înăuntru. Apoi, silit de Măr, făcu un pas într-o parte și toţi văzură 
cum mâinile i se ridicară spre față și începură s-o zgârie cu 
unghiile, brăzdând urme adânci. Sângele curse din pielea 
scrijelită, totuși bărbatul continuă să se schilodească, de parcă 
ar fi lucrat cu un aluat, trăgând de pielea obrajilor și rupând o 
bucată lungă de piele, apoi o ureche, care îi atârnă pe lângă 
faţă. 

Altair simţi puterea curgând prin el, ca și cum ar fi ţâșnit din 
Măr și i s-ar fi împrăștiat prin vene aidoma unei boli. Ca și cum i- 

ar fi alimentat ura și nevoia de răzbunare, după care se revarsa 
din Măr în Swami. Simţi toate astea ca pe un amestec delicios 
de plăcere și durere care ameninţa să-l ridice de la pământ, care 
făcea să-și simtă capul gata să se dilate și să explodeze, o 
senzație deopotrivă minunată și îngrozitoare. 

Atât de minunată și îngrozitoare, încât n-o auzi pe Maria 
țipând la el. 

De asemenea, nu-și dădu seama că ea se desprinsese de 
Abbas și se apropia acum în fugă de el. 

In același timp, Swami își scosese pumnalul din teacă și-l 
folosea asupra sa, tăindu-se cu gesturi apăsate, sălbatice, 
deschizându-și răni pe chip și pe trup, automutilându-se, iar apoi 
Maria ajunse la ei și încercă disperată să-l oprească pe Altair să 
mai folosească Mărul. Altair avu la dispoziţie o secundă pentru a 
vedea ce se va întâmpla, însă era prea târziu ca să mai poată 
interveni. Văzu pumnalul lui Swami sclipind și pe Maria 
răsucindu-se pe neașteptate, cu sânge irupându-i pe veșminte 
din gâtul expus. Ea căzu pe lemnul platformei, cu braţele 
răsfirate. Tuși o dată, prelung. Sângele i se lăţi iute în jur, umerii 
i se cutremurară într-un icnet prelung și neregulat, iar o mână 
zvâcni, lovindu-se de un suport din lemn de pe platformă. 

Swami se prăbuși aproape imediat și pumnalul zăngăni pe jos. 
Mărul mai străluci intens o dată, după care păli. Altair se lăsă în 
genunchi lângă Maria, o prinse de umăr și o întoarse spre el. 

Femeia îl privi. Pleoapele îi fluturară. 

— Să fii puternic, rosti ea. 

Apoi muri. 

Curtea fu cufundată în tăcere. Nu se puteau auzi decât 
hohotele lui Altair care își strângea soția la piept, un om distrus. 

Il auzi pe Abbas strigând: 

— Puneti mâna pe el! 

Atunci se ridică în picioare. Printre lacrimile care-i podideau 
ochii văzu Asasini care alergau spre platformă. Pe chipurile lor 
se citea frică. Încă ţinea Mărul. Atacatorii erau confuzi. 
Majoritatea își scoseseră săbiile, deși știau că oţelul va fi inutil 
împotriva Mărului, totuși era mai bine decât să dea bir cu fugiţii. 
Pe neașteptate, Altair simţi un imbold puternic, aproape 
copleșitor, de a folosi Mărul pentru a distruge tot ce putea să 
vadă, inclusiv pe sine, deoarece Maria murise din cauza lor și ea 

fusese lumina lui. Într-o clipită - o singură clipită de furie 
orbitoare - el distrusese ceea ce iubea cel mai mult. 

Asasinii se opriră. Oare Maestrul Asasin avea să folosească 
Mărul? Putea citi întrebarea în ochii lor. 

— Prindeţi-l! zbieră Abbas și ei înaintară precauți. 

În jurul lui Altair, Asasinii păreau nesiguri dacă să-l atace sau 
nu, așa că el o luă la fugă. 

— Arcași! urlă Abbas și arcașii își încordară strunele pe când 
Altair alerga să iasă din curte. 

Săgețile căzură ca grindina în jurul lui și una îl lovi în picior. 
Din stânga și dreapta, soseau în goană alţi Asasini, cu mantiile 
fluturând, cu săbiile ridicate. Poate că înțeleseseră că Altair nu 
va folosi Mărul pentru a doua oară și săriră de pe ziduri și 
balustrade pentru a se alătura urmăririi. Altair ajunse la arcadă 
și o descoperi blocată. Se întoarse pe propriile-i urme și trecu 
printre doi Asasini; unul dintre ei își roti sabia și-i deschise o 
rană pe braț. El răcni de durere, însă continuă, știind că l-ar fi 
putut dobori; îi surprinsese, dar se temeau să-l atace... sau 
șovăiau s-o facă. 

Se întoarse iarăși și de data asta se îndreptă către turnul de 
apărare. Putea să vadă arcași care ocheau și știa că erau cei 
mai buni și fuseseră antrenați de cei mai buni. Nu dădeau greș 
niciodată. În niciun caz atunci când aveau la dispoziţie timp 
pentru a ochi și trage. 

Atât doar că Maestrul Asasin știa când vor trage. Ştia că 
aveau nevoie de durata unei bătăi de inimă pentru a-și găsi 
ținta și de încă o bătaie de inimă pentru a-și ţine mâna 
neclintită, a expira, după care... 

Foc! 

Eschivă și se rostogoli. O salvă de săgeți lovi locul pe care 
tocmai îl părăsise, mai puţin una. Un arcaș își greșise ținta și 
săgeata îi zgârie obrazul. Sângele șiroia pe obrazul lui Altair 
când ajunse la scară, însă se năpusti pe ea și ajunse la primul 
nivel, unde un arcaș surprins ezita dacă să scoată sabia. 
Maestrul Asasin îl smulse de pe locul lui și bărbatul căzu făcând 
o tumbă spre curtea de dedesubt. Avea să supravieţuiască. 

Altair sui după aceea în goană a doua scară. Era încercat de 
dureri. Sângera abundent. Ajunse în vârful turnului din care 
sărise cu foarte mult timp în urmă, dizgraţiat atunci la fel ca 

acum. Șchiopătă spre platformă și, pe când Asasinii se repezeau 
spre turn dedesubtul lui, el deschise larg brațele. 
Și sări. 


Capitolul 53 


10 august 1257 


Planul lui Altair este ca no; să răspândim învăţătura Asasinilor. 
Și nu numai s-o răspândim, ci și să înființăm un Ordin în apus. 

Ar trebui să-mi fie rușine că mi-a trebuit atâta timp să înţeleg, 
dar acum totul pare clar: el ne încredințează nouă (se pare că în 
mod specific mie) spiritul Frăției. Ne dă mai departe făclia. 

Am fost înștiinţaţi că războinici mongoli se apropie de sat și el 
crede că ar trebui să plecăm înainte de începerea luptelor. 
Desigur, Maffeo pare mai degrabă surescitat de ideea de a 
asista la bătălie și simt că ar prefera să rămânem. Vechiul lui 
dor de ducă a dispărut aproape complet. Rolurile noastre par 
inversate, deoarece acum eu sunt cel care dorește plecarea. Fie 
că sunt mai laș decât el, fie că am o idee mai realistă despre 
caracterul sumbru al războiului, pentru că îi dau dreptate lui 
Altair. Nu avem ce căuta într-un Masyaf asediat. 

De fapt, sunt dispus să plec indiferent dacă mongolii sosesc 
sau nu. În nopţile astea fierbinţi tânjesc după casă. Duc dorul 
familiei mele - al soţiei și al fiului meu, Marco. Peste câteva luni 
va împlini trei ani și sunt dureros de conștient că am văzut 
foarte puţin din viaţa lui de până acum. l-am ratat primii pași, 
primele cuvinte. 

Pe scurt, simt că perioada petrecută de noi în Masyaf a ajuns 
la sfârșitul ei firesc. In plus, Maestrul a spus că vrea să ne vadă. 
Că trebuie să ne înmâneze ceva, cu ocazia unei ceremonii care 
se va desfășura în prezenţa altor Asasini. A mai spus că este 
vorba despre ceva care trebuie păstrat în siguranţă și departe 
de mâinile inamicilor: mongoli sau templieri. Înţeleg că aceasta 
a fost direcţia spre care duseseră istoriile lui și am unele 
bănuieli despre obiectul acela preţios. Vom vedea... 

Intre timp Maffeo este nerăbdător să audă restul poveștii 
mele, care a ajuns aproape de capăt. S-a strâmbat nemulţumit 

când i-am spus că voi face un salt în timp, de la momentul când 
Altair a sărit de pe meterezele citadelei, un bărbat distrus și 
acoperit de rușine, la peste douăzeci de ani în viitor - și nu în 
Masyaf, ci într-un loc din deșert aflat la două zile de mers călare 
de aici... 

e 

... pe un șes nesfârșit, în amurg, aparent pustiu, cu excepţia 
unui călăreț care trăgea după el alt cal, încărcat cu pături și 
burdufuri pentru apă. 

Din depărtare călărețul semăna cu un negustor, iar de 
aproape exact asta era, transpirând sub turban: un negustor 
burduhănos și foarte obosit, pe nume Mukhlis. 

Atunci când Mukhlis zări oaza în depărtare, știu că trebuia să 
se oprească, să se întindă și să se odihnească. Sperase să 
ajungă acasă fără să mai facă vreun popas, dar nu avea de ales: 
era vlăguit. De multe ori în timpul călătoriei, pasul legănat al 
calului îl adormise și simţise cum bărbia îi coborâse în piept, iar 
pleoapele îi fluturaseră și se încinseseră. Îi venea tot mai greu 
să se împotrivească somnului. De fiecare dată când începea să 
moțăie, între inimă și minte se purta altă bătălie. Gâtlejul îi era 
scorojit de uscăciune. Veșmântul îi atârna larg în jurul trupului. 
Toate oasele și toți mușchii din corp îi vibrau de oboseală. 
Gândul de a-și umezi buzele și de a se întinde, înfășurat în 
thawb, pentru numai câteva ore, îndeajuns ca să-și recapete 
ceva energie înainte de a relua călătoria spre casă, spre Masyaf 
- ei bine, gândul acela era incredibil de ispititor. 

Șovăia însă și se temea de un popas din cauza zvonurilor 
auzite, zvonuri despre tâlhari care-i atacau pe negustori, îi 
jefuiau și le retezau beregatele, o ceată de bandiți conduși de 
Fahad, a cărui brutalitate legendară era egalată numai de cea a 
fiului său, Bayhas. 

Despre Bayhas se spunea că-și spânzura victimele de 
picioare, după care le spinteca de la gât până la pântec și le lăsa 
să moară lent, cu câinii sălbatici ospătându-se cu măruntaiele 
care le atârnau pe jos. Bayhas făcea toate astea hohotind 
încântat. 

Mukhlis dorea să-și păstreze măruntaiele în interiorul corpului 
și nu dorea să-și predea tâlharilor toate bunurile lumești. La 
urma urmelor, lucrurile erau din ce în ce mai greu de obținut în 
Masyaf. Sătenii erau siliți să plătească dări tot mai mari 

castelului de pe promontoriu; li se spunea că prețurile protejării 
comunităţii creșteau, iar Maestrul era nemilos în ridicarea dărilor 
și adesea trimitea grupuri de Asasini, care să-i silească să 
plătească. Cine refuza era bătut, apoi azvârlit afară pe porți, 
pentru a rătăci cu speranța că va fi acceptat de altă așezare, 
sau la mila bandiţilor care se stabiliseră pe șesurile stâncoase 
din jurul lui Masyaf și păreau să manifeste tot mai multă 
îndrăzneală în atacarea călătorilor. Cândva, Asasinii - sau cel 
puţin temerile legate de ei - menţinuseră sigure rutele 
comerciale, dar se părea că vremea aceea apusese definitiv. 

Așa că eventuala întoarcere acasă cu buzunarele goale, fără 
să poată plăti zeciuiala cerută de Abbas negustorilor din sat și 
dările impuse locuitorilor, Mukhlis se putea trezi aruncat afară 
din sat împreună cu familia lui - soţia Aalia și fiica Nada. 

El se gândea la toate astea pe când se apropia de oază, încă 
indecis dacă să poposească sau nu. 

Sub un smochin mare, care se întindea deasupra fântânii ca 
un baldachin uriaș și îmbietor de umbră răcoroasă și adăpost, se 
vedea un cal. Nu era priponit, însă pătura de pe spinarea lui 
arăta că aparţinea cuiva, probabil altui călător care se oprise să 
bea apă și să-și reumple burdufurile, sau poate, ca Mukhlis, să 
pună capul jos și să se odihnească. Oricum, Mukhlis se simţi 
neliniștit când se apropie de el. Calul lui simţi apa și necheză 
recunoscător, astfel că trebui să-l înfrâneze să nu pornească în 
trap spre fântâna unde vedea acum un trup, ghemuit, adormit. 
Călătorul dormea cu capul pe raniţă, strâns învelit în mantie, cu 
gluga pe cap și brațele încrucișate pe piept. | se vedea foarte 
puţin din faţă, totuși Mukhlis zări piele cafenie, bătucită de vânt, 
ridată și brăzdată de cicatrice. Era un bătrân, care avea probabil 
în jur de optzeci de ani. Mukhlis îi studia fascinat chipul... când 
ochii se deschiseră brusc. 

Negustorul tresări și se retrase puţin, surprins și speriat. Ochii 
celuilalt erau sfredelitori și atenţi. Rămase absolut nemișcat și 
Mukhlis își dădu seama că străinul nu era defel intimidat, deși 
era mult mai bătrân. 

— Îmi pare rău că te-am trezit, rosti el și înclină din cap, iar 
glasul îi tremură ușor. 

Străinul nu spuse nimic, ci doar îl privi cum descalecă, apoi își 
duse calul la fântână și scoase găleata din piele, ca să-l adape. 
Pentru câteva clipe singurele sunete din jur fură izbiturile ușoare 

ale găleţii de ghizdul fântânii, urmate de leorpăiturile calului 
însetat. Mukhlis bău și el. Sorbi puţin, apoi înghiţi pe nerăsuflate, 
udându-și barba și ștergându-se pe faţă. Își umplu burdufurile, 
după care adăpă al doilea cal și-i priponi pe amândoi. Când se 
uită iarăși spre străin, acesta adormise la loc. Singurul lucru care 
se schimbase la el era poziția brațelor; nu-i mai erau încrucișate 
pe piept, ci se aflau la nivelul capului, odihnindu-se pe ranita 
folosită ca pernă. Mukhlis scoase o pătură din bagaje, își alese 
un loc de cealaltă parte a fântânii și se întinse să doarmă. 

Nu știa cât dormise, când auzi mișcări și deschise ochii, încă 
obosit, și văzu o siluetă în picioare lângă el. O siluetă luminată 
de primele raze ale soarelui dimineţii, cu păr și barbă negre, 
vâlvoi și nețesălate, cu inel de aur într-o ureche și rânjind larg și 
răutăcios. Mukhlis dădu să se scoale, dar bărbatul se lăsă pe 
vine și-i lipi un jungher scânteietor de gât, astfel că negustorul 
încremeni de groază și printre buze îi scăpă un scâncet slab. 

— Mă numesc Bayhas, rosti bărbatul continuând să 
zâmbească, și sunt ultimul chip pe care-l vei vedea vreodată. 

— Nu, behăi Mukhlis însă tâlharul îl smuci, ridicându-l în 
picioare și negustorul văzu că Bayhas avea doi camarazi, care-i 
descărcau mărfurile de pe cai, mutându-le pe animalele lor. 

II căută din ochi pe bătrânul care dormea, dar acesta nu se 
mai zărea nicăieri, deși îi putu vedea calul. Oare îl omorâseră 
deja? Oare zăcea cu beregata retezată? 

— Frânghie, ceru Bayhas cu jungherul tot lipit de gâtul lui 
Mukhlis. 

Unul dintre tovarășii lui îi aruncă un colac de frânghie. La fel 
ca Bayhas, era îmbrăcat în negru și avea barba neîngrijită, iar 
părul acoperit cu un keffiyeh. Pe spate purta un arc mare. Al 
treilea bărbat avea păr lung, dar nu și barbă, iatagan lat la brâu, 
și scotocea preocupat prin bagajele negustorului, azvâărlind în 
nisip obiectele care nu-l interesau. 

— Nu! strigă Mukhlis, văzând cum o piatră pictată fu aruncată 
în ţărână. 

li fusese dăruită de fiica lui în ziua plecării, drept cadou 
aducător de noroc, iar aruncarea ei cu nepăsare de către tâlhar 
fu picătura care umplu paharul. Se smulse din strânsoarea lui 
Bayhas și se repezi către Pletos, care-i ieși în întâmpinare cu un 
surâs larg și-l dobori cu o lovitură brutală în beregată. Cei trei 

bandiți hohotiră încântați pe când Mukhlis se zbătea și horcăia 
în nisip. 

— Care-i treaba? pufni Pletosul aplecându-se peste el. Văzu 
încotro privea negustorul și ridică piatra, citind cuvintele pictate 
de Nada pe ea. „Mult noroc, tati”. Asta e? Asta te-a făcut așa de 
curajos dintr-odată, tati? 

Mukhlis se întinse către piatră, disperat s-o aibă, însă Pletosul 
îl lovi peste mână cu dispreț, apoi își frecă piatra de fese - 
râzând și mai mulţumit când Mukhlis urlă de furie - și o aruncă 
în fântână. 

— Pleosc, rânji el. 

— Ești..., începu negustorul. Ești... 

— Leagă-i picioarele, auzi dinapoia lui. 

Bayhas îi azvârli Pletosului funia și se apropie, se lăsă pe vine 
și-și lipi vârful jungherului de ochiul lui Mukhlis. 

— Încotro mergeai, tati? întrebă el. 

— Spre Damasc, minţi Mukhlis. 

Bayhas îi crestă obrazul cu cuțitul și bărbatul urlă de durere. 

— Încotro mergeai? repetă el. 

— Țesăturile lui sunt din Masyaf, rosti Pletosul, care înfășură 
frânghia în jurul picioarelor lui Mukhlis. 

— Masyaf, da? zise Bayhas. Cândva poate că te-ai fi putut 
bizui pe sprijinul Asasinilor, dar vremea aceea s-a dus. Poate c- 
ar trebui să facem o vizită acolo. Am putea găsi o văduvă- 
ndurerată, care trebuie alinată. Ce zici, tati? După ce terminăm 
cu tine. 

Pletosul se ridică și azvârli capătul funiei peste o ramură a 
smochinului, după care trase de ea, astfel că Mukhlis fu ridicat. 
Lumea lui se răsturnă cu susul în jos și scânci când Pletosul legă 
frânghia de arcada fântânii. Apoi Bayhas se întinse și-l roti. 
Comerciantul se învărti și-l văzu pe arcaș la vreo doi metri 
depărtare, legănându-se înainte și înapoi de râs. Bayhas și 
Pletosul erau mai aproape și râdeau și ei. 

Continuând să se învârtă, văzu peretele fântânii trecându-i 
prin faţa ochilor, apoi îi văzu din nou pe cei trei tâlhari, Pletosul, 
Bayhas și al treilea bărbat din spatele lor, și... 

O pereche de picioare apăru din copacul dindărătul celui de-al 
treilea bandit. 

Rotirea lui Mukhlis nu se oprise însă, așa că zări iarăși 
peretele fântânii. Negustorul se învârti, încetinind, spre cei trei 

tâlhari care habar nu aveau că printre ei, înapoia lor, mai era 
cineva. Un bărbat cu chip ascuns în mare parte sub gluga 
mantiei pe care o purta, care ţinea capul ușor plecat și braţele 
depărtate, aproape ca în rugă. Bătrânul. 

— Opriţi-vă, spuse bătrânul. 

La fel ca faţa lui, vocea îi era roasă de vârstă. 

Cei trei bandiți se întoarseră către el, încordați, pregătiţi să-l 
spintece pe intrus. 

Și toţi trei începură să râdă. 

— Ce-i asta? hohoti Bayhas. Un boșorog vine să ne oprească 
distracţia. Ce vrei să faci, boșorogule? Să ne plictisești până la 
moarte cu poveștile tale din trecut? Să ne sufoci cu vânturile 
tale? 

Camarazii lui își înteţiră râsetele. 

— Daţi-l jos, rosti bătrânul arătând spre Mukhlis care continua 
să atârne cu capul în jos, legănându-se în frânghie. Imediat. 

— Și de ce aș face una ca asta? chicoti Bayhas. 

— Pentru că așa am spus eu, șuieră bătrânul. 

— Și cine ești tu ca să-mi ceri asta? 

Bătrânul șfichiui din încheietură. 

Clic. 

Arcașul duse mâna spre arma sa, dar Altair ajunse lângă el 
din doi pași și-și roti pumnalul cu un gest larg, care-i deschise 
gâtlejul, îi tăie arcul în două și-i scurtă turbanul din aceeași 
mișcare. Se auzi un zgomot slab când arcul banditului căzu pe 
nisip, urmat de altul mai înfundat când i se alătură leșul. 

Altair - care nu mai luptase de două decenii - stătu locului, cu 
pieptul ridicându-i-se și coborând greoi, privindu-i pe Bayhas și 
Pletosul, ale căror chipuri batjocoritoare deveniră prudente. La 
picioarele lui, arcașul se zbătea și horcăia, cu sângele absorbit 
de nisip. Fără să-și desprindă ochii de la cei doi tâlhari, Altair se 
lăsă într-un genunchi și-și înfipse pumnalul în el, amuţindu-l. Știa 
că principala lui armă era acum teama. Bărbaţii aceștia aveau 
de partea lor tinereţea și iuțeala. Erau violenţi și nemiloși, 

obișnuiți cu moartea. Asasinul avea de partea lui experienţa și 
spera să-i fie îndeajuns. 

Pletosul și Bayhas schimbară priviri. Nu mai zâmbeau. Pentru 
o clipă singurul sunet din oază fu scârțâitul slab al frânghiei pe 
ramura smochinului, iar Mukhlis privi totul răsturnat cu capul în 
jos. Braţele îi erau dezlegate și se întrebă dacă ar fi trebuit să 
încerce să se elibereze, apoi aprecie că era mai bine să nu 
atragă atenţia asupra sa. 

Cei doi bandiți se îndepărtară unul de celălalt, intenţionând 
să-l atace din două părți și Altair văzu cum spaţiul dintre ei 
crescu, dezvăluindu-l pe negustorul atârnat de picioare. Pletosul 
își trecu iataganul dintr-o mână în alta, cu un pocnet slab. 
Bayhas își rodea interiorul obrazului. 

Pletosul înaintă un pas și fandă cu iataganul. Văzduhul păru 
să vibreze de zăngănitul lamelor de oţel, când Altair îl blocă cu 
pumnalul, mătură cu braţul pentru a împinge iataganul într-o 
parte și-și simţi mușchii protestând. Nu știa cât ar fi putut 
rezista dacă tâlharii făceau atacuri scurte și repetate. Era 
bătrân, iar bătrânii grădinăreau sau își petreceau după-amiezile 
reflectând în odăile lor, citind și gândindu-se la cei pe care-i 
iubiseră și pierduseră; ei nu se angajau în dueluri cu săbii. Mai 
ales când erau întrecuţi numeric de oponenți mai tineri. Fandă 
spre Bayhas, dorind să-l oprească să-i ajungă în spate și reuși - 
totuși Bayhas se apropiase îndeajuns cu jungherul ca să-i 
cresteze pieptul, vărsând primele picături de sânge. Altair atacă 
la rândul lui și-și ciocniră armele, schimbând lovituri, dar 
Pletosul profită să se apropie înainte ca Altair să-l poată 
respinge. Lovi sălbatic cu arma și făcu o rană urâtă în piciorul 
Asasinului. 

O rană mare. Adâncă. Sângele ţâșni din ea și Altair aproape 
că se împletici. Șchiopătă într-o parte, încercând să-și protejeze 
flancul cu fântâna, pentru a nu fi nevoit să-și apere decât fața. 
Ajunse acolo - zidul fântânii era în lateral, iar în spate se găsea 
negustorul atârnat cu capul în jos. 

— Puterea să fie de partea ta, îl auzi pe acesta rostind încet, 
și să știi că orice s-ar întâmpla, te vei bucura de recunoștinţa și 
iubirea mea, fie în viaţa asta, fie în cea viitoare. 

Altair aprobă din cap, dar nu se întoarse, preferând să-i 
privească pe cei doi tâlhari din faţa lui. Vederea rănilor 
însângerate îi încurajă pe aceștia și atacară cu lovituri precise. 

Altair respinse trei asemenea asalturi, alegându-se cu răni noi; 
acum sângera abundent și răsufla greoi. Pierduse avantajul de a 
folosi teama ca pe o armă. Mai dispunea doar de instincte și 
abilităţi demult neutilizate, și-și aminti unele dintre luptele lui 
cele mai importante: lichidarea oamenilor lui Talal, înfrângerea 
lui Moloch, învingerea cavalerilor templieri în cimitirul din 
lerusalim.  Războinicul care dăduse bătăliile acelea i-ar fi 
sfârtecat pe cei doi bandiți în câteva secunde. 

Însă acel războinic aparţinea trecutului. Altair îmbătrânise. 
Suferinţa și singurătatea îl slăbiseră. Petrecuse douăzeci de ani 
jelind-o pe Maria și obsedat de Măr. Oricât ar fi fost de 
minunate, abilităţile lui de luptător fuseseră lăsate să se 
veștejească și, după cum se părea, să moară. 

Simţi sânge în cizme. Palmele îi erau și ele lunecoase de 
sânge. Lovea nebunește cu pumnalul, nu atât apărându-se, cât 
mai degrabă străduindu-se să-și alunge atacatorii. Se gândi la 
raniţa pe care și-o ascunsese în smochin, în interiorul căreia se 
afla Mărul. Dacă l-ar fi luat, s-ar fi transformat în învingătorul 
acestei lupte, însă era prea departe și oricum jurase să nu-l mai 
folosească niciodată; tocmai de aceea îl și lăsase în copac, 
pentru ca ispita să nu fie la îndemână. Adevărul era că dacă ar fi 
fost în stare să ajungă la el acum, l-ar fi folosit, în loc să moară 
în felul ăsta și să-l lase pe negustor pe mâna tâlharilor, 
condamnându-l la o moarte încă și mai dureroasă și chinuitoare 
din cauza acțiunii lui Altair. 

Da, ar fi folosit Mărul, deoarece era pierdut. Și observă că le 
îngăduise bandiţilor să se răsfire din nou pentru a-l ataca din 
părţi opuse. Pletosul se repezi spre el de undeva de la periferia 
vederii lui și Altair răcni din cauza efortului de a-l bloca. Pletosul 
îi răspunse prin contraatacuri - unul, două, trei -, se strecură pe 
sub garda lui și-i atinse din nou flancul, deschizând o rană care 
sângeră abundent. Asasinul se clătină, horcăind de durere. Se 
gândi că ar fi preferat totuși să moară așa decât să se predea 
umil. Ar fi preferat să moară luptând până în ultima clipă. 

Pletosul avansă și săbiile lor se ciocniră din nou, zâăngănind. 
Altair fu rănit iarăși, de data asta la piciorul sănătos. Căzu în 
genunchi, cu braţele atârnând pe lângă trup, și pumnalul lui nu 
mai zgârie acum decât pământul. 

Pletosul făcu un pas spre el, dar Bayhas îl opri. 

— Lasă-l în seama mea, porunci el. 

Ca prin vis, Altair se pomeni gândindu-se la alt moment, parcă 
de acum o mie de vieţi, în care adversarul lui rostise aceleași 
cuvinte și cum, atunci, îl făcuse să plătească pentru trufia sa. De 
data asta, însă, satisfacția respectivă avea să-i fie refuzată, 
deoarece Bayhas se apropie și Altair îngenunche pe pământ, 
clătinându-se înfrânt, cu capul plecat. Încercă să le poruncească 
picioarelor să-l ridice, dar nu-i dădură ascultare. Incercă să 
ridice braţul cu pumnalul, dar nu putu. Văzu jungherul venind 
spre el și-și putu înălța fruntea doar atât cât să vadă dinţii 
dezgoliți ai lui Bayhas și cercelul din aur sclipind în razele 
dimineţii... 

Apoi negustorul se îndoi din mijloc, se balansă și-l prinse pe 
tâlhar din spate, din poziţia sa răsturnată, oprindu-l pentru o 
clipă. Cu un răcnet asurzitor, cu o ultimă răbufnire de efort, 
chemându-și energia din adâncuri neștiute, Altair lovi în sus, iar 
pumnalul îi pătrunse în stomacul lui Bayhas, spintecându-l pe 
verticală până aproape de gât. În același timp, Mukhlis prinsese 
jungherul cu o secundă înainte să cadă dintre degetele 
desfăcute ale banditului, se îndoi iarăși din mijloc și reteză 
frânghia de care era atârnat. Căzu și se izbi dureros de zidul 
fântânii, dar se ridică repede și veni umăr la umăr lângă 
salvatorul său. g 

Altaïr era aproape cocârjat, simțind că moare în picioare. Işi 
ridică totuși pumnalul și miji ochii spre Pletos, care se pomeni pe 
neașteptate în inferioritate numerică și descurajat. In loc să 
atace, bătu în retragere, până ajunse la un cal. Incălecă fără să- 
și desprindă ochii de la Altair și Mukhlis. Îi privi, iar ei îl priviră. 
După aceea, tâlharul schiță încet cu degetul un gest de retezare 
a beregatei și dădu pinteni calului, îndepărtându-se. 

— Mulţumesc, gâfâi Mukhlis spre Altair, dar Asasinul nu-i 
răspunse. 

Se năruli, inconștient, pe nisip. 

Trimisul căpeteniei tâlharilor sosi după o săptămână. Sătenii îl 
priviră trecând prin așezarea lor și suind panta ce ducea la 
citadelă. Era unul dintre oamenii lui Fahad, spuseră ei, iar cei 

mai înţelepţi credeau că știau ce treabă avea la fortăreață. Cu 
două zile în urmă, oamenii lui Fahad veniseră în sat cu vestea 
unei recompense oferită oricui îl putea identifica pe ucigașul lui 
Bayhas, fiul lui Fahad. Spuneau că el fusese ajutat de un 
negustor din Masyaf și că cel din urmă nu avea să păţească 
nimic, dacă spunea cine fusese potaia lașă care-l omorâse pe 
fiul iubit al căpeteniei. Sătenii clătinaseră din capete și-și 
văzuseră de treabă, iar tâlharii plecaseră cu mâinile goale, 
murmurând avertismente sumbre despre revenirea plănuită. 

Asta era neajunsul, continuau zvonurile. Când satul se 
bucurase de protecţia Asasinilor, nici chiar Fahad n-ar fi cutezat 
să trimită oameni aici fără să fi cerut încuviințarea Maestrului. 
Nici chiar Fahad n-ar fi îndrăznit să fi cerut așa ceva lui Altair 
sau Al Mualim, însă Abbas era altfel. Abbas era slab și putea fi 
cumpărat. 

Așa că trimisul se întoarse. La dus, arătase serios, chiar dacă 
disprețuitor faţă de sătenii care-l priviseră, însă acum pufni la ei 
și-și purtă degetul de-a curmezișul beregatei. 

— Se pare că Maestrul i-a dat lui Fahad acordul să vină în sat, 
rosti Mukhlis mai târziu în seara aceea, pe când lumânările se 
topeau. 

Stătea lângă patul străinului și vorbea mai mult pentru sine, 
decât pentru bărbatul care zăcea întins și care nu-și mai 
recăpătase cunoștința după lupta din oază. Mukhlis îl suise pe 
șaua celui de-al doilea cal al său și-l adusese acasă în Masyaf ca 
să poată fi vindecat. Aalia și Nada îl îngrijiseră și timp de trei zile 
nu știuseră dacă va muri sau va scăpa. Din cauza pierderii de 
sânge era palid și zăcea în pat - Aalia și Mukhlis îl culcaseră în 
patul lor - aproape senin, ca un cadavru, de parcă putea părăsi 
lumea asta în orice clipă. După trei zile culoarea începuse să-i 
revină în obraji. Aalia îi spusese asta lui Mukhlis când revenise 
de la piaţă și negustorul își ocupase locul obișnuit pe un scaun 
lângă pat pentru a-i vorbi salvatorului său cu speranţa de a-l 
aduce la viață. Căpătase obiceiul de a povesti ce făcuse peste zi 
și ocazional vorbea despre lucruri importante cu speranţa de a-i 
ațâţa mintea inconștientă și a-l trezi. 

— Se pare că Abbas are preţul lui, spuse el acum. 

Se uită la necunoscutul întins pe spate; rănile i se tămăduiau 
și el se întrema pe zi ce trecea. 

— Maestrul Altair ar fi murit mai degrabă decât să fi acceptat 
așa ceva, urmă el. 

Se aplecă înainte și privi cu atenţie bărbatul din pat. 

— Maestrul... Altair Ibn-La' Ahad. 

Pentru prima dată de când fusese adus în casa lui Mukhlis, 
ochii necunoscutului se deschiseră. 

Era reacţia pe care o sperase neguţătorul, totuși fu luat prin 
surprindere când văzu cum ochii înceţoșaţi ai bătrânului își 
recapătă lumina. 

— Tu ești, nu-i așa? șopti Mukhlis, când străinul clipi, apoi 
întoarse capul spre el. Tu ești, nu-i așa? Tu ești Altair. 

Altair încuviință din cap. Lacrimile pișcară ochii lui Mukhlis, 
care căzu în genunchi pe pardoseala din piatră și luă o mână a 
lui Altair între palmele sale. 

— Te-ai întors la noi, rosti el printre suspine. Te-ai întors să ne 
salvezi. Făcu o pauză. Ai venit într-adevăr să ne salvezi? 

— Trebuie să fiți salvaţi? întrebă Altair. 

— Da. Când ne-am întâlnit, intenţionai să vii în Masyaf? 

Altair căzu pe gânduri. 

— Când am plecat din Alamut, era inevitabil să ajung aici. 
Singura întrebare era când aveam să ajung. 

— Ai fost în Alamut? 

— Da, acolo am locuit în ultimii douăzeci de ani. 

— Ei au spus că ai murit. Că te-ai aruncat din turnul citadelei 
în dimineața morţii Mariei. 

— Este adevărat că m-am aruncat din turnul citadelei, zâmbi 
trist Altair, dar am supravieţuit. Am ajuns la râul de lângă sat și 
norocul meu a fost că m-am întâlnit cu Darim. Revenea din 
Alamut, unde-i găsise pe soţia și copiii lui Sef. M-a luat și m-a 
dus acolo. 

— Ei au spus că ai murit, repetă Mukhlis. 

— Ei? 

Mukhlis flutură din mână spre citadelă. 

— Asasinii. 

— Le convenea să spună asta, dar știau că nu era așa. 

Işi desprinse mâna din strânsoarea lui Mukhlis, se ridică în 
capul oaselor și-și trecu picioarele peste marginea patului. După 
aceea își privi pielea bătrână și zbârcită. Fiecare centimetru din 
corpul lui ţipa de durere, totuși se simţea... mai bine. Hainele îi 

fuseseră spălate. Își trase gluga pe cap, îi plăcu atingerea ei și 
inspiră adânc mirosul de țesătură curată. 

Ridică mâinile spre față și simţi că barba îi fusese aranjată. Nu 
departe se găseau cizmele, iar pe o măsuţă de lângă pat își 
văzu pumnalul cu mecanism, a cărui concepţie nouă fusese 
inspirată de Măr. Părea incredibil de avansată și Altair se gândi 
la celelalte planuri pe care le descoperise. Ar fi avut nevoie de 
ajutorul unui fierar pentru a construi obiectele acelea. Dar mai 
întâi... 

— Și raniţa mea? îl întrebă pe Mukhlis, care se ridicase deja. 
Unde-i ranita mea? 

Fără un cuvânt, bărbatul o arătă - era pe piatra de la 
căpătâiul patului - și Altair îi privi forma familiară. 

— Te-ai uitat înăuntru? întrebă el. 

Mukhlis clătină din cap cu fermitate și Altair îl privi, 
cercetător. După aceea, crezându-l, se destinse și își luă cizmele 
și le încălță cu o grimasă pe chip. 

— Trebuie să-ți mulțumesc că m-ai îngrijit, zise el. Dacă n-ai fi 
fost tu, aș fi fost ucis în oază. 

Negustorul se așeză pe scaun, zâmbind. 

— De fapt, soţia și cu fiica mea te-au îngrijit, iar eu trebuie să- 
ți mulţumesc tie. M-ai salvat de la o moarte groaznică în mâinile 
tâlharilor. Se aplecă spre el. Faptele tale au fost precum ale lui 
Altair Ibn-La' Ahad din legendă. Le-am povestit tuturor. 

— Sătenii știu că eu sunt aici? 

Mukhlis desfăcu larg braţele. 

— Bineînţeles. Tot satul cunoaște povestea eroului care m-a 
salvat din ghearele morţii. Toţi cred că tu ai fost acela. 

— Și ce-i face să creadă asta? întrebă Altair. 

Mukhlis nu spuse nimic, ci se mulțumi să indice din barbă spre 
măsuța joasă pe care sclipea mat pumnalul cu mecanism al lui 
Altair, uns și lustruit. 

Maestrul Asasin căzu pe gânduri. 

— Le-ai spus despre el? 

— Bineînţeles, încuviință Malik. De ce? 

— Vestea va ajunge în citadelă. Ei vor veni să mă caute. 

— Nu vor fi singurii, comentă Mukhlis mohorâăt. 

— Ce vrei să zici? 

— Ceva mai devreme, fortăreața a fost vizitată de un 
mesager de la tatăl celui pe care l-ai omorât. 

— Și cine a fost cel pe care l-am omorât? 

— Un tâlhar crud pe nume Bayhas. 

— lar tatăl lui...? 

— Fahad, căpetenia unor bandiți care jefuiesc călătorii din 
deșert. Se spune că își au tabăra la două-trei zile de mers călare 
de aici. De acolo a sosit mesagerul. Se zice că ar fi cerut 
Maestrului acordul de a veni în sat și a-l căuta pe ucigaș. 

— Maestrul? repetă Altair apăsat. Abbas? 

Mukhlis încuviinţă din cap. 

— Pe capul ucigașului a fost pusă o recompensă, dar sătenii 
au ignorat-o. Poate că Abbas n-a fost la fel de neclintit. 

— Atunci sătenii au suflet bun, zise Altair, dar nu și 
conducătorul lor. 

— Rareori au fost rostite cuvinte mai adevărate, aprobă 
negustorul. El ne ia banii și nu ne dă nimic în schimb, deși 
citadela a fost cândva inima comunităţii și de la ea soseau 
puterea și călăuzirea... 

— Și protecţia, surâse slab Altair. 

— Așa este, fu de acord Mukhlis. Toate au dispărut odată cu 
tine, Altair, și au fost înlocuite de... corupţie și nebunie. Se 
spune că Abbas a fost silit să înăbușe o răzmeriţă după plecarea 
ta, o rebeliune a Asasinilor loiali ţie și lui Malik; le-ar fi executat 
pe căpeteniile mișcării, dar se teme de repetarea tulburărilor. 
De frică stă zi și noapte în turn, imaginându-și comploturi și 
omorându-i pe cei pe care-i consideră răspunzători. Regulile 
Ordinului se destramă în jurul lui, tot așa cum fortăreața însăși 
se năruie. Se spune că visează întruna același lucru, că, într-o 
bună zi, Altair Ilbn-La' Ahad va reveni din exilul în Alamut cu... - 
făcu o pauză și-l privi pe Altair cu coada ochiului, apoi aruncă o 
uitătură spre raniţă - ... cu un obiect care îl va putea învinge... 
Există oare un astfel de obiect? Intenţionezi să-l ataci pe Abbas? 

— Chiar dacă ar exista un asemenea obiect, nu el îl va învinge 
pe Abbas. Asta o poate face doar credința în noi înșine și în 
Crez. 

— A cui credinţă? 

Altair făcu un gest larg din mână. 

— Ata. A oamenilor și a Asasinilor. 

— Și cum o vei restabili? întrebă Mukhlis. 

— Prin exemplu personal, puţin câte puţin. 

În ziua următoare, Altair merse în sat, unde începu nu doar să 
predice calea Asasinilor, ci și s-o demonstreze. 

Existaseră conflicte în care Altair trebuise să intervină, 
dispute între negustori care necesitaseră moderarea lui, certuri 
între vecini cauzate de pământuri, totuși niciuna nu fusese așa 
de spinoasă precum cea dintre două femei care păreau că se 
luptau pentru un bărbat. Bărbatul cu pricina, Aaron, stătea pe o 
bancă la umbră, cu capul tras între umeri, în timp ce femeile se 
ocărau. Mukhlis, care venise cu Altair în sat, pentru a-și vedea 
de treburile lui, încerca să intervină, iar Asasinul stătea cu un 
pas mai înapoi, cu braţele încrucișate, așteptând răbdător o 
întrerupere a ostilităţilor ca să le poată vorbi. Decisese deja ce 
să le spună: indiferent dacă Aaron o dorea sau nu, el trebuia să- 
și exprime alegerea în cazul de faţă. Grijile reale ale lui Altair 
erau băiatul a cărui febră nu voia să scadă, deși îi administrase 
de acum o poţiune pe care o descoperise, desigur, în Măr. 

Sau împletitorul de coșuri, care crea noi scule pentru meseria 
sa, potrivit indicaţiilor primite de la Altair, care le transcrisese 
din Măr. 

Sau fierarul, care privise desenele pe care i le dăduse 
Asasinul, le întorsese cu susul în jos și mijise ochii la ele, apoi le 
așezase pe o masă pentru ca Altair să-i poată arăta cu 
exactitate ce trebuia făurit. În scurt timp, Asasinul avea să aibă 
echipamente noi - arme noi, de un fel care nu mai fusese văzut 
niciodată. 

Sau bărbatul care-l urmărise în ultimele zile aidoma unei 
umbre, păstrându-se în afara vederii lui Altair... sau cel puţin 
așa crezuse el. Bineînţeles, Altair îl observase imediat. li zărise 
ținuta corpului și știuse că era un Asasin. 

Trebuia să se întâmple și asta, desigur. Abbas trimisese 
oameni în sat ca să afle despre străinul care se lupta cu 
pumnalul ascuns al Asasinilor și ajunsese cu certitudine la 
concluzia că Altair revenise pentru a prelua conducerea 
Ordinului. Poate că sperase că tâlharii îl vor ucide pentru el, sau 

poate că avea să trimită pe cineva să-l omoare. Poate că umbra 
asta era Asasinul lui Altair. 

Femeile însă continuau să se certe. Mukhlis îi vorbi în șoaptă: 

— Maestre, se pare că am greșit. Ele nu se ceartă despre cine 
ar trebui să stea cu nefericitul Aaron, ci despre cine ar trebui să- 
I dețină. 

Altair chicoti. 

— Judecata mea va rămâne aceeași, replică el și aruncă o 
privire amuzată către Aaron care-și rodea unghiile. Tânărul 
trebuie să-și decidă singur destinul. 

Trase cu ochiul către urmăritorul său, care stătea sub umbra 
copacilor, strâns înfășurat în mantia lui de culoarea pământului, 
și care părea în ochii oricui un simplu sătean adormit. 

—O0 să mă întorc repede, continuă el spre Mukhlis. 
Ciorovăiala lor mi-a făcut sete. 

Se întoarse și părăsi grupul; unii dintre membrii săi dădură să- 
| urmeze, însă negustorul le făcu semn discret să rămână pe loc. 

Altair mai degrabă îl simţi decât îl văzu pe urmăritor 
ridicându-se și venind după el, când intră într-o piaţă și se 
îndreptă către fântâna din mijlocul ei. Acolo se aplecă, bău din 
șipot, iar după aceea se îndreptă și se prefăcu că admiră satul 
care cobora sub el. După care... 

— E-n regulă, vorbi el către bărbatul despre care știa că 
stătea înapoia sa. Dacă ai fi vrut să mă ucizi, ai fi făcut-o până 
acum. 

— Și m-ai fi lăsat s-o fac? 

Altair chicoti. 

— Nu mi-am petrecut viața mergând pe calea unui războinic 
pentru a îngădui să mă las răpus de un căţțelandru la o fântână. 

— M-ai auzit? 

— Bineînţeles. Te-am auzit apropiindu-te cu discreția unui 
elefant și am auzit că preferi partea stângă. Dacă mai fi atacat, 
m-aș fi deplasat spre dreapta, ca să-ţi pot da replica în partea 
mai slabă. 

— Oare eu n-aș fi anticipat asta? 

— Asta ar fi depins de ţinta ta. În mod normal, îţi cunoști ţinta 
bine și-i știi abilităţile de luptător. 

— Știu că abilităţile de luptător ale acestei ţinte nu au 
pereche, Altair Ibn-La' Ahad. 

— Chiar așa să fie oare? Erai probabil un copil când Masyaf a 
fost al meu. 

Altair se răsuci pe călcâie spre străin, care-și lăsă gluga și 
dezvălui chipul unui tânăr de vreo douăzeci de ani, cu barbă 
neagră. Trăsăturile feţei și ochii lui aveau un aer familiar. 

— Așa este, zise tânărul. Abia mă născusem. 

— Atunci n-ai fost îndoctrinat împotriva mea? arătă Altair din 
bărbie către citadela care se ridica pe promontoriul de deasupra 
lor. 

Părea un animal fabulos care stătea ghemuit și-i privea cu 
multă atenţie. 

— Unii sunt mai ușor de îndoctrinat decât alţii, spuse tânărul. 
Mulţi au rămas credincioși vechilor pravile, iar numărul lor a 
sporit pe măsură ce efectele vătămătoare ale noilor căi au 
devenit mai pronunţate. Eu însă am și mai multe motive de a le 
rămâne credincios. 

Cei doi Asasini se priveau faţă în față lângă fântână și Altair 
simţi că lumea se clătina încetișor. Pe neașteptate, avu impresia 
că va leșina. 

— Cum te numești? întrebă el și glasul păru firav chiar și 
pentru propriile sale urechi. 

— Am două nume, răspunse tânărul. Cei din Ordin mă cunosc 
după numele Tazim, dar am și alt nume, cel care mi-a fost dat la 
naștere de mama mea în cinstea tatii. El a murit pe când eram 
prunc, executat din ordinul lui Abbas. Numele lui era... 

— Malik. Altair simţi un nod în gât și făcu un pas în faţă, cu 
lacrimile usturându-i ochii când îl prinse pe tânăr de umeri. 
Copile, trebuia să-mi fi dat seama! Ai ochii tatălui tău. Izbucni în 
râs. Nu știu sigur dacă ai și arta lui de a se furișa, dar... spiritul 
este același. N-am știut... n-am știut niciodată că el a avut un 
fiu. 

— După întemnițarea lui, mama a fost alungată de aici. Eu m- 
am întors spre sfârșitul adolescenţei ca să mă alătur Ordinului. 

— Ca să cauţi răzbunare? 

— Poate că da, într-un final. În tot cazul, să caut felul cel mai 
bun în care să cinstesc amintirea tatii. Acum însă, după sosirea 
ta, am văzut calea. 

Altair îl prinse cu braţul pe după umeri și-l îndepărtă de 
fântână; traversară piața, discutând absorbiți. 

— Cum îți sunt abilităţile de luptător? întrebă el. 

— Instruirea în privinţa asta a fost neglijată sub conducerea 
lui Abbas, dar eu m-am antrenat singur. Cunoștinţele Asasinilor 
n-au prea avansat totuși în ultimii douăzeci de ani. 

Altair chicoti. 

— Poate că n-au avansat aici, însă aici, își atinse tâmpla cu 
vârful degetului, au progresat înzecit. Am lucruri extraordinare 
să arăt Ordinului. Planuri... Stratageme... Desene pentru arme 
noi. Chiar în clipa de față, fierarul satului le făurește pentru 
mine. 

Sătenii se îndepărtară respectuos din calea lor. Toţi știau 
acum, cel puţin aici, la poalele fortăreței, că el redevenise 
Maestrul. 

— Spui că în castel mai sunt și alţii loiali mie? întrebă Altair. 

— Cei care-l urăsc pe Abbas sunt la fel de numeroși precum 
cei care-l slujesc. Ba chiar mai mulţi acum, după ce am povestit 
cele văzute în sat. Vestea că marele Altair s-a întors se 
răspândește încet, dar sigur. 

— Bun. Și crezi că acești susținători ar putea fi convinși să se 
adune, ca să asaltăm castelul? 

Tânărul Malik se opri și-l privi, mijind ochii, parcă pentru a 
verifica dacă bătrânul nu glumea. După aceea zâmbi larg. 

— Vrei să o faci! Chiar vrei să o faci cu-adevărat. Când? 

— Căpetenia Fahad își va aduce în curând tâlharii în sat, zise 
Altair. Ar trebui să preluăm stăpânirea castelului înainte să se 
întâmple asta. 


Capitolul 57 


În zorii dimineţii următoare, Mukhlis, Aalia și Nada merseră 
din casă în casă, anunţându-i pe oameni că Maestrul va sui la 
castel. Clocotind de nerăbdare, sătenii se strânseră în piaţă, 
unde stătură în grupuri sau așezați pe zidurile joase. După o 
vreme li se alătură și Altair. Își purta mantia albă și un brâu lat. 
Cei care-l priveau mai de îndeaproape îi puteau zări pe deget 
inelul care acţiona mecanismul pumnalului ascuns. El înaintă 
până în mijlocul pieţei, însoţit de Mukhlis ca de un locotenent 
credincios, apoi se opri și așteptă. 

Oare ce i-ar fi spus Maria acum? se întrebă Altair. El se 
încrezuse pe loc în tânărul Malik. Ba chiar în asemenea măsură, 
încât dacă s-ar fi dovedit un trădător, moartea lui Altair ar fi fost 
inevitabilă, iar planurile lui de recâștigare a Ordinului s-ar fi 
dovedit simple năluciri amăgitoare ale unui bătrân. Se gândi la 
toți cei în care avusese încredere în trecut și care-l trădaseră. 
Oare Maria l-ar fi sfătuit acum să fie precaut? Oare i-ar fi spus că 
era naiv că acceptase spusele tânărului în ciuda puţinelor 
dovezi? Sau i-ar fi spus, așa cum făcuse cândva: „Ai încredere în 
instinctul tău, Altair. Învățăturile lui Al Mualim ţi-au dat 
înţelepciune, iar trădarea lui te-a adus pe calea spre 
maturitate?” 

Acum sunt mult mai înțelept, iubirea mea, gândi el spre 
imaginea soţiei lui pe care o ţinea de-a pururi în amintire. 

Maria ar fi fost de acord, era sigur de asta, cu ce făcuse Altair 
cu Mărul, cu anii pe care-i petrecuse învățând de la el, 
storcându-l de cunoștințe. Nu ar fi fost de acord cu învinovăţirea 
cu care se împovărase pentru moartea ei; cu rușinea pe care o 
simţea fiindcă îngăduise ca acţiunile să-i fie călăuzite de mânie. 
Nu, n-ar fi fost de acord deloc cu astea. Ce ar fi spus? Ce 
expresie englezească folosea ea? „Ține-ţi firea”, da, așa ar fi 
spus. F 

Aproape că izbucni în râs, amintindu-și. Ține-ti firea. In cele 
din urmă el și-o ținuse, dar pentru asta avusese nevoie de ani 
buni - ani în care urâse Mărul, urâse până și simpla lui vedere, 
urâse până și gândul la el, urâse puterea malignă care dormea 
în adâncul mozaicului strălucitor și fără vârstă al învelișului său. 
Stătea ceasuri în șir, privindu-l încruntat, retrăind durerea pe 
care i-o adusese. 

Neglijate și incapabile să suporte povara suferințelor lui Altair, 
soţia și cele două fiice ale lui Sef plecaseră. Ulterior el aflase că 
se stabiliseră în Alexandria. După încă un an plecase și Darim, 
alungat de remușcările tatălui său și de obsesia lui pentru Măr. 
Călătorise în Franţa și Anglia pentru a-i avertiza pe suveranii de 
acolo că mongolii porniseră la drum. După ce rămăsese singur, 
chinurile lui Altair se întețiseră. Petrecea nopţi întregi privind fix 
Mărul, ca și cum ar fi fost doi adversari gata de încleștare, ca și 
cum Mărul l-ar fi putut ataca dacă ar fi adormit sau dacă și-ar fi 
desprins măcar ochii de la el. 

În cele din urmă, se gândise la seara din grădina din Masyaf și 
la mentorul lui, Al Mualim, omorât pe terasa din marmură, în 
susurul cascadei din spate. Își amintise cum ţinuse prima oară 
Mărul și cum simţise dinspre el nu răutate, ci bunăvoință. Își 
amintise imaginile pe care i le arătase. Tablouri straniu de 
vizionare ale unor culturi aflate neînchipuit de departe, în spaţiu 
și timp, de propria lui societate, dincolo de sfera cunoașterii 
sale. În seara aceea din grădină el înţelesese în mod instinctiv 
capacitatea pentru bine a Mărului. După aceea însă acesta nu-și 
arătase decât aspectele rele, totuși înţelepciunea lui uriașă nu 
dispăruse. Trebuia doar să fie localizată și momită să iasă. Avea 
nevoie de un mijlocitor pentru eliberarea ei, iar Altair izbutise 
să-i controleze o dată puterea. 

Prima dată fusese sfâșiat de durere pentru Al Mualim. Acum 
era sfâșiat de durere pentru familia lui. Poate că Mărul trebuia 
mai întâi să capete ca să poată dărui. 

Indiferent care ar fi fost răspunsul corect, Altair își începuse 
studiile și umpluse jurnal după jurnal, pagină după pagină cu 
filosofii, ideologii, planuri, desene, schiţe, amintiri. Nenumărate 
lumânări arseseră în timp ce el scria ca posedat, oprindu-se 
doar pentru a urina. Scria zile în șir, pentru ca după aceea să-și 
părăsească zile în șir masa de scris, plecând călare din Alamut, 
singur, în misiuni pentru Măr, colectând ingrediente, strângând 
provizii. Ba chiar odată Mărul îl călăuzise către o serie de 
obiecte pe care Altair le recuperase și le tăinuise, fără să spună 
nimănui despre natura lor sau despre locurile unde le 
ascunsese. 

Nu încetase, desigur, să-i jelească pe cei pierduţi. Continua să 
se învinovăţească pentru moartea Mariei, dar episodul acela îl 
învățase o lecţie utilă. Acum simţea un soi mai pur de durere; 
ducea dorul Mariei și lui Sef cu o tristețe ce părea că nu-l 
părăsește niciodată, care într-o zi era ascuţită și tăioasă precum 
o lamă care-i cresta inima de o mie de ori, pentru ca în ziua 
următoare să-i dea o senzaţie de pustietate bolnăvicioasă, de 
parcă o pasăre suferindă ar fi încercat să-și desfacă aripile în 
stomacul lui. 

Uneori Altair zâmbea, deoarece se gândea că Maria ar fi 
apreciat că o bocea. l-ar fi plăcut acelei părţi din ea care 
rămăsese o nobilă englezoaică răsfăţată, la fel de iscusită în a 
fixa un bărbat cu o căutătură arogantă ca și în a-l învinge în 

duel, ale cărei replici erau tot atât de tăioase precum loviturile 
sabiei ei. Și, desigur, ar fi fost mulţumită că soțul ei izbutise 
până la urmă să se stăpânească, dar mai presus decât orice ar fi 
fost mulţumită de ceea ce făcea el acum: își aducea 
cunoștințele și învăţăturile în sânul Ordinului. Oare când își 
încheiase exilul, Altair știuse că acesta era motivul pentru care 
revenea în Masyaf? Continua să nu fie sigur. Știa doar că, odată 
ajuns aici, nu existase alternativă. Vizitase locul unde o 
îngropaseră pe Maria; mormântul lui Malik se afla în apropiere și 
era îngrijit de tânărul lui fiu. Altair înțelesese că Maria, Sef și 
Malik, mama și tatăl său, ba chiar și Al Mualim, erau pierduţi de- 
a pururi pentru el, însă Frăția o putea revendica. 

Dar asta numai dacă tânărul Malik se ţinea de cuvânt. Și 
stând în piaţă, simțind surescitarea și nerăbdarea sătenilor ca 
pe o greutate pe care trebuia s-o poarte în spate, cu Mukhlis 
învârtindu-se în preajmă, începu să aibă îndoieli. Aţintea cu ochii 
citadela, așteptând deschiderea porţilor și apariţia celor 
dinăuntru. Malik îi spusese că vor fi cel puţin douăzeci și că toți 
îl susțineau pe Altair cu aceeași fervoare ca și el. Douăzeci de 
războinici, la care se adăuga sprijinul sătenilor, ar fi fost 
îndeajuns pentru a-i înfrânge pe cei treizeci-patruzeci de Asasini 
rămași loiali lui Abbas. 

Altair se întrebă dacă Abbas se afla acum sus în turnul 
Maestrului, privind cu atenţie ce se întâmpla dedesubt? Așa 
spera să fie. 

De-a lungul vieții sale, el refuzase să găsească satisfacție față 
de moartea altuia, dar faţă de a lui Abbas? In ciuda milei pe care 
o simțea pentru acesta, trebuia să ţină seama de morile lui Sef, 
Malik și Maria, ca și de distrugerea Ordinului de către Abbas. 
Altair își făgăduise că nu va găsi plăcere - și nici chiar satisfacție 
- în moartea lui. 

Dar avea să găsească plăcere și satisfacţie în dispariţia lui 
Abbas, după ce avea să-l omoare. Asta își putea îngădui. 

Insă toate astea numai dacă porţile aveau să se deschidă și 
să apară aliaţii lui. În jur sătenii deveneau agitaţi. Altair simţea 
cum siguranţa și încrederea cu care se deșteptase în dimineaţa 
aceea se destramă treptat. 

Auzi apoi un murmur de incitare printre săteni și ochii lui 
trecură de la porțile castelului - care rămâneau închise -, la 
piaţă. Un bărbat în alb păru să se materializeze din mulţime. Un 

bărbat care venea spre Altair cu capul plecat, pentru ca apoi să- 
și scoată gluga și să zâmbească larg. Era tânărul Malik. lar în 
spatele lui se vedeau alţii. Ca și el, apărură din gloată deveniți 
parcă pe neașteptate vizibili. Înapoia lui Mukhlis icni. Brusc piata 
era plină de bărbaţi în mantii albe. Altaïr începu să râdă. In 
râsetul acela exista surprindere, ușurare și bucurie, iar toți 
bărbaţii trecură prin faţa lui, înclinându-și capul în semn de 
respect, arătându-i pumnalul, arcul sau cuțitul pentru aruncat. 
Arătându-i loialitate. 

Altair îl prinse de umeri pe tânărul Malik și ochii lui străluciră. 

— Îmi iau cuvintele înapoi, îi spuse. Arta furișării tale și a 
oamenilor tăi este fără pereche. 

Surâzând, Malik plecă fruntea. 

— Maestre, ar trebui să pornim numaidecât. În scurt timp 
Abbas ne va observa absența. 

— Așa să fie, încuviinţă Altair și sui apoi pe ghizdul scund al 
fântânii, îndepărtându-l cu blândețe pe Mukhlis care-i venise în 
ajutor. După aceea se adresă mulțimii: De prea mult timp 
castelul de pe deal a fost un loc întunecat și ameninţător, dar 
azi sper să-l retransform într-un far de lumină - cu ajutorul 
vostru. 

Fu răsplătit prin murmure încete de apreciere, însă el ridică 
mâna, oprindu-le: 

— Nu vom saluta totuși noul nostru început prin vărsarea de 
sânge de Asasini. Cei care i-au rămas credincioși lui Abbas sunt 
azi inamicii noștri, dar mâine ne vor fi camarazi. Prietenia lor 
poate fi câștigată doar dacă victoria noastră este mărinimoasă. 
Omorâţi numai dacă este absolut necesar. Noi am venit să 
aducem în Masyaf pace, nu moarte. 

Cobori apoi de pe ghizd și ieși din piață, urmat de Asasini și 
săteni. Asasinii își lăsară glugile peste ochi, arătând deciși și 
înfricoșători. Incitaţi, neliniștiţi și temători, sătenii păstrară totuși 
distanța față de ei. Foarte multe depindeau de rezultatul 
înfruntării care avea să urmeze. 

Altair urcă panta pe care în copilărie alergase de atâtea ori în 
sus și în jos împreună cu Abbas. Și ca Asasin alergase în sus și în 
jos, fie în antrenamente, fie plecând sau revenind din misiuni 
poruncite de Maestru. Acum își simțea vârsta în oase și mușchi, 
și se căznea puţin la suiș, dar nu se opri. 

Un grup mic de credincioși ai lui Abbas le ieși în cale, trimiși 
mai degrabă pentru a le testa puterile. La început însoțitorii lui 
Altair părură șovăielnici în a se lupta cu ei; la urma urmelor, 
aceștia erau camarazi alături de care trăiseră și se antrenaseră. 
Prietenii trebuiau acum să se înfrunte; fără doar și poate, dacă 
bătălia ar fi continuat, s-ar fi putut lupta între ei și membri ai 
aceleiași familii. Pentru câteva momente, cercetașii din castel, 
mult inferiori numeric, și susținătorii lui Altair se priviră față în 
faţă. Cercetașii aveau atuul poziţiei superioare pe pantă, dar 
altfel erau ca niște miei trimiși la tăiere. 

Ochii lui Altair se ridicară spre vârful turnului Maestrului pe 
care abia îl putea distinge. Cu siguranţă Abbas putea să-l vadă 
acum. li văzuse pe cei care suiau dealul spre el. Altair cobori 
după aceea privirea de la citadelă la cercetașii trimiși să lupte în 
numele stăpânului lor corupt. 

— Nu vor exista omoruri, repetă Altair către oamenii lui și 
Malik aprobă din cap. 

Un cercetaș rânji răutăcios. 

— Atunci n-o s-ajungeţi departe, moșule. 

Rotind sabia, se repezi către Altair sperând poate să distrugă 
însăși rădăcina rebeliunii: uciderea lui Altair putea însemna 
oprirea răzmeriţei. 

In clipita cât i-ar fi trebuit unei păsări colibri să bată din aripi, 
Asasinul se eschivă dinaintea atacului, trase sabia din teacă și 
se roti înapoia elanului impetuos al atacatorului său, prinzându-l 
din spate. 

Sabia îi căzu din mână cercetașului, când simţi tăișul lui Altair 
atingându-i beregata, și scânci fără să vrea. 

— Nimeni nu va fi omorât în numele acestui moș, murmură 
Altair în urechea cercetașului, apoi îl îmbrânci către Malik, care-l 
prinse și-l dobori la pământ. 

Ceilalţi cercetași înaintară, însă cu mai puţin entuziasm, fără 
tragere de inimă pentru luptă. Toţi îngăduiră să fie capturați, 
aproape fără împotrivire; în niciun minut, erau fie prizonieri, fie 
zăceau lipsiţi de cunoștință. 

Altair privi scurta încăierare. După aceea își privi mâna, acolo 
unde fusese crestată de sabia cercetașului, și se șterse discret 
de sânge. Ai fost încet, își spuse. Data viitoare, lasă luptele în 
seama tinerilor. 

Spera însă ca Abbas să fi văzut totul. Pe meterezele castelului 
se adunau acum siluete. Spera, de asemenea, că și acelea 
văzuseră cum se desfășurase conflictul și că cercetașii fuseseră 
tratați cu blândeţe. 

Continuară suișul și ajunseră pe platou tocmai când portile 
fortăreței se deschiseră în cele din urmă. Prin ele dădură năvală 
alți Asasini, urlând și pregătindu-se de luptă. 

Altair îi auzi pe săteni ţipând și împrăștiindu-se în spatele lui, 
deși Mukhlis îi îndemna să stea. Se întoarse și-l văzu pe 
negustor ridicând braţele pentru a-i opri, dar nu-i putea acuza 
pentru lipsa de curaj. Toţi auziseră de teribila sălbăticie a 
Asasinilor. Fără doar și poate, ei nu văzuseră niciodată două 
corpuri de Asasini luptând între ele și nici nu doreau să vadă. 
Pentru că acum îi zăreau pe Asasinii lui Abbas ieșind cu răcnete 
prin porţi, cu dinţii dezgoliţi și săbii strălucitoare, cu cizmele 
răpăind pe pământ. Îi vedeau și pe susţinătorii lui Altair, 
ghemuindu-se și încordându-se, pregătindu-se de acţiune. De 
aceea se adăpostiră, unii refugiindu-se îndărătul turnului de 
pază, iar alţii coborând de-a dreptul dealul. Când cele două 
tabere se ciocniră, răsunară zbierete și zăngănituri de oțel. 
Altair îl avea pe Malik ca gardă de corp și continua să tragă cu 
ochiul spre meterezele pe care se aflau vreo zece arcași. Dacă 
ei ar fi început să tragă, bătălia ar fi fost cu siguranţă pierdută. 

Acum îl văzu pe Abbas. 

Și Abbas îl văzu pe el. 

Pentru o clipă cele două căpetenii se fixară din priviri. Abbas 
pe metereze, Altair dedesubt - puternic și nemișcat ca o stâncă 
în vreme ce bătălia se învolbura în jurul lui - cei mai buni 
prieteni din copilărie transformați în dușmanii cei mai aprigi. 
Apoi clipa aceea trecu și Abbas răcni arcașilor să tragă; Altair 
văzu totuși nesiguranța de pe feţele acestora când ridicară 
arcurile. 

— Nimeni nu trebuie să moară! strigă el, implorându-și 
oamenii, știind că-i putea câștiga pe arcași de partea lor doar 
prin exemplul personal. 

Abbas era pregătit să sacrifice Asasini, dar nu și Altair, care 
nu putea decât să spere că sufletele arcașilor erau curate. Se 
rugă în gând ca susținătorii lui să dovedească reținere și să nu 
le ofere arcașilor motive să tragă. Văzu cum unul dintre propriii 
lui oameni căzu, urlând, cu beregata spintecată, pentru ca 

imediat după aceea ucigașul loialist lui Abbas să atace pe 
altcineva. 

— Doboară.-l, i-l arătă Altair lui Malik, dar, te rog, fără să-l 
ucizi. 

Malik se alătură bătăliei și-l respinse pe loialist, după care îi 
mătură fulgerător picioarele. Când bărbatul căzu, sări pe el și-l 
lovi cu mânerul sabiei în cap, făcându-l să-și piardă cunoștința. 

Altair se uită iarăși spre metereze și văzu cum doi arcași își 
plecară arcurile, clătinând din capete. Îl văzu apoi pe Abbas 
scoțând un pumnal - pumnalul tatălui său - și amenințându-i, 
însă ei clătinară iarăși din capete și duseră mâinile la mânerele 
săbiilor. Abbas se răsuci pe călcâie și urlă la arcașii aflaţi 
îndărătul lui să-i doboare pe trădători. Și aceia lăsau însă 
arcurile în jos și Altair simţi cum îi cresc speranțele. Işi îndemnă 
oamenii să se grăbească spre porţi, dar bătălia de aici nu luase 
încă sfârșit, deși loialiștii deveneau treptat conștienți de 
evenimentele de pe metereze. Incepură să schimbe priviri 
nesigure și, unul câte unul, se retraseră din înfruntare aruncând 
săbiile pe pământ, ridicând brațele și predându-se. Grupul lui 
Altair avea calea deschisă spre fortăreață. 

El își conduse oamenii la porți și acolo bătu cu pumnul în 
lemnul lor. Înapoia lui se adunară Asasinii, urmaţi de sătenii care 
reveniseră, astfel că platoul era ticsit. Tăcerea din spatele 
porţilor era ciudată. O liniște adâncă se lăsă peste oamenii lui 
Altair și aerul fu încărcat de tensiunea așteptării, când, brusc, 
zăvoarele fură trase în lături și porţile uriașe ale castelului se 
deschiseră larg de străjeri care-și aruncară săbiile și plecară 
capetele în semn de supunere faţă de Altair. 

El încuviinţă scurt, acceptându-le predarea și trecu peste 
prag, pe sub arcadă, apoi traversă curtea interioară spre turnul 
Maestrului. Era urmat de oamenii săi, care se răspândiră și se 
înșirară pe perimetrul curţii; arcașii coborâră de pe metereze și 
li se alăturară, iar feţe de familii și servitori priveau de la 
ferestrele turnurilor din jur. Toţi doreau să fie martori la 
întoarcerea lui Altair, la confruntarea lui cu Abbas. 

El sui treptele spre platformă, apoi intră în holul de la intrare. 
Abbas stătea pe trepte înaintea lui, cu chipul tras și întunecat, 
cuprins de disperare și înfrângere ca de o febră. 

— S-a terminat, Abbas! strigă Altair. Poruncește-le celor care 
ti-au rămas credincioși să se predea. 

— Niciodată! pufni celălalt. 

În secunda următoare din încăperi laterale ultimii loialiști 
pătrunseră în hol: o duzină de Asasini și servitori. Unii aveau 
ochi speriaţi, care le alergau în toate părţile, dar alţii erau 
hotărâți și impunători. Bătălia încă nu se terminase. 

— Spune-le oamenilor tăi să arunce armele, repetă Altair. Se 
întoarse pe jumătate și arătă curtea ticsită de mulţime. Nu mai 
poți învinge. 

— Eu apăr citadela până la ultimul om, replică Abbas. Tu n-ai 
fi făcut la fel? 

— Eu aș fi apărat Ordinul, pufni Altair, pe când tu ai sacrificat 
tot ceea ce reprezentăm noi. Mi-ai sacrificat soţia și fiul pe 
altarul propriei tale dușmănii - refuzul tău absolut de a accepta 
adevărul. 

— Te referi la tatăl meu? La minciunile pe care le-ai spus 
despre el? 

— Nu de aceea ne aflăm acum aici? Nu acela este izvorul din 
care ura ta s-a revărsat de-a lungul anilor, otrăvindu-ne pe toți? 

Abbas tremura. Încheieturile degetelor i se albiseră pe 
balustrada galeriei. 

— Tatăl meu a părăsit Ordinul, zise el. Nu și-ar fi luat 
niciodată viața. 

— Abbas, el și-a luat viața - s-a omorât chiar cu pumnalul pe 
care l-ai ascuns în mantia ta. Și-a luat viața, fiindcă avea mai 
multă onoare decât vei avea tu vreodată și pentru că nu dorea 
să fie compătimit. Nu dorea să fie compătimit, așa cum vei fi tu 
compătimit, de toţi, când vei putrezi în temniţa citadelei. 

— Niciodată! urlă Abbas și ridică un deget tremurător către 
Altair. Zici că poţi recăpăta conducerea Ordinului fără pierderi 
de vieți ale Asasinilor? Să te văd încercând s-o faci. Omorâţi-l! 

Bărbaţii din sală înaintară toţi ca unul, când... 

Sunetul exploziei răsună în hol și-i amuţi pe toţi - mulțimile 
din curtea interioară, Asasini și loialiști. Toţi îl priviră șocați pe 
Altair, care stătea cu braţul ridicat, ca și cum l-ar fi indicat cu 
degetul pe Abbas sau și-ar fi angajat pumnalul în direcţia 
treptelor. Dar în loc de pumnal dinspre încheietura lui se vedea 
un firicel de fum. 

De pe trepte se auzi un strigăt scurt, sugrumat, și toți se 
holbară la Abbas care-și plecă ochii spre piept, unde se lățea 
treptat o pată mică de sânge. Ochii lui erau dilataţi de șoc. 

Buzele i se mișcară, străduindu-se să articuleze cuvinte care nu 
mai ieșeau. 

Asasinii loialiști se opriseră. Priveau cu gurile căscate la Altair 
care-și mișcă braţul către ei, astfel că toţi putură vedea 
mecanismul pe care-l purta la încheietură. 

Avea un singur glonț și el îl folosise, însă ei nu știau asta. 
Până atunci nimeni nu mai văzuse o astfel de armă. Doar foarte 
puţini știau până și de existenţa ei. lar când o văzură aţintindu-i, 
loialiștii bătură în retragere. Își aruncară săbiile pe jos. Trecură 
pe lângă Altair, spre ușa turnului, pentru a se alătura mulţimii 
de afară, cu braţele ridicate în semn de predare, în timp ce 
Abbas se aplecă încet în față, se rostogoli pe scară și se opri cu 
un bufnet sec pe podeaua holului. 

Altair se ghemui lângă el. Abbas răsufla greoi și un braţ îi 
stătea sub un unghi nefiresc, de parcă se rupsese în cădere; 
partea din faţă a mantiei era udă de sânge. Nu mai avea mult 
de trăit. 

— Vrei să-ţi cer iertare? vorbi el către Altair. Rânji și, pe 
neașteptate, semănă mai mult ca oricând cu un schelet. Pentru 
că ţi-am ucis soţia și fiul? 

— Abbas, te rog, nu lăsa ca ultimele tale cuvinte din lumea 
asta să fie încărcate de răutate. 

Celălalt emise un sunet scurt de batjocură. 

— Vite-l cum încearcă mereu să joace rolul virtuosului! Ridică 
puţin capul. Prima lovitură ţi-a aparținut ţie, Altair. Eu ţi-am răpit 
soţia și fiul, dar numai după ce minciunile tale îmi răpiseră mult 
mai multe. 

— N-au fost minciuni, spuse Altair simplu. În toţi anii aceștia 
nu te-ai îndoit chiar niciodată? 

Abbas tresări și strânse din ochi de durere. După o pauză 
spuse: 

— Altair, te-ai întrebat vreodată dacă după lumea asta mai 
există alta? În câteva clipe eu voi afla răspunsul. lar dacă există, 
îmi voi revedea tatăl și amândoi vom fi acolo să te primim când 
va bate ceasul tău. Și atunci... atunci nu va mai exista nicio 
îndoială. 

Tuși și horcăi, iar prin colţul gurii i se scurse un firicel de 
sânge. Altair îl privi în ochi și nu mai văzu nimic din băieţelul 
orfan pe care-l cunoscuse cândva; nu mai văzu nimic din 

prietenul cel mai bun pe care-l avusese cândva. Nu văzu decât o 
creatură deformată, care-l costase foarte, foarte mult. 

lar când Abbas muri, Altair își dădu seama că de acum nici nu- 
| ura, nici nu-l compătimea. El nu mai simţea nimic... decât 
ușurarea că Abbas nu mai exista pe lume. 

e 

După două zile căpetenia Fahad apăru cu șapte călăreţi și fu 
întâmpinat la porţile satului de un grup de Asasini condus de 
Altair. 

Bandiţii se opriră la marginea pieței, unde îi aștepta un șir de 
bărbaţi în mantii albe. Unii stăteau cu braţele încrucișate, alții cu 
mâinile pe arcuri sau pe mânerele săbiilor lor. 

— Deci este adevărat, rosti Fahad. Marele Altair Ibn La’ Ahad 
și-a reluat stăpânirea peste Masyaf. 

Căpetenia tâlharilor părea brusc ostenită. 

Altair înclină din cap afirmativ. 

Fahad încuviinţă și el, încet, parcă reflectând la informaţia 
aceea. 

— Am avut o înțelegere cu predecesorul tău, vorbi el în cele 
din urmă. l-am plătit mult ca să pot intra în Masyaf. 

— Ceea ce ai și făcut, zise Altair pe un ton amabil. 

— Așa este, însă mă tem că am făcut-o pentru un motiv foarte 
clar, spuse Fahad cu un zâmbet înceţțoșat. Se foi puţin în șa. Mă 
aflu aici ca să-l găsesc pe ucigașul fiului meu. 

— Ceea ce ai și făcut, repetă Altair pe același ton amabil. 

Zâmbetul înceţoșat dispăru lent de pe chipul lui Fahad. 

— Am înţeles, spuse el, și se aplecă în față. Așadar care dintre 
voi este? 

Ochii îi trecură peste șirul de Asasini. 

— Nu ai niciun martor care să-l identifice pe cel care ţi-a ucis 
fiul? întrebă Altair. Nu-l poate arăta pe vinovat? 

— Ba am, suspină Fahad trist, dar fiul mamei mele a poruncit 
să-i fie scoși ochii. 

— Aha, încuviinţă Altair. Ei bine, a fost oricum fricos ca un 
iepure. Te poţi consola cu gândul că a făcut prea puţine pentru 
a-ți proteja fiul, sau, de altfel, de a-i răzbuna moartea. De îndată 
ce a trebuit să se lupte cu doi bătrâni, nu doar cu unul, și-a pus 
coada pe spinare și a fugit. 

Fahad se întunecă la faţă. 

— Tu ai fost? 

Altair încuviinţă din cap. 

— Fiul tău, Fahad, a murit așa cum a trăit. l-a plăcut să le 
provoace altora durere. 

— O trăsătură pe care a moștenit-o de la mama lui. 

— Aha. 

— Și întâmplător tot ea insistă ca numele lui să fie răzbunat. 

— Atunci n-a mai rămas nimic de spus, zise Altair. Dacă nu 
intenţionezi să încerci asta chiar acum, mă pot aștepta să te 
prezinți în curând cu armata ta aici. 

Fahad păru precaut. 

— Vrei să mă lași să plec? Nu ţi-ai pus arcași să mă oprească, 
deși știi că mă voi întoarce cu o armată care să te zdrobească? 

— Dacă te-aș ucide, ar trebui să înfrunt mânia soţiei tale, 
zâmbi Altair, dar cred că te vei răzgândi să mai ataci Masyaf 
după ce te vei fi întors în tabăra ta. 

— De ce crezi așa ceva? 

Altair surâse din nou. 

— Fahad, dacă noi ne-am război, niciunul n-ar bate în 
retragere. Ambii am investi mai mult decât merită durerea 
respectivă. Comunitatea mea va fi devastată, poate ireparabil... 
dar la fel se va întâmpla și cua ta. 

Căpetenia tâlharilor păru să cadă pe gânduri. 

— Cu siguranţă cu trebuie să decid prețul nemulțumirii mele. 

— Nu cu mult timp în urmă, spuse Altair, mi-am pierdut și eu 
fiul și din cauza aceea am fost cât pe-aici să-mi pierd și poporul. 
Mi-am dat seama că era un preţ prea mare pentru a merita să 
fie plătit, chiar și pentru fiul meu. Dacă vei veni cu o oaste 
împotriva noastră, vei risca să greșești în același fel. Sunt sigur 
că valorile comunităţii tale diferă mult de ale comunităţii mele, 
dar sunt foarte preţuite și este greu să renunţi la ele. 

Fahad încuviinţă încet. 

— Ai o minte mai înțeleaptă decât predecesorul tău. Multe 
dintre spusele tale sunt adevărate și mă voi gândi la ele pe 
drumul spre casă. De asemenea, mă voi sili să i le explic soției 
mele. Trase de hăţuri și întoarse calul să plece. Mult noroc, 
Asasinule! 

— După cum se pare, tu ești cel care vei avea nevoie de 
noroc. 

Banditul îi azvârli altul dintre surâsurile sale piezișe și 
încețoșate, apoi plecă. Altair chicoti și-și întoarse ochii către 
citadela de pe promontoriu. 

Erau multe de făcut. 


Capitolul 58 


12 august 1257 


Așadar... Am întârziat prea mult să părăsim Masyaf înainte de 
sosirea mongolilor, pentru că ei au sosit. Drept urmare, vom 
pleca spre Constantinopol în următoarele ore și mâzgălesc 
cuvintele acestea în timp ce bunurile ne sunt duse de servitori 
pentru a fi încărcate în căruţe. lar dacă Maffeo crede că privirile 
tăioase pe care insistă să mi le azvârle vor fi îndeajuns pentru a 
mă determina să las pana din mână, atunci se înșală. Știu acum 
că aceste cuvinte vor fi de importanţă vitală pentru viitorii 
Asasini. Ele trebuie scrise imediat. 

Ceata năvălitorilor nu este numeroasă, sau cel puţin așa ni s-a 
spus, dar grosul oștii nu-i departe. Între timp, mongolii aceștia 
par să dorească să se acopere de glorie și lansează atacuri la 
scară mică, totuși sălbatice, escaladând zidurile satului și 
luptând pe metereze înainte de a se retrage. Cunosc puţine 
despre arta războiului, dar mă gândesc că asalturile astea 
scurte sunt o cale de a ne estima puterea... sau slăbiciunea. Și 
mă întreb dacă Maestrul își regretă vreodată decizia de a slăbi 
citadela prin desfiinţarea Asasinilor. Cu numai doi ani în urmă, 
nicio asemenea ceată specializată în încăierări nu s-ar fi 
apropiat la mai puţin de zece pași de castel înainte de a cădea 
sub săgețile arcașilor Asasini, ori sub săbiile apărătorilor. 

După ce a recâștigat conducerea Ordinului din mâinile lui 
Abbas, prima dispoziţie a lui Altair a fost de a trimite după 
jurnalele sale: opera Maestrului urma să fie o forță decisivă în 
reclădirea Ordinului, esenţială pentru asigurarea de temelii care 
să oprească descompunerea lui Masyaf. Sub domnia coruptă a 
lui Abbas, se pierduseră abilităţile și instruirea din vechime: 
Frăția fusese a Asasinilor doar formal. Prima preocupare a lui 
Altair a fost de a restabili disciplina pierdută; o dată în plus, 


VP - 273 


curtea de antrenamente a răsunat de zăngăniturile săbiilor și de 
strigătele și imprecaţiile instructorilor. Pe atunci niciun mongol 
n-ar fi cutezat să întreprindă vreo incursiune. 

Dar tocmai când Frăția fusese restabilită ca nume și reputaţie, 
Altair a decis că baza din Masyaf nu mai trebuia să existe și a 
scos stindardul Asasinilor de pe catarg. Viziunea lui despre Ordin 
era că Asasinii trebuiau să iasă în lumea largă și să opereze 
printre oameni, nu deasupra lor. Când sosise în Masyaf, Darim, 
fiul său, mai găsise doar câţiva Asasini, care se ocupau în mare 
parte de construirea bibliotecii Maestrului. După terminarea 
acesteia, Darim a fost trimis la Constantinopol, pentru a mă găsi 
pe mine și pe fratele meu. 

Și așa ajungem la începutul poveștii noastre, cam la optzeci 
de ani după începerea ei. 

— Simt totuși că încă nu s-a terminat, a zis Matteo. 

Mă aștepta răbdător. Trebuia să mergem să-l vedem pe 
Maestru în curtea principală. Am parcurs, probabil pentru ultima 
oară, drumul întortocheat prin fortăreață spre curtea aceea, 
conduși de Mukhlis, credinciosul majordom al lui Altair. 

Când am ajuns acolo, am rămas o clipă privind-o, cu gândul la 
toate evenimentele ce se petrecuseră în ea. Aici îl văzuse Altair 
pentru prima dată pe Abbas în toiul nopţii, ascultându-l pe 
nefericitul lui tată. Aici se luptaseră ei doi și deveniseră 
dușmani; aici Altair fusese făcut de ocară în faţa Ordinului de 
către Al Mualim; aici murise Maria și, de asemenea, Abbas. 

Nimic din tot ce s-a întâmplat nu fusese uitat de Altair, care-i 
adunase pe majoritatea Asasinilor să audă ce avea de spus. 
Printre ei se număra Darim, cu arcul lui, tânărul Malik, și 
Mukhlis, care-și ocupase locul lângă Maestru pe platforma de 
lângă turn. Simţeam neliniștea ca niște aripi de fluturi în stomac 
și am constatat că respiram sacadat și gâfâit, pentru a încerca 
să mi-o stăpânesc, pentru că mă tulbura și hărmălaia luptelor de 
pe fundal. Se părea că mongolii aleseseră tocmai momentul 
acesta pentru alt asalt asupra castelului, poate știind că 
apărările îi erau temporar reduse. 

— Fraţilor, a spus Altair stând în faţa noastră, știu că timpul 
pe care l-am petrecut împreună a fost scurt, dar am credinţa că 
acest Codex va răspunde tuturor întrebărilor pe care n-aţi mai 
avut vreme să le puneţi. 

L-am luat cu venerație și l-am răsucit în mâini. Conţinea 

gândurile cele mai importante ale Maestrului, distilate din 
decenii de studiere a Mărului. 

— Altair, am rostit abia izbutind să articulez cuvintele, darul 
acesta este... de nepreţuit. Grazie. 

La un semn al lui, Mukhlis a înaintat și i-a înmânat Maestrului 
un săculeț. 

— Incotro vă vor purta pașii în continuare? a întrebat Altair. 

— Spre Constantinopol pentru o vreme. Putem înfiinţa acolo o 
ghildă înainte de a reveni la Veneţia. 

El a chicotit. 

— Fiul tău, Marco, va fi încântat să audă poveștile călătoriilor 
nebunești ale tatălui său. 

— Este cam micuţ să audă chiar totul, am zâmbit, dar, într-o 
bună zi, cât de curând, si. 

Mi-a întins săculețul și am simţit mișcându-se înăuntru câteva 
obiecte grele. 

— ţi voi cere o ultimă favoare, Niccolò. la obiectele acestea 
cu tine și pazește-le. Ascunde-le, dacă trebuie. 

Am arcuit sprâncenele, cerându-i implicit voie să deschid 
săculețul, iar el a încuviinţat din cap. Am privit înăuntru, apoi am 
băgat mâna și am scos una dintre cele cinci pietre dinăuntru; 
precum celelalte, avea o gaură în centru. 

— Sunt obiectele ace/ea? am întrebat, curios dacă erau cele 
pe care le găsise în decursul exilului său la Alamut. 

— Intr-un fel, a zis Maestrul. Ele sunt niște chei și fiecare 
conţine un mesaj. 

— Un mesaj... pentru cine? 

— Asta aș fi vrut să aflu și eu. 

In curte apăru în grabă un Asasin, care îi șopti ceva lui Darim. 
Făcu un pas înainte. 

— Tată, o avangardă a mongolilor a pătruns în sat și l-a 
cucerit. 

Altair a aprobat din cap. 

— Niccolò și Maffeo, fiul meu vă va însoţi până veţi scăpa de 
năvălitori. După ce veţi ajunge în vale, urmaţi cursul râului, 
până la un sătuc. Acolo vă așteaptă cai și provizii. Aveţi grijă și 
rămâneţi mereu cu ochii în patru. 

— La fel, Maestre. Ai grijă de tine. 

El a zâmbit. 

— Mă voi gândi la asta. 

_ Apoi Maestrul s-a îndepărtat, lătrând deja ordine spre Asasini. 
Intrebându-mă dacă îl voi mai vedea vreodată, am pus pe umăr 
săculețul cu pietre ciudate și am ţinut strâns Codexul nepreţuit. 
Din cele ce au urmat mai ţin minte doar un vălmășag de trupuri, 
zbierete și zăngănituri de oţel, în timp ce am fost escortaţi în 
grabă într-o locuință, unde m-am ghemuit într-un colț ca să 
mâăzgălesc cuvintele acestea pe când bătălia bântuie afară - 
însă acum trebuie să plecăm. Nu pot decât să mă rog cerului să 
scăpăm cu viaţă. 

Cumva cred că așa se va întâmpla. Am credinţă în Asasini. 
Sper doar să-i merit încrederea lui Altair. Din punctul acesta de 
vedere, doar timpul îmi va da un răspuns. 


1 ianuarie 1258 


Este prima zi a unui nou an și, încercat de un vălmășag de 
emoții, şterg praful de pe coperta jurnalului meu și încep o 
pagină nouă, neștiind sigur dacă această consemnare 
marchează un nou început sau dacă este un postscriptum la 
povestea care o precede. Poate că asta vei decide chiar tu, 
dragă cititorule. 

Prima veste o spun cu inimă grea. Am pierdut Codexul. Cartea 
aceea care ne-a fost dată de Altair în ziua plecării noastre, care 
ne-a fost încredințată, se află acum în mâinile inamicului. Voi fi 
de-a pururi torturat de amintirea momentului când am zăcut 
însângerat și plângând în nisip, privind colbul care se ridica în 
urma copitelor cailor mongolilor care ne atacaseră; unul dintre 
ei avea punga de piele în care ţineam Codexul, a cărei curelușă 
fusese retezată. Se năpustiseră asupra noastră la două zile după 
ce plecaserăm din Masyaf, când ne găseam în siguranţă... sau 
așa crezuserăm noi. 

Maffeo și cu mine am scăpat nevătămaţi, deși ca prin urechile 
acului, și ne-am alinat puţin cu gândul că timpul pe care-l 
petrecuserăm cu Maestrul ne oferise, dacă nu învăţăturile pe 
care le-am fi putut desprinde din Codex, măcar posibilităţile de 
a căuta cunoașterea și a o interpreta singuri. Am decis ca în 
scurt timp să pornim spre răsărit și să-l recuperăm (și astfel, vai, 
să amân ocazia de a reveni la Veneţia și de a-l vedea pe fiul 
meu Marco), dar că mai întâi trebuia să ne ocupăm de sarcina 

din Constantinopol, pentru că acolo erau multe de făcut. Ne 
aștepta o muncă de cel puţin doi ani, care urma să fie cu atât 
mai dificilă fără înțelepciunea  Codexului, care să ne 
călăuzească. Am hotărât că, deși pierduserăm cartea, noi eram 
Asasini în minţi și în inimi și aveam să folosim cu pricepere 
cunoștințele și experienţele dobândite. Ca atare, am ales locul 
avanpostului nostru negustoresc la mică depărtare de Sfânta 
Sofia, și intenţionăm să aducem acolo mărfuri de cea mai bună 
calitate (bineînţeles!). În același timp vom începe să ne 
răspândim și să diseminăm crezul Asasinilor, așa cum am jurat 
că vom face. 

Și simultan cu înfiinţarea noii ghilde, am pornit să ascundem 
cele cinci pietre primite de la Altair. Cheile! Păziţi-le bine, 
spusese el, sau ascundeţi-le. După cele întâmplate cu mongolii, 
am decis să le ascundem, așa că le-am tăinuit în Constantinopol 
și în jurul orașului. Pe ultima o vom ascunde chiar azi, așa că, 
atunci când vei citi rândurile acestea, dragă cititorule, toate 
cinci cheile vor fi pitite în siguranţă de templieri, pentru a fi 
găsite de Asasinii din posteritate. 

Indiferent cine vor fi ei. 

EPILOG 


De pe puntea de deasupra, Asasinul auzi zgomote și tumult, 
răpăitul familiar al tălpilor care însoțește apropierea de uscat, 
când matrozii se reped de la posturile lor spre provă, căţărându- 
se pe straiuri sau atârnându-se de funii, ducând palmele pavăză 
la ochi ca să privească atent și scrutător spre porturile 
sclipitoare către care navigaseră, în căutarea unor noi aventuri. 

Și pe Asasin îl așteptau aventuri. Desigur, ale lui aveau să fie 
cu totul diferite de escapadele imaginate cu nerăbdare de 
corăbieri, care, fără îndoială, se refereau în primul rând la 
frecventarea tavernelor și a prostituatelor. Asasinul aproape că-i 
invidia pentru simplitatea năzuinţelor lor. Sarcinile lui aveau să 
fie mult mai complicate. 

Închise jurnalul lui Niccolò și-l împinse mai încolo pe masă; 
degetele îi mângâiară coperta veche și el reflectă la cele tocmai 
aflate, a căror întreagă însemnătate, o știa prea bine, avea să se 
releve mult mai târziu. După aceea, inspiră adânc, se ridică, își 
îmbrăcă mantia, prinse de încheietură mecanismul pumnalului 
și-și trase gluga peste faţă. Apoi deschise ușa cabinei și ieși pe 
punte, unde, își duse de asemenea palma pavăză la ochi pentru 
a se uita la port, în vreme ce corabia spinteca apa scânteietoare 
către oamenii adunaţi pe ponton să-i primească. 

Ezio ajunsese în orașul cel mare. Se afla în Constantinopol. 

